
Αθήνα, σήμερα στις 22 Ιουλίου 2026, ημέρα Τετάρτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΣΤ΄ συνεδριάσεώς του, της Τρίτης 21 Ιουλίου 2026 σε ό,τι αφορά την ψήφιση στο σύνολο του σχεδίου νόμου: «Προσωπικός Βοηθός, Πρώιμη Παρέμβαση και λοιπές ενεργητικές πολιτικές για άτομα με αναπηρία, ρυθμίσεις στεγαστικής πολιτικής - Ρύθμιση για τις συντάξεις χηρείας και άλλες διατάξεις»)
Παρακαλείται η κυρία Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από την κ. Παναγιώτα (Νάγια) Γρηγοράκου, Βουλευτή Λακωνίας του ΠΑΣΟΚ-Κινήματος Αλλαγής, τα ακόλουθα: 
[bookmark: _Hlk235432209]Ο Βουλευτής Πέλλας της K.O. ΝΕΑ ΔΗΜΟΚΡΑΤΙΑ κ. Γεώργιος Καρασμάνης, κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία  το Εργατοϋπαλληλικό Κέντρο της Περιφερειακής Ενότητας Πέλλας, με επιστολή του ζητά τη συνέχιση της εργασίας των απολυμένων συμβασιούχων, οι οποίοι καλύπτουν πάγιες και διαρκείς ανάγκες, καθώς και τη διασφάλιση της συνολικής  λειτουργίας  του  Ινστιτούτου,  Επιστήμης  Ζωικής παραγωγής, Γιαννιτσών.
Ο Βουλευτής Λάρισας της K.O. ΝΕΑ ΔΗΜΟΚΡΑΤΙΑ κ. Μάξιμος Χαρακόπουλος, κατέθεσε αναφορά προς τους Υπουργούς Αγροτικής Ανάπτυξης & Τροφίμων και Εθνικής Οικονομίας & Οικονομικών, με την οποία  ο Δασεργατικός Συνεταιρισμός Λιβαδίου του Νομού Λάρισας, με επιστολή του ζητά από τη Γενική Διεύθυνση Ελέγχων, Ενισχύσεων και Πληρωμών, την αναθεώρηση της Ενιαίας Αίτησης Ενίσχυσης 2025, καθώς και την πρόβλεψη κατανομής βοσκοτόπου, για τους δασεργάτες με ζώα εργασίας, ώστε να λαμβάνουν και αυτοί αγροτικές επιδοτήσεις.
Ο Βουλευτής Ηρακλείου της K.O. ΝΕΑ ΔΗΜΟΚΡΑΤΙΑ κ. Ελευθέριος Αυγενάκης, κατέθεσε αναφορά προς τον Υπουργό Προστασίας του Πολίτη, με την οποία  η Ένωση Αστυνομικών Υπαλλήλων του Νομού Ηρακλείου με επιστολή της αναδεικνύει, το ιδιαίτερα σοβαρό ζήτημα της υποστελέχωσης του Αστυνομικού Τμήματος Χερσονήσου και ζητά την άμεση ενίσχυσή του, με αποσπάσεις αστυνομικών από άλλες Διευθύνσεις της χώρας.  
Ο Βουλευτής Αργολίδας της K.O. ΠΑΣΟΚ - ΚΙΝΗΜΑ ΑΛΛΑΓΗΣ κ. Ανδρέας Πουλάς, κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία  το Δημοτικό Συμβούλιο Ερμιονίδας του Νομού Αργολίδας, με επιστολή του ζητά την άμεση λήψη μέτρων αντιμετώπισης των προβλημάτων, που προκαλούν οι πληθυσμοί του αγριόχοιρου και του λαγοκέφαλου. 
Ο Βουλευτής Κέρκυρας της K.O. ΠΑΣΟΚ - ΚΙΝΗΜΑ ΑΛΛΑΓΗΣ κ. Δημήτριος Μπιάγκης, κατέθεσε αναφορά προς τους Υπουργούς, Περιβάλλοντος & Ενέργειας,  Εσωτερικών και  Ναυτιλίας & Νησιωτικής Πολιτικής, με την οποία οι Δήμαρχοι του Νομού Κέρκυρας, με επιστολή τους αιτούνται την έκτακτη χρηματοδοτική κάλυψη, ύψους τουλάχιστον 8 εκατ. ευρώ, του κόστους μεταφοράς των απορριμμάτων του Νομού, σε μονάδες επεξεργασίας της ηπειρωτικής χώρας, προκειμένου να αποτραπεί η οικονομική κατάρρευση των τριών Δήμων του νησιού.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης, και οι Βουλευτές,  Ηρακλείου κ. Εμμανουήλ Συντυχάκης και Λέσβου κυρία Μαρία Κομνηνάκα, της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ,  κατέθεσαν αναφορά προς τον Υπουργό Υγείας, με την οποία  τα Διοικητικά Συμβούλια του Συλλόγου Εργαζομένων του Γενικού  Νοσοκομείου Αγίου Νικολάου και η Ένωση Νοσοκομειακών Ιατρών Νομού Λασιθίου, με υπόμνημα εκφράζουν την έντονη διαμαρτυρία τους για τη συνεχιζόμενη μη καταβολή των αποζημιώσεων, που αφορούν τις επιπλέον εφημερίες των Παθολόγων, Πνευμονολόγων, Αναισθησιολόγων και Εντατικολόγων.  
[bookmark: _Hlk230341556]Ο Βουλευτής Αχαΐας της Κ.Ο. ΝΙΚΗ κ. Σπυρίδων Τσιρώνης, κατέθεσε αναφορά προς τους Υπουργούς Εθνικής Οικονομίας & Οικονομικών και Ανάπτυξης, με την οποία οι Πρόεδροι των Επιμελητηρίων των πυρόπληκτων περιοχών των Νομών, Ηλείας, Αχαΐας, Μεσσηνίας, Λακωνίας, Αρκαδίας και Εύβοιας, με επιστολή τους ενημερώνουν σχετικά με το κρίσιμο ζήτημα της ρύθμισης των πυρόπληκτων δανείων, με εγγύηση του Ελληνικού Δημοσίου και επισημαίνουν την αναγκαιότητα της άμεσης νομοθετικής ρύθμισης, για την επίλυση του θέματος. 
Η Ανεξάρτητη Βουλευτής Αχαΐας κυρία Αθανασία (Σία) Αναγνωστοπούλου, κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων Αχαΐας, με επιστολή της εκφράζει την έντονη διαμαρτυρία των υπηρετούντων αστυνομικών, για τις συνθήκες υποστελέχωσης και λειτουργικής ασφυξίας, που αντιμετωπίζει η Διεύθυνση Αστυνομίας Αχαΐας.)

ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε τώρα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του  σχεδίου νόμου του Υπουργείου Εθνικής Οικονομίας και Οικονομικών: «Κύρωση σύμβασης παραχώρησης του δικαιώματος διοίκησης, διαχείρισης, λειτουργίας, ανάπτυξης, επέκτασης, συντήρησης και εκμετάλλευσης του Διεθνούς Αερολιμένα Καλαμάτας «Καπετάν Βασ. Κωνσταντακόπουλος». 
Η Διάσκεψη των Προέδρων αποφάσισε στη συνεδρίαση της 16ης Ιουλίου 2026 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Συμφωνεί το Σώμα; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Τον λόγο έχει ο εισηγητής της Νέας Δημοκρατίας κ. Περικλής Μαντάς για 15 λεπτά και παρακαλώ να ανοίξει και το σύστημα της ηλεκτρονικής εγγραφής.
ΠΕΡΙΚΛΗΣ ΜΑΝΤΑΣ: Ευχαριστώ πολύ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, το σχέδιο νόμου που συζητούμε σήμερα αφορά στην κύρωση της σύμβασης παραχώρησης του Διεθνούς Αερολιμένα Καλαμάτας «Καπετάν Βασίλης Κωνσταντακόπουλος». 
Είναι μια σύμβαση που ανοίγει το δρόμο για μια σημαντική επένδυση περίπου 125 εκατομμυρίων ευρώ, η οποία θα αναβαθμίσει ουσιαστικά μια κρίσιμη υποδομή για τη Μεσσηνία, την Πελοπόννησο και συνολικά τη χώρα, μια επένδυση που συνδέει την περιφερειακή ανάπτυξη με την εξωστρέφεια, την τουριστική δυναμική με την παραγωγική δυνατότητα και τις σύγχρονες υποδομές με το μέλλον ενός ολόκληρου τόπου. 
Για πολλά χρόνια στη χώρα μας κυριάρχησε μια αντίληψη ότι η ανάπτυξη ξεκινά από το κέντρο και σταδιακά φτάνει στην περιφέρεια. Σήμερα, όμως, αποδεικνύουμε στην πράξη κάτι διαφορετικό, ότι η ισχυρή Ελλάδα χτίζεται μέσα από ισχυρές περιφέρειες, χτίζεται όταν κάθε περιοχή μπορεί να αξιοποιήσει τα δικά της συγκριτικά πλεονεκτήματα, όταν οι υποδομές, οι επενδύσεις, η παραγωγή και η εξωστρέφεια λειτουργούν μαζί.
Το σχέδιο νόμου που έχουμε μπροστά μας αποτελεί ένα χαρακτηριστικό παράδειγμα αυτής της νέας αναπτυξιακής αντίληψης, γιατί η κύρωση της σύμβασης παραχώρησης του Διεθνούς Αερολιμένα Καλαμάτας «Καπετάν Βασίλης Κωνσταντακόπουλος» δεν αφορά μόνο τη μεταβίβαση της λειτουργίας ενός αεροδρομίου. Αφορά τη δημιουργία των προϋποθέσεων για μία νέα εποχή ανάπτυξης. Με τη σύμβαση αυτή το Αεροδρόμιο της Καλαμάτας περνά σ’ ένα νέο καθεστώς λειτουργίας με μακροπρόθεσμο ορίζοντα σαράντα ετών και με σαφή στόχο την ανάπτυξη και την αναβάθμισή του. Ο παραχωρησιούχος αναλαμβάνει τη συνολική ευθύνη για τη λειτουργία, τη συντήρηση, τον εκσυγχρονισμό και την επέκταση των υποδομών του Αεροδρομίου, προκειμένου αυτό να ανταποκριθεί στις αυξημένες ανάγκες της περιοχής και στις νέες αναπτυξιακές δυνατότητές της. Το αρχικό οικονομικό αντάλλαγμα ανέρχεται σε 45 εκατομμύρια ευρώ, ενώ το συνολικό επενδυτικό πρόγραμμα αναμένεται να φτάσει τα 125 εκατομμύρια ευρώ. Μιλάμε για τη μεγαλύτερη παρέμβαση στις υποδομές του Αεροδρομίου από το 1991 έως και σήμερα.
Όμως, το πραγματικό μέγεθος αυτής της επένδυσης δεν αποτυπώνεται μόνο στα οικονομικά στοιχεία. Αποτυπώνεται στην αλλαγή της καθημερινότητας που μπορεί να επιφέρει αυτή η επένδυση σε ολόκληρη την περιοχή. 
Κυρίες και κύριοι συνάδελφοι, η Μεσσηνία αλλάζει πίστα και αυτό δεν είναι σύνθημα. Είναι η πραγματικότητα που διαμορφώνεται μέσα από ένα σύνολο μεγάλων παρεμβάσεων που γίνονται στον τόπο. Τα τελευταία χρόνια η περιοχή μας έχει μπει σε μία νέα αναπτυξιακή τροχιά. Οι μεγάλες οδικές υποδομές, με κορυφαίο παράδειγμα τον άξονα Καλαμάτα-Ρυζόμυλος-Πύλος-Μεθώνη, τα έργα άρδευσης για τον πρωτογενή τομέα, η στήριξη των δομών υγείας του νομού, οι σημαντικές τουριστικές επενδύσεις διεθνούς εμβέλειας, η ενίσχυση της επιχειρηματικότητας και τώρα η αναβάθμιση του Αεροδρομίου δεν αποτελούν μεμονωμένες δράσεις. Αποτελούν τμήματα ενός συνεκτικού σχεδίου, ενός σχεδίου που δημιουργεί τις προϋποθέσεις, ώστε η Μεσσηνία να αξιοποιήσει πλήρως τις δυνατότητές της και σ’ αυτό το σχέδιο το Αεροδρόμιο της Καλαμάτας έχει έναν ιδιαίτερο ρόλο. Δεν είναι απλώς μία ακόμη υποδομή. Είναι ο πολλαπλασιαστής όλων των υπολοίπων επενδύσεων, γιατί κάθε τουριστική ή παραγωγική προσπάθεια χρειάζεται πρόσβαση, χρειάζεται συνδεσιμότητα, χρειάζεται ένα σύγχρονο δίκτυο μεταφορών που θα επιτρέπει στους ανθρώπους, στις επιχειρήσεις και στα προϊόντα να φτάνουν πιο εύκολα στον κόσμο. 
Αυτό ακριβώς έρχεται να εξασφαλίσει και η συγκεκριμένη επένδυση. Το επενδυτικό πρόγραμμα προβλέπει την κατασκευή νέου επιβατικού σταθμού, τον εκσυγχρονισμό των υφιστάμενων εγκαταστάσεων, την ανάπτυξη νέων υποδομών, την αύξηση των θέσεων check-in, την επέκταση των χώρων ελέγχου ασφάλειας και διαβατηριακού ελέγχου, καθώς και τη δημιουργία νέου χώρου στάθμευσης αεροσκαφών. Αυτό, όμως, που επιφέρει και προβλέπει είναι πλέον η βελτίωση της καθημερινής εμπειρίας των επισκεπτών. 
Παράλληλα, προβλέπονται νέες εμπορικές χρήσεις, καταστήματα λιανικής, χώροι εστίασης, αλλά και σημαντικές επενδύσεις σε ψηφιακές υποδομές και σύγχρονα συστήματα εξυπηρέτησης των επιβατών. Όλα αυτά δεν είναι απλώς τεχνικές παρεμβάσεις. Είναι η δημιουργία ενός Αεροδρομίου αντάξιου ενός διεθνούς προορισμού και αυτό είναι αναγκαίο, γιατί το Αεροδρόμιο της Καλαμάτας έχει ήδη ξεπεράσει τα όρια μιας τοπικής υποδομής. Το 2025 εξυπηρέτησε 368.000 επιβάτες, καταγράφοντας αύξηση 9% σε σχέση με το προηγούμενο έτος. Το 92,4% της κίνησης προήλθε από διεθνείς πτήσεις. Τα στοιχεία αυτά αποδεικνύουν ότι η νότια Πελοπόννησος έχει πλέον ισχυρή παρουσία στον διεθνή χάρτη και η δυναμική αυτή συνεχίζεται, καθώς κατά το πρώτο τετράμηνο του 2026 η επιβατική κίνηση αυξήθηκε κατά 12,7% σε σχέση με το αντίστοιχο διάστημα του προηγούμενου έτους. 
Έχουμε χρέος, όμως, να είμαστε ξεκάθαροι. Η ανάπτυξη δεν έχει αξία αν δεν φτάνει στην κοινωνία, αν δεν γίνεται αισθητή στην καθημερινότητα των πολιτών, αν δεν δημιουργεί ευκαιρίες για περισσότερους ανθρώπους και αυτό είναι ένα από τα σημαντικότερα στοιχεία της συγκεκριμένης επένδυσης. Η ανάπτυξη του Αεροδρομίου μπορεί να μπει σε κάθε μεσσηνιακό σπίτι, γιατί η αύξηση των πτήσεων και η ενίσχυση της τουριστικής περιόδου δεν αφορά μόνο τις μεγάλες ξενοδοχειακές μονάδες. Αφορά και τον μικρό επιχειρηματία, τον ιδιοκτήτη ενός καταλύματος, τον ιδιοκτήτη ενός εστιατορίου, την εστίαση γενικότερα, αφορά τον μικρό έμπορο που έχει ένα μαγαζί στο κέντρο της πόλης, αφορά το εμπόριο συνολικά, τις τοπικές υπηρεσίες, όχι μόνον αυτές που υπάρχουν σήμερα, αλλά και αυτές που θα αναπτυχθούν αύριο. Με λίγα λόγια, δηλαδή, αφορά όλους τους ανθρώπους που δημιουργούν, όλους όσοι εργάζονται καθημερινά στον τόπο τους, διότι η μεγαλύτερη επισκεψιμότητα δημιουργεί μεγαλύτερη οικονομική δραστηριότητα και η μεγαλύτερη οικονομική δραστηριότητα δημιουργεί νέες θέσεις εργασίας, νέες ευκαιρίες, ιδιαίτερα για τους νέους ανθρώπους της περιοχής, αυτούς που θέλουν να παραμείνουν στον τόπο τους. Αυτός είναι ο πραγματικός στόχος της ανάπτυξης, να μην περιορίζεται σε λίγους, αλλά να διαχέεται σε ολόκληρη την κοινωνία. 
Οφείλουμε, όμως, να βλέπουμε και την ακόμα μεγαλύτερη εικόνα. Η Μεσσηνία δεν είναι μόνον ένας σημαντικός τουριστικός προορισμός. Είναι και ένας τόπος παραγωγής, ένας τόπος με ισχυρή αγροδιατροφική ταυτότητα, γι’ αυτό και το Αεροδρόμιο της Καλαμάτας δεν αποτελεί μόνο πύλη εισόδου επισκεπτών. Αποτελεί και πύλη εξόδου της μεσσηνιακής ταυτότητας προς ολόκληρο τον κόσμο. Το ελαιόλαδο, οι ελιές Καλαμών, τα σύκα, η σταφίδα, τα προϊόντα της γης μας, όλα αυτά μπορούν να αποκτήσουν ακόμη μεγαλύτερη διεθνή αναγνωρισιμότητα μέσα από έναν τόπο που γίνεται πιο εξωστρεφής, πιο προσβάσιμος και πιο συνδεδεμένος, γιατί κάθε επισκέπτης που γνωρίζει τη Μεσσηνία γίνεται ένας ακόμη πρεσβευτής της. Κάθε θετική εμπειρία γίνεται μια νέα ευκαιρία προβολής για τον τόπο και τα προϊόντα του κι έτσι η Μεσσηνία εξάγει την ταυτότητά της και το σύγχρονο Αεροδρόμιο συμβάλλει αποφασιστικά σε αυτό. 
Συνεπώς, η σημασία αυτής της επένδυσης δεν περιορίζεται από τα όρια του νομού. Το Αεροδρόμιο της Καλαμάτας γίνεται η πύλη της νότιας Ελλάδας, αναβαθμίζοντας συνολικά ολόκληρη την Πελοπόννησο, δημιουργεί έναν ισχυρό πόλο ανάπτυξης και προσφέρει μια νέα ποιοτική πρόταση στον διεθνή τουριστικό χάρτη, γιατί η χώρα μας χρειάζεται ισχυρές περιφέρειες, περιφέρειες που παράγουν, περιφέρειες που εξάγουν, περιφέρειες που προσελκύουν επενδύσεις και που είναι ανοιχτές και προσβάσιμες. Αυτός είναι ο δρόμος για μια οικονομία πιο ανθεκτική και πιο ανταγωνιστική.
Την ίδια στιγμή, η σημερινή σύμβαση παραχώρησης έρχεται να επιβεβαιώσει και μια ευρύτερη πολιτική επιλογή, την επιλογή των συμπράξεων δημόσιου και ιδιωτικού τομέα, μια επιλογή που έχει αποδείξει την αποτελεσματικότητά της. Τα δεκατέσσερα περιφερειακά αεροδρόμια αποτελούν ένα χαρακτηριστικό παράδειγμα αυτής της επιλογής, το ίδιο και άλλες μεγάλες υποδομές της χώρας. 
Το μοντέλο είναι ξεκάθαρο. Tο κράτος εγγυάται, ο ιδιωτικός τομέας επενδύει και αναπτύσσει. Tο Δημόσιο διατηρεί τον θεσμικό του ρόλο και την εποπτεία ενώ αξιοποιούνται τεχνογνωσία και κεφάλαια που επιταχύνουν την ανάπτυξη. Δεν πρόκειται για λιγότερο κράτος. Πρόκειται για ένα πιο αποτελεσματικό κράτος, ένα κράτος που δημιουργεί ανάπτυξη και δίνει νέες ευκαιρίες. 
Κυρίες και κύριοι συνάδελφοι, θα ήθελα κλείνοντας να αναφερθώ στο όνομα αυτού του αεροδρομίου. «Καπετάν Βασίλης Κωνσταντακόπουλος», ένα όνομα που για τη Μεσσηνία έχει συνδεθεί με την εξωστρέφεια, την πατριωτική επιχειρηματικότητα, την πίστη στις δυνατότητες του τόπου και την υλοποίηση μεγάλων οραμάτων. Ο Καπετάνιος απέδειξε ότι ένας τόπος μπορεί να αλλάξει όταν υπάρχουν άνθρωποι που τολμούν να οραματιστούν το μέλλον και να επενδύσουν σε αυτό. Και όπως έπραξε αυτός με τον μοναδικό και εμβληματικό τρόπο έτσι καλούμαστε σήμερα και εμείς να πάμε τον τόπο μας ακόμα πιο μακριά με όραμα, με πίστη και με αυτοπεποίθηση. Η σημερινή σύμβαση, λοιπόν, αποτελεί ένα ακόμη βήμα σε αυτή την κατεύθυνση, ένα βήμα προς μια Μεσσηνία πιο ανοιχτή, πιο δυναμική, πιο εξωστρεφή, μια Μεσσηνία που, όπως ο Καπετάνιος, δεν κοιτάζει απλώς τις ευκαιρίες να περνούν, αλλά δημιουργεί τις προϋποθέσεις για να τις αξιοποιήσει. 
Σήμερα κυρώνουμε μια σύμβαση. Αύριο όμως θα αρχίσει να κρίνεται κάτι πολύ μεγαλύτερο: αν μπορούμε να μετατρέπουμε τις δυνατότητες κάθε τόπου σε πραγματική ανάπτυξη. Η Μεσσηνία αποδεικνύει ήδη ότι μπορούμε, διότι μια ισχυρή Ελλάδα χτίζεται μέσα από ισχυρές περιφέρειες. Και αυτή ακριβώς είναι η Ελλάδα που θέλουμε να δημιουργήσουμε, μια Ελλάδα που επενδύει, μια Ελλάδα που αναπτύσσεται, μια Ελλάδα που δίνει σε κάθε τόπο τη δυνατότητα να πρωταγωνιστήσει. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Μαντά. 
Τον λόγο έχει η εισηγήτρια του ΠΑΣΟΚ, κ. Αικατερίνη Σπυριδάκη. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, ας ξεκινήσουμε από εκεί που τουλάχιστον σε θεωρητικό επίπεδο όλοι συμφωνούμε. Το αεροδρόμιο της Καλαμάτας χρειάζεται αναβάθμιση. Οι σημερινές του υποδομές δεν ανταποκρίνονται πλέον ούτε στη δυναμική της επιβατικής κίνησης ούτε στις προοπτικές της Μεσσηνίας και συνολικά της Πελοποννήσου. Το 2025 εξυπηρέτησε 368.515 επιβάτες από τους οποίους το 92,4% προήλθε από διεθνείς πτήσεις καταγράφοντας αύξηση της συνολικής κίνησης κατά 8,7% σε σχέση με το 2024. Κατά το πρώτο τετράμηνο του 2026 η ανοδική πορεία συνεχίστηκε με την επιβατική κίνηση να ανεβαίνει κατά 12,7% σε σχέση με το αντίστοιχο διάστημα του προηγούμενου έτους. Αυτά δεν τα αμφισβητεί κανείς. Και ακριβώς γι’ αυτό δεν απορρίψαμε από την αρχή το ψευτοδίλημμα της Νέας Δημοκρατίας που επιχείρησε να κατασκευάσει σε αυτήν εδώ τη Βουλή. 
Όχι, κυρίες και κύριοι της Νέας Δημοκρατίας. Η αναγκαιότητα του έργου δεν καθιστά αυτομάτως συμφέροντες όλους τους όρους με τους οποίους αυτό μπορεί να εκτελείται. Άλλο πράγμα είναι να συμφωνούμε ότι η Καλαμάτα χρειάζεται ένα σύγχρονο διεθνές αεροδρόμιο και άλλο να θεωρούμε αυτονόητο ότι κάθε οικονομικός και συμβατικός όρος που μας φέρνετε είναι εκ προοιμίου ορθός. Και σήμερα δεν ψηφίζουμε μία γενική διακήρυξη υπέρ της ανάπτυξης. Κυρώνουμε μια συγκεκριμένη σύμβαση σαράντα ετών με δυνατότητα υπό προϋποθέσεις να επεκταθεί έως και δέκα χρόνια ακόμα, μια συμβατική σχέση που μπορεί επομένως να δεσμεύσει το ελληνικό Δημόσιο για χρονικό ορίζοντα που προσεγγίζει τον μισό αιώνα. 
Και εδώ ξεκινά το πρώτο μείζον πολιτικό ζήτημα. Όχι από τον επιμέρους οικονομικό όρο, αλλά από τον ίδιο τον τρόπο με τον οποίο η Κυβέρνηση επέλεξε να αντιμετωπίσει το Ελληνικό Κοινοβούλιο: Μια σύμβαση περίπου 1.500 σελίδων παραδόθηκε στη Βουλή Παρασκευή βράδυ σε μορφή φωτογραφιών δυσανάγνωστων. Η συζήτηση ξεκίνησε Δευτέρα πρωί. Μια σύμβαση που έχει ήδη υπογραφεί από τις 22 Ιουνίου. Υπήρχε, λοιπόν, χρόνος, άρα ήταν επιλογή. Επιλέξατε να μη δώσετε χρόνο στη Βουλή. Και αυτό δεν αποτελεί μια δευτερεύουσα διαδικαστική αστοχία. Είναι πολιτική επιλογή και μια πολιτική επιλογή που την βλέπουμε συχνά να επαναλαμβάνεται. Στην επιτροπή το είπαμε με αριθμούς. Ακόμα κι αν υποθέσουμε ότι ένας αναγνώστης μπορεί να διαβάσει περίπου 20 σελίδες την ώρα απαιτούνται περίπου 75 ώρες για να κάνεις απλά ανάγνωση του κειμένου και ζητάτε από τη Βουλή να ολοκληρώσει τον έλεγχο -όχι την ανάγνωση- μέσα σε ένα σαββατοκύριακο. 
Η Βουλή όμως δεν μπορεί να καλείται να κυρώσει μια σύμβαση δημόσιας περιουσίας για δεκαετίες, χωρίς να της παρέχεται ο χρόνος να την επεξεργαστεί. Αν είναι έτσι, αν το θεωρείτε έτσι, τότε δεν υπάρχει λόγος να τρώμε τον χρόνο μας εδώ. Ας περνάμε από τα κυβερνητικά γραφεία να βάζουμε την υπογραφή. Αυτό μας λέτε; Έτσι αντιλαμβάνεστε την κοινοβουλευτική δημοκρατία; 
Αυτή η πραγματικότητα επιβεβαιώθηκε και από την ακρόαση φορέων. Η ΟΣΥΠΑ μας είπε ευθέως ότι κλήθηκε τελευταία στιγμή να τοποθετηθεί και να πάρει θέση για μια σύμβαση 1.463 σελίδων και ότι πραγματικά και πρακτικά πρόλαβε να ρίξει μόνο μία ματιά. Δηλαδή, οι άνθρωποι που γνωρίζουν από πρώτο χέρι πώς λειτουργεί ένα αεροδρόμιο κλήθηκαν να γνωμοδοτήσουν χωρίς να έχουν επαρκή χρόνο να μελετήσουν την σύμβαση. Από αυτή την προβληματική διαδικασία περνάμε αναγκαστικά στην ουσία. Διότι όσο μικρότερος είναι ο χρόνος που δίνεται στη Βουλή τόσο μεγαλύτερη υποχρέωση της Κυβέρνησης να καταθέσει καθαρά συγκεκριμένα και ελέγξιμα όλα τα κρίσιμα σημεία. 
Το πρώτο θεμελιώδες ερώτημα είναι απλό: Πόσο αξίζει αυτό που παραχωρούμε. Ο διαγωνισμός ξεκίνησε με τέσσερα ενδιαφερόμενα σχήματα. Στη δεύτερη φάση κατατέθηκε μία δεσμευτική προσφορά. Αυτό σημαίνει ότι δεν λειτούργησε ο βασικός μηχανισμός με τον οποίο ελέγχεται η αγορά και η αξία της συναλλαγής, η σύγκριση περισσότερων ανταγωνιστικών οικονομικών προσφορών. Και όταν δεν υπάρχει σύγκριση αποκτούν μεγαλύτερη σημασία η ανεξάρτητη αποτίμηση και το πλήρες οικονομικό μοντέλο. 
Ποιες προβλέψεις έγιναν για την επιβατική κίνηση; Ποια έσοδα υπολογίστηκαν από ναυτικές δραστηριότητες; Πόσα και ποια εμπορικά έσοδα από καταστήματα, μισθώσεις, στάθμευση και λοιπές υπηρεσίες. Ποιες λειτουργικές δαπάνες; Ποιο κόστος κεφαλαίου; Ποιο εξοφλητικό επιτόκιο; Ποια αναμενόμενη απόδοση για τον παραχωρησιούχο; Ποιες αναλύσεις ευαισθησίας πραγματοποιήθηκαν με διαφορετικά σενάρια επιβατικής κίνησης. Αυτά είναι τα στοιχεία που καθορίζουν αν τα 45 εκατομμύρια ευρώ της αρχικής προκαταβολής μαζί με τα μελλοντικά ανταλλάγματα αποτελούν δίκαιο τίμημα για μία παραχώρηση 40 ετών. Ζητάμε να κατατεθεί στη Βουλή το πλήρες οικονομικό μοντέλο, η έκθεση του ανεξάρτητου αξιολογητή και η πράξη 227/2025 του Ζ΄ Κλιμακίου του Ελεγκτικού Συνεδρίου. 
Η Βουλή πρέπει να γνωρίζει την διαδρομή που οδηγεί στο τίμημα. Το έχουμε δει στο παρελθόν. Η παράταση της σύμβασης στο αεροδρόμιο «Ελευθέριος Βενιζέλος» με αρχικό τίμημα που είχε αποτιμηθεί στα 484 εκατομμύρια ευρώ μετά τον έλεγχο της Ευρωπαϊκής Επιτροπής αυξήθηκε περίπου 1,115 δισεκατομμύρια ευρώ. Το προηγούμενο αυτό αποδεικνύει ότι καμία αποτίμηση δεν μπορεί να θεωρηθεί υπεράνω ουσιαστικού ελέγχου και καμία κυβερνητική διαβεβαίωση δεν αρκεί προφανώς από μόνη της ιδίως, όταν ο φορέας που έχει κεντρικό ρόλο στη συναλλαγή είναι το Υπερταμείο. 
Κι εδώ η πολιτική αντίφαση της Νέας Δημοκρατίας είναι εντυπωσιακή. Στις 20 Μαΐου του 2016 ο Κυριάκος Μητσοτάκης ως αρχηγός της Αξιωματικής Αντιπολίτευσης δήλωνε ότι η δημιουργία μιας εταιρίας με ζωή τόσων ετών η οποία δεν θα λογοδοτήσει στο Ελληνικό Κοινοβούλιο και θα ελέγχεται ουσιαστικά από ευρωπαϊκούς θεσμούς είναι το μεγαλύτερο τίμημα εξαπάτησης του ελληνικού λαού. Την ίδια περίοδο η Νέα Δημοκρατία κατήγγειλε την ίδρυση του Υπερταμείου ως εκχώρηση του συνόλου της κινητής και ακίνητης περιουσίας της χώρας χωρίς ουσιαστικό, εθνικό και δημοκρατικό έλεγχο. 
Δέκα χρόνια μετά, από τα οποία τα επτά κυβερνά ο ίδιος ο Κυριάκος Μητσοτάκης, τι άλλαξε; Το Υπερταμείο όχι μόνο δεν καταργήθηκε, αλλά μετατράπηκε σε κεντρικό όχημα της κυβερνητικής πολιτικής για τη δημόσια περιουσία. Σήμερα το διατηρεί, του αναθέτει ακόμα μεγαλύτερο ρόλο και παρουσιάζει ως αναπτυξιακή κανονικότητα, όσα τότε χαρακτήριζε προσβολή της εθνικής κυριαρχίας και της αξιοπρέπειας. Ακόμη και οι ελάχιστες υποχρεώσεις του άρθρου 202 του ν.4389/2016 για την παρουσίαση του έργου και τις δημόσιες ακροάσεις της διοίκησής του δεν έχουν μετατραπεί σε σταθερό και ουσιαστικό μηχανισμό κοινοβουλευτικού ελέγχου. 
Όταν το θέσαμε στην επιτροπή η απάντηση ήταν «το Υπερταμείο προσέρχεται όταν καλείται». Λογοδοσία, κυρίες και κύριοι συνάδελφοι, δεν σημαίνει να έρχεται το Υπερταμείο στην ακρόαση φορέων να μας μιλάει επιφανειακά. Σημαίνει συστηματικός έλεγχος αποτιμήσεων των επιλογών της διοίκησης των προτεραιοτήτων, των αποτελεσμάτων. 
Στη συγκεκριμένη συναλλαγή το Εθνικό Αναπτυξιακό Ταμείο δεν έχει μόνο έναν ρόλο. Είναι παραχωρητής. Διατηρεί ταυτόχρονα συμμετοχή 10% στην εταιρεία παραχώρησης και αναλαμβάνει να καταβάλει 8 εκατομμύρια για μέρος των άμεσων έργων. Άρα, το Δημόσιο δεν είναι απλώς ένας ιδιοκτήτης που παραχωρεί και εισπράττει. Άρα, ποια είναι η οικονομική αποτίμηση της συμμετοχής του δημοσίου και ποια η συμβατότητα της ρύθμισης με τους κανόνες περί κρατικών ενισχύσεων; 
Το επόμενο μεγάλο ζήτημα είναι οι επενδύσεις. Η Κυβέρνηση και η πλειοψηφία επαναλαμβάνει διαρκώς το ποσό των 125 εκατομμυρίων ευρώ. Ο ίδιος όμως ο εκπρόσωπος του Εθνικού Αναπτυξιακού Ταμείου μίλησε για υποχρεωτικές επενδύσεις που θα ξεπεράσουν τα 50 εκατομμύρια και εκτίμησε ότι μπορεί να αγγίξουν και τα 80, ενώ στη δημόσια συζήτηση κυριαρχεί το ποσό των 125 εκατομμυρίων. 

Ποιο είναι, λοιπόν, το ακριβές και ανεπιφύλακτα δεσμευτικό ποσό; Η Σύμβαση διακρίνει τα immediate works, δηλαδή τα άμεσα υποχρεωτικά έργα και τα trigger investments, τα οποία ενεργοποιούνται μόνο όταν η επιβατική κίνηση υπερβεί συγκεκριμένα όρια. Επομένως, τα 125 εκατομμύρια δεν αποτελούν, στο σύνολό τους, μια άμεση επενδυτική υποχρέωση, ανεξάρτητη από μελλοντικές επενδύσεις. 
Και σε αυτό το σημείο, η Σύμβαση της Καλαμάτας είναι πολύ ασθενέστερη ως προς το ετήσιο αντάλλαγμα για το Δημόσιο, συγκριτικά με άλλες συμβάσεις που έχουμε δει. Και εδώ δεν παίζουμε με τις λέξεις. Είναι άλλο δεσμευτικό επενδυτικό πρόγραμμα και άλλο μία εκτίμηση ότι τα έργα μπορεί να ενεργοποιηθούν σταδιακά σε βάθος δεκαετιών. Άλλο είναι η εγγυημένη επένδυση και άλλο το αισιόδοξο σενάριο. Γι’ αυτό ζητάμε να μας πείτε: Ποια έργα έχουν εξασφαλισμένη χρηματοδότηση; Ποιο είναι το ακριβές χρονοδιάγραμμα; Ποιες εγγυήσεις εκτέλεσης υπάρχουν; Ποιες κυρώσεις ενεργοποιούνται σε περίπτωση καθυστέρησης ή μη ολοκλήρωσης και ποια έργα θα εκτελεστούν τελικά από δημόσιους πόρους; 
Ξέρετε, η επιτυχία αυτής της αναπτυξιακής κίνησης δεν εξαρτάται μόνο από την παραχώρηση. Εξαρτάται από συνοδά έργα που καλούνται να πραγματοποιήσουν το Δημόσιο, οι δήμοι και οι περιφέρειες. Η οικονομική εικόνα μιας παραχώρησης δεν εξαντλείται στο ποσό που ανακοινώνεται ως ιδιωτική επένδυση. Περιλαμβάνει και όλα όσα εξακολουθεί να χρηματοδοτεί, να εγγυάται ή να αποζημιώνει το Δημόσιο. 
Η Σύμβαση προβλέπει ότι το Δημόσιο αναλαμβάνει δαπάνες για συμπληρωματικές εκτάσεις και απαλλοτριώσεις. Αναλαμβάνει το κόστος αρχαιολογικών εργασιών και ανασκαφών. Αναλαμβάνει το κόστος δημόσιων έργων που θα αποφασίσει να εκτελέσει και να συνοδεύονται με την αναβάθμιση και την επέκταση του αεροδρομίου. Και γεγονότα καθυστέρησης ή ευθύνης του Δημοσίου μπορεί να οδηγήσουν σε αποζημιώσεις για άμεσες δαπάνες, χρηματοοικονομικό κόστος, απώλεια εσόδων, αύξηση λειτουργικών δαπανών ή ακόμα και κόστος επιτάχυνσης των εργασιών. 
Η Σύμβαση περιγράφει τους μηχανισμούς με τους οποίους γεννάται κάθε επιμέρους απαίτηση. Δεν μας δόθηκε συγκεκριμένη αποτίμηση της συνολικής δυνητικής έκτασης του Δημοσίου. Δεν γνωρίζουμε το συνολικό εκτεινόμενο κόστος απαλλοτριώσεων. Δεν έχουμε συγκριμένο κατάλογο των έργων, το φυσικό αντικείμενο, τον προϋπολογισμό, τη χρηματοδότηση και το χρονοδιάγραμμα. Δεν υπάρχει ένα ενιαίο ανώτατο όριο για το σύνολο των οικονομικών συνεπειών που μπορεί να προκύψουν από γεγονότα ευθύνης στο Δημόσιο. Όταν μια καθυστέρηση οδηγεί ταυτόχρονα σε παράταση, αποζημίωση, χρηματοοικονομικό κόστος και απώλεια εσόδων, ποιος θα ελέγχει ότι η ίδια η ζημία δεν αποκαθίσταται με περισσότερους από έναν τρόπους; Ποιος είναι ο πιθανός τελικός λογαριασμός; Και γιατί αυτός ο λογαριασμός δεν αποτιμήθηκε με την ίδια καθαρότητα με την οποία διαφημίζετε τα προσδοκώμενα οφέλη; 
Ξέρετε, κυρίες και κύριοι συνάδελφοι, το έχουμε δει πάρα πολύ συχνά αυτό και εμείς συγκεκριμένα στο Λασίθι, το έχουμε δει και με τον ΒΟΑΚ, ο οποίος καθυστερεί λόγω απαλλοτριώσεων και την οικονομική επιβάρυνση την φέρει το Δημόσιο. Τι σημαίνει πρακτικά αυτό; Στο Λασίθι, για το τμήμα Νεάπολη - Άγιος Νικόλαος, έχουμε πληρώσει σχεδόν διπλά το έργο και με τα χρήματα αυτά θα πραγματοποιούταν ένα ακόμα κομμάτι του ΒΟΑΚ. Και το λέω αυτό γιατί οι μέχρι τώρα πρακτικές δεν μας δείχνουν ότι μπορούμε να σας έχουμε καμία -μα καμία- εμπιστοσύνη. 
Και επανέρχομαι στο νομοσχέδιο. Το ίδιο κρίσιμο είναι και το ζήτημα του τεχνικού ελέγχου. Ο ανεξάρτητος μηχανικός έχει κομβικές αρμοδιότητες. Ελέγχει μελέτες, επιθεωρεί έργα, πιστοποιεί πρόοδο και δαπάνες, εκδίδει πιστοποιητικά ολοκλήρωσης και κρίνει στο επόμενο επίπεδο αν μια καθυστέρηση συνδέεται με γεγονός καθυστέρησης. 
Η Σύμβαση παρέχει στο Δημόσιο δικαίωμα ενημέρωσης, συναίνεσης και αμφισβήτησης. Δεν προσδιορίζει, όμως, με την ίδια σαφήνεια και συγκεκριμένη, μόνιμη, επαρκώς στελεχωμένη -το τονίζω αυτό- δημόσια τεχνική υπηρεσία, η οποία θα παρακολουθεί καθημερινά τη Σύμβαση και θα ελέγχει τις κρίσεις που μπορεί να δημιουργούν οικονομικές υποχρεώσεις για το Δημόσιο. 
Και υπάρχει ακόμα ένα ζήτημα διαφάνειας. Οι τεχνικές διαφορές εξετάζονται από επιτροπή, από ιδιωτικές συνεδριάσεις και πορίσματα που θα κοινοποιούνται στα συμβαλλόμενα μέλη. Δεν επιτρέπεται, όμως, ρητά ότι θα δημοσιοποιηθούν οι απαιτήσεις του παραχωρησιούχου, τα ποσά που αναγνωρίζονται, οι αποφάσεις που οδηγούν σε παρατάσεις ή σε αποζημιώσεις και η τελική οικονομική του Δημοσίου. Θα ενημερώνεται η Βουλή; Ή θα μαθαίνουμε τον τελικό λογαριασμό, όταν θα είναι πλέον πολύ αργά; 
Και βέβαια η ανάπτυξη δεν κρίνεται μόνο από τις συνολικές αφίξεις. Κρίνεται από το πού καταλήγει τελικά το όφελος. Καταγράφουμε με απόλυτη καθαρότητα -και το είδαμε και στην ακρόαση φορέων- την επιθυμία των φορέων για αναβάθμιση του αεροδρομίου. Εδώ, ξαναλέω, δεν συζητάμε για την αναγκαιότητα αναβάθμισης του αεροδρομίου. Συζητάμε για το αν αυτή η Σύμβαση είναι η πιο επωφελής για το Δημόσιο. 
Η Περιφέρεια, οι δήμοι, η ΥΠΑ, τα επιμελητήρια και οι παραγωγικοί φορείς προσδοκούν περισσότερες διεθνείς συνδέσεις, επιμήκυνση της τουριστικής περιόδου, θέσεις εργασίας και ενίσχυση της τοπικής οικονομίας. Όμως, η θετική στάση απέναντι στην επένδυση δεν σημαίνει την άνευ όρων αποδοχή κάθε πρόβλεψης της σύμβασης. 
Να σημειώσω σε αυτό το σημείο ότι από τη Σύμβαση λείπουν και παραρτήματα. Η ΕΣΕΕ επισημαίνει ότι ο παραχωρησιούχος θα μπορεί να καθορίζει ελεύθερα τα μισθώματα σε εμπορικούς χώρους, γεγονός που μπορεί να ευνοήσει μεγάλες αλυσίδες, με ισχυρή διαπραγματευτική θέση και να δυσκολέψει μικρές τοπικές επιχειρήσεις. Ο Τουριστικός Οργανισμός Πελοποννήσου μετέφερε την έντονη ανησυχία των τοπικών επαγγελματικών φορέων για τη δημιουργία ενός κλειστού all inclusive μοντέλου διαχείρισης των επισκεπτών, για τον κίνδυνο δηλαδή μέσω καθετοποιημένων συνεργασιών με μεγάλους tour operators οι τουριστικές ροές να κατευθύνονται μόνο προς μεγάλες ξενοδοχειακές μονάδες, παρακάμπτοντας μικρά οικογενειακά καταλύματα, που αποτελούν τη ραχοκοκαλιά του τουρισμού της Πελοποννήσου. 
Και σε αυτό το σημείο είναι πολύ σημαντικό να πούμε πάλι πόσο σημαντικά είναι τα συνοδά έργα. Γιατί αν έρχονται πτήσεις και δεν μπορούν να φτάσουν είτε στο πιο μικρό χωριό της περιοχής, τότε αναγκαστικά κατευθύνουμε  προς μόνο μία κατεύθυνση τον τουρισμό μας. 
Ρωτώ, επίσης, και δεν παίρνω απάντηση αν ο Οργανισμός Διαχείρισης και Πρόθεσης Προορισμού στην Πελοπόννησο είχε λόγο για αυτό, αν έδωσε προτάσεις. Απάντηση δεν πήρα. Η ΟΣΥΠΑ έθεσε ζητήματα για τέλη, επιπτώσεις στις εταιρείες χαμηλούς κόστους για το προσωπικό, για τις μεταβολές στις αρμοδιότητες, ενώ έθεσε καθαρά προβληματισμούς για τις παραχωρήσεις. Οι επιφυλάξεις δεν αναιρούν, προφανώς, τη θετική προσδοκία που μπορεί να έχει κανείς. Όπου υπάρχει επιφύλαξη ή φόβος, όμως, οφείλει να υπάρχει μία δικλείδα ασφαλείας, τουλάχιστον όταν νομοθετούμε, τουλάχιστον από το Δημόσιο, γιατί ανάπτυξη δεν είναι απλώς να διπλασιαστούν οι αφίξεις. Ανάπτυξη είναι το όφελος να φτάσει στο μικρό ξενοδοχείο, στην οικογενειακή επιχείρηση, στον παραγωγό, στον εργαζόμενο, στους νέους ανθρώπους που θέλουν να μείνουν στην περιοχή. Αν οι αφίξεις αυξηθούν, αλλά το οικονομικό όφελος συγκεντρώνεται σε λίγους, τότε δεν έχουμε ισόρροπη περιφερειακή ανάπτυξη, την οποία και εσείς διαφημίζετε. Έχουμε μία υποδομή που βρίσκεται γεωγραφικά στη Μεσσηνία, χωρίς όμως το δεδομένο -το οικονομικό αποτύπωμά της- να διαχέεται στην κοινωνία της Μεσσηνίας. 
Και ακριβώς σε αυτό το σημείο αντί η κυβερνητική πλειοψηφία να απαντήσει συγκεκριμένα σε αυτούς τους προβληματισμούς, επέλεξε να μεταφέρει τη συζήτηση στο παρελθόν, να χρησιμοποιήσει την παραχώρηση των δεκατεσσάρων περιφερειακών αεροδρομίων ως επιχείρημα, ότι το ΠΑΣΟΚ οφείλει περίπου να αποδεχτεί τη σημερινή Σύμβαση χωρίς περαιτέρω έλεγχο. Ο εισηγητής της Πλειοψηφίας μας υπενθύμισε επανειλημμένα ότι οι συμβάσεις των δεκατεσσάρων αεροδρομίων υπερψηφίστηκαν από σωρεία Βουλευτών και κάλεσε το ΠΑΣΟΚ να αποφασίσει τι πραγματικά θέλει. Ας μιλήσουμε λοιπόν καθαρά και για την ιστορία. 
Ναι, κυρίες και κύριοι συνάδελφοι, το ΠΑΣΟΚ στήριξε εκείνη τη διαδικασία. Το 2016 η Δημοκρατική Συμπαράταξη υπερψήφισε ειδικά τα άρθρα με τα οποία κυρώθηκαν οι συμβάσεις παραχώρησης, παρότι καταψήφισε το συνολικό νομοσχέδιο λόγω του Υπερταμείου και των υπόλοιπων μνημονιακών ρυθμίσεων. Δεν έχουμε κανέναν λόγο να το κρύψουμε, ούτε φυσικά και να απολογηθούμε. Το ΠΑΣΟΚ δεν υπήρξε ποτέ κόμμα ακινησίας ή ιδεολογικής άρνησης κάθε συνεργασίας δημόσιου με ιδιωτικό τομέα και το έχουμε αποδείξει και στην πράξη. 
Αυτό, όμως, δεν σημαίνει λευκή επιταγή. Ωστόσο, η θετική ψήφος του ΠΑΣΟΚ σε μία Σύμβαση του 2016 δεν αποτελεί μόνιμη και ανεξέλεγκτη εξουσιοδότηση προς τη Νέα Δημοκρατία να φέρνει οποιαδήποτε σύμβαση στο μέλλον και να απαιτεί αυτομάτως την ψήφο μας. Πολιτική σημαίνει να ακούς τις ανάγκες του κόσμου, αλλά ταυτόχρονα να τους προστατεύεις. Η πολιτική συνέπεια σημαίνει να εφαρμόζεις κάθε φορά τα ίδια αυστηρά κριτήρια. 
Και ακριβώς επειδή έχουμε στηρίξει συμβάσεις παραχώρησης στο παρελθόν, οι σημερινές μας επιφυλάξεις δεν μας υποχρεώνουν αν δεν μας απαντήσετε με ακρίβεια σε αυτά, κύριε Υπουργέ, που σας ρώτησα. Γι’ αυτό αντί η Νέα Δημοκρατία να χρησιμοποιεί το 2016 για να αποσυντονίσει τη συζήτηση και να αποφύγει να απαντήσει σε συγκεκριμένους όρους, καλό θα ήταν να μας παρουσιάσετε το οικονομικό μοντέλο. Εκεί που ρωτήσαμε για το οικονομικό μοντέλο, η συζήτηση μεταφέρθηκε στο 2016. Ρωτήσαμε ποιο μέρος των 125 εκατομμυρίων είναι απόλυτα δεσμευτικό. Η συζήτηση πήγε στα δεκατέσσερα αεροδρόμια. Ρωτήσαμε για τη συνολική δυνητική επιβάρυνση του Δημοσίου. Ρωτήσαμε ποια δημόσια υπηρεσία θα ελέγχει τον ανεξάρτητο μηχανισμό και αν διαφοροποιούνται οι αποφάσεις που επιβαρύνουν το Δημόσιο και η ουσία των ερωτημάτων αυτών παρέμεινε χωρίς την τεκμηρίωση που απαιτείται και που απαιτεί μια τέτοιας σημασίας Σύμβαση. 
Γιατί το Κοινοβούλιο δεν σας ζήτησε μία ακόμα πολιτική διαβεβαίωση, σας ζήτησε τα στοιχεία με τα οποία θα μπορεί να ελέγξει και να αξιολογήσει τη Σύμβαση. Δεν σας ζήτησε να επαναλάβετε ότι η επένδυση είναι αναπτυξιακή. Σάς ζήτησε να αποδείξετε ποιο είναι το δεσμευτικό επενδυτικό αντικείμενο. Δεν σας ζήτησε να δηλώσετε ότι το τίμημα είναι συμφέρον. Σας ζήτησε το οικονομικό μοντέλο και την ανεξάρτητη αποτίμηση που οδηγεί σε αυτό το συμπέρασμα. Δεν σάς ζήτησε να πείτε ότι το Δημόσιο προστατεύεται. Σας ζήτησε να αποτιμήσετε το συνολικό κόστος που μπορεί να αναλαμβάνει και να εξηγήσετε ποιος θα ελέγχει κάθε  μελλοντική απαίτηση.

Και εδώ βρίσκεται τελικά η ουσία της σημερινής συζήτησης. Το ζήτημα δεν είναι αν θέλουμε την αναβάθμιση του αεροδρομίου. Την θέλουμε. Δεν είναι αν αναγνωρίζουμε την δυναμική της Μεσσηνίας. Την αναγνωρίζουμε. Δεν είναι αν θεωρούμε ότι οι συμβάσεις παραχώρησης μπορούν να αποτελέσουν εργαλείο ανάπτυξης. Σαφώς και μπορούν. Το ζήτημα είναι αν η σύμβαση 40 ετών πρέπει να κυρώνεται στη βάση της πίστης των κυβερνητικών διαβεβαιώσεων ή σε βάση πλήρη ελέγξιμη από το Δημόσιο με στοιχεία. Αν η ανάπτυξη θα μετριέται μόνο από τις αφίξεις ή το πού θα καταλήγει τελικά το όφελος. Αν το Δημόσιο θα γνωρίζει εκ των προτέρων τους κινδύνους που αναλαμβάνει ή θα αποτιμά εκ των υστέρων όταν αν έχουν ήδη γίνει απαιτήσεις. Αν η Βουλή θα ενημερώνεται για παρατάσεις, αποζημιώσεις, οικονομικές επιβαρύνσεις. 
Εμείς θέλουμε ένα αεροδρόμιο αντάξιο της αξίας της Μεσσηνίας. Όμως οφείλουμε να πούμε ότι μία σύμβαση δεν απαιτεί μόνο εμπιστοσύνη. Απαιτεί και παραδοχές. Και αυτές ακόμα δεν μας τις έχετε δώσει. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Σπυριδάκη. 
Κυρίες και κύριοι συνάδελφοι, οι Υπουργοί Περιβάλλοντος και Ενέργειας, Εθνικής Οικονομίας και Οικοδομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικοδομικών, Παιδείας, Θρησκευμάτων και Αθλητισμού, Υγείας καθώς και ο Υφυπουργός στον Πρωθυπουργό κατέθεσαν στις 21 Ιουλίου 2026 σχέδιο νόμου: «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρίας Ύδρευσης Και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις». 
Παραπέμπεται στην αρμόδια Διαρκή Επιτροπή. 
Παρακαλώ να κλείσει και το ηλεκτρονικό σύστημα. 
Τον λόγο έχει η ειδική αγορήτρια από το Κομμουνιστικό Κόμμα Ελλάδος, η κυρία Διαμάντω Μανωλάκου. 
ΔΙΑΜΑΝΤΩ ΜΑΝΩΛΑΚΟΥ: Ακόμα μια σύμβαση που κρατική περιουσία δίνεται κοψοχρονιά και με προκλητικά ευνοϊκούς όρους σε τρεις ομίλους, για να αυξήσουν την κερδοφορία τους, όπως είναι η παρούσα κύρωση παραχώρησης για τουλάχιστον σαράντα χρόνια του Διεθνούς Αερολιμένα Καλαμάτας, το οποίο αναμφίβολα χρειάζεται επέκταση και εκσυγχρονισμό, γιατί θέλουμε ασφαλή αεροδρόμια.
Όμως ο στόχος εδώ είναι η ελευθερία δράσης των επιχειρηματικών ομίλων στις αερομεταφορές, με κατεύθυνση τη συγκέντρωση, μονοπώληση της αγοράς σε μια χούφτα ομίλων, που σημαίνει επιδείνωση των συνθηκών για τους εργαζόμενους και ταυτόχρονα επιδείνωση των όρων ικανοποίησης των λαϊκών αναγκών στις μεταφορές. 
Το αεροδρόμιο της Καλαμάτας είναι σχεδόν το μοναδικό της Πελοποννήσου. Υπάρχει βεβαίως άλλο ένα μικρότερο. Έχει διπλή χρήση πολιτική, αλλά και στρατιωτική. Υπάρχει η 120 Πτέρυγα Εκπαίδευση Αέρος που είναι το Κέντρο Εκπαίδευσης των Ικάρων της Πολεμικής Αεροπορίας. Σήμερα, περίοδο πολεμικής οικονομίας, πολεμικής προετοιμασίας και επιχειρήσεων, λειτουργεί ως Διεθνές Κέντρο Εκπαίδευσης Πιλότων. 
Συνεπώς, το ενδιαφέρον και η προώθηση, ανάπτυξη του αεροδρομίου Καλαμάτας εντάσσεται στη διπλή χρήση του και αυτό είναι επικίνδυνο για την ασφάλεια για αντίποινα της χώρας και του λαού από αντίθετες ιμπεριαλιστικές δυνάμεις, αφού εκπαιδευτές είναι και από το κράτος δολοφόνο, το Ισραήλ. Η παρούσα, λοιπόν, σύμβαση παραχώρησης του Διεθνούς Αερολιμένα Καλαμάτας έρχεται ως αποτέλεσμα πολιτικής του Ενιαίου Ευρωπαϊκού Ουρανού, της Στρατηγικής Αερομεταφορών της Ευρωπαϊκής Ένωσης, για ιδιωτικοποίηση υποδομών υπηρεσιών του εναέριου χώρου όπως έχει γίνει στο παρελθόν με την παραχώρηση των 14 περιφερειακών, των πιο κερδοφόρων αεροδρομίων, αλλά και με το Διεθνή Αερολιμένα Αθηνών. Θα υπάρχει βεβαίως και συνέχεια με την προκήρυξη διαγωνισμού για την παραχώρηση των υπόλοιπων 22 περιφερειακών κρατικών αεροδρομίων. 
Ωστόσο, από την εμπειρία των δέκα ετών ιδιωτικοποιήσεων αποδεικνύεται για ακόμα μια φορά ότι η πολιτική απελευθέρωσης και ιδιωτικοποίησης των αερομεταφορών, που υλοποίησαν διαχρονικά οι κυβερνήσεις -Νέα Δημοκρατία, ΠΑΣΟΚ, ΣΥΡΙΖΑ- όχι μόνο δεν έλυσαν χρόνια προβλήματα, αλλά οδήγησε σε μεγαλύτερη υποστελέχωση, εντατικοποίηση της εργασίας και υποβάθμιση κρίσιμων υποδομών και υπηρεσιών. 
Η παρούσα σύμβαση είναι σχεδόν ίδια με τη σύμβαση για τα 14 αεροδρόμια επί Κυβέρνησης ΣΥΡΙΖΑ με τον Τσίπρα που τα είχε παραχωρήσει, με τον ν.4389/2016. Τότε χαρακτηρίστηκε τερατούργημα με μαζικές διαδηλώσεις έξω από τη Βουλή, αφού περιείχε πλήθος αντιδραστικών, αντιλαϊκών, βάρβαρων μέτρων. Ήταν ένα πολυνομοσχέδιο έκτρωμα με διαδικασίες fast track, όπως κάνετε και εσείς τώρα. Προωθούσε ιδιωτικοποιήσεις, απελευθέρωση ηλεκτρικής ενέργειας που οδήγησε στα ύψη τα τιμολόγια για τις λαϊκές ανάγκες. Έφτασε το ΦΠΑ στο 24% και άλλα φοροληστρικά άρθρα με δημοσιονομικούς κόφτες, σε μισθούς και συντάξεις, μέχρι και κατάργηση του πενιχρού ΕΚΑΣ που αφορούσε χιλιάδες χαμηλοσυνταξιούχους. 
Ταυτόχρονα, εξασφάλιζε νέα προνόμια, φοροαπαλλαγές και κίνητρα για τους μεγάλους επιχειρηματικούς ομίλους. Πόσο μοιάζει η πολιτική σας; Να, γιατί εμπιστεύονται σήμερα και πριμοδοτούν οι επιχειρηματικοί όμιλοι τον Τσίπρα. Τον εμπιστεύονται σήμερα και πριμοδοτούν οι επιχειρηματικοί όμιλοι τον Τσίπρα. Τον εμπιστεύονται αφού προωθεί τα συμφέροντά τους. 
Ωστόσο, η σημερινή σύμβαση της Κυβέρνησης της Νέας Δημοκρατίας όχι μόνο συμφώνησε, αλλά προχωράει και ένα βήμα ακόμα με μια προσπάθεια διορθώσεων, που εντοπίστηκαν αυτήν τη δεκαετία λειτουργίας των δεκατεσσάρων ιδιωτικών αεροδρομίων, προς όμως μεγαλύτερο όφελος της κοινοπραξίας των τριών ομίλων. Πάντα στόχος η ικανοποίηση του κεφαλαίου. Μέσα από αυτή την κύρωση της σύμβασης παραχωρείτε διοίκηση, διαχείριση, λειτουργία, ανάπτυξη, επέκταση, συντήρηση και εκμετάλλευση. Όλα αυτά περνάνε στην κοινοπραξία που αποτελείται από τρεις ομίλους, τη Γερμανική FRAPORT, τη DELTA του ομίλου Κοπελούζου και την ΠΗΛΕΑ του ομίλου Κωνσταντακόπουλου, Costa Navarino, που κέρδισαν τον διαγωνισμό το 2024. Η κοινοπραξία λοιπόν των τριών ομίλων θα διαχειρίζεται με τον ίδιο τρόπο όπως τα δεκατέσσερα περιφερειακά. Σήμερα, τα λειτουργεί η FRAPORT. 
Αυτό έγινε γιατί εντός της προηγούμενης σύμβασης αναγραφόταν πως οι εταιρείες διαχείρισης των δεκατεσσάρων περιφερειακών δεν μπορούσαν να αναλάβουν άλλα αεροδρόμια. Όμως, λύσεις για τους ομίλους πάντα βρίσκονται και για τα κέρδη τους. Η σύμβαση αυτή, όπως και η προηγούμενη, περιέχει προνόμια, απαλλαγές, αλλά και αποζημίωση για την κοινοπραξία σε περίπτωση που μειώνονται τα έσοδά της για κάθε είδους ζημιά. Αυτά εξάλλου εξασφαλίζουν πάντα οι νόμοι σας. Δηλαδή, το κεφάλαιο δεν χάνει ποτέ, μόνο κερδίζει.                           
Χαρακτηριστικό παράδειγμα είναι πως η Fraport απαλλάχτηκε για τρία χρόνια από το αντίτιμο παραχώρησης προς το Δημόσιο με την αιτιολογία της πανδημίας και φυσικά επιδοτήθηκε αδρά με δεκάδες εκατομμύρια για απώλεια εισοδήματος. Ε, δεν έγινε το ίδιο για τους αυτοαπασχολούμενους και μικροεπαγγελματίες, που και σήμερα ακόμα πληρώνουν τις συνέπειες και δεν μπορούν να πάρουν ανάσα και πολλοί χρεοκόπησαν.
 Τώρα πιο ειδικά, μερικά από τα προνόμια και διευκολύνσεις προς την κοινοπραξία των τριών ομίλων με την παρούσα σύμβαση που είναι τελείως ενδεικτικά, γιατί όλη η σύμβαση είναι υπέρ των ομίλων. Τι κάνει; Προστασία της κοινοπραξίας των ομίλων από κάθε διακοπή. Εξασφάλιση αδιατάρακτης άσκησης του αποκλειστικού δικαιώματος εκμετάλλευσης των δραστηριοτήτων παραχώρησης. Έτσι το λέτε, έτσι το διατυπώνετε. Δηλαδή, δεν επιτρέπονται ούτε μορφές κινητοποίησης. Παραδείγματος χάριν, οι εργαζόμενοι να συγκεντρωθούν σε έναν χώρο για να διεκδικήσουν τα δεδουλευμένα τους, όταν καθυστερούν ή ζητήματα ασφάλειας,  λειτουργίας, στο αεροδρόμιο της Καλαμάτας που είναι για τους επιβάτες και τους εργαζόμενους. Ουσιαστικά, το απαγορεύετε ή τους αποζημιώνετε για απώλεια κερδών, αντί να ικανοποιήσετε δίκαια εργατικά δικαιώματα και αιτήματα.
Θεσμοθετείτε, ώστε η κοινοπραξία των ομίλων να συμμετέχει και να υποβάλλει τις απόψεις της για την ανάπτυξη της εθνικής πολιτικής μεταφορών ή της πολιτικής αεροδρομίων, ή άλλων στρατηγικών σχεδίων, σε σχέση με τις μεταφορές στην Ελληνική Δημοκρατία.
Τι επιβεβαιώνει αυτό; Ότι είσαστε Κυβέρνηση του κεφαλαίου. Για τις απόψεις των εργαζομένων, αυτών που παράγουν τον πλούτο, όχι δεν ζητάτε γνώμη και άποψη, αλλά και αν σας στείλουν τις απόψεις τους, τις πετάτε στα σκουπίδια. Στους ιδιώτες, όμως, το θεσμοθετείτε. Η παντοδύναμη, λοιπόν, κοινοπραξία των ομίλων, εάν απαιτήσει μετεγκατάσταση του συνόλου ή μέρους των εγκαταστάσεων, το δημόσιο συμμορφώνεται και το εξασφαλίζει υποχρεωτικά. Μεταβιβάζετε άνευ ανταλλάγματος και χωρίς οποιαδήποτε σχετική πληρωμή ή άλλη πληρωτέα επιβάρυνση, τα περιουσιακά στοιχεία κατά την ημερομηνία έναρξης παραχώρησης, απαλλαγμένα από δικαιώματα, αξιώσεις και βάρη τρίτων, δηλαδή, καθαρά κατακάθαρα, ούτε εργαζόμενοι, ούτε οφειλές, τίποτα για τίποτα δεν δεσμεύονται. Είναι έτοιμοι μόνο για κέρδη. Τους εξασφαλίζετε να μην έχουν ανταγωνιστή, αφού δεν επιτρέπεται κάποιος να κατασκευάσει, να αναπτύξει, να αναβαθμίσει ή να λειτουργήσει κάποιο άλλο εμπορικό αεροδρόμιο δημόσιας χρήσης στην περιοχή αποκλειστικότητας. Μήπως τα ίδια δεν ισχύουν και με την Αττική οδό, η οποία τώρα μπουκώνει; Μέσα από τη σύμβαση δεν επιτρέπεται να φτιαχτεί παράλληλος δρόμος, για να διευκολυνθεί ο κόσμος να πηγαίνει γρήγορα και με ασφάλεια στη δουλειά του και να επιστρέφει ασφαλής και γρήγορα στο σπίτι του. 
Το σύστημά σας είναι τόσο σάπιο που εμποδίζει την ανάπτυξη παραγωγικών δυνάμεων. Η κοινοπραξία των τριών ομίλων απαλλάσσεται από κάθε υποχρέωση για καταβολή τελών ή φόρων σε οποιαδήποτε δημοτική ή τοπική αρχή για τις υπηρεσίες κοινής ωφέλειας, συμπεριλαμβανομένων υπηρεσιών φωτισμού, ασφάλειας, καθορισμού, αποκομιδής απορριμμάτων και αποχέτευσης. Δηλαδή, δεν πληρώνει τίποτε στην κυριολεξία, αν και καταναλώνει με τη δικαιολογία ότι τα καλύπτει μόνη της. Τέτοιες απαλλαγές είναι σε όλες αυτές τις συμβάσεις και είναι προκλητικές και απαράδεκτες. 
Ακόμη, για τους εργαζόμενους η κοινοπραξία των τριών ομίλων δεν έχει καμία υποχρέωση να προσλάβει υπαλλήλους του δημοσίου, της ΥΠΑ ή κάποιας άλλης κρατικής αρχής ή κρατικής υπηρεσίας που απασχολούνται στο αεροδρόμιο κατά την ημερομηνία έναρξης ισχύος. Είναι βαρίδια οι εργαζόμενοι γι’ αυτούς. Έτσι τους αντιμετωπίζετε και θα τους προσλάβει μόνο εάν θέλουν να δουλέψουν με μισθούς της αγοράς. Δηλαδή, χαμηλότερα. 
Ταυτόχρονα, εξασφαλίζετε έσοδα στην κοινοπραξία των ομίλων μέσα από σύμβαση και τον κεφαλικό φόρο. Ναι, κεφαλικός φόρος, αφού από την ημερομηνία έναρξης ισχύος του νόμου, τα τέλη εκσυγχρονισμού και ανάπτυξης αεροδρομίου θα καθοριστούν στο ποσό των τριών ευρώ για όλους τους αναχωρούντες επιβάτες και βέβαια μπορεί να θέλει να τα αυξάνει όσο θέλει.
Εάν επιβεβαιωθεί ότι απαιτούνται συμπληρωματικές εκτάσεις για την ανάπτυξη του αεροδρομίου από την κοινοπραξία, τότε το Δημόσιο θα εξασφαλίσει ή θα απαλλοτριώσει με δικά του έξοδα αυτές τις συμπληρωματικές εκτάσεις, βάζοντας μάλιστα και χρονοδιάγραμμα δεσμευτικό: Για απαλλοτριώσεις εκτός σχεδίων πρέπει να γίνει μέσα σε τριάντα έξι μήνες, ενώ για απαλλοτριώσεις εντός σχεδίου πόλης πρέπει να γίνει μέσα σε σαράντα πέντε μήνες και εάν υπάρχει αδυναμία του Δημοσίου να τα παραδώσει εντός του χρονικού πλαισίου, τότε θα συνιστά γεγονός ευθύνης Δημοσίου. Δηλαδή, εάν έχουμε καθυστέρηση, τότε θα κινδυνεύει και μπορεί και με πρόστιμο. Εάν, όμως, η κοινοπραξία και γενικά οι μεγαλοεργολάβοι δεν παραδίδουν στην ώρα τους, ε, δεν έχουν και καμία ευθύνη. Δύο μέτρα, δύο σταθμά. Έτσι είναι. Εξυπηρετείτε το κεφάλαιο με ταχύτητες φωτός.
Θα εξαιρούνται από αεροναυτικά τέλη τα αεροσκάφη που χρησιμοποιούν το Αεροδρόμιο και προέρχονται από τον Οργανισμό Βορειοατλαντικού Συμφώνου, δηλαδή το ΝΑΤΟ ή αεροσκάφη VIP ή από οποιοδήποτε άλλο κράτος που θα κριθεί. Δηλαδή, το ΝΑΤΟ και οι VIPS δεν πληρώνουν δεκάρα τσακιτσή. Βέβαια, οι Νατοϊκοί στην Ελλάδα δεν πληρώνουν συνολικά κανέναν ΦΠΑ, κανένα φόρο πουθενά, ούτε στα σούπερ μάρκετ. Διαβάστε σήμερα αποκλειστικό ρεπορτάζ στο σημερινό ΡΙΖΟΣΠΑΣΤΗ. 
Και βέβαια, η κοινοπραξία των τριών ομίλων θα είναι ελεύθερη να ορίζει οποιαδήποτε μη αεροναυτικά τέλη και μη ρυθμιζόμενα. Όμως, για ασθενείς ή φτωχούς δεν υπάρχει καμία ρύθμιση ατέλειας.
Προκλητικό είναι και η δέσμευση στις περιπτώσεις που θα μειωθούν τα έσοδα ή εάν αυξηθούν οι δαπάνες λειτουργίας συντήρησης της κοινοπραξίας των ομίλων, τότε τη διαφορά -δηλαδή, τη χασούρα- θα την πληρώσει το Δημόσιο, δηλαδή, ο ελληνικός λαός από τον κρατικό προϋπολογισμό. Αλήθεια; Δηλαδή, τα λαϊκά στρώματα που αυξάνουν τις δαπάνες από την ακρίβεια και τα διάφορα χαράτσια, τι θα κάνουν; Τους ωθείτε σε δεύτερη δουλειά ή στα 13ωρα, αλλά οι όμιλοι αποζημιώνονται από το Δημόσιο. Δηλαδή, φορολιστεύετε τον λαό, για να πληρώνετε με τσάμπα χρήματα κεφάλαιο. Αυτή είναι η αντιλαϊκή, αντιδραστική, σκληρή ταξική πολιτική σας. Και βεβαίως, εκτός απ’ αυτά, υπάρχουν και φοροδιευκολύνσεις, αφού οι συσσωρευμένες ζημιές της κοινοπραξίας των ομίλων μπορούν να μεταφερθούν σε νέα, ώστε να συμψηφιστούν με τα φορολογητέα κέρδη, οποιονδήποτε επόμενων χρήσεων, χωρίς χρονικό προσδιορισμό. Μήπως δίνετε τα ίδια δικαιώματα και σε μικροεπαγγελματίες αυτοαπασχολούμενους; Όχι βέβαια. Τους φορολιστεύετε μέχρι να εξαφανιστούν.
Στο ερώτημα, λοιπόν, ποιος χάνει και ποιος κερδίζει από αυτή τη σύμβαση παραχώρησης, είναι ολοφάνερο το ποιος κερδίζει. Το κεφάλαιο το ενισχύετε, γιατί αυτή είναι η άδικη ταξική πολιτική σας που πρέπει στις επόμενες εκλογές να καταδικαστεί. Αυτά εσείς τα λέτε ανάπτυξη, μόνο που είναι ανάπτυξη για τα καπιταλιστικά κέρδη και όχι για τις ανάγκες του λαού. 




Αυτή λοιπόν την ταξική σας πολιτική υπηρετούν πιστά όλες οι κυβερνήσεις που εξυπηρετούν την κερδοφορία των μονοπωλιακών ομίλων του κλάδου οι οποίες σπάνε το ένα ρεκόρ κερδοφορίας μετά το άλλο και απολαμβάνουν παράλληλα τη στήριξη με επιδοτήσεις και άλλα της εκάστοτε κυβέρνησης με ό,τι αυτό συνεπάγεται για το υψηλό κόστος που πληρώνει ο λαός, την εκμετάλλευση που βιώνουν οι εργαζόμενοι και το επίπεδο της ασφάλισης του μεταφορικού έργου και των ίδιων των εργαζομένων.
Το Κομμουνιστικό Κόμμα Ελλάδας έχει από την αρχή αντιταχθεί στον Ενιαίο Ευρωπαϊκό Ουρανό, στο Eurocontrol, στις ιδιωτικοποιήσεις των αεροδρομίων και συνολικά των υποδομών που πρέπει να συντηρηθούν και να εκσυγχρονιστούν και να μείνουν δημόσια και ασφαλή, σε αντίθεση με τα άλλα κόμματα που στηρίζουν την απελευθέρωση των αερομεταφορών.
Η Υπηρεσία Πολιτικής Αεροπορίας πρέπει να είναι ενιαία και δημόσια με όλα τα αεροδρόμια κρατικά, συμπεριλαμβανομένου του Ελευθέριου Βενιζέλος, και ενταγμένοι σε έναν ενιαίο κρατικό φορέα μεταφορών που να υπηρετεί τις λαϊκές ανάγκες στις μεταφορές.
Καταψηφίζουμε λοιπόν τη ληστρική σύμβαση παραχώρησης και διεκδικούμε με την οργανωμένη πάλη αυτό που συμφέρει τον λαό: Δημόσιες μεταφορές με αναβαθμισμένες και φθηνές υπηρεσίες, ώστε να εξυπηρετούνται οι λαϊκές ανάγκες και να εξασφαλίζεται στους εργαζόμενους σταθερή και μόνιμη δουλειά με μισθούς που να ικανοποιούνται οι σύγχρονες ανάγκες.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Μανωλάκου.
Τον λόγο έχει ο ειδικός αγορητής από τον ΣΥΡΙΖΑ κ. Γεώργιος Παπαηλίου. 
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, το Αεροδρόμιο της Καλαμάτας είναι μια στρατηγική δημόσια υποδομή της Μεσσηνίας και της Πελοποννήσου ευρύτερα με χρήση και στρατιωτική και πολιτική. Το ερώτημα που τίθεται είναι αν με τη σύμβαση παραχώρησης μπορεί να υπηρετηθεί, και θα υπηρετηθεί η ανάπτυξη, ή αν αυτό παραχωρείται προς όφελος ιδιωτικών συμφερόντων.
Δεν πρόκειται απλώς για μια τεχνική οικονομική συμφωνία, δεν αφορά μόνο στον τρόπο λειτουργίας του Αεροδρομίου. Αναφέρεται σε μια στρατηγική επιλογή για το μέλλον της Μεσσηνίας, της Πελοποννήσου και ευρύτερα στον τρόπο με τον οποίο η πολιτεία αντιλαμβάνεται τον ρόλο των μεγάλων δημοσίων υποδομών.
Η Κυβέρνηση επιχειρεί να παρουσιάσει την παραχώρηση ως μια αυτονόητη αναπτυξιακή επιλογή. Επικαλείται την ανάγκη για επενδύσεις, εκσυγχρονισμό, βελτίωση των υπηρεσιών και ενίσχυση του τουρισμού, παραβλέποντας βέβαια άλλες οικονομικές δραστηριότητες, όπως η αγροτική παραγωγή και ο αγροτοδιατροφικός κλάδος που στηρίζονται στα ποιοτικά αγροτικά προϊόντα της Μεσσηνίας και ευρύτερα της Πελοποννήσου.
Ουδείς μπορεί να αμφισβητήσει ότι το Αεροδρόμιο της Καλαμάτας χρειάζεται αναβάθμιση και εκσυγχρονισμό. Ουδείς μπορεί να αρνηθεί ότι μια σύγχρονη αεροπορική υποδομή είναι απαραίτητη για την οικονομική ανάπτυξη και της συγκεκριμένης περιοχής, η οποία έχει σημαντικές δυνατότητες, αλλά και της ευρύτερης Πελοποννήσου.
Όμως, το πραγματικό πολιτικό ερώτημα δεν είναι αν θέλουμε ένα καλύτερο αεροδρόμιο. Βεβαίως και το θέλουμε. Είναι αυτονόητο. Το πραγματικό ερώτημα είναι, στο πλαίσιο της σύμβασης παραχώρησης, με ποιους όρους αυτό παραχωρείται; Ποιος θα έχει τον ουσιαστικό λόγο για μια υποδομή που θα επηρεάσει την οικονομική και κοινωνική ζωή της περιοχής για τα επόμενα πολλά χρόνια; Ποιος θα καρπωθεί τα οφέλη από την ανάπτυξή του;
Τεκμηριωμένες απαντήσεις, κύριε Υπουργέ, δεν έχουν δοθεί. Μέσω της διαχείρισης ενός αεροδρομίου δεν ασκείται απλώς μια εμπορική επιχειρηματική δραστηριότητα, επειδή πρόκειται για μια κρίσιμη δημόσια υποδομή και εν προκειμένω για την πύλη εισόδου μιας ολόκληρης περιφέρειας. Είναι εργαλείο τουριστικής πολιτικής, και όχι μόνον, οικονομικής ανάπτυξης αλλά και περιφερειακής συνοχής. Γι’ αυτό και η απόφαση για την παραχώρησή του δεν μπορεί να κρίνεται μόνο με όρους λογιστικής ή επιχειρηματικής αποτελεσματικότητας. Κρίνεται με όρους δημοσίου συμφέροντος.
Η Κυβέρνηση την παρουσιάζει ως μονόδρομο, όμως αυτή η αντίληψη αποκαλύπτει μια βαθύτερη πολιτική επιλογή, σύμφωνα με την οποία το κράτος υποχωρεί σταδιακά από τον ρόλο του σχεδιαστή πολιτικών και μετατρέπεται σε επόπτη, στη συγκεκριμένη περίπτωση ούτε καν, συμφωνιών που έχουν ήδη αποφασιστεί.
Η ανάπτυξη όμως μιας χώρας δεν μπορεί να στηρίζεται αποκλειστικά στη μεταφορά της διαχείρισης δημοσίων υποδομών σε ιδιώτες. Ένα σύγχρονο κράτος δεν είναι μόνο αυτό που προσελκύει επενδύσεις. Είναι αυτό που θέτει κανόνες, σχεδιάζει και διασφαλίζει ότι οι επενδύσεις υπηρετούν μια ευρύτερη αναπτυξιακή, κοινωνική και περιφερειακή στρατηγική.
Η Κυβέρνηση οφείλει να απαντήσει σε ένα κρίσιμο ερώτημα που ήδη ετέθη. Ήταν η παραχώρηση η μοναδική δυνατή λύση ή ήταν η επιλογή μιας συγκεκριμένης πολιτικής αντίληψης για τη διαχείριση της δημόσιας περιουσίας; Κι αυτό διότι η επίκληση της ανάπτυξης δεν μπορεί να λειτουργεί ως επιχείρημα που σταματάει κάθε συζήτηση. Η ανάπτυξη δεν είναι μόνο τα κεφάλαια που θα εισρεύσουν, θα επενδυθούν. Είναι επίσης ποιος αποφασίζει, ποιος επωφελείται, ποιος ελέγχει και ποιος είναι ο ρόλος που διαδραματίζει το δημόσιο συμφέρον σε αυτή τη διαδικασία. Η δημόσια περιουσία δεν είναι απλώς ένα οικονομικό μέγεθος. Η πραγματική προστασία και αξιοποίηση της δημόσιας περιουσίας απαιτεί στρατηγικό σχεδιασμό και ουσιαστική δυνατότητα ελέγχου.
Όταν η διοίκηση, η λειτουργία, η εκμετάλλευση, η ανάπτυξη μιας κρίσιμης υποδομής, όπως εν προκειμένω του Αεροδρομίου της Καλαμάτας, παραχωρούνται σε ιδιώτες και μάλιστα για μια τόσο μεγάλη χρονική περίοδο, το Δημόσιο πρέπει να διαθέτει ισχυρές εγγυήσεις για το δημόσιο συμφέρον. Μια δημόσια υποδομή δεν μπορεί να αντιμετωπίζεται μόνο ως επενδυτική ευκαιρία, αφού είναι μέρος της συλλογικής περιουσίας της κοινωνίας η διαχείριση της οποίας απαιτεί πολιτική ευθύνη και πολιτικό έλεγχο.
Η Μεσσηνία, η Πελοπόννησος δεν χρειάζονται απλώς ένα μεγαλύτερο και καλύτερο αεροδρόμιο. Βεβαίως και τα χρειάζονται. Βρίσκονται όμως ενώπιον και μιας μεγάλης αναπτυξιακής πρόκλησης. Η περιοχή διαθέτει μοναδικά συγκριτικά πλεονεκτήματα, φυσικό πλούτο, πολιτιστική κληρονομιά, αγροτική παραγωγή υψηλής αξίας και μια ιδιαίτερη και πολυσχιδή τουριστική ταυτότητα που υπερβαίνει τα ελληνικά σύνορα.
Το Αεροδρόμιο της Καλαμάτας μπορεί να αποτελέσει, αποτελεί εν μέρει σήμερα, βασικό κρίκο στην αναπτυξιακή πορεία της. Ακριβώς γι’ αυτό δεν μπορεί να αντιμετωπίζεται απλώς ως μια εμπορική εγκατάσταση που μετρά επιβάτες, πτήσεις και οικονομικές αποδόσεις. Το Αεροδρόμιο είναι ένας ολόκληρος αναπτυξιακός μηχανισμός. Η λειτουργία του επηρεάζει τη δυνατότητα πρόσβασης στην περιοχή, τη δυναμική του τουρισμού αλλά και άλλων οικονομικών δραστηριοτήτων και κλάδων, τις τοπικές επιχειρήσεις, τους μικρομεσαίους, την απασχόληση, τη συνολική εικόνα της περιοχής στο διεθνές περιβάλλον.
Το ερώτημα λοιπόν δεν είναι μόνο αν θα αυξηθεί η επιβατική κίνηση. Το ερώτημα είναι αν η ανάπτυξη που θα επιτευχθεί θα διαχυθεί στην κοινωνία, αν θα στηρίξει τις μικρές και μεσαίες επιχειρήσεις, αν θα δημιουργήσει ποιοτικές θέσεις εργασίας, αν θα συμβάλλει σε μια ισορροπημένη ανάπτυξη ή αν θα λειτουργήσει κυρίως ως μηχανισμός αύξησης της αξίας της επένδυσης προς όφελος ιδιωτικών συμφερόντων.
Η περιοχή δεν χρειάζεται απλώς έναν αποτελεσματικό διαχειριστή αεροδρομίου. Χρειάζεται ένα αεροδρόμιο ενταγμένο σε ένα συνολικό δημόσιο, αναπτυξιακό σχέδιο. Όμως, η Κυβέρνηση επενδύει και περιορίζεται στην παραχώρηση αντί στο δημόσιο σχεδιασμό και αυτή την παραχώρηση η Κυβέρνηση υποστηρίζει ότι αποτελεί ένδειξη σύγχρονης οικονομικής πολιτικής. 
Υπάρχει, όμως, και μία άλλη προσέγγιση. Η πολιτεία να αναλάβει τον ρόλο της, τον ρόλο του στρατηγικού σχεδιαστή. Η χώρα χρειάζεται επενδύσεις. Χρειάζεται όμως και ένα ισχυρό Δημόσιο που θα γνωρίζει τι θέλει, θα θέτει προτεραιότητες, θα προστατεύει το συλλογικό, το δημόσιο συμφέρον και βέβαια θα σχεδιάζει. Δεν μπορεί κάθε φορά που μία δημόσια υποδομή χρειάζεται αναβάθμιση, η απάντηση να είναι η παραχώρηση της διαχείρισής της. Προκαλείται, λοιπόν, ένα κρίσιμο πολιτικό ερώτημα. Ποιος σχεδιάζει εν τέλει την ανάπτυξη της χώρας, η πολιτεία ή οι δυνάμεις της αγοράς; Οι υποδομές δεν είναι απλά οικονομικά εργαλεία. Είναι στοιχεία εθνικής και περιφερειακής πολιτικής. 
Κυρίες και κύριοι συνάδελφοι, δεν είμαστε αντίθετοι στις επενδύσεις. Είμαστε αντίθετοι στην απουσία στρατηγικής. Η κριτική στη συγκεκριμένη σύμβαση παραχώρησης δεν σημαίνει άρνηση της ανάγκης για επενδύσεις. Η Ελλάδα χρειάζεται σύγχρονες υποδομές, χρειάζεται κεφάλαια, χρειάζεται συνεργασία του Δημοσίου με τον ιδιωτικό τομέα. Όμως αυτά, δεν μπορεί να σημαίνουν ότι το κράτος περιορίζεται στην υπογραφή μιας σύμβασης παραχώρησης δημοσίων υποδομών και στη συνέχεια περιμένει απλώς τα αποτελέσματα. Μια διαφορετική προσέγγιση θα απαιτούσε ισχυρότερο δημόσιο έλεγχο, ουσιαστική συμμετοχή της τοπικής κοινωνίας, ευρύτερα των τοπικών κοινωνιών της Πελοποννήσου, αυστηρές δεσμεύσεις για τις επενδύσεις, μηχανισμούς διαρκούς αξιολόγησης, σύνδεση της λειτουργίας του αεροδρομίου με ένα συνολικό σχέδιο ανάπτυξης της Μεσσηνίας και της Πελοποννήσου και όχι μόνον με την μονοκαλλιέργεια του τουρισμού. 
Η Μεσσηνία, η Πελοπόννησος δεν προσφέρονται μόνο για τουριστικές δραστηριότητες ή για δραστηριότητες περί του τουρισμού. Η αγροτική παραγωγή και ο αγροτοδιατροφικός κλάδος αποτελούν, επίσης, σημαντικούς τομείς οικονομικής δραστηριότητας και ανάπτυξης. Χρειάζονται και αυτοί στήριξη και χρειάζεται η ανάπτυξη να διαχυθεί σε ολόκληρη την κοινωνία. Αυτή την ανάπτυξη πρέπει να υπηρετήσει και ο εκσυγχρονισμός του αεροδρομίου της Καλαμάτας. Να υπηρετήσει την οικονομική, κοινωνική και περιφερειακή προοπτική ολόκληρης της κοινωνίας, διότι, όπως είπα και προηγουμένως, η ευρύτερη περιοχή δεν προσφέρεται μόνον για δραστηριότητες περί του τουρισμού. Η αγροτική παραγωγή και ο αγροτοδιατροφικός κλάδος αποτελούν, επίσης, σημαντικούς τομείς οικονομικής δραστηριότητας και ανάπτυξης. Και αυτοί, λοιπόν, χρειάζονται στήριξη. 
Παρά ταύτα, η Κυβέρνηση παρουσιάζει την παραχώρηση ως συνολική αναπτυξιακή επένδυση για τη Μεσσηνία και για την Πελοπόννησο ευρύτερα. Το συμβατικό κείμενο, όμως, είναι σχεδιασμένο, πρωτίστως, γύρω από την επιβατική και τουριστική λειτουργία και βέβαια για το cargo, τις εμπορευματικές μεταφορές μέσω αέρος που αποτελεί εξαιρετικά σημαντική υπηρεσία προς τον αγροτοδιατροφικό κλάδο, ιδίως για τα ευπαθή αγροτικά προϊόντα της περιοχής. Η σύμβαση εξασφαλίζει το ελάχιστο, να μπορεί, δηλαδή, να αποσταλεί διεθνώς ένα φορτίο με βασικό έλεγχο ασφαλείας και χειρωνακτική διακίνηση. Δεν εξασφαλίζει, ότι το αεροδρόμιο θα μετατραπεί σε οργανωμένη πύλη εξαγωγής νωπών προϊόντων. 
Το ερώτημα, λοιπόν, προς την Κυβέρνηση είναι: Γιατί σε μία σαρανταετή παραχώρηση με συνολικό επενδυτικό πρόγραμμα που προβάλλεται ότι θα φτάσει στα 125 εκατομμύρια ευρώ, δεν προβλέφθηκε συγκεκριμένη, κοστολογημένη και χρονικά δεσμευτική επένδυση σε αεροπορικό cargo, ψυχόμενες αποθήκες και άλλες τεχνικές προϋποθέσεις και εξαγωγική εφοδιαστική αλυσίδα για τα νωπά αγροτικά προϊόντα της Μεσσηνίας και της Πελοποννήσου; 
Αγαπητοί συνάδελφοι, οι κυβερνήσεις κρίνονται από το αν αφήνουν πίσω τους περισσότερες δυνατότητες για την κοινωνία ή λιγότερες. Το αεροδρόμιο της Καλαμάτας ανήκει στο μέλλον της περιοχής. Η ανάπτυξη της Μεσσηνίας, της Πελοποννήσου, όμως, δεν μπορεί να είναι μόνον υπόθεση αριθμών. Δεν μπορεί να είναι μόνον αύξηση αφίξεων και βελτίωση οικονομικών δεικτών, οι οποίοι οικονομικοί δείκτες δεν αντιστοιχούν και σε ανάπτυξη της ευρύτερης κοινωνίας. Πρέπει να είναι ανάπτυξη με κοινωνικό περιεχόμενο, με τη συμμετοχή της τοπικής κοινωνίας, με όφελος για τους πολίτες, με σεβασμό στο περιβάλλον και στην ταυτότητα της περιοχής. 
Το αεροδρόμιο της Καλαμάτας είναι μια μεγάλη ευκαιρία που συνοδεύεται και από μεγάλη πολιτική ευθύνη. Η Κυβέρνηση επέλεξε την παραχώρησή του ως δρόμο ανάπτυξης. Η κοινωνία, όμως, έχει δικαίωμα να ερωτά: Ήταν αυτός ο καλύτερος δρόμος; Ήταν αυτή η καλύτερη συμφωνία; Και τελικά ποιος θα κερδίσει περισσότερο από αυτήν την επιλογή; 
Και αυτό, διότι η πραγματική ανάπτυξη δεν είναι να παραδίδεις απλώς υποδομές για εκμετάλλευση. Είναι να σχεδιάζεις το μέλλον με όρους κοινωνικού οφέλους, δημοκρατικού ελέγχου και δικαιοσύνης και το μέλλον της περιοχής αξίζει περισσότερα από μία απλή διαχείριση ενός αεροδρομίου. Αξίζει ένα ολοκληρωμένο αναπτυξιακό σχέδιο, ένα ολοκληρωμένο αναπτυξιακό όραμα που εσείς, κύριοι της Κυβέρνησης, δεν το έχετε.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παπαηλίου. 
Τον λόγο έχει ο εισηγητής από την Ελληνική Λύση και Αντιπρόεδρος της Βουλής, ο κ. Βασίλειος Βιλιάρδος. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, θα ξεκινήσουμε την ομιλία μας κάπως διαφορετικά σήμερα. Από το ότι η Κυβέρνηση έχει αναγάγει σε άλλα επίπεδα τα ψέματα και την πολιτική εξαπάτηση. Γιατί το λέμε; Για τα εξής: Όσον αφορά τα ψέματα, στην πρώτη επιτροπή θέσαμε κάποιες ερωτήσεις για τη σύμβαση στον Υφυπουργό, ενώ τις καταθέσαμε συνοπτικά και γραπτά για να μπορέσει να ενημερωθεί και να μας απαντήσει στην επόμενη επιτροπή. Επειδή τώρα στην επόμενη επιτροπή έπρεπε να αποχωρήσουμε, λόγω του ότι προεδρεύαμε εδώ στην Ολομέλεια, ενημερώσαμε ευγενικά τον Υφυπουργό, μας διαβεβαίωσε πως είχε τις απαντήσεις και του είπαμε να τις πει, οπότε εμείς θα τις διαβάζαμε στα Πρακτικά. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Όλες τις δώσαμε.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Τι έκανε, όμως, ο Υφυπουργός στην ομιλία του, όπως διαβάσαμε στα Πρακτικά; Τα διαβάζουμε πάντα. Ισχυρίστηκε πως δεν καθίσαμε καν να μας απαντήσει. Επίσης, πως όταν ήρθε η ώρα να απαντήσει, αποχωρήσαμε. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Δεν ήσασταν.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Αν είναι δυνατόν να υπάρχει τέτοιο θράσος και να λέγονται τέτοια ψέματα. 
Ενώ όσον αφορά τις δήθεν απαντήσεις που έδωσε, εκτός του ότι αφορούσαν στην ουσία μόνο δύο από τα δέκα ερωτήματα, ήταν άλλα αντί άλλων. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ψεύδεστε.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Θα καταθέσουμε πάντως ξανά στα Πρακτικά και τα δέκα ερωτήματα μαζί με τα Πρακτικά της ομιλίας του Υφυπουργού, μήπως καταλάβει τα ψέματα και απαντήσει, αν και δεν το πιστεύουμε. 
Σε κάθε περίπτωση εμείς δεν νιώσαμε απογοήτευση, αλλά ντροπή για τον Υφυπουργό, που μας είναι πραγματικά πολύ συμπαθής κατά τα άλλα, ελπίζοντας να μην τοποθετήθηκε σε αυτήν τη θέση για να κάνει ακριβώς αυτά τα πράγματα. Εμείς προσπαθούμε να είμαστε εποικοδομητικοί σε όλες τις συζητήσεις και τέτοιες συμπεριφορές δεν μας αρέσουν καθόλου. 
Δεύτερον, όσον αφορά την πολιτική εξαπάτηση, χθες η Κυβέρνηση πήρε τα εθνικά σκέλη του Προγράμματος Δημοσίων Επενδύσεων, που υπάρχουν ανέκαθεν κάθε χρόνο στον προϋπολογισμό, συνολικά για τα έτη 2026 - 2030 και τα παρουσίασε ως μία μεγάλη μεταρρύθμιση, βαφτίζοντας τα ως ένα Εθνικό Πρόγραμμα Ανάπτυξης 2026 – 2030 -κάπου έχει ακούσει για το «Ατζέντα 2030»- ύψους 23 δισεκατομμυρίων. Πρόκειται δηλαδή για τον ορισμό της κοροϊδίας, θεωρώντας προφανώς ότι όλοι εμείς οι Έλληνες είμαστε υποανάπτυκτοι. Δεν είναι ντροπή;
Φυσικά δεν είναι η πρώτη φορά που η Κυβέρνηση βαφτίζει κάτι για να το ωραιοποιήσει, όπως για παράδειγμα το Υπερταμείο των ξένων σε Εθνικό Αναπτυξιακό Ταμείο.
Όσο κι αν το βαφτίζει όμως, το γεγονός παραμένει, το ότι δηλαδή έχουν μεταφερθεί στο Υπερταμείο και στις θυγατρικές του -στο ΤΑΙΠΕΔ, στην ΕΤΑΔ και στο ΤΧΣ- με το σχέδιο Σόιμπλε, όλα τα περιουσιακά στοιχεία της χώρας μας για ξεπούλημα, χωρίς καν εκτίμηση της αξίας τους. Τα δώσαμε χωρίς να ξέρουμε καν πόσο κοστίζουν. 
Ο ισχυρισμός ότι το 50% των εισπράξεων πηγαίνει στο χρέος και το υπόλοιπο για επενδύσεις είναι ένα ακόμη μεγάλο ψέμα, αφού το κρατικό χρέος μας -αυτό είναι συγκρίσιμο με το παρελθόν- αυξάνεται ασταμάτητα. Πρόσφατα στα 427 δισ., όπως θα καταθέσουμε στα Πρακτικά, όταν χρεοκοπήσαμε με 299 δισ.. Είναι περίπου 130 δισ. παραπάνω. Ενώ για επενδύσεις έχουν δοθεί μόλις κάποιες δεκάδες χιλιάδες, σύμφωνα με απάντηση του Υπουργείου σε ερώτησή μας.
 Σε κάθε περίπτωση το ΤΑΙΠΕΔ εξαιρείται από αυτή τη συμφωνία του 50%, ενώ για την ΕΤΑΔ με τα 72 χιλιάδες ακίνητα που αργότερα έγιναν 36 χιλιάδες από τον κ. Χατζηδάκη και λίγο πιο μετά 32 χιλιάδες, δεν ξέρουμε τι ακριβώς συμβαίνει. Όσον αφορά το ΤΧΣ ξέρουμε όλοι ότι ξεπούλησε τις τράπεζες με ζημία. Χάσαμε περίπου 50 δισεκατομμύρια και μάλιστα, τότε, που άρχισε να αυξάνεται η χρηματιστηριακή τους αξία. Άλλες χώρες κρατικοποίησαν τις τράπεζες λόγω της κρίσης, όπως, για παράδειγμα, οι Ηνωμένες Πολιτείες της πούλησαν αργότερα με μεγάλα κέρδη. 
Συνεχίζοντας τώρα με το θέμα μας, με τη Σύμβαση Παραχώρησης του Αεροδρομίου Καλαμάτας, είναι από τις ελάχιστες που απορρίψαμε χωρίς δεύτερη σκέψη, αφού σπάνια βλέπει κανείς μια τόσο αποικιοκρατική συμφωνία, ούτε καν σε τριτοκοσμικές χώρες. Είναι σχεδόν ομοιόμορφη, βέβαια με, αυτή της παραχώρησης στη γερμανική FRAPORT των δεκατεσσάρων αεροδρομίων μας, η οποία είχε υπογραφεί με το μαχαίρι στο λαιμό, όπως λεγόταν, από την Κυβέρνηση Τσίπρα. Ήταν αδιάβαστοι, όπως έλεγε ο κ. Χρυσοχοΐδης, για το πρώτο μνημόνιο υπενθυμίζοντας πως την είχε μεν ξεκινήσει ο κ. Σαμαράς, αλλά δεν κατάφερε ή δεν τόλμησε να υπογράψει ένα τέτοιο εξευτελιστικό ξεπούλημα. Ενώ ο κ. Σπίρτζης λέγεται πως είχε δακρύσει κατά την υπογραφή, περιγράφοντάς την ως ένα αναγκαίο μνημονιακό κακό.
Έντεκα χρόνια, όμως, μετά και χωρίς να υπάρχουν εκείνης της εποχής τα μνημόνια, δεν μπορεί να φέρνει μια Σύμβαση η Νέα Δημοκρατία ανάλογα σκανδαλώδη με αυτήν των δεκατεσσάρων αεροδρομίων για το Αεροδρόμιο της Καλαμάτας. Ακόμη χειρότερα, φέρνει μία σύμβαση χιλίων πεντακοσίων σελίδων με τη διαδικασία του κατεπείγοντος, που καθιστά ουσιαστικά αδύνατο τον κοινοβουλευτικό έλεγχο των επιμέρους όρων της. 
Προετοιμάστηκε δε από την ίδια συμβουλευτική εταιρεία, από την Deloitte, η οποία πληρώθηκε από το Υπερταμείο των ξένων, όπως μας επιβεβαίωσε ο διευθύνων σύμβουλος του στην ακρόαση των φορέων. Επειδή, όμως, σε μεγάλο βαθμό τα άρθρα αυτά έχουν την ίδια διατύπωση με τη σύμβαση των δεκατεσσάρων αεροδρομίων, εύλογα, αναρωτηθήκαμε ποιος ήταν ο ρόλος της Deloitte, εκτός βέβαια του να εισπράξει δωρεάν χρήματα για μια απλή αντιγραφή, για ένα copy-paste που λέμε.  
Με 1,5 δισεκατομμύριο, βέβαια, που έχει δώσει η Κυβέρνηση της Νέας Δημοκρατίας για τη «συμβουλοκρατία», δηλαδή για την ιδιωτικοποίηση της δημόσιας διοίκησης -πρέπει να τα λέμε σωστά, με το δικό τους όνομα-, από μόλις 3,4 εκατομμύρια το 2017 και 12,2 εκατομμύρια το 2018, όπως θα καταθέσουμε στα Πρακτικά, δεν είναι τυχαίο που όλα τα golden boys επιθυμούν την επανεκλογή της. Όπως άλλωστε την επιθυμούν τα καρτέλ των τραπεζών, της ενέργειας, των καυσίμων, του λογισμικού και των κατασκευαστών, που κυριολεκτικά θησαυρίζουν σήμερα εις βάρος των Ελλήνων, εκμεταλλευόμενα μεταξύ άλλων τα χρήματα του Ταμείου Ανάκαμψης. 
Για τις συμβουλευτικές πάντως, καταθέσαμε ερώτηση στο Υπουργείο Οικονομικών, θα την καταθέσουμε κι αυτήν εδώ, στα Πρακτικά, όπως και στον κ. Μαρινάκη. Τι μας απάντησαν; Ότι είναι αναρμόδιοι, ότι δεν ξέρουν ακριβώς τι έχουν δώσει στις συμβουλευτικές εταιρείες και ότι δεν μπορούν να μας πουν τίποτα. 
Περαιτέρω, ιδιαίτερο προβληματισμό μας προκάλεσε στο άρθρο 9 το γεγονός ότι από τη συνολική δεσμευτική επένδυση των 33,9 εκατομμυρίων, μόλις περίπου 6,8 εκατομμύρια εισφέρονται ως μετοχικό κεφάλαιο, πραγματικά χρήματα δηλαδή. Ενώ το μεγαλύτερο μέρος, τα 27,15 εκατομμύρια, καλύπτεται μέσω δευτερογενούς χρέους, δηλαδή -για να το καταλαβαίνουμε- με δάνεια. 
Κάτι ανάλογο, πάντως, έγινε με τα δεκατέσσερα αεροδρόμια όπου οι μέτοχοί τους, η FRAPORT, η COPELOUZOS LEDEL και η MARGUERITE, έχουν καταβάλει συνολικά 670 εκατομμύρια, εκ των οποίων, όμως, σε μετοχικό κεφάλαιο μόλις τα 197 και σε δάνεια τα 473. Για τα υπόλοιπα 688 εκατομμύρια δε, δανείστηκαν από τρίτους, από ελληνικές τράπεζες. Πήραν τα χρήματα από ελληνικές τράπεζες για να αγοράσουν τα δικά μας αεροδρόμια. Σημειώνοντας πως οι τόκοι από τα δάνεια που μπορεί να είναι σε offshore, μειώνουν τα κέρδη και τους φόρους, οπότε αποτελούν έναν συνήθη τρόπο φοροαποφυγής, δηλαδή νόμιμης φοροδιαφυγής. 
Επειδή κάτι ανάλογο συμβαίνει σήμερα με το Αεροδρόμιο της Καλαμάτας, λογικά αναρωτηθήκαμε αν είναι δυνατόν να συμφωνεί η Κυβέρνηση με όλα αυτά και να τα υπογράφει, αφού είναι εντελώς ανεύθυνο. 
Ρωτήσαμε, επίσης, τον Υφυπουργό -ευτυχώς επέστρεψε-, εάν είναι εν γνώσει του Πρωθυπουργού και αν διάβασε ο ίδιος τη Σύμβαση με κάθε ειλικρίνεια ή αν απλά εμπιστεύτηκε την Deloitte ή το Υπερταμείο που δεν εντάσσεται στο δημόσιο. Την ίδια ερώτηση που δεν απάντησε, εάν διάβασε δηλαδή όλη τη Σύμβαση, του την κάνουμε καλόπιστα και σήμερα, αφού θεωρούμε αδιανόητη την υπογραφή της. 
Ο Δήμαρχος Καλαμάτας πάντως, που εκθείαζε την παραχώρηση στην ακρόαση των φορέων, όταν τον ρωτήσαμε, παραδέχτηκε πως δεν διάβασε τη Σύμβαση, γιατί δεν είναι δική του δουλειά, ενώ ασφαλώς έχει δίκιο να ενδιαφέρεται για τη βελτίωση του Αεροδρομίου που σίγουρα θα βοηθήσει την πόλη. Ο ρόλος της Κυβέρνησης, όμως, είναι διαφορετικός από τον ρόλο του Δημάρχου, αφού προφανώς είναι δική της δουλειά η Σύμβαση και οι όροι της. 
Συνεχίζοντας, το άρθρο τέσσερα αποτελεί τον πυρήνα της Σύμβασης, επειδή μεταφέρει στους ιδιώτες το αποκλειστικό δικαίωμα διαχείρισης και εμπορικής εκμετάλλευσης μιας στρατηγικής δημόσιας υποδομής, ενώ παράλληλα καθορίζει ένα εκτεταμένο πλέγμα υποχρεώσεων, τόσο για τον παραχωρησιούχο όσο και για το ελληνικό δημόσιο.
Περαιτέρω, εμείς δεν συμφωνούμε επί της αρχής, επειδή το Αεροδρόμιο που διαχειρίζεται το Υπερταμείο των ξένων, που του έχει παραχωρηθεί χωρίς καν αποτίμηση, ασφαλώς δεν υπάγεται στο δημόσιο, όπως έκρινε το ΣΤΕ στην περίπτωση των εταιρειών ύδρευσης. Εάν ήταν κάποιος άλλος οργανισμός, θα το ξανασκεφτόμασταν. 
Επιπλέον, δεν συμφωνούμε με την παραχώρηση των στρατηγικών περιουσιακών μας στοιχείων, όπως είναι τα αεροδρόμια και τα λιμάνια, που αποτελούν την είσοδο και την έξοδο της χώρας μας, όσον αφορά τη διακίνηση προσώπων και εμπορευμάτων. Ενώ τα αεροδρόμια συμβάλλουν, επίσης, στον έλεγχο του εναερίου χώρου μας μέσω του FIR. Πόσο μάλλον, όταν το Αεροδρόμιο Καλαμάτας συνυπάρχει με στρατιωτικό, το οποίο αποτελεί σημαντική βάση εκπαίδευσης πλέον σε διεθνή συνεργασία με το Ισραήλ.
Επίσης, δεν συμφωνούμε λόγω του ότι το Υπερταμείο είναι ένας τεκμηριωμένα αναποτελεσματικός οργανισμός. Δεν έχει καταγράψει την περιουσία που του παραδόθηκε με το τρίτο μνημόνιο και επιδοτείται από το Δημόσιο, όπως αναλύσαμε στην Επιτροπή και δεν υπάρχει κάποιος λόγος να τα επαναλαμβάνουμε εδώ. 
Κατά τέταρτον λόγο, δεν συμφωνούμε επειδή ειδικά στα αεροδρόμια, το Υπερταμείο ή η θυγατρική του, το ΤΑΙΠΕΤ -που προϋπήρχε-, έχει ένα αμαρτωλό παρελθόν ως προς τα εξής: Πρώτον, παραχώρησε τα δεκατέσσερα κερδοφόρα αεροδρόμια στη FRAPORT χωρίς καν να δοθούν τα οικονομικά τους στοιχεία -ούτε και σ’ αυτό έχουμε οικονομικά στοιχεία- έναντι μόλις 1,2 δισ. για σαράντα χρόνια και με μία πραγματικά σκανδαλώδη σύμβαση που καταθέσαμε στην Επιτροπή, όταν το ανάλογο σε κίνηση αεροδρόμιο της Αττάλειας παραχωρήθηκε έναντι 7,2 δισ. και για είκοσι πέντε χρόνια. Αντί για σαράντα, για είκοσι πέντε χρόνια και αντί 1,2 δισ., 7,2 δισ., δηλαδή πάνω από έξι φορές περισσότερο. 
Δεύτερον, κατά την επέκταση της σύμβασης του Αεροδρομίου Ελευθέριος Βενιζέλος, το τίμημα της αρχικά εγκεκριμένης προσφοράς τελικά διπλασιάστηκε μετά από έλεγχο της DigiCom της Ευρωπαϊκής Ένωσης στο 1,3 δισ. από 600 εκατομμύρια. Μια προσφορά που είχε ελεγχθεί μάλιστα και από σημαντικές διεθνείς συμβουλευτικές εταιρείες, ενώ αποτέλεσε ένα μεγάλο σκάνδαλο. 
Για να γίνει κατανοητό, το Υπερταμείο ήθελε να το δώσει για 600 εκατομμύρια και η υπηρεσία της Ευρωπαϊκής Ένωσης το μπλοκάρισε, ζητώντας 1,3 δισ., υπερδιπλάσια δηλαδή.
Πώς μπορεί να εμπιστευθεί κανείς έναν τέτοιο οργανισμό που κοιτάζει μόνο το συμφέρον των αγοραστών, αφού ασφαλώς δεν επρόκειτο για λάθος εκτίμηση; Ο υπερδιπλαδιασμός, προφανώς, δεν είναι λάθος.
Κατά πέμπτο λόγο, δεν συμφωνούμε όσον αφορά τους συμβούλους παραχώρησης, όπου τη διαδικασία είχε αναλάβει η Deloitte, η ίδια εταιρεία που παρείχε έναν υπολογισμό για την απαράδεκτη αποζημίωση της Fraport Greece ύψους 177,9 εκατομμυρίων λόγω διαφυγόντων κερδών στην πανδημία. Επρόκειτο για μία απαράδεκτη διεκδίκηση που ζημίωσε το δημόσιο, ενώ αυτός ήταν ο λόγος που είχαμε καταθέσει πολλές ενστάσεις, για το γεγονός ότι πλήρωνε το δημόσιο, εμείς οι Έλληνες δηλαδή, για διαφυγόντα κέρδη, όχι μόνο για τα lockdowns, αλλά και μετά, όταν το αεροδρόμιο λειτουργούσε κανονικά. Το αεροδρόμιο λειτουργούσε και εμείς πληρώνουμε τη συγκεκριμένη εταιρεία για διαφυγόντα κέρδη. Το ότι μπλέκεται ξανά εδώ η Deloitte με το Υπερταμείο και με τον ίδιο πελάτη, με τη Fraport ως αγοραστή είναι κάτι παραπάνω από προβληματικό, εάν όχι και ύποπτο. 
Οφείλουμε να σημειώσουμε ότι οι διατάξεις της παρούσας σύμβασης που προφανώς εκπόνησε η Deloitte, όσον αφορά την ασφάλιση ή την ανωτέρα βία, είναι ακριβώς οι ίδιες με αυτές των δεκατεσσάρων αεροδρομίων, κάτι που τεκμηριώνει τον παραπάνω προβληματισμό μας. 
Κατά έκτο λόγο, δεν συμφωνούμε, επειδή το αεροδρόμιο εκτός του ότι αποτελεί θέμα εθνικής ασφαλείας είναι στρατηγικό για τον τουρισμό, όπου δεν επιτρέπεται να διαμορφώνει ακόμη περισσότερο την τουριστική πολιτική μας η γερμανική Fraport. Έτσι, μπορεί να επιλέγει ποιες αεροπορικές εταιρείες θα μείνουν με δικά της κριτήρια και με βάση την πολιτική τελών, όπως για παράδειγμα, η Ryanair στη Θεσσαλονίκη, αλλά και στα Χανιά. 
Εκτός των παραπάνω, είναι άγνωστο το οικονομικό όφελος από τη σύμβαση, αφού δεν την έχει κοστολογήσει πλήρως το Γενικό Λογιστήριο, ενώ μπορεί να υπάρχει διαφυγή κερδών επειδή η Fraport λειτουργεί στην Ελλάδα μέσω τριών εταιρειών, με τις Fraport Α και Β που διαχειρίζονται από επτά αεροδρόμια η καθεμία και με τη Fraport Management που παρέχει υπηρεσίες στις Fraport A και Β, γεγονός που της παρέχει τη δυνατότητα -δεν το κάνει τυχαία- μεταφοράς κερδών μεταξύ τους, όπως επίσης με τη μητρική, για λόγους φοροαποφυγής. Η ιδιαιτερότητα αυτή, σε συνδυασμό με αρκετές φοροελαφρύνσεις που της παρέχονται με τη σημερινή σύμβαση και που δεν έχουν κοστολογηθεί από το Γενικό Λογιστήριο, κάτι που θεωρούμε απαράδεκτο, δεν μπορεί παρά να μας προβληματίζει, ενώ εκτός των παραπάνω ενστάσεων στη σύμβαση έχουμε επιπλέον ως προς το τίμημα, τις επένδυσης και τα έσοδα. 
Όσον αφορά το τίμημα, ανέρχεται στα 45 εκατομμύρια, ενώ το συνολικό επενδυτικό πρόγραμμα αναμένεται θεωρητικά να διαμορφωθεί στα 125 εκατομμύρια, χωρίς όμως να υπάρχει καμία δέσμευση. Στην ακρόαση των φορέων πάντως ακούστηκαν από το Υπερταμείο διάφορα ποσά για την επένδυση, όπως τα 50 εκατομμύρια, τα 60 εκατομμύρια, τα 80 εκατομμύρια. Δεν ακούστηκε τίποτα για 125 εκατομμύρια. Εύλογα, λοιπόν, ρωτήσαμε αν υπάρχει δέσμευση της κοινοπραξίας ή εγγυητική επιστολή για τα 125 εκατομμύρια, χωρίς βέβαια να πάρουμε καμία απάντηση. Επομένως, πρόκειται για κενές υποσχέσεις, απλά και μόνο για να πειστούν οι πολίτες και η περιοχή.
Μετά τη μεταβίβαση, η μετοχική σύνθεση της εταιρίας διαμορφώνεται ως εξής: Fraport ΑΕ με 45%, Delta Airport ΑΕ του ομίλου Κοπελούζου με 22,05%, ενός ομίλου δηλαδή που συμμετέχει επίσης στα δεκατέσσερα αεροδρόμια και στο αεροδρόμιο «Ελευθέριος Βενιζέλος» μέσω offshore με άγνωστα οικονομικά στοιχεία, τρίτον, Πηλέας ΑΕ του ομίλου Κωνσταντακόπουλου με 22,05% και τέταρτον, το Εθνικό Αναπτυξιακό Ταμείο με 10%, δηλαδή το Υπερταμείο που άλλαξε όνομα για να αποπροσανατολίσει. 
Οφείλουμε να σημειώσουμε εδώ ότι αναφέρεται μέγιστη απόδοση των μετόχων 15%, ενώ το επιπλέον δίνεται μεν στο δημόσιο, αλλά μπορεί φυσικά να διαφεύγει με τις γνωστές τριγωνικές συναλλαγές. Θέλουν να κερδίζουν 15%. 
 Υπάρχουν επίσης απαλλοτριώσεις, διευκολύνσεις και φοροαπαλλαγές από το δημόσιο οι οποίες όμως είναι ακοστολόγητες, ενώ οι απαλλοτριώσεις δρομολογούνται με αποικιοκρατικούς μεθόδους. Αυτό είναι πρωτοφανές πράγμα. Πώς είναι δυνατόν, λοιπόν, να δεχτούμε κάτι τέτοιο;
Τέλος, το Γενικό Λογιστήριο δεν είχε κοστολογήσει ως όφειλε τη σύμβαση, αναφέροντας μόνο μερικά κόστη. 
Κλείνοντας, εμείς πιστεύουμε στην ελεύθερη οικονομία και στην ελεύθερη αγορά και μας είναι ευπρόσδεκτοι οι επιτυχημένοι Έλληνες που θέλουν να επενδύσουν, όπως ο κ. Κωνσταντακόπουλος. Αρκεί, όμως, να ενδιαφέρονται για παραγωγικές επενδύσεις στη βιομηχανία ή αλλού με υψηλή προστιθέμενη αξία που δημιουργεί αξιοπρεπείς θέσεις εργασίας. Όλοι γνωρίζουμε ότι ο τουρισμός έχει πάρα πολύ χαμηλή παραγωγικότητα και όταν είναι μονοκαλλιέργεια καταστρέφει τελικά ολόκληρη την οικονομία. 
Δεν θέλουμε, λοιπόν, απλά αυτοί οι επιτυχημένοι Έλληνες να συμμετέχουν στο ξεπούλημα της χώρας μας της χώρας μας, αλλά ούτε φυσικά στη στυγνή εκμετάλλευση των πολιτών της. 
Ευχαριστώ πολύ.
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Βιλιάρδο. 
Τον λόγο έχει ο ειδικός αγορητής από τη Νίκη, ο κ. Ανδρέας Βορύλλας. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, η σημερινή συζήτηση αφορά μία από τις σημαντικότερες συμβάσεις παραχώρησης περιφερειακής υποδομής των τελευταίων ετών. Το διεθνές αεροδρόμιο Καλαμάτας δεν αποτελεί απλώς μια αεροπορική εγκατάσταση, αλλά είναι παράλληλα και στρατιωτική αεροπορική βάση. Είναι βασική πύλη εισόδου στη Μεσσηνία και ένας κρίσιμος αναπτυξιακός κόμβος για ολόκληρη τη νοτιοδυτική Πελοπόννησο. Η λειτουργία του επηρεάζει άμεσα τον τουρισμό, την εξαγωγική δραστηριότητα, τις τοπικές επιχειρήσεις και τελικά την ανταγωνιστικότητα μιας περιφέρειας που τα τελευταία χρόνια παρουσιάζει ιδιαίτερα δυναμική αναπτυξιακή πορεία. 
Η εξέλιξη αυτή δεν είναι τυχαία, αλλά συνδέεται με τη σταθερή αναβάθμιση του τουριστικού προϊόντος στη Μεσσηνία, με την αξιοποίηση των συγκριτικών πλεονεκτημάτων της περιοχής και με σημαντικές ιδιωτικές πρωτοβουλίες, κορυφαία μεταξύ των οποίων υπήρξε η ανάπτυξη της Costa Navarino από τον όμιλο Κωνσταντακόπουλο. 
Η συμμετοχή της Πυλέας ΑΕ στο επενδυτικό σχήμα της παραχώρησης αποτελεί συνέχεια αυτής της αναπτυξιακής πορείας και δημιουργεί εύλογες προσδοκίες για την επιτυχή υλοποίηση της επένδυσης. 
Οφείλουμε, ωστόσο, να επισημάνουμε ότι η σημερινή κύρωση έρχεται με σημαντική καθυστέρηση. Το διεθνές αεροδρόμιο Καλαμάτας τα τελευταία χρόνια κατέγραψε εντυπωσιακή αύξηση της επιβατικής κίνησης ως αποτέλεσμα της δυναμικής ανάπτυξης του τουρισμού στη Μεσσηνία και συνολικά στην Πελοπόννησο. Ήταν ήδη εμφανές ότι οι υφιστάμενες υποδομές δεν επαρκούσαν πλέον για να ανταποκριθούν στις σύγχρονες ανάγκες και ότι απαιτούνταν έγκαιρος σχεδιασμός για την αναβάθμισή τους. Η Κυβέρνηση όφειλε να έχει κινηθεί νωρίτερα, ώστε η περιοχή να μην αναμένει επί σειρά ετών την υλοποίηση ενός έργου που ήταν προφανώς αναγκαίο. 
Θέλουμε να τονίσουμε ότι η Νίκη δεν αντιμετωπίζει τις παραγωγικές επενδύσεις με καχυποψία. Αυτό, όμως, που διαχωρίζει τις σοβαρές επενδύσεις από τις προβληματικές δεν είναι ο ιδιώτης επενδυτής. Είναι η ποιότητα της σύμβασης που υπογράφει το ελληνικό δημόσιο. Εκεί κρίνεται αν υπηρετείται το δημόσιο συμφέρον ή αν μεταφέρεται δυσανάλογο όφελος σε μία μόνο πλευρά. 
Το ζητούμενο, όμως, δεν είναι μόνο η πραγματοποίηση της επένδυσης, αλλά είναι επένδυση να στηρίζεται σε μία σύμβαση που προστατεύει αποτελεσματικά το δημόσιο συμφέρον, κατανέμει ισορροπημένα τα δικαιώματα και τις υποχρεώσεις των συμβαλλομένων και εξασφαλίζει ουσιαστικούς μηχανισμούς ελέγχου καθ’ όλη τη διάρκεια της παραχώρησης.
Πριν εισέλθουμε στην ουσία της σύμβασης, οφείλουμε να καταγράψουμε την απαράδεκτη διαδικασία με την οποία αυτή εισήχθη προς επεξεργασία στη Βουλή. Ένα κείμενο περίπου χιλίων πεντακοσίων σελίδων διανεμήθηκε στους Βουλευτές ουσιαστικά την τελευταία στιγμή και η συζήτησή τους συμπιέστηκε σε ασφυκτικά χρονικά περιθώρια χωρίς να παρέχεται επαρκής χρόνος ούτε για την ουσιαστική μελέτη των διατάξεων, ούτε για την αξιοποίηση των θέσεων, ούτε για την αξιοποίηση του κυρίως κειμένου, μια σύμβαση που δεσμεύει τη χώρα για σαράντα χρόνια δεν μπορεί να αντιμετωπίζεται ως μία ακόμη νομοθετική εκκρεμότητα που πρέπει να ολοκληρωθεί πριν από τη θερινή διακοπή της Βουλής. Η καλή νομοθέτηση απαιτεί χρόνο, διαφάνεια και σεβασμό στο κοινοβουλευτικό έργο. Σε αυτό το επίπεδο, η Κυβέρνηση φέρει ακέραιη την ευθύνη. 
Ας δούμε, λοιπόν, τι ακριβώς προβλέπει η σύμβαση. Το πρώτο στοιχείο που οφείλει να εξετάσει κανείς είναι το αντικείμενο της παραχώρησης. Η διάταξη αυτή αποτυπώνει με σαφήνεια ότι δεν πρόκειται για μια απλή ανάθεση λειτουργίας αεροδρομίου. Ο παραχωρησιούχος αναλαμβάνει ένα ολοκληρωμένο πλέγμα δικαιωμάτων και υποχρεώσεων, το οποίο περιλαμβάνει τη διοίκηση, τη διαχείριση τη λειτουργία, τη συντήρηση, την ανάπτυξη, την επέκταση και την εμπορική εκμετάλλευση του Διεθνούς Αερολιμένα Καλαμάτας. Παράλληλα, αναλαμβάνει ευθύνη για όλες τις συναφείς δραστηριότητες που συνδέονται με τη λειτουργία ενός σύγχρονου διεθνούς αεροδρομίου, όπως αυτές εξειδικεύονται στα παραρτήματα της σύμβασης. 

Ένα διεθνές αεροδρόμιο δεν μπορεί να λειτουργεί αποτελεσματικά όταν η ευθύνη της ανάπτυξης και της συντήρησης των επενδύσεων και της εμπορικής αξιοποίησης κατανέμεται σε διαφορετικούς φορείς με αντικρουόμενα συμφέροντα. Η διεθνής εμπειρία δείχνει ότι η ενιαία ανάληψη της ευθύνης από έναν παραχωρησιούχο διευκολύνει τον επιχειρησιακό σχεδιασμό, επιταχύνει τις επενδύσεις και δημιουργεί σαφή κατανομή ευθυνών. 
Εξίσου σημαντική είναι και η διάρκεια της παραχώρησης, η οποία ανέρχεται σε σαράντα έτη, ενώ η συνολική διάρκεια της σύμβασης φτάνει τα σαράντα δύο έτη, εφόσον συνυπολογιστεί και η μεταβατική περίοδος. 
Το κρίσιμο ερώτημα δεν είναι πόσο διαρκεί η παραχώρηση. Το κρίσιμο ερώτημα είναι τι συμβαίνει κατά τη διάρκειά της. Η ποιότητα μιας παραχώρησης δεν κρίνεται από τον αριθμό των ετών που διαρκεί, αλλά από την ποιότητα των μηχανισμών που διασφαλίζουν ότι οι συμβατικές δεσμεύσεις θα τηρούνται σε όλη τη διάρκειά της. 
Ακριβώς επειδή η σύμβαση εκτείνεται σε χρονικό ορίζοντα που υπερβαίνει μία ολόκληρη γενιά, οι διατάξεις που ακολουθούν για τις υποχρεωτικές επενδύσεις, τους τεχνικούς ελέγχους και τις διαδικασίες εποπτείας αποκτούν ιδιαίτερη σημασία. Εκεί βρίσκεται, κατά την άποψή μας, ο πραγματικός πυρήνας της σύμβασης και εκεί πρέπει να επικεντρωθεί η συζήτηση στη Βουλή. 
Αφού προσδιορίζεται το αντικείμενο και η διάρκεια της παραχώρησης, η σύμβαση εισέρχεται στον πραγματικό πυρήνα, τις υποχρεώσεις που αναλαμβάνει ο παραχωρησιούχος και τις εγγυήσεις που διαθέτει το Ελληνικό Δημόσιο για την τήρησή τους. 
Το πρώτο στοιχείο που αξίζει να επισημανθεί είναι ότι η σύμβαση δεν αρκείται σε μία γενική υποχρέωση εκσυγχρονισμού του αεροδρομίου. Αντιθέτως, δημιουργεί ένα ολοκληρωμένο σύστημα τεχνικών, λειτουργικών και επενδυτικών δεσμεύσεων, το οποίο αναπτύσσεται σε διαδοχικά άρθρα και παραρτήματα. Η επιλογή αυτή περιορίζει σημαντικά το κίνητρο διαφορετικών ερμηνειών κατά την εφαρμογή της σύμβασης. 
Στη σύμβαση καθορίζονται οι υποχρεώσεις του ίδιου του Δημοσίου ως προς τα έργα που αναλαμβάνει να υλοποιήσει. Η πρόβλεψη αυτή υπενθυμίζει ότι μία σύμβαση παραχώρησης δεν δημιουργεί υποχρεώσεις μόνο στον ιδιώτη επενδυτή, δημιουργεί αμοιβαίες δεσμεύσεις. Η επιτυχία της εξαρτάται από τη συνεπή εκπλήρωση των υποχρεώσεων και των δύο μερών, καθώς τυχόν καθυστερήσεις ή παραλείψεις του Δημοσίου μπορούν να επηρεάσουν την πρόοδο του έργου και να οδηγήσουν σε πρόσθετες αξιώσεις ή αναθεωρήσεις του συμβατικού πλαισίου, άρα σε οικονομική ζημιά για το Δημόσιο.
Η εν λόγω σύμβαση δεν στηρίζεται στην υπόθεση ότι ο επενδυτής θα πράξει τα δέοντα επειδή το επιθυμεί. Δημιουργεί ένα πλέγμα συγκεκριμένων υποχρεώσεων, τεχνικών ελέγχων και διαδικασιών πιστοποίησης, ώστε η πρόοδος της επένδυσης να μπορεί να αποδεικνύεται με αντικειμενικά κριτήρια. 
Εκεί ωστόσο θα θέλαμε μία ακόμη θεσμική πρόβλεψη. Η σύμβαση οργανώνει αποτελεσματικά τον τεχνικό έλεγχο, αλλά δεν προβλέπει αντίστοιχη υποχρέωση δημόσιας λογοδοσίας προς τη Βουλή. Θεωρούμε ότι σε μία παραχώρηση διάρκειας σαράντα ετών η ετήσια κατάθεση έκθεσης προόδου στην Επιτροπή Οικονομικών Υποθέσεων θα ενίσχυε τη διαφάνεια, θα διευκόλυνε τον κοινοβουλευτικό έλεγχο και θα λειτουργούσε προς όφελος τόσο του Δημοσίου όσο και του ίδιου του παραχωρησιούχου. 
Κυρίες και κύριοι συνάδελφοι, κάθε σύμβαση παραχώρησης, ανεξαρτήτως του αντικειμένου της, καλείται να απαντήσει σε ένα θεμελιώδες ερώτημα: Η οικονομική ισορροπία που δημιουργεί είναι δίκαιη τόσο για τον επενδυτή όσο και για το Ελληνικό Δημόσιο; 
Η απάντηση δεν μπορεί να δοθεί εξετάζοντας μόνο το ύψος του οικονομικού ανταλλάγματος. Οφείλει να συνεκτιμά τη διάρκεια της παραχώρησης, το μέγεθος των υποχρεωτικών επενδύσεων και κυρίως τις προοπτικές ανάπτυξης του ίδιου του αεροδρομίου. 
Υπό αυτή την έννοια, με την επιλογή της σύμβασης να υιοθετήσει ένα μεικτό σύστημα οικονομικού ανταλλάγματος, όπου το Δημόσιο δεν περιορίζεται στην είσπραξη ενός εφάπαξ τιμήματος, αλλά διατηρεί συνεχή οικονομική συμμετοχή καθ’ όλη τη διάρκεια της παραχώρησης μέσω προκαταβολικού ανταλλάγματος σταθερών αιτήσεων καταβολών, μεταβλητού ανταλλάγματος και ελάχιστου εγγυημένου ετήσιου ανταλλάγματος, επιδιώκεται μία ισορροπία ανάμεσα στη χρηματοοικονομική βιωσιμότητα της επένδυσης και τη διασφάλιση διαρκών δημοσίων εσόδων. 
Ιδιαίτερα σωστή θεωρούμε την πρόβλεψη του ελάχιστου εγγυημένου ανταλλάγματος. Σε έργα με τόσο μεγάλο χρονικό ορίζοντα, οι οικονομικοί κύκλοι, οι γεωπολιτικές εξελίξεις και οι μεταβολές στην αεροπορική αγορά μπορεί να επηρεάσουν σημαντικά την κίνηση του αεροδρομίου. Η ύπαρξη μιας κατώτατης εγγυημένης απόδοσης λειτουργεί ως δίχτυ ασφαλείας για το Δημόσιο και περιορίζει τον κίνδυνο να συνδεθούν τα έσοδά του αποκλειστικά με την εμπορική επιτυχία της παραχώρησης. 
Ωστόσο, η αποτίμηση του οικονομικού μοντέλου δεν μπορεί να εξαντλείται στη δομή των ανταλλαγμάτων. Το κρίσιμο ζήτημα είναι οι παραδοχές πάνω στις οποίες αυτά υπολογίστηκαν. 
Η σύμβαση βασίζεται σε προβλέψεις που εκτείνονται σε χρονικό ορίζοντα τεσσάρων δεκαετιών. Πρόκειται αναπόφευκτα για εκτιμήσεις, οι οποίες ενσωματώνουν σημαντικό βαθμό αβεβαιότητας. Για τον λόγο αυτό, θα έχει ιδιαίτερη αξία να παρουσιασθούν αναλυτικότερα οι βασικές οικονομικές παραδοχές που χρησιμοποιήθηκαν κατά τη διαμόρφωση του χρηματοοικονομικού μοντέλου. 
Ποιος είναι ο προβλεπόμενος ρυθμός αύξησης της επιβατικής κίνησης; Ποιες είναι οι εκτιμήσεις για την ανάπτυξη των εμπορικών δραστηριοτήτων του αεροδρομίου; Ποια μεθοδολογία χρησιμοποιήθηκε για την αποτίμηση της παραχώρησης και με ποιες παραδοχές προεξοφλήθηκαν οι μελλοντικές ταμειακές ροές;
Τα ερωτήματα αυτά δεν αφορούν μόνο την παρούσα σύμβαση, αφορούν συνολικά τον τρόπο με τον οποίο το Ελληνικό Δημόσιο αξιολογεί τη μακροχρόνια αξιοποίηση των περιουσιακών στοιχείων. Η διαφάνεια ως προς τις οικονομικές παραδοχές δεν αποδυναμώνει τη διαπραγματευτική θέση του Δημοσίου. Αντιθέτως, ενισχύει την αξιοπιστία των αποφάσεών του και επιτρέπει στη Βουλή να ασκήσει ουσιαστικό έλεγχο. 
Ιδιαίτερη αναφορά αξίζει και στο σημείο με το οποίο ρυθμίζονται τα τέλη εκσυγχρονισμού και ανάπτυξης αεροδρομίων. Η επιλογή να εξακολουθήσει μέρος των σχετικών εσόδων να κατευθύνεται προς την Αρχή Πολιτικής Αεροπορίας και στην Υπηρεσία Πολιτικής Αεροπορίας διατηρεί μία ισορροπία ανάμεσα στη λειτουργία της συγκεκριμένης παραχώρησης και στις ευρύτερες ανάγκες του Εθνικού Συστήματος Πολιτικής Αεροπορίας. Η πρόβλεψη αυτή αναγνωρίζει ότι η ανάπτυξη ενός περιφερειακού αεροδρομίου δεν μπορεί να αποκοπεί από τη συνολική εύρυθμη λειτουργία του δικτύου αερομεταφορών της χώρας. 
Τελικά, το οικονομικό σκέλος της σύμβασης πρέπει να αξιολογηθεί σε συνδυασμό με τις επενδυτικές υποχρεώσεις που αναλύσαμε παραπάνω. Ένα υψηλότερο τίμημα δεν θα είχε ιδιαίτερη αξία αν συνοδευόταν από περιορισμένες επενδύσεις ή από χαμηλότερη ποιότητα υπηρεσιών. 
Αντίστοιχα, ακόμη και ένα ισχυρό επενδυτικό πρόγραμμα δεν θα αρκούσε, εάν το Δημόσιο δεν εξασφάλιζε μια δίκαιη συμμετοχή στην οικονομική αξία που θα παραχθεί τα επόμενα σαράντα χρόνια. Η ουσία της σύμβασης βρίσκεται ακριβώς σε αυτή την ισορροπία και αυτή οφείλουμε να αξιολογήσουμε σήμερα. 
Ένα τελευταίο σημείο που αξίζει να εξεταστεί αφορά τη συμμετοχή της Ελληνικής Εταιρείας Συμμετοχών και Περιουσίας ΕΕΣΥΠ στο εταιρικό σχήμα της παραχώρησης. Σύμφωνα με τη σύμβαση και τα συνοδευτικά έγγραφα της ΕΕΣΥΠ, η ΕΕΣΥΠ αποκτά συμμετοχή ύψους 10% στην εταιρεία παραχώρησης, ενώ συμμετέχει και στη χρηματοδότηση της επένδυσης κατά την κατασκευαστική περίοδο. 
Η επιλογή αυτή διαφοροποιείται από το κλασικό μοντέλο όπου το Δημόσιο περιορίζεται αποκλειστικά στον ρόλο του παραχωρητή. Στην προκειμένη περίπτωση διατηρεί μέσω της ΕΕΣΥΠ και θεσμική παρουσία στη μετοχική σύνθεση της εταιρείας. 
Η επιλογή αυτή μπορεί να λειτουργήσει θετικά. Η συμμετοχή του Δημοσίου, έστω και μειοψηφική, δημιουργεί τη δυνατότητα καλύτερης ενημέρωσης για την πορεία της επένδυσης και διατηρεί έναν σταθερό δίαυλο επικοινωνίας μεταξύ του Δημοσίου και της εταιρείας παραχώρησης. Παράλληλα, δύναται να αποκομίσει πρόσθετα οφέλη από τη μετοχική του συμμετοχή. 
Ακριβώς όμως επειδή η ΕΕΣΥΠ δεν είναι ένας οποιοσδήποτε μέτοχος, αλλά είναι ο φορέας που διαχειρίζεται σημαντικό μέρος της δημόσιας περιουσίας, θεωρούμε ότι ο θεσμικός της ρόλος πρέπει να είναι απολύτως διακριτός και πλήρως διαφανής. Θα έχει επομένως ενδιαφέρον να αποσαφηνιστούν ζητήματα όπως η εκπροσώπησή της στα όργανα διοίκησης της εταιρείας, η πολιτική που θα ακολουθήσει ως προς τη διανομή μερισμάτων, η στάση της σε ενδεχόμενες μελλοντικές αυξήσεις κεφαλαίου και γενικότερα ο τρόπος με τον οποίο θα ασκεί τα δικαιώματα που απορρέουν από τη μετοχική της συμμετοχή.
Θα θέλαμε επίσης να θέσουμε έναν ευρύτερο προβληματισμό. Σε μεγάλες παραχωρήσεις περιφερειακών υποδομών, όπως το Αεροδρόμιο Καλαμάτας, αξίζει να εξεταστεί εάν η τοπική αυτοδιοίκηση θα πρέπει να διαθέτει θεσμική συμμετοχή στο εταιρικό σχήμα. 
Η Περιφέρεια Πελοποννήσου και ο Δήμος Καλαμάτας είναι φορείς που υφίστανται άμεσα επιπτώσεις, αλλά και απολαμβάνουν το οφέλη μιας τέτοιας επένδυσης. Μια περιορισμένη μειοψηφική συμμετοχή του Δήμου και της Περιφέρειας, για παράδειγμα της τάξεως του 5% έκαστος, θα μπορούσε να ενισχύσει τη διαφάνεια, τη λογοδοσία και την ταύτιση της τοπικής κοινωνίας με την επιτυχία του έργου, χωρίς να επηρεάζει τον επιχειρηματικό έλεγχο ή τη δυνατότητα λήψης αποφάσεων από τον παραχωρησιούχο. Πρόκειται για μία πρόταση που, ακόμη και αν δεν μπορεί να εφαρμοστεί στη συγκεκριμένη σύμβαση, αξίζει να αποτελέσει αντικείμενο προβληματισμού για τις μελλοντικές παραχωρήσεις περιφερειακών υποδομών. 
Κυρίες και κύριοι συνάδελφοι, η Νίκη αξιολογεί κάθε νομοσχέδιο και κάθε σύμβαση με μοναδικό γνώμονα το εθνικό συμφέρον, την προστασία της δημόσιας περιουσίας και την προοπτική της πραγματικής ανάπτυξης. 
Στη σημερινή σύμβαση διαπιστώσαμε συγκεκριμένες παρατηρήσεις και επιφυλάξεις, κυρίως ως προς την ενίσχυση της διαφάνειας, της λογοδοσίας και της θεσμικής εποπτείας κατά την εφαρμογή της. Και όπως λέει και ο κ. Τσιρώνης, που ήμασταν μαζί στην Επιτροπή, οι επιφυλάξεις αυτές παραμένουν και θεωρούμε ότι θα έπρεπε να είχαν αντιμετωπιστεί πληρέστερα. 
Ευχαριστώ πάρα πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Βορύλλα.  
Θα ολοκληρώσουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας, τον κ. Αλέξανδρο Καζαμία.
Ορίστε, έχετε τον λόγο. 		 (ES)
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, συζητούμε για τη σύμβαση παραχώρησης του αεροδρομίου Καλαμάτας σε μία κοινοπραξία τριών επιχειρήσεων με μεγαλύτερη τη γερμανική Fraport, τη γνωστή που το 2017 είχε πάρει κάτω από ημιαποικιακού τύπου συμβάσεις, τη διαχείριση και εκμετάλλευση δεκατεσσάρων κερδοφόρων αεροδρομίων του Δημοσίου. Η παρούσα σύμβαση δίνει, σε μία κοινοπραξία με κεντρικό ρόλο της Fraport, το αεροδρόμιο Καλαμάτας σε αυτήν πάλι την επιχείρηση.
Η σύμβαση αυτή μοιάζει πάρα πολύ με τις συμβάσεις που υπέγραψε η Κυβέρνηση Τσίπρα τότε, το 2017, με τη γερμανική Fraport. Η διαδικασία του διαγωνισμού, μέσα από την οποία πέρασε, είχε μία αρκετά περίεργη εξέλιξη. 
Στην αρχή μάθαμε από τον εκπρόσωπο του Υπερταμείου, ο οποίος μίλησε στην αρμόδια Επιτροπή χθες, ότι συμμετείχαν τέσσερις επιχειρήσεις στον διαγωνισμό, αλλά στο τέλος έμεινε μία -ω του θαύματος! Αναφέρω ακριβώς πώς το είπε στα Πρακτικά, για να καταλάβετε πόσο μαγικά γίνονται αυτά. Λέει: «Συμμετείχαν στην πρώτη φάση τέσσερα σχήματα, καταλήγοντας να έχουμε μία προσφορά». 
«Καταλήγοντας να έχουμε»! Αυτό βέβαια δεν αφήνει καμία υπόνοια ως προς τη διαφάνεια και τη δημοσιότητα που είχε ο συγκεκριμένος διαγωνισμός. Για τη διαφάνεια και τη δημοσιότητα, ενδεχομένως όχι ότι το ξέρουμε, αλλά το κατά πόσο τηρήθηκαν οι νόμοι του θεμιτού ανταγωνισμού στην αγορά, αυτό παραμένει προς εξέταση. Έτσι, με το καλημέρα έχουμε μία σύμβαση η οποία είναι άκρως προβληματική. 
Δεύτερον, το Υπερταμείο που είναι ο Οργανισμός που ίδρυσε το τρίτο μνημόνιο του κ. Τσίπρα, το 2016, κατόπιν επιμονής και επιβολής του στην Ελλάδα από τον μακαρίτη πρώην Υπουργό Οικονομικών της Γερμανίας, τον Βόλφγκανγκ Σόιμπλε που σύμφωνα με πολλούς αναλυτές -μεταξύ των οποίων και ο διακεκριμένος Γερμανός φιλόσοφος Γιούργκεν Χάμπερμας-  ήθελε να ταπεινώσει τη χώρα μας ιδρύοντας το Υπερταμείο ακριβώς για να εκποιεί τη δημόσια περιουσία και να μπορεί η Γερμανία να λάβει κάποια από τα χρήματα που υποτίθεται ότι χρωστάμε προς τους λεγόμενους δανειστές. 
Αυτό το Υπερταμείο υπενθυμίζω ότι ήταν ένας θεσμός, τον οποίο η Νέα Δημοκρατία στην αντιπολίτευση τότε και ο κ. Μητσοτάκης σε κάθε ευκαιρία λοιδορούσαν ως έναν θεσμό που είναι ενάντια στα εθνικά μας συμφέροντα. Ανακοίνωση από τις 20 Μαΐου του 2016 της Νέας Δημοκρατίας που λέει: «Η Νέα Δημοκρατία καταψηφίζει την ίδρυση του νέου Υπερταμείου Αποκρατικοποίησης και Αξιοποίησης Περιουσίας». Δηλαδή αυτό που τώρα κάνει θαύματα και δίνει τα αεροδρόμια για εκμετάλλευση με μεγάλες αναπτυξιακές βλέψεις!
Και συνέχιζε η ανακοίνωση του 2016: «Πρόκειται για πρωτοφανή εκχώρηση του συνόλου της κινητής και ακίνητης περιουσίας της χώρας, για διάστημα περίπου έναν αιώνα, χωρίς ουσιαστικό εθνικό και δημοκρατικό έλεγχο και δικαιοδοσία, γεγονός που δεν συνάδει με τις έννοιες της εθνικής κυριαρχίας και της εθνικής αξιοπρέπειας». 
Κύριε Υφυπουργέ, αυτά λέγατε πριν δέκα χρόνια για το Υπερταμείο. Και τώρα το Υπερταμείο είναι ο θεσμός εκείνος, ο οποίος φροντίζει την ανάπτυξη και το μέλλον της οικονομίας και της οικονομικής πολιτικής που η Κυβέρνησή σας βεβαίως διατυμπανίζει τώρα που έχουμε μπει σε μία προεκλογική φάση ως το μεγάλο της επίτευγμα και το οποίο δεν είναι για πολλούς λόγους, λόγους που τους ξέρει ο λαός όταν αντιμετωπίζει κάθε μέρα το πρόβλημα της ακρίβειας. 
Στην φάση αυτή του διαγωνισμού τελικά επελέγη αυτή η κοινοπραξία, η οποία περιλαμβάνει τρεις επιχειρήσεις, τον Όμιλο Κοπελούζου και τον Όμιλο Κωνσταντακόπουλου ως μικρότερους εταίρους στην κοινοπραξία ενώ συμμετέχει και το Υπερταμείο κατά 10%. 
Τι είναι τώρα οι όροι της σύμβασης; Οι όροι της σύμβασης είναι να εκμεταλλευτεί αυτή η κοινοπραξία για σαράντα χρόνια το αεροδρόμιο. Και τι θα δώσει γι’ αυτό; Θα δώσει 45 εκατομμύρια ευρώ ως εφάπαξ ποσό στο ελληνικό Δημόσιο για σαράντα χρόνια. Θα επανέλθουμε στο κατά πόσο αυτά τα 45 εκατομμύρια ευρώ είναι σημαντική είσπραξη για το Δημόσιο, δεδομένης της σημασίας που έχει το αεροδρόμιο αυτό. 
Παράλληλα, θα πρέπει να πούμε ότι το αεροδρόμιο δεν είναι μόνον ένας κόμβος για εμπορικές πτήσεις. Είναι επίσης και ένα στρατιωτικό αεροδρόμιο. Εκεί εκπαιδεύονται, εδώ και κάμποσα χρόνια, οι Ίκαροι της χώρας μας με συμμετοχή και του κράτους του Ισραήλ, αλλά και της ισραηλινής αμυντικής βιομηχανίας Elbit. Ο εκπρόσωπος του Υπερταμείου το αναγνώρισε.
Και θα πρέπει εδώ να εξηγήσω ότι η φοβερή επένδυση, στην οποία θα επανέλθω, που αναμένεται η κοινοπραξία να κάνει στα επόμενα σαράντα χρόνια για να εξελίξει και να αναπτύξει το αεροδρόμιο, δεν είναι η μόνη επένδυση. Ο εκπρόσωπος του Υπερταμείου χθες μας είπε τα εξής -και διαβάζω πάλι από τα Πρακτικά: «Το αεροδρόμιο έχει και μία στρατιωτική λειτουργία. Πέρυσι τέτοιο καιρό το Δημόσιο ενίσχυσε τις Ένοπλες Δυνάμεις με ποσό ικανό ώστε να μπορούν να κάνουν συντήρηση και επέκταση του αεροδρομίου». 
Τι γίνεται τώρα; Η Κυβέρνηση, ετοιμάζοντας την de facto ιδιωτικοποίηση του αεροδρομίου, επένδυσε χρήματα για να το πάρει σε καλή κατάσταση η κοινοπραξία. Επιπλέον, είναι φανερό ότι η παραχώρηση αυτή συνδέεται και με τους στρατιωτικούς στόχους που έχει το αεροδρόμιο όσον αφορά την Κυβέρνηση. 
Η παραχώρηση αυτή παρουσιάζεται ως μία αναπτυξιακή ευκαιρία. Και παρουσιάζεται ως αναπτυξιακή ευκαιρία με το σκεπτικό ότι, ενώ είναι κερδοφόρα τα δεκατέσσερα αεροδρόμια τα οποία πήρε η Fraport, το Δημόσιο δεν μπορεί να επενδύσει αρκετά, δεν μπορεί να τα αναπτύξει αρκετά και δεν μπορεί να τα κάνει όσο αποτελεσματικά θα μπορούσε για να προσελκύουν περισσότερες πτήσεις.
Στους φορείς που είχαμε στην Επιτροπή, είχαμε και τον Πρόεδρο της Ομοσπονδίας Συλλόγων Υπηρεσίας Πολιτικής Αεροπορίας, ο οποίος κάτι ξέρει για τα αεροδρόμια. Εκείνος μας είπε ότι «τα αεροδρόμια…» - και διαβάζω από τα Πρακτικά τα λόγια του- «…έχουν εγκαταλειφθεί και έχουν αφεθεί στο να έχουν μια άσχημη εικόνα ακριβώς ώστε να αιτιολογηθεί η de facto ιδιωτικοποίησή τους, δηλαδή η παραχώρησή τους σε ιδιωτικές κοινοπραξίες, οι οποίες υποτίθεται έρχονται να κάνουν αυτό που η Κυβέρνηση ισχυρίζεται ότι δεν μπορεί να κάνει το κράτος.». 
Βέβαια το κράτος, μέσω του Υπουργείου Άμυνας, για τις στρατιωτικές εγκαταστάσεις ξέρει να επενδύει! Όμως, σταματάει εκεί για να μπορεί να αιτιολογήσει την παραχώρηση σε μια κοινοπραξία ενός αεροδρομίου που δέχεται τριακόσιες πενήντα χιλιάδες επιβάτες το χρόνο, δηλαδή ενός αεροδρομίου που έχει μεγάλη κίνηση. 
Ας έρθουμε τώρα στο οικονομικό μοντέλο. Είπαμε ότι υπάρχει ένα εφάπαξ που λαμβάνει το Δημόσιο αξίας 45 εκατομμυρίων. Ταυτόχρονα, ο κάθε επιβάτης θα πληρώνει ένα τέλος, με εξαίρεση νομίζω τα μωρά κάτω των δύο ετών – γενναιοδωρία βέβαια της κοινοπραξίας!- όμως όλοι οι υπόλοιποι θα πληρώνουν. Αλλά δεν θα πληρώνουν και οι στρατιωτικές πτήσεις, σύμφωνα με τα παραρτήματα που, σημειωτέον, δεν είναι όλα εκεί επειδή λείπουν κάποια για να μην έχουμε στη Βουλή όλη τη σύμβαση, δηλαδή να ψηφίζουμε κάτι το οποίο δεν βλέπουμε ολόκληρο! Οι πτήσεις που επίσης δεν θα πληρώνουν είναι οι στρατιωτικές.

Λέει το παράρτημα ότι οι πτήσεις που σχετίζονται με αεροπλάνα του ΝΑΤΟ δεν πληρώνουν, αλλά και οποιουδήποτε άλλου κράτους, αρκεί να μην είναι εθνικοί αερομεταφορείς, βλέπε δηλαδή Ισραήλ, φερ’ ειπείν. Αυτοί δεν πληρώνουν. Αυτοί έχουν δωρεάν εξυπηρέτηση. 
Τώρα, απ’ αυτά τα 45 εκατομμύρια θα πρέπει να αφαιρέσουμε 8, τα οποία θα πληρώσει το Υπερταμείο στην κοινοπραξία και ταυτόχρονα θα υπάρχει -λέει- και 0,1% ετήσια απόδοση από την κοινοπραξία προς το Δημόσιο από τον τζίρο συνολικά. Αν υπολογίσουμε το τζίρο όπως τον οραματίζεται η ίδια κοινοπραξία, θα μας φέρνει δέκα-είκοσι χιλιάρικα ευρώ τον χρόνο. Αυτά είναι.
 Υπάρχει όμως και ένα μίνιμουμ σε περίπτωση που δεν τα παίρνουν όλα αυτά, γιατί είναι πάρα πολλά, να εξασφαλιστεί. Σας ενημερώνω ότι στην πρώτη πενταετία το μίνιμουμ που πρέπει να πληρώνουν, αν δεν φτάσει ο τζίρος σε σημείο που όταν θα πάρουμε το 0,1% του, να μας δίνει παραπάνω, τουλάχιστον το Δημόσιο θα παίρνει 5.000 ευρώ τον χρόνο στο πέμπτο έτος και μετά αυξάνεται αυτό, για να λάβει υπόψιν τον πληθωρισμό, 10.000 στα δεκαπέντε χρόνια περίπου. Δηλαδή, αν είχαμε ένα διαμέρισμα και το νοικιάζαμε, τον χρόνο θα παίρναμε μάλλον πιο πολλά. Αυτό είναι το ετήσιο.
Κατά τα άλλα, το Δημόσιο θα πάρει 45 εκατομμύρια πλην 8, ωστόσο τα έσοδα που προβλέπονται, σύμφωνα με το ανώτατο όριο του τέλους ανά επιβάτη, το οποίο βέβαια το Δημόσιο, αν το έβαζε τώρα, θα είχε θησαυρίσει, αλλά δεν βάζει το ανώτατο όριο του τέλους ανά επιβάτη, το αφήνει στην επιχείρηση να το κάνει, το υπολογιζόμενο όφελος για την επιχείρηση, αν φτάσει το ανώτατο όριο των 15 περίπου ευρώ ανά επιβάτη, δηλαδή το τέλος χρήσης αεροδρομίου, μπορεί να ξεπεράσει και τα 200 εκατομμύρια ευρώ σε βάθος σαράντα ετών. 
Επομένως, καταλαβαίνετε ότι αυτά που παίρνει το Δημόσιο είναι ένα πολύ μικρό ποσό και ότι η κοινοπραξία θα έχει πολύ κερδοφόρα εμπειρία από το Αεροδρόμιο, αν αναπτύξει τις αφίξεις στο ένα εκατομμύριο, όπως προβλέπει το επιχειρηματικό της σχέδιο, γιατί προς το παρόν έχουμε 350.000 που φτάνουν. Η πρόβλεψη είναι να φτάσουν σιγά-σιγά με την κοινοπραξία στο ένα εκατομμύριο επιβάτες. Καταλαβαίνετε ότι τα ποσά θα αυξηθούν πολύ περισσότερο. Αυτά βεβαίως θα μπορούσε να τα είχε κάνει το Δημόσιο, αν είχε και αυτό ένα επιχειρηματικό σχέδιο. 
Στους όρους της σύμβασης έχουμε επίσης και κάποια σημεία, τα οποία υπογραμμίζουν αυτό που η Πλεύση Ελευθερίας κατήγγειλε στη διάρκεια των συζητήσεων στην Επιτροπή ως τον ημιαποικιακό χαρακτήρα της. Υπάρχουν τα παραρτήματα. Αυτά είναι που μπορούμε να διαβάσουμε, γιατί κάποια άλλα δεν μπορούμε να τα διαβάσουμε. 
Το παράρτημα 14 αναφέρεται στη διαδικασία της διαιτησίας. Αν η κοινοπραξία και το Δημόσιο δεν συμφωνήσουν, θα πρέπει να διοριστεί μια επιτροπή που να δράσει ως διαιτητική επιτροπή για την επίλυση των διαφορών. Αυτή πώς διορίζεται; Το Δημόσιο διορίζει έναν διαιτητή, η κοινοπραξία έναν άλλον και οι δύο μαζί τον τρίτο, δηλαδή τον ίδιο λόγο που έχει το Δημόσιο για ένα δικό του περιουσιακό στοιχείο το οποίο παραχωρεί, έχει και η κοινοπραξία. Τώρα, αν ο τρίτος είναι λίγο πιο φιλικός προς την κοινοπραξία, η κοινοπραξία θα κάνει ό,τι θέλει με τη διαιτησία, θα ερμηνεύει δηλαδή τα έγγραφα όπως θέλει. 
Προσέξτε εδώ τον ημιαποικιακό χαρακτήρα. Λέει το σχετικό άρθρο στο παράρτημα: «Οι διαιτητές δεν απαιτείται να γνωρίζουν άπταιστα την ελληνική γλώσσα», δηλαδή αναμένεται να έχουμε ξένους διαιτητές που να ερμηνεύουν μια σύμβαση η οποία έχει συναφθεί ανάμεσα στο ελληνικό δημόσιο και σε μια ιδιωτική κοινοπραξία στη βάση του ελληνικού δικαίου. Αν είχαμε Βρετανούς αποικιοκράτες σε μια αφρικανική χώρα, θα είχαμε αρκετά παρόμοιους όρους. Έχω δει ως ιστορικό συμβάσεις παρόμοιες και μοιάζουν πάρα πολύ με αυτήν. 
Υπάρχουν και κάποια άλλα ζητήματα αναφορικά με το επενδυτικό σχέδιο, την υγεία και ασφάλεια και το περιβάλλον. Το επενδυτικό σχέδιο, δηλαδή το μεγάλο επιχείρημα της Κυβέρνησης, ποιο είναι; Μπορεί να μην παίρνουμε πάρα πολλά ως εφάπαξ, γιατί η εκμετάλλευση του Αεροδρομίου θα επιφέρει τεράστια ποσά σε βάθος σαράντα ετών, αλλά αυτό που θα κάνει η κοινοπραξία είναι ότι θα επενδύσει πάρα πολλά χρήματα στο Αεροδρόμιο αυτό, ώστε να το αναπτύξει και να το κάνει ένα κόσμημα για την περιοχή. 
Ωραία. Πόσα αναμένεται να επενδύσει η κοινοπραξία;  Κάποια δημοσιεύματα αναφέρουν 125 εκατομμύρια ευρώ. Άκουσα προσεκτικά και τον εισηγητή της Νέας Δημοκρατίας κ. Μαντά στην αρχή της συνεδρίασης. Είπε ότι το επενδυτικό σχέδιο -προσέξτε τα λόγια που χρησιμοποίησε- μπορεί να ανέλθει -αλλά μπορεί και να μην ανέλθει- στα 125 εκατομμύρια ευρώ. Ο εκπρόσωπος του Υπερταμείου, όμως, μας έδωσε ένα διαφορετικό νούμερο. Δεν είναι λίγο πιο κάτω, είναι πολύ πιο κάτω. Μας είπε κάποια στιγμή ότι 50 εκατομμύρια ευρώ είναι αυτά που θα επενδύσουν. Μετά, στην ίδια ομιλία, μας είπε ότι μπορεί να φτάσουν και τα 80 εκατομμύρια. 
Εμείς ρωτήσαμε: «Να δούμε πού μέσα στα έγγραφα και στα παραρτήματα αναφέρονται τα 125 εκατομμύρια, τα 50 και τα 80». Μην τρομάξετε, αλλά δεν υπάρχει τίποτα πουθενά, τίποτα απολύτως πουθενά. Έκανα και έρευνα λέξεων και δεν φαίνεται πουθενά ο αριθμός των 125 εκατομμυρίων. Άλλα δημοσιεύματα επίσης, τα οποία αναφέρονται στη σύμβαση, μιλούν για πολύ χαμηλότερα ποσά, 28 εκατομμύρια. Ένας Θεός ξέρει πόσα θα επενδύσει η επιχείρηση. 
Κάτι άλλο που προβληματίζει είναι ότι οι προδιαγραφές για την προστασία του περιβάλλοντος είναι πάρα πολύ χαλαρές, όπως βεβαίως συμβαίνει με όλες σχεδόν τις συμβάσεις παραχώρησης του Δημοσίου προς ιδιώτες επί Κυβέρνησης της Νέας Δημοκρατίας. Αυτό εντάσσεται σ’ ένα μοντέλο το οποίο ενισχύει αισθητά τον υπερτουρισμό, ενώ η Κυβέρνηση διαμαρτύρεται και λέει ότι προσπαθεί να μην έχουμε τις αρνητικές συνέπειες του υπερτουρισμού, ότι θέλει έναν βιώσιμο τουρισμό. Όποτε, όμως, πρέπει να επιβάλει αυστηρά μοντέλα προστασίας του περιβάλλοντος, δεν επιβάλλει τίποτε.
Επίσης, στα θέματα υγείας και ασφάλειας έχουμε επιπλέον άρθρα στο νομοσχέδιο, τα οποία δεν είναι μέσα στη σύμβαση. Έχουμε τα εξής σημεία: Στο άρθρο 4 λέει τι μπορεί να κάνει η κοινοπραξία για την υγεία και την ασφάλεια. Προσέξτε: Προβαίνει η κοινοπραξία στις δέουσες ενέργειες για τη βελτίωση της υπάρχουσας κατάστασης πυρασφάλειας του αεροσταθμού. Ποιες είναι αυτές οι δέουσες ενέργειες; Στο έλεος του Θεού! Ό,τι κρίνει όποιος θέλει.
Για την ασφάλεια όσων χρησιμοποιούν το Αεροδρόμιο, προσέξτε: Σήμερα είναι 350.000, δηλαδή είναι 1.000 άνθρωποι την ημέρα κατά μέσο όρο. Είναι ένας χώρος κλειστός. Θα πρέπει η ασφάλεια αυτών των ανθρώπων να προστατεύεται και να υπάρχουν οι απαραίτητες δικλείδες.
Λέει το άρθρο 6: «Δύναται η κοινοπραξία να παρέχει με δικά της μέσα εξοπλισμό και προσωπικό, υπηρεσίες διάσωσης στους χώρους του Αεροδρομίου Καλαμάτας». Δύναται, μπορεί, αλλά δύναται και να μην το κάνει. Έτσι χαλαρά είναι τα πλαίσια.
Τέλος, υπάρχει και ο ανεξάρτητος μηχανικός που είναι ένας οίκος που αναλαμβάνει την επιτήρηση της εφαρμογής αυτής της συμφωνίας. Αυτόν ο Θεός να τον κάνει ανεξάρτητο! Θα πρέπει να τον λέμε «ο εξαρτημένος μηχανικός», γιατί ποιος τον διορίζει; Μα, η κοινοπραξία. Το περιουσιακό στοιχείο είναι του Δημοσίου, αλλά το Δημόσιο δεν αναλαμβάνει να διορίσει έναν δικό του ανεξάρτητο ή διορισμένο επόπτη να βεβαιώνει ότι όσα υποσχέθηκαν οι εταιρείες στη σύμβαση θα εφαρμόζονται. Όχι. Αφήνει τη σύμβαση να ελέγχει τον εαυτό της. Όλα, δηλαδή, είναι αφημένα στα χέρια της κοινοπραξίας. 
Πρόκειται για ένα έργο κερδοφόρο ειδικά για το Δημόσιο, το οποίο δίνεται στον ιδιωτικό τομέα κάτω από όρους οι οποίοι δεν προστατεύουν το περιβάλλον, δεν προστατεύουν την υγεία και την ασφάλεια. Η σύμβαση είναι ημιαποικιακή και γι’ αυτό την καταψηφίζουμε.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καζαμία.
Τον λόγο έχει ο Πρόεδρος της Νίκης κ. Δημήτρης Νατσιός.
[bookmark: _Hlk235615474]ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Σας ευχαριστώ πολύ, κύριε Πρόεδρε.
Κυρίες και κύριοι συνάδελφοι, τις προάλλες μίλησε ο Πρωθυπουργός στην Κοινοβουλευτική Ομάδα της Νέας Δημοκρατίας όπου υποστήριξε ότι -διαβάζω- «στην Ελλάδα κανείς δεν ασχολείται με το μεταναστευτικό γιατί το λύσαμε αποτελεσματικά και με κοινωνική δικαιοσύνη». Μάλιστα. 
Διαβάζω δυο ειδήσεις προχτεσινές. Το βράδυ της 18ης Ιουλίου αστυνομικοί του αστυνομικού τμήματος Τήνου συνέλαβαν έναν τριανταοκτάχρονο αλλοδαπό ύστερα από καταγγελία εικοσιεπτάχρονης αλλοδαπής ενώ σύμφωνα με το naxostimes.gr ο τριανταοκτάχρονος διέμενε παράνομα στην Ελλάδα. Δεύτερη, χθεσινή. Σεξουαλική επίθεση μέρα-μεσημέρι δέχτηκαν δύο γυναίκες στους Αμπελόκηπους. Και στις δύο περιπτώσεις δράστης είναι το ίδιο πρόσωπο, ένας νεαρός υπήκοος Αιγύπτου χωρίς νόμιμα έγγραφα στη χώρα μας και με τον μισό Ποινικό Κώδικα στην πλάτη του. 
Κατά τα άλλα, λύσατε το μεταναστευτικό. Αυτά θα συνεχιστούν. Δεν καταλάβατε τι ήρθε στην Ελλάδα. Κάθε μέρα θα γίνονται αυτά, Υπουργέ. Αφήστε αυτά για περιπτωσιολογίες. Από εδώ και πέρα θα τα έχουμε. Ό,τι συμβαίνει στην Ευρώπη ξεβράζεται μετά από λίγο καιρό στην πατρίδα μας.
Θα ξεκινήσω με κάτι που έλεγε ο μεγάλος Κύπριος ποιητής ο Κώστας Μόντης: «Δεν του πάει Τούρκος τούτου του τόπου, ρε παιδιά. Πώς να το κάνουμε;», βλέποντας με νοτισμένα μάτια την Αμμόχωστο, την πατρίδα του, την πανώρια Αμμόχωστο. Γιατί έβλεπε τι συνέβη μετά την καταστροφή. 
Μεθαύριο εορτάζεται η Επέτειος της Αποκατάστασης, όπως λέγεται, της Δημοκρατίας, αλλά και η μαύρη επέτειος του Αττίλα που στοιχειώνει το Έθνος εδώ και μισό αιώνα. Δεν θα πάμε στο Προεδρικό Μέγαρο. Ποτέ δεν πήγαμε. Υπηρετούμε βέβαια τη δημοκρατία με τον τρόπο ζωής μας και όχι με λόγια παχιά. 
Όμως δεν ξεχνάμε ότι εκείνη την ημέρα ο ελληνισμός της Κύπρου μάτωνε και βιαζόταν από τις τουρκικές ορδές. Να θυμίσω: 38% του εδάφους αρπαγμένο από τους Τούρκους, 200.000 πρόσφυγες, 2.200 νεκροί καταγεγραμμένοι, 1.619 αγνοούμενοι ή καλύτερα αγνοημένοι. Λέει ένας στίχος του Ρίτσου για την Κύπρο «Κουράγιο, μικροκόρη μας, που μας εγίνεις μάνα». Όταν η μικροκόρη, η θυγατέρα, βιάζεται κτηνωδώς, η μάνα δεν γιορτάζει. Πενθεί, κλαίει και σιωπά. 
Το μόνο που προσφέρει αυτή η φανταχτερή παράσταση είναι τροφή για κουτσομπολιό στις εφημερίδες. Παρελαύνουν την επόμενη μέρα οι κυρίες και οι κυράδες με τις πανάκριβες τουαλέτες, λες και είμαστε σε πασαρέλα επίδειξης μόδας και τα γνωστά πηγαδάκια. Είναι ντροπή την ημέρα της τραγωδίας να συμβαίνουν αυτά. Αυτό κάποτε πρέπει να σταματήσει. Μνημόσυνο χρειάζεται και όχι γιορτές και πανηγύρια. 
Έλεγα στον πρόλογο ότι η μαύρη επέτειος της εισβολής στοιχειώνει το Έθνος μας εδώ και μισό αιώνα. Το στοιχειώνει γιατί ο εθνικός ακρωτηριασμός του προαιωνίου ελληνικού χρυσοπράσινου φύλλου δεν ήταν μονόδρομος. Θα μπορούσαμε να τον είχαμε γλιτώσει. Τον στοιχειώνει, επίσης -αυτές είναι οι τύψεις που είχαμε, έχουμε και θα έχουμε εμείς οι Ελλαδίτες έναντι των αδελφών μας Κυπρίων-, διότι η Ελλάδα επανήλθε στη δημοκρατία μέσα από την τραγωδία της Κύπρου. Η δικτατορία έπεσε. Η δημοκρατία που δολοφονήθηκε το 1965-1967 σε συνθήκες ελευθερίας αποκαταστάθηκε. 
Δυστυχώς, θα λέγαμε, πρέπει να ζήσουμε τραγωδίες ως Έθνος για να ξυπνήσουμε και να αναγεννηθούμε. Το ίδιο συνέβη μετά τον ατυχή πόλεμο του 1897 που οδήγησε στον θρυλικό Μακεδονικό Αγώνα και στους ενδόξους Βαλκανικούς Πολέμους. Το ίδιο συνέβη μετά τη Μικρασιατική Καταστροφή και το Έπος του 1940. Το ίδιο και μετά τον εμφύλιο, την κομμουνιστική ανταρσία. Ελάττωμα του Έθνους. Κουσούρι μεγάλο. Μικραίνουμε για να μεγαλώσουμε. 
Μας στοιχειώνει όμως η τραγωδία της Κύπρου για έναν ακόμη λόγο, αγαπητοί συνάδελφοι. Διότι ούτε τη δημοκρατία μεταχειριστήκαμε καλά πενήντα δύο χρόνια μετά, ούτε το Σύνταγμα σεβαστήκαμε, ούτε στην Κύπρο μας βάλαμε την πλάτη, τη στήριξη που θα έπρεπε για να διώξουμε τον βάρβαρο Αττίλα. Τουναντίον μάλιστα. Αδιαφορήσαμε. Εκεί που κάποτε λέγαμε ότι η λύση του Κυπριακού είναι η προϋπόθεση για την πρόοδο στα ελληνοτουρκικά, τώρα αυτό το λέει -άκουσον, άκουσον, αν είναι δυνατόν!- ο εισβολέας Ερντογάν. Θέλει λύση πακέτο. Πρώτα η Κύπρος μετά το Αιγαίο, λέει ο Ερντογάν. Εμείς έχουμε χωριστά τα τσανάκια μας και μόνο στα λόγια είμαστε μαζί τους. Στην πράξη, πολλές φορές εναντίον τους. 
Για ακούστε. Ψηφίσαμε Τούρκο για την Προεδρία του ΟΑΣΕ, με τουρκική κατοχή στην Κύπρο. Ψηφίσαμε Τούρκο για Πρόεδρο της Γενικής Συνέλευσης του ΟΗΕ, με τουρκική κατοχή στην Κύπρο. Ψηφίσαμε Τούρκο για Πρόεδρο του Διεθνούς Ναυτιλιακού Οργανισμού, με τουρκική κατοχή στην Κύπρο. Γράφουμε σχολικά βιβλία και μαθαίνουν οι μαθητές μας ότι η μισή Κύπρος ανήκει στην Ασία, αποδεχόμενοι ουσιαστικά εισβολή και κατοχή. Γεωγραφία της Β΄ Γυμνασίου. Το ξαναλέω. Θα το ξαναδώσω στα Πρακτικά. Η επανάληψη μητέρα της μάθησης και της εμπεδώσεως, θα λέγαμε.
(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Για ακούστε κι αυτό. Βγαίνει και ένας ελληνόφωνος Έλληνας καθηγητής της Παντείου, ο κ. Αθανάσιος Διαμαντόπουλος, να θέσει θέμα ελληνικής αναγνώρισης των υποτιθέμενων εγκλημάτων του ελληνικού στρατού στη Μικρά Ασία το 1922. Και τα λέει αυτά στην ΕΡΤ. Μίλησε για βιασμούς μουσουλμανίδων και τα κομπολόγια -κατά λέξη, αυτός το έλεγε- που έφτιαχναν οι φαντάροι μας με ανοχή των αξιωματικών μας από θηλές γυναικών μουσουλμάνων βιασμένων και δολοφονημένων. Μάλιστα. Πού τα βρήκε αυτά; Και οι γενίτσαροι θα ντρέπονταν. Ούτε οι Τούρκοι δεν τα λένε. Κι όμως αυτός ο άνθρωπος πληρώνεται από το ελληνικό Δημόσιο να είναι καθηγητής στην Πάντειο και να διδάσκει τέτοια πράγματα στα παιδιά του λαού μας, στους νέους επιστήμονες. Αλίμονό μας. 
Υπάρχει όμως και κάτι πολύ πιο σοβαρό στην περίπτωσή του. Ο κύριος αυτός, ο κ. Διαμαντόπουλος, είναι σύμβουλος του Έλληνα Υπουργού Εξωτερικών, κ. Γεραπετρίτη και συμμετέχει στο Εθνικό Συμβούλιο Εξωτερικής Πολιτικής που συγκαλεί ο Υπουργός περιοδικά για την ενημέρωση των κομμάτων. Τον έχουμε δει να κάθεται δίπλα του. Ο άνθρωπος που λέει ότι οι Έλληνες στρατιώτες στη Μικρά Ασία, κύριε Υπουργέ, ήταν βιαστές, είναι σύμβουλος του κ. Γεραπετρίτη. Πώς το ακούτε; Συμφωνείτε με την άποψη ότι βίαζαν Έλληνες στρατιώτες; Θέλουμε να ξέρουμε αν απολαμβάνει της εμπιστοσύνης του κ. Γεραπετρίτη μετά από τα όσα είπε. Θα συνεχίσει να τον έχει δίπλα του ως σύμβουλο; Τέτοιες συμβουλές του δίνει; Ντροπή και μόνο ντροπή! Ο φιλέλλην, κ. Γεραπετρίτης, κατά δική του ομολογία, θα τον κρατήσει; Να θυμίσω ότι ογδόντα χιλιάδες Έλληνες στρατιώτες σκοτώθηκαν ή πέθαναν στα Αμελέ Ταμπουρού, στα τάγματα εργασίας, τη φρικτή για το γένος εκείνη περίοδο. Προσβάλλει την ιερή μνήμη τους. Ήταν και ένας προπάππους μου εκεί. Σκοτώθηκε έξω από την Άγκυρα. 
Να θυμίσω ότι πριν από λίγες ημέρες έγινε το γνωστό ψήφισμα του Ευρωπαϊκού Κοινοβουλίου που αφορούσε τα εγκλήματα που διέπραξαν οι Τούρκοι σε γυναίκες και κορίτσια κατά την εισβολή στην Κύπρο. Σύμφωνα με το ψήφισμα υπολογίζονται -παραπάνω είναι βέβαια- επτακόσιες με χίλιες πεντακόσιες γυναίκες και παιδιά ακόμη, άρα και άνδρες, που βιάστηκαν από τους Τούρκους κατά την εισβολή. Και έρχεται ο κ. Διαμαντόπουλος, ο σύμβουλος του Υπουργείου Εξωτερικών και συμψηφίζει τώρα, ότι έκαναν εγκλήματα οι Έλληνες στρατιώτες. 
Εκτός όμως από τα εθνικά θέματα, απογοητεύετε τους Έλληνες με τη δημοκρατία που εφαρμόζετε. Ποια δημοκρατία άραγε; «Κρατεί» -κατά το δεύτερο συνθετικό της λέξης- σήμερα ο δήμος, ο λαός ή οι δήμιοί του; 
Και ερωτώ: Είναι δημοκρατία να ακούει ο ένας τον άλλον με τις υποκλοπές; Είναι δημοκρατία η βία που νιώθουν οι πολίτες για την πολιτική και τους πολιτικούς και απέχουν από τις εκλογές; Είναι δημοκρατία να κάνουν δεύτερη δουλειά-δουλεία οι δάσκαλοι, οι αστυνομικοί για να ζήσουν τις οικογένειές τους; Είναι δημοκρατία  να πληρώνει ο φοιτητής πέντε-έξι κατοστάρικα για να νοικιάσει μια τρύπα στην Αθήνα, στη Θεσσαλονίκη, στα Γιάννενα και στην Πάτρα; Είναι δημοκρατία να αρπάζουν τα κοράκια, τα funds, οι τράπεζες, τα σπίτια του λαού που τον ρημάξατε με τα μνημόνιά σας; Είναι δημοκρατία αυτή που βλέπει ο λαός, να λιώνει ο αγρότης στο χωράφι, να μένει απλήρωτος λόγω της συμμορίας του ΟΠΕΚΕΠΕ και να εισάγονται δηλητηριασμένα προϊόντα Ασίας και Λατινικής Αμερικής και να μένουν απούλητα τα δικά του; 
Είναι δημοκρατία, κυρίες και κύριοι συνάδελφοι, να μετρούν οι συνταξιούχοι -τους επισκεφτήκαμε πρόσφατα- κέρματα μετά τις 15 του μηνός, για να αγοράσουν το πανάκριβο ψωμί; Είναι δημοκρατία το φακέλωμα που μας κάνετε με τον προσωπικό αριθμό και τις αστυνομικές ταυτότητες; Και να θυμίσω ότι στην Αγγλία η νέα Κυβέρνηση τις καταργεί. Είναι τριτοκοσμική χώρα η Αγγλία; Εσείς γιατί δεν το κάνετε; Ξέρουμε γιατί. Γιατί το ηλεκτρονικό φακέλωμα είναι ενώπιον μας. 
Να πω και κάτι άλλο, γιατί το θέμα αυτό το έχουμε πολύ ψηλά ως Νίκη και αγωνιζόμαστε να αποκαλύψουμε στον λαό την πλεκτάνη του προσωπικού αριθμού που έχει και μελλοντική διάσταση. Πήρατε πίσω, μετά τις απανωτές πιέσεις και ερωτήσεις μας, την πρόβλεψη για τη νέα ταυτότητα και τους επιτυχόντες στις στρατιωτικές σχολές. Καλώς. Δεν το έχετε πάρει, όμως, πίσω για τις νέες ταυτότητες στα στελέχη των Σωμάτων Ασφαλείας και των Ενόπλων Δυνάμεων. 
Στις 3 Αυγούστου θα κάνετε καταμέτρηση και θα δείτε. Θα μετρήσετε πόσοι δεν έχουν παραλάβει τις ταυτότητες νέου τύπου και τον προσωπικό αριθμό. Και τι θα κάνετε μετά; Θα αρχίσετε να στέλνετε σε πειθαρχικά συμβούλια στρατιωτικούς, λιμενικούς και πυροσβέστες; Θα τους διώξετε; Αντέχει η πατρίδα μας την απώλεια έμπειρων στελεχών Ενόπλων Δυνάμεων και Σωμάτων Ασφαλείας. Θέλετε να διαλύσετε το ηθικό στις Ένοπλες Δυνάμεις; 
Μέχρι τις 3 Αυγούστου θα συνεχίσετε τις πιέσεις και τις απειλές, όπως έπραξε ο διορισμένος κ. Τουρνάς, που είπε «όσοι δεν βγάλουν τον προσωπικό αριθμό και τις νέες ταυτότητες ενδέχεται να αντιμετωπίσουν στο μέλλον προβλήματα με τη μισθοδοσία τους». Πρόκειται για απειλή αυτό, απροκάλυπτα. Πώς είναι δυνατόν ένας Υπουργός -που είναι και διορισμένος και όχι εκλεγμένος- να απειλεί Έλληνες πολίτες με στέρηση της μισθοδοσίας τους; Αυτά ούτε επί χούντας δεν λέγονταν. 
Και, φυσικά, τέτοιες δηλώσεις αποκαλύπτουν ότι η νέα ταυτότητα δεν έχει σκοπό να αποτελέσει μέσο ταυτοποίησης, όπως ψευδώς επαγγέλλεστε, αλλά μέσο άσκησης δικαιωμάτων. Να γίνει, δηλαδή, κάρτα του πολίτη και μέσω αυτής να υπάρχει ο απόλυτος έλεγχος, η ψηφιακή δικτατορία. 
Να γιατί η Νίκη έχει επιδοθεί σε αυτήν την εκστρατεία ενημέρωσης -εδώ και τρία χρόνια που είμαστε στη Βουλή των Ελλήνων- του ελληνικού λαού. Έχει διαρρεύσει ότι πάνω από έξι εκατομμύρια Έλληνες πολίτες δεν έχουν παραλάβει νέες ταυτότητες. Αυτό έχει φέρει σε σύγχυση την Κυβέρνηση και προσπαθεί με κάθε τρόπο να εξαναγκάσει τους πολίτες να την πάρουν. Και ευτυχώς υπάρχουν πολλοί που αντιστέκονται στην παραπληροφόρηση και στην προπαγάνδα. 
Δεν είναι δημοκρατία, αγαπητοί μου, οι υποχρεωτικότητες και οι εκβιασμοί. Δεν είναι δημοκρατία το σκάνδαλο με τα σπιτάκια που θα σας στείλει -ξέσπασε σήμερα, το διαβάσαμε στα πρωτοσέλιδα- για ανακύκλωση. Όπως δεν είναι ελληνική δημοκρατία ο οργανωμένος πόλεμος που γίνεται στην παιδεία και στην πίστη μας. Είναι ελληνική παιδεία το να περνά στα βιβλία -τα πολλαπλά βιβλία όπως τα ονομάζετε ευφημιστικώς- η επικίνδυνη για παιδιά αθλιότητα ότι υπάρχουν οικογένειες με δυο μπαμπάδες -το λέμε και το ξαναλέμε- ή δυο μαμάδες; Πρόκειται για απροκάλυπτη προώθηση της ομοφυλοφιλίας σε αθώες παιδικές ψυχές. Το έχουμε εδώ -ορίστε- να το δούμε. «Οικογένειες με δυο μαμάδες και δυο μπαμπάδες». Αυτά ψηφίζατε με τους γάμους των ομοφυλοφίλων. Είναι χριστιανικό αυτό; 
Στη Νίκη κάνουμε αγώνα -και εδώ- για να μη φτάσουν ποτέ αυτές οι ακαθαρσίες στα χέρια των παιδιών μας, των μικρών αθώων παιδικών ψυχών, σε ηλικίες νηπιαγωγείου και δημοτικού ακόμη. Υπερασπιζόμαστε την Ελληνική οικογένεια και τα παιδιά του λαού μας, όσο μπορούμε. 
Και πόσο χριστιανικό είναι, άραγε, δέκα οικογένειες της διαπλοκής να έχουν μπουκώσει μέχρι σκασμού τον εθνικό πλούτο και να τον νέμονται παρέα με την Κυβέρνηση εις βάρος πολλών; Να έχετε μετατρέψει την οικονομία σε οικονομισιά.
Αυτό δεν είναι δημοκρατία, κύριοι συνάδελφοι. Είναι ολιγαρχία. Εκλόγιμη μοναρχία, όπως ευφυώς λέει ο γνωστός καθηγητής, ο σπουδαίος, κ. Κοντογιώργης. 
Και εσείς, κύριοι της πλειοψηφίας, έναν ολιγάρχη, ζάμπλουτο Πρωθυπουργό χειροκροτάτε. Κάλλους έχουν βγάλει τα δάχτυλά σας από το δουλικό χειροκρότημα. Κοροϊδεύετε εμάς για την πίστη μας, τρία χρόνια τώρα, εσείς οι θεομπαίχτες. 
Ο μεν Πρωθυπουργός, το είδαμε πρόσφατα, θέλει να έχει ιερείς δίπλα του τώρα στις περιοδείες. Όταν τους έστελνε κατηγορουμένους στα δικαστήρια στην πανδημία, για τη θεία κοινωνία, δεν ήθελε να τους βλέπει μπροστά του. Τώρα τους θέλει δίπλα του. Τώρα προέχουν τα ψηφαλάκια. Ο έτερος άθεος Καππαδόκης, κ. Τσίπρας, περιέλαβε ιερέα στη σύνθεση του Εθνικού του Συμβουλίου, αλλά με τον χριστιανισμό καμία σχέση. Ούτε παντρεύτηκε σε εκκλησία ούτε βάφτισε τα παιδιά του, μόνο ονοματοδοσία έκανε. 
Αυτή είναι η τραγωδία της πατρίδας μας. Την κυβερνούν πότε άθεοι και πότε αθεόφοβοι, που είναι χειρότεροι από τους άθεους. Και έρχονται οι Έλληνες -ο υπέροχος αυτός λαός που δεν βάζει κάτω το κεφάλι- και σας λένε και πιστεύουμε και εκκλησιαζόμαστε -άλλοι περισσότερο, άλλοι λιγότερο- και κεράκια ανάβουμε και κάνουμε το σταυρό μας με καμάρι. 
Διαβάζοντας, κυρίες και κύριοι, προχθές τα αποτελέσματα της έρευνας της MRB στον Τύπο, ένα σας λέμε: Με τη βοήθεια του Θεού σάς νικήσαμε εδώ μέσα, στον ναό της αμαρτίας και της παρανομίας. Νίκησε η Νίκη. Και άμα νίκησε στις καρδιές των ανθρώπων, θα νικήσει και στην κάλπη. Η προπαγάνδα σας και η πλύση εγκεφάλου ηττήθηκε πανηγυρικά. Υπό αυτήν την έννοια, νιώθουμε και δικαιωμένοι. Γιατί αισθανόμαστε ότι δικαιώνουμε την εντολή που λάβαμε και δικαιώνουμε και την αποστολή που μας ζητήθηκε να φέρουμε εις πέρας από διακόσιες χιλιάδες Έλληνες χριστιανούς. 
Και αφού σας νικήσαμε εδώ μέσα, θα σας νικήσουμε και εκεί έξω, στο Κολοσσαίο της λασπολογίας και λασπομαχίας που ετοιμάζετε. Έχουμε πει στις μεγάλες δυνάμεις, όχι αυτές που σπονσονάρουν εσάς. Ως μεγάλες δυνάμεις εμείς εννοούμε τις δικές μας δυνάμεις και την έμπνευση που λαμβάνουμε από κει ψηλά, όπου στρέφονται πλέον όλο και περισσότεροι Έλληνες. Εκεί είναι οι αρχηγοί μας, ψηλά. Εκεί δίνουμε λόγο, εκεί είναι η παρηγοριά μας. Όχι στις σαπισμένες ηγεσίες και τους άθεους απάτριδες. 
Και να κλείσω με κάτι που έχει σχέση με την Κύπρο, πάλι -αυτές τις μέρες την αναθυμόμαστε. Πριν από εικοσιπέντε χρόνια στην Κύπρο, σε κάποιο σημείο της νεκρής ζώνης, πέφτει νεκρό από σφαίρες άνανδρων Τούρκων ένα εικοσιεξάχρονο παλικάρι, ο Σολωμός Σολωμού. Σκαρφάλωνε -το θυμόμαστε όλοι- άοπλος στον ιστό, για να κατεβάσει τη σημαία του Ψεύδους. Εκεί τον σκότωσαν οι Τούρκοι, που είχε και το ίδιο όνομα με τον ποιητή του ύμνου στην Ελευθερία. Πήγαν κάποιοι Έλληνες Βουλευτές να προσφέρουν οικονομική βοήθεια στον πατέρα του. Αρνιόταν πεισματικά, όντας φτωχός και υπερήφανος. Πείστηκε όταν του είπαν πως δεν έπρεπε να προσβάλλει τους εκπροσώπους του ελληνικού λαού, γιατί ήθελαν να τιμήσουν τον ήρωα γιό του. Πήρε την επιταγή, λοιπόν και την κατέθεσε αμέσως στο Ταμείο Άμυνας της Κύπρου. Όταν τον ρώτησαν γιατί το έκανε, απάντησε ο λεβεντόγερος -αυτή είναι η ρωμιοσύνη, που πιστεύουμε και εμείς: «Τι νόμισαν; Ότι θα έτρωγα εγώ από το αίμα του παιδιού μου;». Φαντάζεστε να πήγαιναν στον Πιερή Αυξεντίου, τον πατέρα του Γρηγόρη του ήρωα, με μια επιταγή και να του έλεγαν «αυτά είναι για τη θυσία του γιου σου»; Θα τους σκότωνε. 
Πιστεύουμε σε αυτήν τη ρωμιοσύνη, του μεγαλείου, της θυσίας, της πίστης. Εσείς αντιπροσωπεύετε το ψευτορωμαίικο. 
Ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-Νίκη)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο. 
Τον λόγο έχει ο κ. Μίλτος Χρυσομάλλης από τη Νέα Δημοκρατία.
Παρακαλώ, κύριε συνάδελφε.

ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ: Ευχαριστώ, κύριε Πρόεδρε. 
Κυρίες και κύριοι Βουλευτές, έπειτα από χρόνια αναμονής, ατέρμονες μελέτες και τέσσερα χρόνια μετά την έναρξη του διαγωνισμού το 2022, η παραχώρηση του Διεθνούς Αερολιμένα Καλαμάτας «Καπετάν Βασίλης Κωνσταντακόπουλος», επιτέλους, ολοκληρώνεται, σηματοδοτώντας το αναγκαίο και αποφασιστικό βήμα προς τα εμπρός που αναζητά η Μεσσηνία και ολόκληρη η νότια Πελοπόννησος. Γιατί το σημερινό κυρωτικό νομοσχέδιο δεν αφορά απλά μια σύμβαση παραχώρησης, αφορά το μέλλον της Μεσσηνίας και της Πελοποννήσου, αφορά την ανάπτυξη που αποτελεί και θα αποτελεί πάντα το ζητούμενο για την ελληνική επαρχία.
Όμως, ας είμαστε ειλικρινείς, το σημερινό βήμα άργησε πολύ, όπως πολύ έχουν αργήσει σχεδόν όλες οι υποδομές στη Μεσσηνία, όπως πολύ άργησε ο απολύτως απαραίτητος δρόμος από την Καλαμάτα στην Πύλο και τη Μεθώνη, ημιτελής ακόμα γιατί δεν ξέρουμε τι θα γίνει με τον περιμετρικό της Πύλου, όπως αργεί ακόμη η ολοκλήρωση των δικτύων του Φιλιατρινού Φράγματος, του Μιναγιώτικου Φράγματος, ο αυτοκινητόδρομος Πύργος-Καλό-Νερό-Τσακώνα, το Αθλητικό Κέντρο στην Καλαμάτα, αντιπλημμυρικά έργα και πολλά άλλα έργα μικρότερα περιφερειακής εμβέλειας, που και αυτά καθυστερούν και παίρνουν παρατάσεις.
Ίσως είναι η ώρα για την πολιτεία, κύριε Υφυπουργέ, να αναθεωρήσει τόσο τις μεθόδους μελέτης όσο και τις μεθόδους ανάθεσης των δημοσίων υποδομών, για να σταματήσουμε ως τοπικές κοινωνίες να είμαστε όμηροι ατελείωτων καθυστερήσεων, απώλειας χρηματοδοτήσεων και παιχνιδιών εις βάρος των πολιτών. Κάλλιο αργά, όμως, παρά ποτέ!
Κυρίες και κύριοι, τα αεροδρόμια της Καλαμάτας και του Αράξου στην Πάτρα είναι τα μόνα στην Πελοπόννησο που εξυπηρετούν επιβατικές μεταφορές. Και τα δύο, όμως, έχουν την ιδιαιτερότητα ότι στην ουσία αποτελούν παράρτημα των στρατιωτικών αεροδρομίων που φιλοξενούν. Το αεροδρόμιο της Καλαμάτας, δυστυχώς, είχε φτάσει στα όρια του.
Οι υποδομές τους σταματημένες στη δεκαετία του ’80, δεν ανταποκρίνονταν πλέον στην αυξημένη επιβατική κίνηση, στις απαιτήσεις της αγοράς και στις προσδοκίες μιας περιοχής που τα τελευταία χρόνια γνωρίζει εντυπωσιακή αναπτυξιακή πορεία. Πολλές φορές έγιναν πρωτοσέλιδο τα τελευταία χρόνια οι χαλασμένες τουαλέτες, η απουσία απολυτών νερού, η αδυναμία να φιλοξενηθούν αεροσκάφη στην πίστα στάθμευσης ή να αυξηθούν τα slots νέων αφίξεων και σε όλα αυτά τα χρόνια έγινε καθολικά αντιληπτό ότι το Δημόσιο δεν είναι σε θέση να εξασφαλίσει την αναβάθμιση του αεροδρομίου και τη λειτουργία του, με τέτοιο τρόπο, ώστε να στηρίξει την εξωστρέφεια της Μεσσηνίας, τις νέες επενδύσεις και τη διεθνή προβολή της περιοχής. 
Επομένως, η επιλογή της παραχώρησης δεν αποτελεί απλά ιδεολογική επιλογή. Είναι επιλογή ευθύνης απέναντι στον τόπο και εξασφαλίζει, πέρα από το τίμημα,  και τη διατήρηση συμμετοχής του Ελληνικού Δημοσίου στο εταιρικό σχήμα, γεγονός που ενισχύει τον δημόσιο έλεγχο και διασφαλίζει το δημόσιο συμφέρον. Άλλωστε, η εμπειρία από τα δεκατέσσερα περιφερειακά αεροδρόμια απέδειξε ότι, όταν υπάρχουν σαφείς όροι, σοβαρή εποπτεία και υποχρεωτικές επενδύσεις, οι υποδομές μπορούν να μεταμορφωθούν προς όφελος της οικονομίας και των πολιτών.
Η σημερινή σύμβαση προβλέπει σημαντικές επενδύσεις: εκσυγχρονισμό των εγκαταστάσεων, νέο αεροσταθμό, αναβάθμιση των υπηρεσιών και καλύτερη εξυπηρέτηση των επιβατών, επενδύσεις που θα αυξήσουν τον αριθμό των επιβατών που θα διακινούνται από το αεροδρόμιο, έναν αριθμό που άλλωστε βρίσκεται σε διαρκώς ανοδική πορεία τα τελευταία χρόνια. Δεν χρειάζεται να παραθέσω αριθμούς, άλλωστε ακούστηκαν ήδη. Αυτό, όμως, που θεωρώ αναγκαίο είναι να μιλήσουμε όχι για αυτά που επιτέλους θα γίνουν για το αεροδρόμιο, αλλά για αυτά που θα πρέπει να γίνουν και μέχρι στιγμής δεν τα διαβάζω στη Σύμβαση. 
Κυρίες και κύριοι Βουλευτές, κανείς δεν μπορεί να αγνοήσει ότι η συγκεκριμένη παραχώρηση καθυστέρησε. Η Μεσσηνία περίμενε πολλά χρόνια για να φτάσουμε στη σημερινή ημέρα. Στα χρόνια αυτά χάθηκαν αναπτυξιακές ευκαιρίες. Το αεροδρόμιο λειτούργησε για μεγάλο διάστημα με υποδομές που δεν αντιστοιχούσαν στη δυναμική της περιοχής και όσο η επιβατική κίνηση αυξανόταν, τόσο γινόταν πιο εμφανές ότι οι δυνατότητές του εξαντλούνταν.
Σήμερα διορθώνουμε αυτή την καθυστέρηση. Δεν λύνουμε, όμως, με τη Σύμβαση Παραχώρησης όλα τα προβλήματα. Το σημαντικότερο ζήτημα που εξακολουθεί να παραμένει ανοικτό για το αεροδρόμιο Καλαμάτας είναι η επέκταση του διαδρόμου προσγείωσης και απογείωσης, χωρίς την οποία το αεροδρόμιο εξακολουθεί να έχει αντικειμενικούς περιορισμούς που το τοποθετούν στην κατηγορία των περιφερειακών αεροδρομίων, σε αντίθεση με άλλα αεροδρόμια άλλων νομών που αναβαθμίζονται πλήρως, όπως είναι το νέο αεροδρόμιο στο Καστέλι. 
Με τα δύο χιλιάδες οκτακόσια μέτρα που έχει ο διάδρομος προσγείωσης-απογείωσης, δεν μπορεί να εξυπηρετήσει αεροσκάφη ευρείας ατράκτου, θέτοντας έτσι περιορισμό στη δυνατότητα απευθείας σύνδεσης της Μεσσηνίας και της Νότιας Πελοποννήσου, θα έλεγα εγώ, με αγορές υψηλής αξίας, όπως η Βόρεια Αμερική, η Μέση Ανατολή και η Ασία. 
Δυστυχώς, η πραγματικότητα αυτή δεν είναι εύκολο να αντιμετωπιστεί, καθώς οι επιλογές που ακολούθησε η Πολιτεία τα τελευταία χρόνια εγκλωβίζουν τα δύο άκρα του διαδρόμου από νότο, λόγω της αναβάθμισης του δρόμου Καλαμάτα-Ριζόμιλος -και ήταν ένα επιχείρημα για όσους τότε φωνάζαμε ότι έπρεπε να επιλεγεί η παραλιακή χάραξη- και από βορρά με τη σιδηροδρομική γραμμή που σχεδόν βρίσκεται σε επαφή με το αεροδρόμιο. Ο εγκλωβισμός αυτός, ειδικά από τον νότο, μπορούσε να είχε αποφευχθεί για να υπάρχει η δυνατότητα επέκτασης. Εάν πραγματικά θέλουμε έναν διεθνή αερολιμένα στην Καλαμάτα, τότε οφείλουμε να ξεκινήσουμε άμεσα τον σχεδιασμό για την αύξηση του μήκους του διαδρόμου προσγείωσης και απογείωσης.
Το δεύτερο ζήτημα που παρατηρώ είναι πως η παραχώρηση του αεροδρομίου Καλαμάτας αντιμετωπίζεται ως αναπτυξιακή τουριστική υποδομή που θα ενισχύσει το τουριστικό προϊόν του τόπου και θα δημιουργήσει θέσεις εργασίας στον τουρισμό και σε συναφή επαγγέλματα και πράγματι έτσι θα γίνει. Ακούστηκε μάλιστα και ως αντιπολιτευτικός λόγος πως παραχωρείται το αεροδρόμιο, δήθεν, για να εξυπηρετηθούν μεγάλα ξενοδοχειακά συμφέροντα.
 Όμως -και αυτό να γίνει σαφές- η Μεσσηνία δεν είναι αποκλειστικά ένας τουριστικός προορισμός. Είναι ένας από τους σημαντικότερους αγροδιατροφικούς νομούς της χώρας με σημαντικά ΠΟΠ εξαγώγιμα προϊόντα υψηλής προστιθέμενης αξίας που αναζητούνται στις διεθνείς αγορές. Γιατί, λοιπόν, να μην αποκτήσει η Καλαμάτα ένα σύγχρονο εμπορευματικό σταθμό με δυνατότητα ψύξης; Γιατί να μη σχεδιάσουμε από σήμερα τη δυνατότητα εξαγωγής νωπών υψηλής αξίας αγροτικών προϊόντων απευθείας προς τις διεθνείς αγορές, μέσω του αεροδρομίου; Γιατί να μην διεκδικήσουμε έναν κόμβο αερομεταφορών που θα εξυπηρετεί όχι μόνο τη Μεσσηνία, αλλά ολόκληρη την Πελοπόννησο, έναν κόμβο που θα επιτρέψει στους παραγωγούς ολόκληρης της Πελοποννήσου να αποκτήσουν πρόσβαση σε διεθνείς αγορές με ταχύτητα και με όγκο προϊόντων;
Κυρίες και κύριοι Βουλευτές, η εξωστρέφεια μιας Περιφέρειας δεν μετριέται μόνο με τους τουρίστες που φτάνουν. Μετριέται και με τα προϊόντα που φεύγουν, μετριέται με τις επιχειρήσεις που επενδύουν, μετριέται με τις θέσεις εργασίας που δημιουργούνται, μετριέται με τις ευκαιρίες που αποκτούν οι νέοι άνθρωποι να μείνουν και να δημιουργήσουν στον τόπο τους. Και ήδη και στη Μεσσηνία και στη Νότια Πελοπόννησο, με το σχέδιο δίκαιης μετάβασης αυξάνονται όλα αυτά και οι επιχειρήσεις και οι θέσεις εργασίας και ειδικά οι επιχειρήσεις στον αγροδιατροφικό τομέα. 
Γι’ αυτό θεωρώ ότι από αύριο κιόλας πρέπει να ξεκινήσει ο σχεδιασμός της επόμενης μέρας. Η παραχώρηση είναι η αρχή. Χρειάζεται στρατηγικό σχέδιο για την περαιτέρω ανάπτυξη του αεροδρομίου. Χρειάζεται να εξεταστεί σοβαρά η δυνατότητα επέκτασης του διαδρόμου και η πρόβλεψη για εγκαταστάσεις αεροπορικού φορτίου. Χρειάζεται καλύτερη σύνδεση του αεροδρομίου με το οδικό δίκτυο και τις υπόλοιπες αναπτυξιακές υποδομές της Πελοποννήσου. 
Μόνο έτσι θα αξιοποιήσουμε πλήρως τη δυναμική αυτή της μεγάλης επένδυσης. Μόνο έτσι θα διεκδικήσουμε την πολυπόθητη ανάπτυξη. Το αεροδρόμιο αποτελεί τη βασική πύλη αυτής της προσπάθειας της Μεσσηνίας προς την ανάπτυξη. Γι’ αυτό οφείλουμε να το αντιμετωπίσουμε όχι ως απλή υποδομή μεταφορών, αλλά ως αναπτυξιακό εργαλείο εθνικής σημασίας. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Σήμερα, έπειτα από χρόνια καθυστέρησης, κάνουμε ένα μεγάλο βήμα. Έχουμε, όμως, χρέος να συνεχίσουμε να διεκδικούμε. Γιατί οι Μεσσήνιοι δεν ζητούν προνόμια. Ζητούν υποδομές αντάξιες των δυνατοτήτων του τόπου μας. Ζητούν ένα αεροδρόμιο που να μπορεί να εξυπηρετεί τις ανάγκες των επόμενων δεκαετιών, ένα αεροδρόμιο που δεν θα αποτελεί μόνο πύλη εισόδου επισκεπτών, αλλά και πύλη εξόδου ελληνικών προϊόντων προς ολόκληρο τον κόσμο.
Υπερψηφίζω τη Σύμβαση Παραχώρησης και ελπίζω το Αεροδρόμιο «Καπετάν Βασίλης Κωνσταντακόπουλος» να εξελιχθεί σε μια υποδομή αντάξια των δυνατοτήτων και του μέλλοντος του τόπου μου, της Μεσσηνίας. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Να ενημερώσω λίγο για το πώς θα ακολουθηθεί τώρα η πορεία. Θα πάρει τον λόγο για τρία λεπτά για μια παρέμβαση που ζήτησε ο κ. Στράτος Σιμόπουλος, Κοινοβουλευτικός Εκπρόσωπος της Νέας Δημοκρατίας, στη συνέχεια θα μιλήσει η κ. Γρηγοράκου και πριν περάσουμε στην ειδική ημερήσια διάταξη θα μιλήσει και ο κ. Γερουλάνος, Κοινοβουλευτικός Εκπρόσωπος του ΠΑΣΟΚ-Κινήματος Αλλαγής.
Ορίστε, κύριε Σιμόπουλε, έχετε τον λόγο για τρία λεπτά.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Ξέρετε, ύβρις δεν είναι μόνο να απευθύνεσαι σε κάποιον με χυδαίους χαρακτηρισμούς. Ύβρις είναι και να απευθύνεσαι σε κάποιον, με εντελώς απαξιωτικούς χαρακτηρισμούς. Αυτό ακούσαμε πριν από τον κ. Νατσιό. Μας αποκάλεσε «ψευτορωμαίικο» και «θεοπαίχτες».
Μας αποκάλεσαν «ψευτορωμαίικο» αυτοί οι οποίοι ισχυρίζονται -το κόμμα το οποίο σήμερα είναι στο 1-1,5%- ότι εκπροσωπούν τη ρωμαίικη Ελλάδα. Συγχαρητήρια! 

Μας αποκάλεσε «θεομπαίχτες». Θεομπαίχτη πολιτικά μπορεί να ονομάσει κάποιος κάποιον που εργαλειοποιεί τη θρησκεία, μπορεί όμως να αποκαλεί έτσι και κάποιον που υβρίζει τα θεία. Δεν είναι εδώ για να μας εξηγήσει τι εννοεί. 
Η παρέμβασή μου όμως κυρίως αφορά το θέμα, το οποίο ανέφερε για τον κ. Θανάση Διαμαντόπουλο. Ο κ. Θανάσης Διαμαντόπουλος είναι ομότιμος Καθηγητής στο Πάντειο Πανεπιστήμιο. Δεν είναι σύμβουλος του Υπουργού Εξωτερικών. Ανήκει, είναι μέλος του Συμβουλίου Εξωτερικής Πολιτικής, στο οποίο συμμετέχουν όλα τα κόμματα και εννέα καθηγητές αντιπροσωπευτικά από όλα τα μεγάλα πανεπιστήμια της χώρας. Άρα, λοιπόν, καλό είναι να ανακαλέσει τα περί συμβούλου του Υπουργού Εξωτερικών. 
Όσον αφορά τώρα στα θέματα, τα οποία έθεσε κυρίως για το μεταναστευτικό -ε όχι, αιδώς, Αργείοι!- τουλάχιστον πρέπει να αποδεχθούμε στην Αίθουσα αυτή ότι τα βήματα τα οποία έγιναν τα τελευταία εφτά χρόνια είναι εξαιρετικά σημαντικά. Από τον φράχτη στον Έβρο, από τον τρόπο με τον οποίο γίνονται οι επιστροφές, από τον τρόπο με τον οποίο γίνεται πολύ γρήγορα η εξέταση ασύλου, από τον τρόπο με τον οποίο αποσυμφορήσαμε τις δομές στα νησιά έως την κατάσταση που επικρατούσε όταν ανέλαβε η παρούσα Κυβέρνηση, η διαφορά είναι τεράστια. 
Ξέρω, το πρόβλημα είναι παρόν, υπάρχει. Είναι ένα πρόβλημα, το οποίο το αναδείξαμε σε όλα τα fora. Αλλά είναι μία Κυβέρνηση που όπως όλες οι κυβερνήσεις που είναι πρώτης γραμμής, παρά τις τεράστιες προσπάθειες που καταβάλλει και τα επιτεύγματα τα οποία έχει επιτύχει στον τομέα αυτό, ναι, ξέρουμε ότι υφίσταται θέμα, αλλά σε καμία περίπτωση δεν υφίσταται το θέμα στις διαστάσεις, τις οποίες ανέδειξε ο Πρόεδρος της Νίκης. 
Ναι, υπάρχει πρόβλημα με τη Λιβύη. Ας ρωτήσουμε όμως όλους τους Έλληνες πολίτες, όχι αυτούς με τους οποίους εσείς συζητάτε, τους οποίους και σέβομαι, για να δούμε αν έχουν ή όχι γίνει αυτά τα βήματα.
Άρα, λοιπόν, θέλω να μην έχουμε όλοι εδώ μέσα σε καίρια θέματα, όπως είναι η εξωτερική πολιτική, όπως είναι το μεταναστευτικό, αυτές τις ακραίες τοποθετήσεις, επειδή οδηγούμαστε σε αυτές τις ακραίες τοποθετήσεις, ουσιαστικά από δημοσκοπικά καθαρά λόγους. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Αυτονοήτως δίνω τον λόγο στον κ. Τσιρώνη, Κοινοβουλευτικό Εκπρόσωπο από τη Νίκη, που τον ζήτησε για τρία λεπτά.
Ορίστε, κύριε Τσιρώνη.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Να ζητήσω συγγνώμη γιατί ήμουν πάνω σε επιτροπή, οπότε δεν άκουσα ούτε ακριβώς αυτά που είπατε, αλλά δεν άκουσα και τον Πρόεδρο. Αλλά είναι πολύ εύκολο να απαντήσω, όταν μιλάμε για ψευτορωμαίικο και ρωμαίικο. Είναι προφανές ότι δεν αντιλαμβάνεστε τι σημαίνει ρωμαίικο, τι σημαίνει ρωμιοσύνη. Είναι προφανέστατο από την πορεία σας μέχρι τώρα, από τα νομοσχέδια, από τον γάμο των ομοφυλοφίλων, από το πόσο έχετε πλήξει την ορθόδοξη πίστη. Μας κάνατε διεθνώς ρεζίλι με τα πρωτοσέλιδα της επόμενης μέρας να λένε «η Ορθοδοξία έπεσε» και να είναι η πρώτη ορθόδοξη χώρα που ψηφίζει κάτι τέτοιο. Όχι απλά είναι ψευτορωμαίικο, είναι αντιρωμαίικο. 
Πάμε στο μεταναστευτικό. Την ώρα που όλη η Ευρώπη φωνάζει ότι δεν αντέχει άλλο αυτήν την ισοπέδωση, αυτή την ισλαμοποίηση, εσείς θεωρείτε ρωμαίικο όποιον αντιδρά στον εποικισμό, στον βίαιο εποικισμό της χώρας; Αυτά που είπατε μπορείτε να τα πείτε σε κάποιο νησί του Βορείου Αιγαίου ή στην Κρήτη; Μπορείτε να σταθείτε στο βήμα ρωμαίικα και να πείτε ναι, τους θέλουμε εδώ; Όπως η κυβίστηση που έκανε ο Πρωθυπουργός πριν λίγες μέρες. Με το που εκλέχτηκε ο Τραμπ και έθιξε το λαθρομεταναστευτικό για την Ευρώπη είπε ότι ναι, έχει σύνορα τελικά η Ελλάδα. Τώρα το γυρνάει και λέει «καλωσορίζουμε όλους αυτούς, γιατί χρειαζόμαστε εργατικά χέρια». Αυτό είναι ρωμαίικο; Οι κυβιστήσεις είναι ρωμαίικες; Οι αξίες δεν αλλάζουν σύμφωνα με το ποιος είναι Πρόεδρος των Ηνωμένων Πολιτειών ή τι μας συμφέρει κάθε φορά ή ποια ξένα συμφέροντα υπηρετούμε και ποια πολιτική, αυτοκτονική πολιτική της Ευρωπαϊκής Ένωσης. Να πάτε σε όλους αυτούς που κλειδαμπαρώνουν τα σπίτια τους, σε περιοχές γκέτο πλέον, σιγά σιγά και εδώ. Δεν βλέπετε τι γίνεται σε όλη την Ευρώπη; Δεν βλέπετε ότι ξεσηκώνεται κόσμος; Δεν βλέπετε ότι φεύγουν από τις χώρες τους, γιατί δεν αντέχουν άλλο; Αυτό είναι ρωμαίικο; Η εξωτερική πολιτική είναι ρωμαίικη; Αυτή η εξωτερική πολιτική της υποτέλειας που δεν μπορούμε να ποντίσουμε καλώδιο στην Κάσο και δημιουργήσαμε τετελεσμένα, οι επικύψεις του κ. Γεραπετρίτη μπροστά στον Σουλτάνο είναι ρωμαίικα; Προφανώς και είναι ψευτορωμαίικα. Αλλά έρχεται η ώρα, όπως έρχεται και σε όλη την Ευρωπαϊκή Ένωση, που και εδώ επιτέλους κάποια στιγμή θα κυβερνήσει το ρωμαίικο. 
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Προχωρούμε στον κατάλογο. 
Τον λόγο έχει από το ΠΑΣΟΚ η κυρία Γρηγοράκου.
Παρακαλώ.
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η αναβάθμιση του Διεθνούς Αερολιμένα Καλαμάτας είναι αναγκαία. Είναι κρίσιμη για τη Μεσσηνία, για ολόκληρη την Πελοπόννησο, για τον τουρισμό, τη συνδεσιμότητα και φυσικά για την περιφερειακή ανάπτυξη. 
Αυτό όμως δεν σημαίνει ότι κάθε σύμβαση παραχώρησης, η οποία έρχεται στο Κοινοβούλιο, είναι αυτομάτως και μια καλή σύμβαση ούτε φυσικά ότι η Βουλή οφείλει να επικυρώνει χωρίς ουσιαστικό έλεγχο ό,τι φέρνει προς συζήτηση η Κυβέρνηση.
Την Παρασκευή το βράδυ μας καταθέσατε μία σύμβαση 1.500 σελίδων, όπου τη Δευτέρα είχαμε την επιτροπή και σήμερα, Τετάρτη, ολοκληρώνεται στην ουσία η κοινοβουλευτική επεξεργασία. Θέλετε, δηλαδή, μέσα σε ελάχιστα εικοσιτετράωρα να διαβάσουμε, να διασταυρώσουμε, να αξιολογήσουμε οικονομικά και νομικά το περιεχόμενο της σύμβασης και στην ουσία ενός νομικού κειμένου, το οποίο δεσμεύει το ελληνικό κράτος για σαράντα χρόνια, συν άλλα δέκα παράτασης, με ταχύτητες δηλαδή τεχνητής νοημοσύνης. Αυτή είναι για εσάς η λεγόμενη καλή νομοθέτηση, που την επικαλείστε στην ουσία μόνο στη θεωρία, διότι στην πράξη βλέπουμε ότι την καταργείτε διαρκώς.
Πάμε τώρα στο δεύτερο ζήτημα, το Υπερταμείο. Το 2016 ο σημερινός Πρωθυπουργός χαρακτήριζε τη δημιουργία του Υπερταμείου ως μιας άνευ προηγούμενου απώλειας εθνικής κυριαρχίας και κατήγγειλε την απουσία ουσιαστικού κοινοβουλευτικού ελέγχου. Σήμερα, δέκα χρόνια μετά και επτά χρόνια Κυβέρνησης της Νέας Δημοκρατίας, το Υπερταμείο που τότε καταγγέλλατε, όχι μόνο εξακολουθεί να υφίσταται, αλλά διαχειρίζεται ακόμη περισσότερη δημόσια περιουσία και διαθέτει διευρυμένες αρμοδιότητες. Ο ευρωπαϊκός έλεγχος παραμένει, ενώ η λογοδοσία προς τη Βουλή δεν έγινε ουσιαστικότερη. 
Θυμίζω άλλωστε ότι το ΠΑΣΟΚ ήδη από τον Φεβρουάριο έχει καταθέσει προς τον Πρόεδρο της Επιτροπής Οικονομικών Υποθέσεων αίτημα για την κλήση της διοίκησης του Υπερταμείου στη Βουλή, το οποίο όμως δεν έχει ακόμη ικανοποιηθεί, διότι ζητάμε από τη διοίκηση του Υπερταμείου να παρουσιάσει στην Επιτροπή τη λειτουργία του, τις αποφάσεις του και τις στρατηγικές του κατευθύνσεις και να υποβληθεί στην ουσία σε ένα ουσιαστικό κοινοβουλευτικό έλεγχο. 
Ας έρθουμε λοιπόν στην ουσία της συμβάσεως. Μπορούμε με όσα έχουμε στα χέρια μας να κρίνουμε αν το τίμημα είναι σωστό; Η απάντηση είναι όχι. Στην πρώτη φάση του διαγωνισμού εμφανίστηκαν τέσσερα επενδυτικά σχήματα. Στη δεύτερη φάση, ως διά μαγείας, υποβλήθηκε μόνο μία δεσμευτική οικονομική προσφορά. Αυτό σημαίνει λοιπόν ότι στην ουσία δεν υπήρξε η δυνατότητα σύγκρισης περισσότερων τελικών προσφορών. 
Η σύμβαση παραπέμπει και σε ένα οικονομικό μοντέλο. Στο υλικό όμως, το οποίο καταθέσατε στη Βουλή, το παράρτημα 25 περιλαμβάνει μόνο μία συνοπτική εκτυπωμένη σελίδα. Η επόμενη σελίδα είναι κενή και αμέσως μετά ξεκινάει ένα άλλο παράρτημα. 
Πού είναι λοιπόν, κύριοι της Κυβέρνησης, το πλήρες οικονομικό μοντέλο, με τις προβλέψεις της επιβατικής κίνησης, τα αεροπορικά και εμπορικά έσοδα, τις λειτουργικές δαπάνες, τις επενδύσεις, το κόστος κεφαλαίου και τις ταμειακές ροές της τεσσαρακονταετίας; Γιατί δεν κατατέθηκε λοιπόν στη Βουλή σε πλήρη μορφή και ποια είναι η συνολική εκτιμώμενη επιβάρυνση του Δημοσίου από απαλλοτριώσεις, αρχαιολογικές εργασίες, έργα Δημοσίου και αποζημιώσεις λόγω καθυστερήσεων; 

Από τα στοιχεία τα οποία διαθέτουμε, γνωρίζουμε τους μηχανισμούς μέσω των οποίων μπορεί να δημιουργηθεί δημόσια δαπάνη. Δεν γνωρίζουμε όμως το πιθανό συνολικό κόστος αυτής.
Μας μιλάτε επίσης και για εφάπαξ τιμή 45 εκατομμυρίων ευρώ, την ίδια στιγμή όμως το Εθνικό Αναπτυξιακό Ταμείο, δηλαδή το πρώην Υπερταμείο, αναλαμβάνει χρηματοδοτική εισφορά 8 εκατομμυρίων ευρώ για μέρος των αρχικών έργων.
Μας παρουσιάζετε επίσης εκτιμώμενα έσοδα του Υπερταμείου ύψους 71,2 εκατομμυρίων ευρώ από ανταλλάγματα και μερίσματα σε βάθος σαράντα ετών. Πρόκειται όμως στην ουσία για ποσά σε ονομαστικές τιμές. Ποια είναι όμως η πραγματική οικονομική απόδοση αυτής της συμφωνίας για το Δημόσιο;
Επίσης, διαφημίζετε επενδύσεις 125 εκατομμυρίων ευρώ σαν να αποτελούν ένα ενιαίο και άμεσα δεσμευτικό επενδυτικό πρόγραμμα. Δεν είναι όμως στην ουσία έτσι, διότι ένα σημαντικό μέρος του ποσού αυτού που αφορά επενδύσεις θα ενεργοποιηθεί μόνο εφόσον η επιβατική κίνηση υπερβεί συγκεκριμένα όρια.
Δεν γνωρίζουμε ακόμα ποια συγκεκριμένα έργα Δημοσίου θα εκτελεστούν, ποιο είναι το φυσικό τους αντικείμενο, ποιος ο προϋπολογισμός τους, ποιο το χρονοδιάγραμμα και από ποιους πόρους θα χρηματοδοτηθούν.
Κυρίες και κύριοι συνάδελφοι, έχουμε χίλιες πεντακόσιες σελίδες, αλλά λείπουν στην ουσία όλα εκείνα τα στοιχεία τα οποία θα μας επέτρεπαν να κρίνουμε τη συμφωνία, το πλήρες οικονομικό μοντέλο, η ανεξάρτητη αποτίμηση, η συνολική εκτίμηση της δημόσιας δαπάνης, ο κατάλογος των έργων που μπορεί να πληρώσει το Δημόσιο και ο σαφής μηχανισμός ελέγχου. Πολύ χαρτί δηλαδή, ουσία όμως τίποτα.
Η Βουλή δεν μπορεί να δώσει -αυτονόητο είναι αυτό- λευκή επιταγή για μια σύμβαση που μπορεί να δεσμεύσει το Δημόσιο μέχρι και για μισό αιώνα. Εμείς το ΠΑΣΟΚ λέμε «ναι» σταθερά στις επενδύσεις, οι επενδύσεις όμως χρειάζονται κανόνες, οι παραχωρήσεις χρειάζονται έλεγχο και η προστασία του δημοσίου συμφέροντος απαιτεί χρόνο, διαφάνεια και λογοδοσία. Και στη συγκεκριμένη διαδικασία αυτά ακριβώς είναι που δεν διασφαλίζονται.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε.
Συνεχίζουμε με τον ανεξάρτητο Βουλευτή κ. Κοντή. 
Παρακαλώ έχετε τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, άλλη μια ανάθεση -στην ουσία παραχώρηση, εκχώρηση, πώληση, γιατί τα σαράντα χρόνια εύκολα γίνονται ογδόντα ή εκατό- από το περίφημο ΤΑΙΠΕΔ, την εταιρεία διακίνησης ακινήτων του Δημοσίου. Ό,τι έχουμε πλέον στην Ελλάδα, ό,τι έχει απομείνει, το ξεπουλάμε, το δίνουμε, το παραχωρούμε. Και ποιοι το παίρνουν; Οι ίδιοι και οι ίδιοι. Αν σηκώσουμε μια πέτρα, βρίσκεται ένας ο οποίος έχει πάρει με άλλη μορφή συμμετοχών κάτι άλλο, ξανά ο ίδιος σε λιμάνια, σε αεροδρόμια.
Και ποιο είναι το όφελος, κύριε Υπουργέ, για τον ελληνικό λαό; Έχουμε δει. Έχω σταθεί και στον Φίλιππο της Καβάλας και σε άλλα λιμάνια που δώσαμε, λιμάνια με αποθεματικά, με δυνατότητες εσόδων, με δυνατότητες αύξησης εσόδων. Το είδαμε και στη Θεσσαλονίκη. Αυξήθηκαν τα έσοδα γύρω στο 100% σε μια τριετία. Τι κερδίζει ο πολίτης, οι Έλληνες της περιοχής, των γύρω περιοχών, το Δημόσιο; Κερδίζουν κάτι;
Οι μόνοι που κερδίζουν είναι οι ίδιοι, όπως στην Αττική Οδό με την ΤΕΡΝΑ, που πήρε με 2,5 δισεκατομμύρια προοπτική 25 δισεκατομμυρίων εσόδων για τα χρόνια που θα το έχει. Ποιος κερδίζει; Τι κερδίζουν οι Έλληνες; Υποτίθεται μια παροχή υπηρεσιών κάπως καλύτερη; Τη βλέπουμε στα αεροδρόμια με τη Fraport. Ό,τι έχει πάρει η Fraport, ό,τι έχει αναλάβει είναι σε άθλια κατάσταση.
Πλέον, για να πας στη Θεσσαλονίκη κάνεις τρεις ώρες. Μία ώρα καθυστέρηση έξω, μισή ώρα μέσα στο αεροπλάνο, φτάνεις στη Θεσσαλονίκη, δεν βρίσκεις τις βαλίτσες σου, αν έχεις κάνει το λάθος κι έχεις δώσει βαλίτσα, και κάνεις τον ίδιο χρόνο σαν να πηγαίνεις με αυτοκίνητο. Η δικαιολογία είναι «μεγάλος φόρτος εργασίας στον αεροπορικό χώρο των Αθηνών». Τρίχες, θα πω εγώ. Παλιότερα και με μικρότερα capacity, με λιγότερα όργανα, μικρότερους διαδρόμους και μικρότερο αεροδρόμιο, είχαμε τεράστιο όγκο αφίξεων, ειδικά το καλοκαίρι, και δεν υπήρχε ούτε ένα λεπτό καθυστέρηση.
Κι ήρθε τώρα η Fraport, η οποία έχει αναλάβει τα πάντα, όλα τα αεροδρόμιά μας και πείτε μου ένα αεροδρόμιο που έχει δει βελτίωση, ένα αεροδρόμιο! Καθημερινά βλέπουμε ξένους τουρίστες να ανεβάζουν τεράστιες ουρές από αεροδρόμια στα νησιά, πεταμένες βαλίτσες κάτω, οτιδήποτε άλλο και δεν βλέπουμε καλυτέρευση σε τίποτα. Ποιος είναι ο λόγος να το έχει; Και γιατί να μην το δίνουμε; Να κάνουμε κλήρωση μεταξύ ικανών πολιτών οι οποίοι, αφού δεν χρειάζεται να επενδύσουν και χρήματα, όπως βλέπουμε, να έρχονται να αναλαμβάνουν μια κοινοπραξία δέκα ικανών πολιτών. Καλύτερα θα τα πάνε. 
Και έρχεται η Fraport -και η κάθε Fraport- με μια εγγυητική επιστολή, την οποία είναι σίγουρο ότι δεν πρόκειται να χρησιμοποιήσει, να στοχεύει στα χρήματα του Ταμείου Ανάκαμψης, τα τελευταία χρήματα βέβαια, γιατί από εκεί έρχεται η κάθε βοήθεια, και να έρχεται εδώ να αναλαμβάνει.
Τώρα έχουμε τον κ. Κωνσταντακόπουλο. Εντάξει, δεν θα πω κάτι. Συμμετέχει στην κοινοπραξία. Σίγουρα αναβάθμισε μια έρημη περιοχή της Δυτικής Πελοποννήσου. Έφτιαξε το Costa Navarino. Πρόκειται βέβαια για ένα Costa Navarino για προύχοντες και ανθρώπους που μπορεί να δώσουν 2.000 ευρώ τη βραδιά. Γιατί ούτε αυτό είναι προς όφελος των Ελλήνων πολιτών, είναι προς όφελος των πολύ πλούσιων τουριστών. 
Θα μου πείτε: «Δεν έχουμε ανάγκη από πλούσιους τουρίστες;» Ναι, αλλά έχουμε ανάγκη να αναπτύξουμε και τις περιοχές αυτές και για τους Έλληνες οι οποίοι θέλουν να κάνουν κι αυτοί ένα μπάνιο, είναι αποκομμένοι από τα πάντα. Θα δείτε ότι θα αποκοπεί τώρα όλη η παραλία εκεί που χτίζει η LAMDA Development αυτά τα τερατώδη κτίρια, τον ουρανοξύστη, τις περιοχές κάτω -και θα δείτε ότι δεν θα μπορεί να περάσει κανείς από εκεί μέσα- θα χτίσουν μια περιοχή η οποία θα έχει άβατο και κλείσαμε πλέον και όλη την όμορφη περιοχή που είχαμε κατεβαίνοντας στα νότια.
Άρα, δεν υπάρχει όφελος για τους Έλληνες πολίτες. Υπάρχει όφελος για πλούσιους παραχωρησιούχους και πλουσίους τουρίστες όταν έρχονται ή όταν θέλουν να κάνουν κάποια παρουσία εδώ.
Σε όλες δε τις αναθέσεις είδαμε το εξής αμίμητο και ωραίο. Δεν υπάρχει το business plan. Στις παραχωρήσεις στα λιμάνια θυμάμαι -γιατί ήμουν σε όλες τις παραχωρήσεις- ότι το business plan αναμένεται να αφιχθεί δύο-τρία χρόνια μετά την ανάθεση. Κι επειδή άκουσα τον τότε Υπουργό να μας λέει ότι αυτό είναι φυσιολογικό, θα του πω εγώ ότι δεν είναι φυσιολογικό, γιατί κι εγώ είχα παραχώρηση λιμανιού στη Βραζιλία, στο Ρίο που έχω δύο γερανούς και μια αποθήκη και μου έβγαλαν την ψυχή έναν χρόνο πριν να κάνω ένα business plan.
Κι εμείς εδώ δίνουμε σε κάποιον που λέει «θα αναλάβω να φτιάξω κάτι, αλλά το business plan θα σας το δείξω αργότερα»; Και είδαμε τι έγινε στην Ηγουμενίτσα. Τι γίνεται στο Λιμάνι της Ηγουμενίτσας; Έγινε φασαρία, έγινε χαμός και έφερε τώρα, τρία χρόνια μετά, η Grimaldi ένα business plan το οποίο είναι τελείως διαφορετικό από τον σκοπό για τον οποίον αρχικά έδειξε ότι θέλει να αναλάβει και να φτιάξει το Λιμάνι. Μας μιλάει για επισκευαστική ζώνη, μας μιλάει για ξενοδοχεία, μιλάει για οτιδήποτε άλλο εκτός από αυτά για τα οποία υποτίθεται ότι ανέλαβε το λιμάνι.
Και τσακώνονται τώρα ο δήμος και οι αρχές του τόπου, οι οποίοι είναι συνυπεύθυνοι για μένα κι αυτοί γιατί θα έπρεπε να πουν: «Αν δεν δούμε business plan, δεν συναινούμε». Όμως, δεν μιλάει κανείς. Σηκώνουν τα χέρια ψηλά όταν έρχεται κάποια Grimaldi ή όταν έρθει κάποια άλλη εταιρεία από το εξωτερικό ή η Fraport. 
Τι είναι η Fraport; Είναι μια γερμανική εταιρεία. Και τι έχει προσφέρει στην Ελλάδα; Τι έχει προσθέσει στο γενικό καλό των Ελλήνων; Όταν θα μου πείτε ότι θα δούμε να μειωθούν οι χρόνοι αναμονής στο αεροδρόμιο, να μειωθούν οι ουρές για να περάσει μέσα ο επιβάτης να ελέγξει τις αποσκευές του -δεν μπορεί να περιμένει σαράντα λεπτά για να ελεγχθούν οι αποσκευές του- όταν μου πείτε ότι θα μειωθεί ο ταξιδιωτικός χρόνος για τη Θεσσαλονίκη και άλλους προορισμούς, θα πω «ναι, μπράβο τους, έκαναν κάτι».
Για να μην πάω πιο πέρα -το οποίο δεν είναι απόλυτα θέμα Fraport, είναι θέμα Υπηρεσίας Πολιτικής Αεροπορίας- που μας έχουν προειδοποιήσει δεκάδες φορές οι ελεγκτές αεράμυνας για προβλήματα. Δεν θέλω να το υιοθετήσω, γιατί ταξιδεύω με αεροπλάνο και δεν θέλω καν να βάλω στο στόμα μου.
Δεν πρέπει λοιπόν να βάλουμε κάποιες απαιτήσεις να δούμε αν τις εκτελούν; Να κάνουμε συχνούς ελέγχους; Ποιος ελέγχει ποιον; Κανείς δεν ελέγχει κανέναν εκεί. Υπάρχει μια Αρχή, υπάρχει και άλλη μια, υπάρχει κι άλλη μια Αρχή πιο δίπλα. Η Υπηρεσία Πολιτικής Αεροπορίας τώρα έχει άλλες δυο Αρχές πιο δίπλα με άλλα ονόματα. Όμως, τελικά ποιος ελέγχει την κατάσταση;
Ποιος ευθύνεται για το χάλι αυτό, κύριε Υπουργέ, της παρατεταμένης αργοπορίας στις αναχωρήσεις-αφίξεις στα αεροδρόμιά μας και ειδικά στο Αεροδρόμιο «Ελευθέριος Βενιζέλος»; Ποιος; Δεν μας έχουν πει τίποτα. Ποιος είναι; Να πουν ότι αυτό ευθύνεται. Είναι δυνατόν να λένε ότι επειδή έχουμε πολλές αφίξεις, έχουμε τις καθυστερήσεις; Ας φτιάξει η Fraport άλλους πέντε διαδρόμους. Ας φτιάξει μια προέκταση του Αεροδρομίου, αν είναι αυτό το θέμα.
Και εν πάση περιπτώσει, σίγουρα όταν βλέπουμε αυξανόμενη είσοδο τουριστών στην Ελλάδα, θα έπρεπε να το προβλέψουν αυτό. Δεν θα περιμένουμε να σκάσει το αεροδρόμιο και να ψάξουμε να βρούμε μετά τι μπορούμε να κάνουμε. Έτσι γίνεται σε όλο τον κόσμο. Και πολλά αεροδρόμια άρχισαν από έναν αριθμό δυνατότητας επιβατών, ένα capacity υποθετικό και έφτασαν να είναι δέκα φορές επάνω. Οι Τούρκοι φτιάξανε στην Κωνσταντινούπολη ολοκαίνουργο αεροδρόμιο δέκα φορές μεγαλύτερο, όταν είδαν ότι έχουν πρόβλημα. Εμείς δεν μπορούμε; Για ποιο λόγο παίρνει η Fraport, να κάνει τι; Εγώ αυτό δεν καταλαβαίνω και αυτό ρωτάω συνέχεια. 
Τώρα όσο για τους άλλους ομίλους, το είπαμε και πριν. Βλέπουμε συνέχεια τον κ. Κοπελούζο. Εγώ απόρησα πως δεν είναι και ο κ. Εξάρχου και ο ΑΚΤΩΡ, γιατί είναι συνέχεια οι ίδιοι και οι ίδιοι. Στην επόμενη θα είναι. 
Ελπίζω κάποια στιγμή να καταλάβουν όλοι αυτοί -και πρώτα απ’ όλα να το καταλάβει το ΤΑΙΠΕΔ, το οποίο δεν εξυπηρετεί τα εθνικά συμφέροντα, εξυπηρετεί συμφέροντα της Ευρωπαϊκής Ένωσης και μεγάλων ομίλων- ότι η Ελλάδα απαιτεί και θέλει να έχει για τους Έλληνες πολιτικές και θέλει να έχει εταιρείες, οι οποίες κόπτονται για τα συμφέροντα των Ελλήνων και όχι για την κάθε Fraport και το κάθε επενδυτικό σχήμα. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Βασίλειος Κόκκαλης, με την από 22 Ιουλίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα. 
Η προαναφερθεί σε επιστολή κατατίθεται στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:







ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αιτήσεις Άρσης Ασυλίας Βουλευτών: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ζωής Κωνσταντοπούλου, Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» και κ. Μάριου Σαλμά.
Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 15-7-2026 σύμφωνα με την οποία τα μέλη της Επιτροπής πρότειναν κατά πλειοψηφία την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ».
Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 15-7-2026 σύμφωνα με την οποία τα μέλη της Επιτροπής πρότειναν κατά πλειοψηφία την άρση της ασυλίας του κ. Μάριου Σαλμά.
Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.
Σας υπενθυμίζω ότι σύμφωνα με απόφαση της Διάσκεψης των Προέδρων της 7-3-2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί όλων των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.
Η πρώτη υπόθεση με αριθμό πρωτοκόλλου 3778/20-5-26 της Ειδικής Γραμματείας του Προέδρου της Βουλής αφορά στην συνάδελφο κ. Ζωή Κωνσταντοπούλου, Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ».
Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Ο κ. Καζαμίας ζητά τον λόγο για την Πλεύση Ελευθερίας. Ως Κοινοβουλευτικό σας αναφέρω, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, επί της διαδικασίας θα ήθελα να πω κάτι. Δεν ζητάω τον λόγο για την άρση της ασυλίας. 
Επί της διαδικασίας να πω ότι η κ. Κωνσταντοπούλου βρίσκεται αυτή τη στιγμή στην Επιτροπή ΔΕΚΟ. Την ειδοποίησα ότι ξεκινάει η συζήτηση για την άρση ασυλίας και είναι καθ’ οδόν. Θα παρακαλούσα να περιμένουμε λίγο μέχρι να έρθει, γιατί θα ζητήσει και εκείνη τον λόγο. 
ΠΡΟΕΔΡΕΥΩΝ (Γεώργιος Γεωργαντάς): Ωραία. Δύο λεπτά μπορούμε να περιμένουμε. Φυσικά. 
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Συνεχίζεται η συνεδρίαση και επανέρχομαι: Η πρώτη υπόθεση με αριθμό πρωτοκόλλου 3778/20-5-2026 της Ειδικής Γραμματείας του Προέδρου της Βουλής, αφορά την συνάδελφο, κ. Ζωή Κωνσταντοπούλου, Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ». 
Επί της αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Ορίστε, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Άδεια η Βουλή και πάλι και μάλλον με επιστολικές ψήφους φαντάζομαι ότι θα συμμετάσχουν οι Βουλευτές της Νέας Δημοκρατίας. Θα το δούμε αυτό στη συνέχεια.
Εκείνο που έχει σημασία είναι, πρώτον, ότι της διαδικασίας προεδρεύει ένα πρόσωπο, το οποίο έχω καταγγείλει για κακοποιητικές συμπεριφορές και έχω ζητήσει την απομάκρυνσή του από οποιαδήποτε διαδικασία με αφορά. Τον κ. Γεωργαντά έχω καταγγείλει. Δυστυχώς, συνεχίζει να προεδρεύει και συνεχίζει ο Πρόεδρος της Βουλής να μην τον έχει απομακρύνει ούτε τον ίδιο ούτε τον έτερο κακοποιητή Υψηλάντη από διαδικασίες που με αφορούν. 
Στις κυρίες της Νέας Δημοκρατίας -μία βλέπω τώρα παρούσα- έχω να πω: Κυρίες μου, εσείς θα πρέπει να σηκώσετε -κυρία μου, που ήμασταν και συμφοιτήτριες- ανάστημα απέναντι σε αυτούς τους ακραίους κακοποιητές. Εσείς οφείλετε να δώσετε το σήμα ότι δεν είναι ανεκτές οι κακοποιητικές συμπεριφορές. Εγώ δεν έχω συμμετάσχει σε διαδικασία στην Επιτροπή Δεοντολογίας, διότι η διαδικασία στην Επιτροπή Δεοντολογίας διαλύθηκε μετά από ακραία επί πέντε ώρες κακοποίηση, την οποία κατήγγειλα, με τον κ. Υψηλάντη να μου απευθύνει κακοποιητικές και βάναυσες εκφράσεις αναφερόμενος στη γενετήσια ελευθερία, τις οποίες ζήτησα να ανακαλέσει. Και όχι απλώς δεν τις ανακάλεσε, αλλά ενθαρρυνόταν από τον Προεδρεύοντα και εκεί και εδώ κ. Γεωργαντά, πρώην Υπουργό Αγροτικής Ανάπτυξης, να συνεχίσει τις προσβολές με την παρουσία, κύριε Σιμόπουλε, πολλών ανδρών Βουλευτών της Νέας Δημοκρατίας, χωρίς να υπάρχει καμία αντίδραση, μόνο μία δειλή αντίδραση σε πολύ προχωρημένο στάδιο της κ. Λυτρίβη, η οποία ψιθυριστά παρακαλούσε τον Υψηλάντη να σταματήσει, λέγοντάς του: «Σταμάτα, σταμάτα». Έτσι θέλετε τις διαδικασίες στη Βουλή;
Αυτή πρέπει να είναι η δέκατη αίτηση άρσης ασυλίας μου και μπορείτε να φέρετε και εκατόν δέκα. Είναι εξάλλου σημαντικό. Εγώ είδα -μπαίνει και ο κ. Κυριαζίδης- ποιοι ψηφίζουν για την άρση ασυλίας μου, οι Τριαντόπουλοι, ο Καραμανλής, ο Σκρέκας, οι υπόδικοι. Οι υπόδικοι ψηφίζουν την άρση ασυλίας μου. 
Kαι γιατί ψηφίζουν την άρση ασυλίας μου;
Κύριε Στεφανάδη, σας κατονομάζω γιατί είστε μια ευπρεπής φυσιογνωμία, να μην δεχθείτε να συμφύρεστε με αυτό που γίνεται. 
Κύριε Φωτήλα, και εσάς σας κατονομάζω. 
Συγκαλύπτονται ευθύνες για κακουργήματα, συγκαλύπτονται ευθύνες κυβερνητικών προσώπων για πενήντα επτά θανάτους στο έγκλημα των Τεμπών, για αμύθητα ποσά στη Σύμβαση 717, για αμύθητα, ομοίως, ποσά στον ΟΠΕΚΕΠΕ, για τις υποκλοπές όπου θα έπρεπε να έχετε γκρεμίσει το σύμπαν μετά τη συνέντευξη Γρηγόρη Δημητριάδη. 
Κύριε Βλαχάκο, και σας κατονομάζω επίσης. Διακρίνω κάποιους ανθρώπους. 
Θα συμμετάσχετε σε αυτό που γίνεται; Γιατί αυτό που γίνεται είναι η πιο απεγνωσμένη προσπάθεια επίορκων προσώπων, επιλήψιμων δραστηριοτήτων να κουκουλώσουν τις δικές τους ευθύνες και πομπές και να απενεργοποιήσουν ποιον;  Τη μοναδική Αρχηγό της Αντιπολίτευσης που είναι γυναίκα -αν είναι δυνατόν!- διότι υπάρχει μεγάλη δυσανεξία στις γυναίκες.
 Εγώ δεν οφείλω, κύριε Στεφανάδη, να βρίσκομαι σε μια Επιτροπή όπου με κακοποιεί λεκτικά ο Βουλευτής της Νέας Δημοκρατίας από τη Ρόδο, ο Υψηλάντης, και μου απευθύνει φράσεις αναφερόμενος στη γενετήσια ελευθερία και δεν τον ανακαλεί στην τάξη ο κύριος Προεδρεύων. Και καμία γυναίκα δεν το οφείλει αυτό. 
Και είμαι εδώ για όλες τις γυναίκες και για όλα τα κορίτσια στη χώρα αυτή! Και οφείλετε, κυρίες μου της Νέας Δημοκρατίας, να μιλήσετε, διότι η σιωπή σας είναι ένα μήνυμα ότι είναι ανεκτές αυτές οι συμπεριφορές των κακοποιητών, των Κυριαζίδηδων, των Αυγενάκηδων, εκείνων που με τις βίαιες συμπεριφορές τους θέλουν να επιβάλουν το άδικο και όχι το δίκαιο. 
 Αυτή την ώρα στην Επιτροπή ΔΕΚΟ διορίζεται Πρόεδρος και Διευθύνων Σύμβουλος για τον σιδηρόδρομο. Και εγώ ήμουνα εκεί και ήρθα εδώ και εμποδίζομαι να είμαι εκεί γιατί με μηνύει ποιος; Ο κουμπάρος της κ. Ντόρας Μπακογιάννη, ο Νταβέλης, Αχιλλέας Νταβέλης. Και με μηνύει για ποιο πράγμα; Γιατί είπα την αλήθεια μέσα στη Βουλή, ότι αφαιρέθηκε από την Περιφέρεια Θεσσαλίας η  άδεια λειτουργίας της κλινικής του, του ANIMUS. Αφαιρέθηκε, είναι αλήθεια. 
Με μηνύει. Πότε με μηνύει; Τον  Φλεβάρη του 2026. Πότε δηλαδή; Όταν έχει δοθεί η εντολή σε όλους να πέσουν πάνω μου. Και πέφτουν πάνω μου για να με απενεργοποιήσουν, να με απενεργοποιήσουν για τα Τέμπη, για τον ΟΠΕΚΕΠΕ, για τη «Βιολάντα», για τις υποκλοπές. Δεν θα με απενεργοποιήσουν. Ο Νταβέλης είναι άλλος ένας κουμπάρος της οικογένειας Μητσοτάκη που μου επιτίθεται. Ο προηγούμενος ήταν ο Ξυλούρης ή «Φραπές» που είπε μέσα στη Βουλή ότι θα μου στρίψει το λαρύγγι και θα με σκοτώσει. 
Φροντίστε, κύριε Μάντζο, να ψηφίσετε πάλι «ναι» στην άρση της ασυλίας μου, όπως κάνατε στα προηγούμενα. 
Εγώ είμαι εδώ και θα είμαι. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Επί προσωπικού θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Κύριε Υψηλάντη, για ποιο λόγο θέλετε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, κύριε Πρόεδρε. Δεν θα δώσετε στον κακοποιητή τον λόγο.
ΠΡΟΕΔΡΕΥΩΝ (Γεώργιος Γεωργαντάς): Νομίζω είναι αυταπόδεικτο για όλους μας ότι δικαιούται ο κ. Υψηλάντης να απαντήσει στους χαρακτηρισμούς που ακούστηκαν. 
Σας δίνω τον λόγο επί προσωπικού για δύο λεπτά, κύριε Υψηλάντη. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πάρα πολύ. 
Είναι προφανές ότι οι αναφορές σε εμένα, οι αναληθείς και υβριστικές, χρήζουν απαντήσεως. Στην εθνική υβρίστρια πλέον, Πρόεδρο της Πλεύσης Ελευθερίας, απαντώ μία και διά παντός! 
Στη συνεδρίαση της Ειδικής Μόνιμης Επιτροπής Κοινοβουλευτικής Δεοντολογίας της 15ης Μαΐου του 2026, στάθηκα με απόλυτο σεβασμό στον θεσμικό μου ρόλο, υπερασπιζόμενος την τήρηση του Κανονισμού της Βουλής και την ομαλή εξέλιξη της διαδικασίας. Οι τοποθετήσεις μου περιορίστηκαν αποκλειστικά στην ουσία της διαδικασίας και στην ανάγκη να εξεταστούν οι εκκρεμείς δικογραφίες, όπως προβλέπετε από τον Κανονισμό. Υπάρχουν και τα Πρακτικά. 
Δυστυχώς, το κλίμα έντασης δεν προκλήθηκε από εμένα προσωπικά. Προκλήθηκε από τις αναιτιολόγητες, αναληθείς και ιδιαιτέρως προσβλητικές προσωπικές αναφορές της κ. Κωνσταντοπούλου, οι οποίες στη συνέχεια υιοθετήθηκαν και ενισχύθηκαν από τον κ. Αλέξανδρο Καζαμία. 
Οι προσωπικές αυτές επιθέσεις δεν είχανε καμία σχέση με την ουσία της υπόθεσης που εξεταζόταν, αλλά στοχεύουν αποκλειστικά στην απαξίωση της προσωπικότητας και εμού προσωπικά. Η συμπεριφορά αυτή προκάλεσε τη δικαιολογημένη δυσφορία μου, την έντονη αντίδρασή μου και τελικώς την προσωρινή αποχώρησή μου από την αίθουσα, ως ελάχιστη ένδειξη διαμαρτυρίας απέναντι σ’ αυτή την απαράδεκτη, την προσβλητική συμπεριφορά, που δεν συνάδει με το κύρος του Ελληνικού Κοινοβουλίου και με τη θέση του Έλληνα Βουλευτή. 
Η διαχρονική μου παρουσία στη δημόσια ζωή αποδεικνύει ότι δεν απαντώ με ύβρεις, ούτε με προσωπικές επιθέσεις. Επιλέγω πάντα τον δρόμο του θεσμικού λόγου, της αξιοπρέπειας και του σεβασμού προς τους δημοκρατικούς θεσμούς, θέσεις άγνωστες για την Πλεύση Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο επί προσωπικού, για το «εθνική υβρίστρια»!
ΠΡΟΕΔΡΕΥΩΝ (Γεώργιος Γεωργαντάς): Πρόεδρε, δεν τίθεται θέμα επί προσωπικού. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι λέτε τώρα;
ΠΡΟΕΔΡΕΥΩΝ (Γεώργιος Γεωργαντάς): Δόθηκε μια απάντηση εντός πλαισίων, σε ό, τι ακούστηκε για την κακοποιητική συμπεριφορά του και τους χαρακτηρισμούς που απευθύνατε. Παρακαλώ. Οι συζητήσεις για άρση ασυλίας δεν θα γίνονται πεδίο για αντιπαραθέσεις προσωπικού. Είχε δικαίωμα ο κ. Υψηλάντης με αυτά που ακούστηκαν, να απαντήσει επί προσωπικού. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν είχε. Του το δώσατε εσείς. 
ΠΡΟΕΔΡΕΥΩΝ (Γεώργιος Γεωργαντάς): Νομίζω ότι το περιεχόμενο της τοποθέτησής του δεν δίνει το δικαίωμα σε κανέναν να ζητήσει πρόσθετο λόγο. Ήταν η απάντησή του. 
Τον λόγο έχει ζητήσει ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος. 
Παρακαλώ, κύριε Σιμόπουλε. 
ΠΑΥΛΟΣ ΠΟΛΑΚΗΣ: Πάντως πρώτη φορά βλέπουμε γραμμένη ομιλία για ζήτημα επί προσωπικού. Το περίμενε από πριν, δηλαδή. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Κύριε Πολάκη, γνωρίζουμε πλέον την πορεία…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Ξέρετε βρίσκομαι πάντα ως Κοινοβουλευτικός Εκπρόσωπος σε δύσκολη θέση να πρέπει να επιχειρηματολογήσω υπέρ μιας άρσης ασυλίας ενός συναδέλφου, ακόμη και της κ. Κωνσταντοπούλου, η οποία πολύ συχνά προς την παράταξη, προς ορισμένους από την παράταξη, εκφράζεται με όρους απαξιωτικούς ή υβριστικούς. 
Την ακούσαμε να επιχειρηματολογεί για τα πάντα επί επτά λεπτά, όχι για την ουσία. Η ουσία είναι ότι ένας ιδιώτης θεωρεί ότι…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κουμπάρος της Μπακογιάννη είναι. Δεν είναι ιδιώτης!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ! Παρακαλώ! 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ένας ιδιώτης έχει καταγγελθεί για ανάκληση αδείας κλινικής…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σαν τον Ντίλιαν και σαν τον Δημητριάδη!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Και βέβαια ο ίδιος θεωρεί ότι είναι δυσφημιστική αυτή η καταγγελία. Μάλιστα, ισχυρίζεται ότι αυτή η ανάκληση ήταν παράνομη και ακυρώθηκε και γι’ αυτό προσφεύγει στα δικαστήρια για την τιμή και την υπόληψή του. Το θέμα είναι αυτό.
Τώρα, το ότι είναι κουμπάρος της κ. Μπακογιάννη, γιατί στο τέλος, όποιοι εδώ μέσα έχουμε σχέσεις οποιασδήποτε μορφής, συγγενικές ή κοινωνικές με κάποιον άνθρωπο, ο οποίος μπορεί να καταγγελθεί από την κ. Κωνσταντοπούλου, στο τέλος δεν θα κάνουμε τίποτα άλλο ώστε να υπερασπιζόμαστε το δίκιο μας ή στο τέλος να πρέπει να ερχόμαστε εμείς εδώ, να βρισκόμαστε σε πολύ δύσκολη θέση και να επιχειρηματολογούμε υπέρ της άρσης ασυλίας. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ο κ. Καζαμίας ως Κοινοβουλευτικός Εκπρόσωπος της Πλεύσης Ελευθερίας. 
Παρακαλώ, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, η απόφασή σας να δώσετε τον λόγο επί προσωπικού στον κύριο Υψηλάντη, ο οποίος διάβαζε, όπως παρατηρήθηκε πολύ σωστά, το τι θα πει επί προσωπικού -το οποίο υποτίθεται ότι συνέβη τώρα- από ένα χαρτί, δείχνει ακριβώς αυτό που έβλεπα στην Επιτροπή Δεοντολογίας, στην οποία συζητήθηκε η περίπτωση της άρσης ασυλίας της κ. Κωνσταντοπούλου εκτεταμένα, αυτό ακριβώς το οποίο συνέβαινε μεταξύ σας και μεταξύ του.
Είστε ένα δίδυμο το οποίο μοιράζει παιχνίδι, παίζοντας και χειραγωγώντας στους θεσμούς ο ένας κάνει πάσα στον άλλον για να λέει ψέματα και στο τέλος, παριστάνετε τους τιμητές και τοποτηρητές των θεσμών. Πώς είναι δυνατόν ο κ. Υψηλάντης να ξέρει ότι θα τεθεί θέμα επί προσωπικού και να έχει έτοιμο το χαρτί για να δώσει την απάντηση; 
Ο κ. Υψηλάντης, όμως, μάς λέει και ψέματα. Και ήμουν μπροστά. Αναφέρθηκε και σε εμένα. Αναφέρθηκε και στην κ. Κωνσταντοπούλου. Εσείς βεβαίως, επειδή είναι όλο σκηνοθετημένο, δεν θα δώσετε στην κ. Κωνσταντοπούλου τον λόγο επί προσωπικού. Τον δώσατε μόνο στον κ. Υψηλάντη, για να διαβάσει το χαρτάκι του. Σε εμένα δεν πρόκειται να δοθεί ο λόγος επί προσωπικού, μόνο στον κ. Υψηλάντη, για να διαβάσει το χαρτάκι του. Έτσι, χειραγωγείτε τους θεσμούς.
Και λέει ψέματα ο κ. Υψηλάντης -ήμουν μπροστά- στις 15 Μαΐου χτυπούσε το έδρανο και χτυπούσε την πόρτα στη συνεδρίαση της Επιτροπής Δεοντολογίας. Δεν τα θυμάστε αυτά; Είναι εντάξει η συμπεριφορά αυτή; Είναι θεσμική; «Ήμουν πάντα θεσμικός». Να αρχίσουμε όλοι να χτυπάμε τις πόρτες και τα έδρανα, κύριε Πρόεδρε, για να είμαστε θεσμικοί «α λα Υψηλάντης». 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Μέχρι την Αστυνομία καλεί στη Βουλή…
ΑΛΕΞΑΝΔΡΟΣ ΚΑΖΑΜΙΑΣ: Είναι τώρα θεσμικός που φωνάζει;
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ!
ΑΛΕΞΑΝΔΡΟΣ ΚΑΖΑΜΙΑΣ: Δεν φτάνουν, όμως, αυτά. Στην προτελευταία συνεδρίαση της Επιτροπής Δεοντολογίας -γιατί στην τελευταία η κ. Κωνσταντοπούλου ζήτησε την εξαίρεση σας και εκείνου και δεν παραβρέθηκε να υποστηρίξει τη θέση της, ακριβώς επειδή τα σκηνοθετείτε και τα στήνετε όλα- της απηύθυνε εκφράσεις απαράδεκτες, σεξουαλικού περιεχομένου.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ντροπή σου, ψεύτη!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε συνάδελφε.
ΑΛΕΞΑΝΔΡΟΣ ΚΑΖΑΜΙΑΣ: Είναι θεσμικός ο κ. Υψηλάντης!
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Είσαι κοινός συκοφάντης. 
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ!
ΑΛΕΞΑΝΔΡΟΣ ΚΑΖΑΜΙΑΣ: Ποιος είναι ψεύτης και ποιος λέει την αλήθεια το ξέρουν όλοι. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Θα σου φέρω τα Πρακτικά και θα σου κάνω μήνυση. 
ΑΛΕΞΑΝΔΡΟΣ ΚΑΖΑΜΙΑΣ: Υψηλάντη, ηρέμησε λίγο και άστα αυτά. Άσε τις αηδίες αυτές. Ντράπου λίγο!
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ και τους δύο! 
ΑΛΕΞΑΝΔΡΟΣ ΚΑΖΑΜΙΑΣ: Έκανε αναφορές σεξουαλικού περιεχομένου και εσείς τον αφήνατε. Και τώρα έρχεται και μας λέει ότι είναι θεσμικός και μας αραδιάζει τα ψέματά του με τα οποία έχει κάνει καριέρα. Και έχει κάνει καριέρα, επειδή τον υποστηρίζετε όλοι. 
Βλέπω και τον κ. Θεοχάρη που γελάει. Κύριε Θεοχάρη, το ξέρετε ότι ο Πρόεδρος της Βουλής, ο κ. Κακλαμάνης, έχει δηλώσει ότι θα σας παραπέμψει στην Επιτροπή Δεοντολογίας, επειδή αναφερθήκατε με απαράδεκτες αντικοινοβουλευτικές εκφράσεις σε εμένα; Και ξέρετε, τι έκανε ο Πρόεδρος της Βουλής, για να καταλάβουν όλοι πως είναι στημένες εδώ οι διαδικασίες; Το ξέχασε. Το ξέχασε. Το είπε. Μάλιστα, ήρθε και μου είπε «προσπάθησα να σου φερθώ δίκαια». Και μετά το ξέχασε. Ποτέ δεν ήρθατε στην Επιτροπή Δεοντολογίας για τις αισχρές κουβέντες που είπατε. Γελάτε τώρα και κουνάτε το κεφάλι. Δεν ντρέπεστε. Όλοι σας δεν ντρέπεστε. 
Και η κ. Κωνσταντοπούλου έχει ασκήσει μήνυση, έχει κάνει μήνυση στον κ. Φλωρίδη, τον Υπουργό Δικαιοσύνης, και στον κ. Γεωργιάδη. Αυτές δεν έρχονται ποτέ στην Επιτροπή Δεοντολογίας, η οποία -κατά τα άλλα, κατά τον κ. Γεωργαντά-  με τις ημερομηνίες εξετάζει τα θέματα. Έχουν περάσει, όμως, μήνες. 
Εσείς, κύριε Θεοχάρη, όταν ανέφερα στη Διάσκεψη των Προέδρων στον κ. Κακλαμάνη ότι ξέχασε να σας φωνάξει και έλεγε «Αλήθεια; Ξέχασα;» -του το ξανάπα και σήμερα και πάλι δεν απαντάει-, τι κάνατε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σαν τη Σεμερτζίδου ξεχνάνε. 
ΑΛΕΞΑΝΔΡΟΣ ΚΑΖΑΜΙΑΣ: Έτσι, ξεχνάνε. 
Και μετά φέρνετε και τον κ. Καιρίδη, τον Κοινοβουλευτικό Εκπρόσωπο της Νέας Δημοκρατίας, χθες να μας πει ότι η κ. Κωνσταντοπούλου έχει πολλές μηνύσεις και είναι εκτός δημοκρατικού τόξου.
Η κ. Κωνσταντοπούλου, κυρίες και κύριοι της Νέας Δημοκρατίας, δεν έχει δικογραφία η οποία να έχει διαβιβαστεί από την Ευρωπαϊκή Εισαγγελία για υπόθαλψη εγκληματικής οργάνωσης. Οι δικοί σας πρώην Υπουργοί όμως έχουν. Ο κ. Βορίδης έχει. Ο κ. Αυγενάκης έχει. Ο κ. Λιβανός έχει. Η κ. Αραμπατζή έχει. Και αν δεν έχουν παρθεί αποφάσεις γι’ αυτές τις δικογραφίες από την Ευρωπαϊκή Εισαγγελία για υπόθαλψη εγκληματικής οργάνωσης -επαναλαμβάνω- είναι γιατί με την πλειοψηφία σας και με την κατάχρηση του άρθρου 86 μπλοκάρετε την οποιαδήποτε παραπομπή σε Προανακριτική Επιτροπή και σε Ειδικό Δικαστήριο. Πολιτικά το χειρίζεστε όλο. Και κάνετε μετά τους αθώους. 
Η κ. Κωνσταντοπούλου δέχεται μηνύσεις τη μία μετά την άλλη από «ημετέρους» της Νέας Δημοκρατίας, όλες στημένες και ψευδείς, γιατί ασκείτε πολιτικό διωγμό ενάντια σε πολιτική αντίπαλο, η οποία αποκαλύπτει τα βρώμικα σκάνδαλα σας, στα Τέμπη, στον ΟΠΕΚΕΠΕ. Από εκεί έρχονται όλες οι μηνύσεις. Και προσπαθείτε να εξισώσετε τη δική σας δυσωδία και τη συμμετοχή σας κατά την Ευρωπαϊκή Εισαγγελία στην εγκληματική οργάνωση του ΟΠΕΚΕΠΕ με αυτές τις ψευδομηνύσεις. 
Πρόκειται, κύριε Γεωργαντά, για έναν πολιτικό διωγμό κατά πολιτικής αντιπάλου. Δεν είναι τυχαίο ότι έρχονται αυτά τώρα, ενώ πλησιάζουμε την προεκλογική περίοδο, αν δεν είμαστε ήδη μέσα σε αυτή. Προετοιμάζετε δίωξη πολιτική αντιπάλου που σας ενοχλεί. Έτσι θέλετε να πάτε σε εκλογές. Αυτά -σας τα είπαμε και πριν- τα κάνουν οι δημοκρατίες της μπανανίας. Και με τον τρόπο σας και με τα ψεύδη σας και με τη χειραγώγηση των θεσμών έχετε καταντήσει τη χώρα δημοκρατία της μπανανίας. Αυτό κάνετε. Δεν έχουν καμία υπόσταση και νομιμοποίηση ούτε οι διαδικασίες που χρησιμοποιείτε με το μπούλινγκ και την κακοποίηση ούτε και οι ψευδομηνύσεις που έρχονται εδώ. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Θα ήθελα να κάνω τρεις πολύ μικρές απαραίτητες διευκρινίσεις, για να μην δημιουργούνται εσφαλμένες εντυπώσεις. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μπορείτε να το κάνετε από το Βήμα.
ΠΡΟΕΔΡΕΥΩΝ (Γεώργιος Γεωργαντάς): Κάνω διευκρινίσεις, δεν δίνω απαντήσεις. 
Όλες οι δικογραφίες που έρχονται στη Βουλή για αίτημα άρσης ασυλίας καταχωρούνται αυθημερόν από την ειδική υπηρεσία και στη συνέχεια προωθούνται στην Επιτροπή Κοινοβουλευτικής Δεοντολογίας. Η Επιτροπή Κοινοβουλευτικής Δεοντολογίας τηρεί την απόλυτη χρονική σειρά στις δικογραφίες, όπως έρχονται και καταχωρούνται για την εκδίκασή τους. Για τον Ιούνιο υπάρχουν μόνο δύο εκκρεμότητες. Έχουμε συζητήσει όλες τις υποθέσεις που έχουν έρθει. Δύο είναι που απομένουν από τον Ιούνιο και θα συζητηθούν αυτό το διάστημα και όσες ήρθαν τον Ιούλιο θα συζητηθούν, βεβαίως μετά τις διακοπές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού είναι ο Αβραμόπουλος; 
ΠΡΟΕΔΡΕΥΩΝ (Γεώργιος Γεωργαντάς): Άρα, στις δικογραφίες τηρείται η απόλυτη σειρά. Οπότε μην αφήνετε κανένα υπονοούμενο για δικογραφίες που δεν προχωρούν με τη σειρά τους. Όποια έρχεται στη Βουλή καταχωρείται και προχωρεί κανονικά. 
Και δεύτερο και τελευταίο, τρεις φορές υποβλήθηκε αίτημα εξαίρεσής μου στην Επιτροπή Κοινοβουλευτικής Δεοντολογίας και αυτό υποστηρίχθηκε μόνο από την Πλεύση Ελευθερίας. Μπορείτε να κάνετε όσα αιτήματα θέλετε.
(Χειροκροτήματα από την πτέρυγα της Νέας Δημοκρατίας)
Περνάμε στη συζήτηση της δεύτερης υπόθεσης, η οποία αφορά την με αριθμό πρωτοκόλλου 4249/4-6-2026 της Ειδικής Γραμματείας του Αριθμού Πρωτοκόλλου του Προέδρου της Βουλής και αφορά τον συνάδελφο κ. Μάριο Σαλμά. 
Επί της δεύτερης αιτήσεως, υπάρχει συνάδελφος που ζητάει τον λόγο κατά το άρθρο 108 του Κανονισμού; 
ΜΑΡΙΟΣ ΣΑΛΜΑΣ: Εγώ, κύριε Πρόεδρε 
ΠΡΟΕΔΡΕΥΩΝ (Γεώργιος Γεωργαντάς): Ο κ. Σαλμάς έχει τον λόγο. 
ΜΑΡΙΟΣ ΣΑΛΜΑΣ: Πριν από λίγους μήνες, συμπλήρωσα είκοσι έξι ολόκληρα χρόνια σε αυτή την Αίθουσα με στιγμές έντονης πολιτικής αντιπαράθεσης σε δύσκολες περιστάσεις για τη χώρα και σε περιστάσεις που τα όρια του πολιτικού λόγου ήταν δυσδιάκριτα και δύσκολο να τα τηρήσεις. Δεν ξεπέρασα ποτέ αυτά τα όρια. Γι’ αυτό και στα 58 μου χρόνια ποτέ μου δεν με μήνυσε πολίτης, και πόσω μάλλον συνάδελφος. Απόδειξη ότι σεβόμουν τα όρια. Τα επιχειρήματά μου, είτε  πειστικά είτε όχι, ήταν κοντά στην αλήθεια και μπορούσα να τα αποδείξω. 
Δεν θα έπαιρνα τον λόγο σήμερα αν η συκοφαντία δεν ήταν σοβαρό αδίκημα για εμένα, έναν καθηγητή της Ιατρικής, τόσα χρόνια αντιπρόσωπος ενός μεγάλου μέρους του κόσμου, γιατρός, που πιθανώς, στο τέλος της θητείας μου να είχα το στίγμα ότι είμαι και συκοφάντης. 
Ο κ. Γεωργιάδης με μήνυσε για όσα είπα σε μια συνέντευξή μου στον έγκριτο δημοσιογράφο τον κ. Γιώργο Σαχίνη. Στη συνέντευξη αυτή, όταν τη δείτε, δεν είπα κανένα συγκεκριμένο γεγονός που συνέβη σε χρόνο και τόπο και που αφορά τον κ. Γεωργιάδη, βασικό στοιχείο της συκοφαντικής δυσφήμισης. Είστε πολλοί έγκριτοι νομικοί εδώ πέρα. Σας βλέπω στην Αίθουσα. Άρα δεν στοιχειοθετείται το αδίκημα της συκοφαντικής δυσφήμισης.
Από μόνο και μόνο την έγκληση, φαίνεται, λέει ο κ. Γεωργιάδης -καταλαβαίνετε το ύφος-, «η εικόνα μου που θίγεται αποτελεί θεσμικό κεφάλαιο για τη λειτουργία του κράτους». Σοκαριστικό! Δεν αποτελούν οι νόμοι, το κράτος δικαίου, οι θεσμοί, αλλά η εικόνα του κ. Γεωργιάδη! 
Εν πάση περιπτώσει, για να μην σας κουράσω, θα σας πω τώρα τι είναι αυτό που πιθανώς τον ενόχλησε. Είπα δύο πράγματα. Για το ένα με μήνυσε, για το άλλο δεν με μήνυσε και δεν το απάντησε ποτέ. 
Το ένα για το οποίο με μήνυσε προφανώς είναι επειδή είπα ότι ξέρω πώς γίνονται οι δουλειές στα νοσοκομεία -το έχω πει κατ’ επανάληψη, πολλές φορές- με απευθείας διαγωνισμούς, με απευθείας αναθέσεις. Σας το λέω τώρα. Και στον ίδιο τα είπα. Όμως, εν πάση περιπτώσει, είπα για τα νοσοκομεία. Δεν είναι διοικητής των νοσοκομείων ο κ. Γεωργιάδης. 
Το δεύτερο που είπα ήταν να μου απαντήσει -αυτό έχει υπαινιγμό παθητικής δωροδοκίας- αν ζήτησε ποτέ από φαρμακευτικές εταιρείες να δίνουν χρήματα σε μέσα ενημέρωσης για να κάνει καριέρα ο ίδιος. Αυτό δεν μου το απάντησε ούτε με μήνυσε, που είναι πολύ σοβαρό και έχει υπαινιγμό παθητικής δωροδοκίας. 
Σήμερα όμως, επειδή παίζεται η φήμη μου και η υστεροφημία μου, θα αποδείξω πώς ο κ. Γεωργιάδης έχει σχέση με τη διαπλοκή. Δεν είναι γνώση που ποτέ δεν την έλεγα, απλά δεν μπορούσα να δείξω μηνύματα, μια και αυτό απαγορευόταν μέχρι την πρόσφατη απόφαση του Αρείου Πάγου, που λέει μόνο σαν υπερασπιστική γραμμή. Με διευκόλυνε. Μου έκανε μήνυση και τώρα θα τα ακούσει. 
Ο κ. Γεωργιάδης, χρησιμοποιώντας την εξουσία που απορρέει από τις κυβερνητικές του θέσεις, ζητούσε από επιχειρήσεις που ως Υπουργός με τις αποφάσεις του επηρέαζε τον τζίρο τους να χρηματοδοτούν μέσα ενημέρωσης, προφανώς όχι για την οικονομική ευρωστία τους, αλλά για να βγαίνει ο ίδιος και να κάνει καριέρα πάνω σ’ αυτό. Αυτό είναι παθητική δωροδοκία και σε κάθε περίπτωση είναι ο ορισμός της διαπλοκής. Είναι ο ορισμός, όπως και ο κ. Γεωργιάδης σε πρόσφατη ανάρτησή του τον όρισε. 
Έτσι λοιπόν, μέσα στην κρίση της χώρας, ο κ. Γεωργιάδης, τότε που κόβονταν οι μισθοί και οι συντάξεις, ζητούσε από τον Πρόεδρο των Φαρμακευτικών Επιχειρήσεων Ελλάδος και Αντιπρόεδρο της Novartis, τον κ. Φρουζή, να δίδει χρήματα σε μέσα ενημέρωσης, προκειμένου να έχει ευνοϊκή μεταχείριση. 
Καταθέτω μήνυμα από το κινητό μου, που ο κ. Γεωργιάδης λέει ότι η κυρία τάδε πήρε διαφήμιση από τη Novartis σε νόμιμο σάιτ: «Το αίτημά μου στον Φρουζή να της δώσει έγινε όταν πλέον δεν ήμουν Υπουργός Υγείας και εγώ ποτέ δεν είπα ότι δεν μιλούσα με τον Φρουζή». 
Εγώ την πληροφορία αυτή του την έδωσα όταν ξεκινούσε η υπόθεση της Novartis, που ποτέ δεν έκρυψα ότι ήξερα το TCR. Και ήταν ο μόνος Νεοδημοκράτης Υπουργός που αναφερόταν στο πρώτο TCR το 2016. Τον κάλεσα στο γραφείο μου, τον ενημέρωσα και μου το παραδέχτηκε. 
(Στο σημείο αυτό ο Βουλευτής κ. Μάριος Σαλμάς καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Ζητώ στην εισαγγελία αυτό, να ξεκινήσει έρευνα ξανά. Και εγώ θα πάω να καταθέσω για τα πρόσθετα στοιχεία που δείχνουν το αντάλλαγμα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Δεν τελειώνει όμως εκεί αυτό. Και επειδή θέλω να σας διευκολύνω στο τι θα ψηφίσετε σήμερα, ακούστε και το συγκλονιστικό. Ο κ. Γεωργιάδης, όσο δημόσια ωρυόταν για τους μάρτυρες της Novartis -θα θυμάστε-, συνομιλεί με έναν από αυτούς όσο είναι προστατευόμενος μάρτυρας.
ΠΑΥΛΟΣ ΠΟΛΑΚΗΣ: Ο Μανιαδάκης.
ΜΑΡΙΟΣ ΣΑΛΜΑΣ: Ο Μανιαδάκης ως Αναστασίου. Και του υποδεικνύει την κατάθεσή του πώς θα την καθορίσει, με αντάλλαγμα ότι θα του το ξεπληρώσει. 
ΠΑΥΛΟΣ ΠΟΛΑΚΗΣ: Τα ίδια έκανε και ο Στουρνάρας. 
ΜΑΡΙΟΣ ΣΑΛΜΑΣ: Προσέξτε τώρα, γιατί στο μήνυμα το επόμενο που θα σας δείξω μου λέει…
Εγώ είχα κάνει μήνυση στον Μανιαδάκη, που ως Αναστασίου ήταν ο ψευδομάρτυρας που με έμπλεξε. Καταδικάστηκε αρχικά με είκοσι μήνες φυλάκιση, αφού του δόθηκε ελαφρυντικό πρότερου βίου με βάση ένορκη κατάθεση που έκανε ο κ. Γεωργιάδης στη δίκη τη δική μου. Βουλευτής της Νέας Δημοκρατίας μηνύει ψευδομάρτυρα, ο οποίος καταδικάστηκε στο τέλος. Ο Αντιπρόεδρος της Νέας Δημοκρατίας δίνει χαρτί που υποστηρίζει τον μάρτυρα απέναντι στον Βουλευτή της Νέας Δημοκρατίας. 
Θα σας το πω αλλιώς. Ο ένας από τους δέκα που μας έμπλεξαν στη Novartis δίνει χαρτί στον ψευδομάρτυρα εις βάρος μου. Και αυτό αναγνωρίζεται ως ελαφρυντικό και επηρεάζει την απόφαση του δικαστηρίου και παίρνει μικρότερη ποινή ο Μανιαδάκης… 
ΠΡΟΕΔΡΕΥΩΝ (Γεώργιος Γεωργαντάς): Μια φράση ακόμα, γιατί ολοκληρώθηκε ο χρόνος σας. 
ΜΑΡΙΟΣ ΣΑΛΜΑΣ: Μου κλείσατε το μικρόφωνο. 
ΠΡΟΕΔΡΕΥΩΝ (Γεώργιος Γεωργαντάς): Δεν το κλείνω. 
ΜΑΡΙΟΣ ΣΑΛΜΑΣ: Μην το κάνετε αυτό…
ΠΡΟΕΔΡΕΥΩΝ (Γεώργιος Γεωργαντάς): Κύριε Σαλμά, θα σας δώσω ένα λεπτό. Όμως, το μικρόφωνο σάς το κλείνει ο Κανονισμός, που ψηφίστηκε από τη Βουλή. Ο Κανονισμός προβλέπει τα επτά λεπτά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς τον ψηφίσατε, η Νέα Δημοκρατία. 
ΠΡΟΕΔΡΕΥΩΝ (Γεώργιος Γεωργαντάς): Κύριε Σαλμά, θα σας δώσω ένα λεπτό, για να ολοκληρώσετε αυτό που λέγατε. 
ΜΑΡΙΟΣ ΣΑΛΜΑΣ: Ευχαριστώ. 
Ο κ. Γεωργιάδης λοιπόν μιλάει με τον κ. Μανιαδάκη όσο ήταν «Αναστασίου». Πού τον ήξερε; Πού τον ήξερε ότι είναι «Αναστασίου»; Και συνομιλεί μαζί του και του λέει ότι πρόσεξε, μην ενδώσεις στην Τουλουπάκη, άλλαξέ τα, κι εγώ θα σε υποστηρίξω. Και τι υποστήριξη τού κάνει; Πρώτον, δεν του κάνει μήνυση. 
Ο Μανιαδάκης κοιτάξτε τι έλεγε -το καταθέτω-, ότι όλοι οι συνεργάτες του Άδωνι και εν γνώσει του τα έπαιρνε. Δεν του κάνει ποτέ μήνυση. Και το δεύτερο αντάλλαγμα; Στη δίκη μου του δίνει αυτή την ένορκη γνωμάτευση. 
Καταθέτω σήμερα μήνυμα του Άδωνι Γεωργιάδη στο κινητό μου, που του λέω ότι στο TCR ήσουν δεύτερος μετά τον Μανιαδάκη. Εγώ σε ενημέρωσα. Εσύ γιατί ενεπλάκης στην υπόθεση τη δική μου; Μου λέει ο Γεωργιάδης: «Στη δίκη ήμουν με τον Μανιαδάκη εδώ και πολύ καιρό, διότι έτσι του είχα υποσχεθεί όταν δεν υποχώρησε στην Τουλουπάκη, και εγώ τις υποσχέσεις μου τις κρατάω». 
(Στο σημείο αυτό ο Βουλευτής κ. Μάριος Σαλμάς καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Μετρήστε τα αδικήματα. Ζητώ να ξανανοίξει η υπόθεση της Novartis, κύριε Πρόεδρε, να στείλετε όσα είπα στον εισαγγελέα. Και θα καταθέσω εγώ τα νέα στοιχεία, για να δούμε τη συνάφεια και τα ανταλλάγματα του κ. Γεωργιάδη. 
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Κύριε Σαλμά, ευχαριστούμε. 
ΠΑΥΛΟΣ ΠΟΛΑΚΗΣ: Α, ρε σκευωρία! Δεν μιλάτε τώρα. Όταν τα έλεγα εγώ…
Τώρα που τα λέει ο Σαλμάς, μούγκα! 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Πολάκη.
Τώρα θα μιλήσει όποιος θέλει να πάρει τον λόγο. 
Υπάρχει έτερο πρόσωπο που θέλει τον λόγο; 
ΠΑΥΛΟΣ ΠΟΛΑΚΗΣ: …(δεν ακούστηκε). 
ΠΡΟΕΔΡΕΥΩΝ (Γεώργιος Γεωργαντάς): Κύριε Πολάκη, υπάρχει Κοινοβουλευτικός από τον ΣΥΡΙΖΑ, άμα θέλει να πάρει τον λόγο. Παρακαλώ! 
Η κυρία Κωνσταντοπούλου, η Πρόεδρος της Πλεύσης Ελευθερίας, έχει ζητήσει τον λόγο. 
Μόνο Κοινοβουλευτικοί μπορούν να πάρουν τον λόγο στη συνέχεια. Ή Πρόεδρος, αν βρίσκεται εδώ. 
Έχετε τον λόγο, κυρία Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):. Παρακαλώ πάρα πολύ, όσο μιλάω, θα ήθελα αυτά που κατέθεσε ο κ. Σαλμάς στα Πρακτικά, τα οποία αποτελούν σαφώς αποδεικτικά στοιχεία τέλεσης μειζόνων  ποινικών αδικημάτων. 
Και βέβαια, δεν είναι η πρώτη φορά που βλέπουμε να αποκαλύπτεται το άσχημο πρόσωπο, το βρώμικο πρόσωπο, μιας όζουσας διαπλεκόμενης εγκληματικής οργάνωσης, που έχει καθίσει στα έδρανα, και σε βουλευτικά έδρανα και σε κυβερνητικά έδρανα. 
Και όσοι δεν ανήκετε στην εγκληματική οργάνωση, φροντίστε εγκαίρως, κύριοι, να διαχωρίσετε τη θέση σας. 
Εδώ στα πρώτα έδρανα -ήταν Κοινοβουλευτικός Εκπρόσωπος, τώρα είναι και Υφυπουργός- είναι ο Δημήτρης Μαρκόπουλος. 
Δεν είστε εσείς, κύριε Μαρκόπουλε, που όταν έγινε κατάσχεση στο γραφείο του Φρουζή της Novartis, βρέθηκε σχέδιο άρθρου σας; Κάνατε τον δημοσιογράφο τότε. Και υπήρχε σχέδιο άρθρου σας με τις διορθώσεις του Φρουζή. Διότι έτσι επιτυγχάνεται η ενημέρωση στο «Πρώτο Θέμα», που πολύ καλά κάνουν διάφοροι και το λένε «Πρώτο Ψέμα». Ο δημοσιογράφος του «Πρώτου Θέματος» Μαρκόπουλος διαπραγματευόταν το άρθρο του με τον Φρουζή, του έκανε διορθώσεις ο Φρουζής της Novartis στο άρθρο του. 
Όταν έγινε η κατάσχεση στο γραφείο του Φρουζή, κατασχέθηκε και το σχέδιο άρθρου, γιατί έτσι κάνουν οι δημοσιογράφοι! Και να δω ποιοι δημοσιογράφοι θα μιλήσουν κατά αυτής της μπόχας και της δυσωδίας των υποτιθέμενων δημοσιογράφων που πουλάνε την πένα τους και διαπραγματεύονται το περιεχόμενο των δημοσιευμάτων με πρόσωπα ελεγχόμενα, υπόδικα και πολλαπλώς εμπλεκόμενα.
Ένας πρώην δικός σας Υπουργός είναι ο κ. Σαλμάς, πρώην Υπουργός Υγείας της Νέας Δημοκρατίας, και καταγγέλλει τον Αντιπρόεδρο της Νέας Δημοκρατίας, προερχόμενο από τις τάξεις των δημοκρατικών δυνάμεων αυτών που αρνούνται το Ολοκαύτωμα, αρνούνται τους νεκρούς του Πολυτεχνείου, αρνούνται τη γενοκτονία στη Γάζα, αρνούνται το έγκλημα των Τεμπών, αρνούνται το έγκλημα των υποκλοπών, αρνούνται το έγκλημα του ΟΠΕΚΕΠΕ, αρνούνται το έγκλημα στη «Βιολάντα». Αυτός είναι ο Γεωργιάδης! Ο Γεωργιάδης είναι το πρόσωπο το οποίο την επομένη της έκρηξης στη «Βιολάντα» βγήκε στη δημόσια τηλεόραση, αυτήν που πια ασχολείται μόνο με τον καύσωνα! Μόνον ειδήσεις για τον καύσωνα μεταδίδει η ΕΡΤ.
Χθες υπήρχαν δύο ανταποκριτές της ΕΡΤ έξω από τα δικαστήρια στη Λάρισα για τη δίκη των Τεμπών, δύο ανταποκριτές και δύο κάμερες και δεν βγήκε καμία σύνδεση για τη δίκη, στην οποία αποδείχθηκε τι; Ότι σε άλλο έγκλημα και σε άλλη εγκληματική δραστηριότητα υπάρχει, εδώ μέσα στη Βουλή, πρόσωπο που λέγεται Χρήστος Μυλωνόπουλος, πρώην καθηγητής, συνταξιούχος καθηγητής, μέλος του Επιστημονικού Συμβουλίου της Βουλής που υπερασπίζεται τον μεγαλοκατηγορούμενο Βίνη, στον οποίο η Ευρωπαία Ανακρίτρια επέβαλε 900.000 ευρώ εγγύηση. Και έκανε προσφυγή ο Βίνης και είπε ένα Τριμελές Συμβούλιο οπωσδήποτε ανεπηρέαστων δικαστών ότι δεν χρειάζεται καθόλου εγγύηση στον μεγάλο κατηγορούμενο της ΕΡΓΟΣΕ, την ώρα που καταγγελλόταν και διαπιστωνόταν ότι πρόσωπα με μισθούς του Δημοσίου 1.600 ευρώ είχαν φτιάξει πολυκατοικίες, κότερα, πισίνες και πλούτιζαν όπως πλουτίζουν τα άλλα δικά σας πρόσωπα. 
Ξέρετε, κυρία Συρεγγέλα, ποια πρόσωπα; Η κ. Σεμερτζίδου, μία άλλη ακόμα που δεν θυμάται. Διότι εδώ έχουμε την Σεμερτζίδου να κολυμπάει στον πλούτο, ανεπάγγελτη κατά τα λοιπά, αλλά στέλεχος της Νέας Δημοκρατίας, τη Συρεγγέλα να την έχει εκ δεξιών της και να υποδέχονται μαζί πρόσωπα και αντί να ελέγχει ο Εισαγγελέας τη Συρεγγέλα, που δεν δήλωσε ποτέ τη σχέση της με την Σεμερτζίδου, κάνετε διαδικασίες άρσης ασυλίας σε εμένα που αποκάλυψα τις σχέσεις αυτές! Θα σας αποκαλύπτουμε μέχρι τέλους, κυρία Συρεγγέλα!
Και επειδή φαίνεται ότι είναι πολλοί οι παραδόπιστοι εδώ μέσα και κάνετε αγωγές και ζητάτε λεφτά και κάποιοι σας διευκολύνουν να ζητάτε λεφτά και αυτό που έγινε είναι απόπειρα εκβίασης, θα ήθελα να σας πω ότι έτσι την πάτησε και ο Γρηγόρης Δημητριάδης και απορρίφθηκε η αγωγή του για 350.000 ευρώ. Αυτή θα είναι και η δική σας τύχη, όσες διαβεβαιώσεις και αν σας δίνουν επίορκα δικαστικά πρόσωπα που έχουνε συμπράξει με την Κυβέρνησή σας και με το κόμμα σας.
Τώρα βεβαίως η ιστορία με τα φάρμακα είναι πολύ παλιά. Εγώ θυμάμαι τη σύζυγο του κ. Στουρνάρα, ας πούμε, να εισπράττει 500.000 ευρώ σε εταιρεία της για εκστρατεία επικοινωνιακή κατά της πολυφαρμακίας, την ώρα που δεν είχαν φάρμακα επί των μνημονίων οι καρκινοπαθείς!
Θα μιλήσετε, κύριοι, για όλα αυτά; Είναι γιατροί ανάμεσά σας. Κύριε Βλαχάκο, είστε γιατρός! Κύριε Στεφανάδη, είστε γιατρός! Θα πείτε κάτι γι’ αυτήν την πρόκληση και για αυτά τα οποία μόλις αποκαλύφθηκαν; Θα πείτε κάτι ή θα είστε μέρος του κουκουλώματος; 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΘΕΟΔΩΡΟΣ ΔΡΙΤΣΑΣ: Κύριε Πρόεδρε, ο Κανονισμός λέει…
ΠΡΟΕΔΡΕΥΩΝ (Γεώργιος Γεωργαντάς): Όχι, κύριε Δρίτσα. Κατά τον Κανονισμό, μόνον οι Κοινοβουλευτικοί Εκπρόσωποι μπορούν να πάρουν τον λόγο, λυπάμαι πολύ. 
Τον λόγο έχει ο κ. Πολάκης ως Κοινοβουλευτικός Εκπρόσωπος από τον ΣΥΡΙΖΑ. Παρακαλώ, κύριε Πολάκη, έχετε το λόγο. 
ΠΑΥΛΟΣ ΠΟΛΑΚΗΣ: Λοιπόν, είδες τελικά πως «το κάρμα is a bitch»! Είδες τελικά πως γυρίζουν τα πράγματα; Καταδικάσατε προστατευόμενους μάρτυρες σαν ψευδομάρτυρες και έρχεται σήμερα εδώ ένας πρώην Βουλευτής και Υπουργός σας και λέει ότι αλήθεια έλεγαν αυτοί. 
Δικαιωνόμαστε όλοι αυτοί οι οποίοι είχαμε πει ότι το σκάνδαλο Novartis είναι ένα από τα μεγαλύτερα σκάνδαλα της Μεταπολίτευσης. Και δεν αφορά μόνον την Novartis, αφορά και άλλες φαρμακευτικές που χειραγώγησαν, με την πολιτική κάλυψη των κυβερνήσεων που συμμετείχατε εσείς κυρίως, τις τιμές των φαρμάκων στην Ελλάδα, μέσα στα μνημόνια! Μέσα στα μνημόνια όταν χάναμε το 25% του ΑΕΠ, όταν μαζεύανε οι άνθρωποι φαγητό από τα σκουπίδια εκεί που τους οδήγησε η πολιτική σας, τότε χειραγώγησαν τις τιμές για να συνεχίσουν να κερδοσκοπούν εδώ και να κερδοσκοπούν και σε όλη την υφήλιο, γιατί οι τιμές που έπαιρναν στην Ελλάδα μετράγανε στο καλάθι της τιμολόγησης σε άλλες 80 χώρες του πλανήτη. Αυτό ήταν! Και αυτό το πράγμα έγινε χρησιμοποιώντας πολιτικό χρήμα το οποίο κατευθύνθηκε σε μια σειρά από στελέχη και κυβερνήσεις. 
Και έρχεται εδώ σήμερα ο Σαλμάς, τον οποίον εγώ τον είχα βγάλει στα μανταλάκια -πού είναι ο Σαλμάς, εκεί πίσω είναι- για την ιστορία των αρθροσκοπήσεων και δίνει στεγνά τον αδιευκρίνιστο Γεωργιάδη, τον οποίον είχαμε όχι μια φορά, αλλά πολλές φορές ψέξει ότι με τις υπουργικές αποφάσεις που πήρε σαν Υπουργός στη θητεία του εκείνη, ευνόησε κυρίως τη Novartis να βάλει και με υπερβολικά υψηλές τιμές μια σειρά από φάρμακα στη χώρα! Άλλαξε την υπουργική απόφαση και έτσι μπήκαν τα φάρμακα και μόλις ολοκληρώθηκε το λεγόμενο «Χάρβαρντ πρότζεκτ», δηλαδή η εισαγωγή αυτών των δέκα φαρμάκων στην Ελλάδα, ξανά άλλαξε την απόφαση στην προηγούμενη. Οπότε, έγινε η δουλειά! 
Και βγαίνει εδώ και λέει ότι έπαιρνε τον Φρουζή τηλέφωνο και του έλεγε δίνε στα τάδε ΜΜΕ και τα λοιπά και τα λοιπά. 
Λοιπόν, θέλω να θυμίσω δύο πράγματα:
Δεν ήτανε, κύριε Σαλμά, μόνον ο Γεωργιάδης ο οποίος έβρισκε τον αδιευκρίνιστο μάρτυρα Μανιαδάκη -ο οποίος ήταν ο Αναστασίου- που τους έδωσε και του έλεγε «κρατήσου, μην τα πεις στην Τουλουπάκη!». Ήτανε και ο Στουρνάρας, ο Διοικητής της Τράπεζας της Ελλάδας, που του ανανεώσατε τη θητεία, ο οποίος χρησιμοποιούσε μια πιο κόσμια γλώσσα, έτσι; Που του έλεγε του Μανιαδάκη ότι θα τον «απαυτώσει» μόλις αλλάξει η κατάσταση για να μην τυχόν και τους δώσει και τα λοιπά. 
Και εδώ -και προσέξτε- ήταν τέτοια τα αποδεικτικά στοιχεία τα οποία είχαν πάει και είχαν βγει, τα οποία μόνον ένας Καψιμάλης θα μπορούσε να αθωώσει. Γιατί πώς αθωώθηκε ο Γεωργιάδης; Δεν αθωώθηκε, αρχειοθετήθηκε! Και γιατί αρχειοθετήθηκε; Γιατί βρέθηκε ένας επίορκος δικαστής, ο οποίος ενώ είχε καταθέσεις από τους προστατευόμενους μάρτυρες - αν έλεγαν ψέματα, γιατί τους πιάνατε; Αν ήταν ψεύτες, γιατί τους πιάνατε να μη μιλήσουν; Γιατί τους απειλούσατε;- βγήκε και είπε ότι 2.000.000 ευρώ πήρε γι’ αυτήν τη δουλειά, 70.000 ευρώ πήρε για την άλλη δουλειά, 80.000 ευρώ πήρε για την άλλη δουλειά. Και ο προστατευόμενος μάρτυρας περιέγραφε και πού του τα δίνανε του Γεωργιάδη!

Βρίσκονται, λοιπόν. Υπάρχει κατάθεση. Αν εσάς, κύριε Στεφανάδη, υπήρχε κάποιος και έλεγε «του έδωσα δύο εκατομμύρια διακόσιες χιλιάδες ευρώ «μαύρα»» και μετά σας ψάχνανε και βρίσκανε ότι στους λογαριασμούς σας υπήρχαν τετρακόσια χιλιάρικα τον επόμενο χρόνο που δεν μπορούσαν να δικαιολογηθούν, θα ήσασταν Βουλευτής ή σε κανένα κελί; Πού θα ήσασταν; Και τι βγαίνει ο μεγάλος Καψιμάλης και λέει; «Αδιευκρίνιστα τα ποσά, δεν μπορούμε να δούμε από πού είναι». Άρα, αρχειοθετείται.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αυτήν τη δικαιοσύνη έχετε φτιάξει. Αυτήν τη δικαιοσύνη έχετε ελέγξει. Αυτή η δικαιοσύνη σάς κρατάει στην κυβέρνηση και με τις υποκλοπές και με τον ΟΠΕΚΕΠΕ και με τα πάντα. Αυτήν τη δικαιοσύνη έχετε φτιάξει, αυτήν τη δικαιοσύνη που αθωώνει αδιευκρίνιστους με αδιευκρίνιστα ποσά. 
Ή τον άλλον τον Αβραμόπουλο που βγαίνει τώρα και το παίζει και κάποιος, ο «κύριος Τίποτα», το απόλυτο μηδενικό που του βρήκαν ένα εκατομμύριο ευρώ; Αδιευκρίνιστα και αυτά! Και πώς τα διευκρίνισε; Του έβαλε -λέει- η πεθερά εκατό πεντακοσάρικα! Εκατό πεντακοσάρικα η πεθερά του Αβραμόπουλου! Σαν τον άλλον που του έδινε η θεία από τη Νιγηρία δύο εκατομμύρια! 
Αυτή η δικαιοσύνη σάς έχει αθωώσει, αυτήν τη δικαιοσύνη επικαλείστε και λέτε «μα, μίλησε η δικαιοσύνη». Όχι, δεν μίλησε, δεν έχει μιλήσει και πρέπει να μιλήσει, γιατί η σαπίλα του βόθρου που έχετε οδηγήσει τη χώρα κοντεύει να μας πνίξει όλους!
Και δεν έχουν βγει ακόμα αυτά που έχετε κάνει με την πανδημία, με τα εμβόλια, με τα φάρμακα, με τα υλικά εκείνης της περιόδου και με όλες τις απευθείας αναθέσεις του Ταμείου Ανάκαμψης για μια σειρά από έργα τα οποία έχουν γίνει, όχι μόνο στην υγεία, αλλά παντού, με τις απευθείας αναθέσεις. Στο όνομα του κορωνοϊού ακόμα κάνετε απευθείας αναθέσεις και έχουμε φτάσει σ’ αυτήν την κατάσταση. Και βγαίνει σήμερα ο Σαλμάς. Και πρέπει να ξανανοίξει η υπόθεση Novartis, έτσι; Είναι προφανές ότι πρέπει να ξανανοίξει, γιατί δικαιοσύνη δεν αποδόθηκε. Η μεγαλύτερη ληστεία που έγινε σε εθνικό χρήμα, σε κρατικό προϋπολογισμό…
Κύριε Πρόεδρε, δώστε μου ένα λεπτό ακόμα.
ΠΡΟΕΔΡΕΥΩΝ (Γεώργιος Γεωργαντάς): Στον κ. Σαλμά έδωσα επειδή ήταν ο αναφερόμενος. Εσείς ολοκληρώσατε. Ευχαριστώ, κύριε Πολάκη.
ΘΕΟΔΩΡΟΣ ΔΡΙΤΣΑΣ: Τον λόγο, κύριε Πρόεδρε!
ΠΡΟΕΔΡΕΥΩΝ (Γεώργιος Γεωργαντάς): Κύριε Δρίτσα, δεν μπορώ να το πω για τέταρτη φορά! Στη διαδικασία μιλάνε μόνο οι Κοινοβουλευτικοί Εκπρόσωποι κατά τον Κανονισμό.
ΘΕΟΔΩΡΟΣ ΔΡΙΤΣΑΣ: Πώς μίλησε ο κ. Υψηλάντης;
ΠΡΟΕΔΡΕΥΩΝ (Γεώργιος Γεωργαντάς): Κύριε Μάντζο, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε.
Καταρχάς, για την αίτηση άρσης ασυλίας πρέπει να το αναλύσουμε. Εμείς τοποθετηθήκαμε και στην Επιτροπή Δεοντολογίας, την εξετάσαμε με ιδιαίτερη προσοχή και από θέση αρχής επαναλαμβάνουμε κάτι το οποίο ισχύει. Στον πυρήνα του κοινοβουλευτικού αξιώματος, του αξιώματος του Βουλευτή είναι η έκφραση γνώμης, η ελεύθερη και ανεμπόδιστη έκφραση γνώμης και η άσκηση πολιτικής κριτικής, ακόμα και δριμείας, δριμύτατης. Αυτή είναι αρχή για όλους. 
Άρα, εδώ δεν υπάρχει συκοφαντική δυσφήμιση σ’ αυτά που υπονόησε και είπε ο κ. Σαλμάς για τα νοσοκομεία. Εάν υπήρχε, ο κ. Γεωργιάδης θα έπρεπε να καταμηνύσει πρώτους απ’ όλους εμάς, την Κοινοβουλευτική μας Ομάδα, που εδώ μέσα τον έχουμε χαρακτηρίσει ως αρχιερέα των απευθείας αναθέσεων, έχουμε τεκμηριώσει με επίσημα στοιχεία του Υπουργείου Υγείας ότι 1 στα 3 ευρώ απ’ όσα έχει δώσει το Υπουργείο Υγείας είναι με απευθείας αναθέσεις, ότι 3,2 δις του Υπουργείου Υγείας έχουν κατανεμηθεί σε απευθείας αναθέσεις όλα τα περασμένα χρόνια. Είναι ψέματα όλα αυτά, όταν αποδεικνύονται από στοιχεία του Υπουργείου Υγείας; 
Ο κ. Γεωργιάδης, το μακρύ χέρι του κ. Μητσοτάκη, του Πρωθυπουργού, ο οποίος επιτίθεται σε δικαστές και εισαγγελείς σε Ελλάδα και Ευρώπη, σε ανεξάρτητες αρχές και τους επικεφαλής τους και τα μέλη τους, σε πολιτικούς αντιπάλους συστηματικά, που έρχεται εδώ μέσα και μας κάνει και μαθήματα νομικής, ο κ. Γεωργιάδης γνωρίζει άραγε τι είναι η συκοφαντική δυσφήμιση; Θα το μάθει στα δικαστήρια, γιατί εμείς ξέρουμε να διακρίνουμε, γιατί όταν τον Μάιο έκανε συκοφαντική δυσφήμιση εις βάρος του Αρχηγού της Αξιωματικής Αντιπολίτευσης, του Προέδρου του ΠΑΣΟΚ, διασπείροντας ψευδείς ισχυρισμούς για την περιουσιακή κατάσταση και τα εισοδήματα του κ. Ανδρουλάκη, δέχτηκε μήνυση για συκοφαντική δυσφήμιση στις 27 Μαΐου του 2026. 
Τότε, λοιπόν, να μετρηθούμε, κυρίες και κύριοι συνάδελφοι, και να δούμε και τη δική σας ευαισθησία για την τιμή και την υπόληψη όλων. Αν έχετε σήμερα ευαισθησία για την τιμή του κ. Γεωργιάδη και υπερψηφίσετε αυτήν την έωλη μήνυσή του κατά του κ. Σαλμά, θα περιμένουμε με ιδιαίτερο ενδιαφέρον να δούμε πώς θα σταθείτε εδώ μέσα όταν θα έρθει και αν έρθει -και ελπίζω να έρθει- η μήνυση εις βάρος του κ. Γεωργιάδη από τον κ. Ανδρουλάκη για συκοφαντική δυσφήμιση που είναι ο ορισμός από την ποινική νομοθεσία. Αυτά όσον αφορά στο γιατί καταψηφίζουμε τη συγκεκριμένη άρση ασυλίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς ψηφίσατε την άρση ασυλίας μου!
ΔΗΜΗΤΡΙΟΣ ΜΑΝΤΖΟΣ: Έρχομαι, λοιπόν, σ’ αυτό που είδαμε σήμερα, γιατί αυτό είναι αναβάθμιση. Αυτό το οποίο κατέθεσε ως έγγραφο και είπε ο κ. Σαλμάς από το Βήμα της Βουλής συνιστά μια αναβάθμιση της υπόθεσης. Εδώ πια μιλάμε για συγκεκριμένους ισχυρισμούς που εμπλέκουν φαρμακευτικές εταιρείες, μέσα μαζικής ενημέρωσης και πολιτικά πρόσωπα σ’ έναν κύκλο. Αυτοί οι ισχυρισμοί πρέπει τουλάχιστον να ερευνηθούν από τη δικαιοσύνη.
Για εμάς, κύριε Πρόεδρε, το ερώτημα πια δεν είναι αν πρέπει να ασκηθεί ή όχι ποινική δίωξη εις βάρος του κ. Σαλμά. Το ερώτημα είναι αν στέκεται ή όχι ο κ. Γεωργιάδης στη θέση του Υπουργού Υγείας, διότι όλα όσα ειπώθηκαν είναι κατηγορίες που βάλλουν και αποδίδονται σ’ ένα πρόσωπο το οποίο -επαναλαμβάνω- ενώ εκφοβίζει, ενώ απειλεί, ενώ καταμηνύει πολιτικούς αντιπάλους, δεν δίνει λογαριασμό ποτέ και σε κανέναν. Για όλα όσα κατέθεσε από το Βήμα της Βουλής ο κ. Σαλμάς, ο κ. Γεωργιάδης πρέπει να δώσει λογαριασμό και στη Βουλή και στη δικαιοσύνη. 
Σας ευχαριστώ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Μάντζο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για την ψηφοφορία που κάνατε τι έχετε να πείτε; Ψήφισε «ναι» ο κ. Μάντζος στη μήνυση Γεωργιάδη εναντίον μου! 
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο Κοινοβουλευτικός Εκπρόσωπος της Νίκης κ. Τσιρώνης.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Ως προς τις άρσεις ασυλίας και των δύο, τοποθετήθηκα και στην Επιτροπή Δεοντολογίας. Όπως είπε και ο συνάδελφός του ΠΑΣΟΚ κ. Μάντζος, έτσι τοποθετήθηκα κι εγώ τότε. Είναι πραγματικά έωλες και θα πρέπει να νιώθουμε ντροπή να έρχονται να συζητούνται τέτοιες άρσεις ασυλίας που από το Βήμα της Βουλής υπερασπίζεται με σκληρό τρόπο, αλλά πολιτικό τρόπο, κάποιος τη θέση του. 
Σήμερα μένουμε άφωνοι και μένουμε άφωνοι όχι γιατί δεν μυρίζουμε τη δυσωδία και το επίπεδο διαφθοράς που υπάρχει τόσα χρόνια. Μένουμε άφωνοι γιατί ξεκινούν και ανοίγουν στόματα. Απ’ αυτό το Βήμα είχαμε προειδοποιήσει ότι όσο πιο πολύ υπερασπίζεστε το αφεντικό και τρώτε σφαίρες με όλα αυτά τα θεσμικά έκτροπα που έχουν γίνει τα τελευταία χρόνια, τόσο πιο πολύ θα πέφτετε και θα αναγκάζεστε και θα σας ζητάει το αφεντικό ακόμα μεγαλύτερη πτώση, πτώση στη συνείδησή σας και ελπίζω όσο και να είναι θαμμένη, κάτι να υπάρχει που να θέλετε να διασώσετε.
Είχαμε πει επίσης να φυλαχτείτε όσοι δεν βάλατε το δάχτυλο στο βάζο με το μέλι. Φυλαχτείτε, γιατί όταν θα αρχίζουν να ανοίγουν στόματα, όταν θα ανοίξουν τηλεφωνικές συνομιλίες, όταν θα δοθούν σιγά-σιγά στοιχεία, όπως δόθηκαν από τον κ. Σαλμά σήμερα, όταν θα αρχίσουν να φαίνονται τα μηνύματα και τα νέα στοιχεία, φυλαχτείτε τώρα και μη φάτε σφαίρα για το αφεντικό χωρίς να τη δικαιούστε. Ξεκινήστε το τώρα, σιγά-σιγά. 
Επίσης αποδεικνύεται ότι έχουμε μια ελλειμματική δημοκρατία, μια κεκαλυμμένη ολιγαρχία που υποστηρίζεται μόνο από τα συμφέροντα ξένων και εγχώριων βιομηχανιών, αλλά και ολιγαρχών. Αυτό αποδεικνύεται σιγά-σιγά και θα αποδειχτεί και πιο πέρα. 
Μιλήσατε και για τον κορωνοϊό, κύριε Πολάκη. Μιας και μιλήσατε για την περίοδο τον κορωνοϊού, θυμάστε εκείνα τα εμβόλια που ήλθαν στους μείον 20 βαθμούς και δεν μπορούσαν να μετακινηθούν αν δεν ήταν σε ψυγείο και λίγους μήνες μετά δίναμε εμβόλια έξω στον ήλιο σε χώρα της Αφρικής; Τα θυμάστε αυτά. Δεν πιστεύω να τα ξεχάσατε όλα αυτά. 
Θα ελεγχθούν και ευρωπαϊκά αυτά γιατί αυτό το Pfizergate δεν θα είναι μόνο εδώ. Φυλαχτείτε, ξαναλέω, όσοι δεν... Δεν θα μπούμε σε μικροπολιτικά παιχνίδια, κύριε Πρόεδρε, ούτε προς άγρα ψήφων. Περιμένουμε με τα νέα στοιχεία που ακούστηκαν σήμερα εδώ, τον εισαγγελέα του Αρείου Πάγου και όποιον άλλον δικαιούται να ξανανοίξει το φάκελο. Υπάρχουν νέα στοιχεία που κατατίθενται εδώ και προφανώς ο κ. Σαλμάς έχει κι άλλα. Επιτέλους να λογοδοτήσουν στον ελληνικό λαό γιατί αυτό θέλει. Απονομή δικαιοσύνης ζητάει ο ελληνικός λαός για όσα έχουν γίνει. Και επιτέλους αυτή η γάγγραινα που δυστυχώς στιγματίζει όλους μας και το λέμε και το ξαναλέμε... Δεν είμαστε όλοι ίδιοι. Ζητάμε την απονομή της δικαιοσύνης όπως όλος ο λαός εκεί έξω. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ.
Έχει ζητήσει τον λόγο ο κ. Χήτας, ο Κοινοβουλευτικός Εκπρόσωπος της Ελληνικής Λύσης. 
Παρακαλώ.
ΚΩΝΣΤΑΝΤΙΝΟΣ ΧΗΤΑΣ: Πολύ σύντομα, κύριε Πρόεδρε, γιατί με αυτά που ακούμε σήμερα εδώ... 
Σκοπεύουμε να αναλάβουμε εμείς πρωτοβουλία και να μην το αφήσουμε πάλι στη διακριτική ευχέρεια της δικαιοσύνης. Όπως κάναμε και πριν από λίγες μέρες και καταθέσαμε αναφορά στον εισαγγελέα του Αρείου Πάγου για όσα κατήγγειλε ο Αντιπρόεδρος της Νέας Δημοκρατίας και Υπουργός του κόμματος της Κυβέρνησης της Νέας Δημοκρατίας για τον Αλέξη Τσίπρα ότι έπαιρνε μίζα. Δεν το αφήσαμε στη διακριτική ευχέρεια του εισαγγελέως. Καταθέσαμε εμείς την αναφορά στον εισαγγελέα του Αρείου Πάγου για να ελεγχθεί η υπόθεση. Εδώ σήμερα ακούστηκαν φοβερά πράγματα. Μέχρι και επηρεασμός μάρτυρα. Κατατέθηκαν στοιχεία. Εμείς θα συγκεντρώσουμε όλα τα στοιχεία.
ΠΑΥΛΟΣ ΠΟΛΑΚΗΣ: Εκβιασμός, όχι επηρεασμός.
ΚΩΝΣΤΑΝΤΙΝΟΣ ΧΗΤΑΣ: Και εκβιασμός και όλα. Όλα τα στοιχεία αυτά, λοιπόν, που κατατέθηκαν σήμερα στα Πρακτικά τα ζητάμε και επίσημα και τα θέλουμε να τα παραλάβουμε. Σε πόση ώρα πείτε μας. Όλα τα στοιχεία, λοιπόν, όλα αυτά, θα τα παραλάβουμε και σκοπεύουμε να καταθέσουμε όλα τα έγγραφα αυτά στη δικαιοσύνη, στον εισαγγελέα του Αρείου Πάγου. Να πάρουμε πρωτοβουλία, δηλαδή, πάλι εμείς, όπως κάναμε και με την υπόθεση καταγγελίας περί μίζας του Αδώνιδος Γεωργιάδη ότι πήρε ο Τσίπρας και δεν κουνήθηκε φύλλο. Και γιατί θα το κάνουμε αυτό; Γιατί θέλουμε όλα να ξεκαθαρίσουν. Γιατί εσείς αύριο μεθαύριο θα φύγετε. Εμείς, λοιπόν, θέλουμε οι υποθέσεις αυτές να καθαρίζουν και θέλουμε μία δικαιοσύνη που θα αναλάβει τότε καθαρή, ανεξάρτητη, να δώσει τέλος σε όλα αυτά. Αυτό θα κάνουμε. Και ζητάμε και άλλη μια φορά επισήμως, μετά τις σημερινές σοβαρές εξελίξεις, όλα τα έγγραφα που κατατέθηκαν στα Πρακτικά να τα παραλάβουμε για να κάνουμε πράξη αυτά που σκοπεύουμε να κάνουμε με τη δικαιοσύνη και τον εισαγγελέα του Αρείου Πάγου. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Έχει ζητήσει τον λόγο μόνο ο κ. Σιμόπουλος οπότε ολοκληρώνουμε τη συζήτηση με την τοποθέτηση του Κοινοβουλευτικού Εκπροσώπου της Νέας Δημοκρατίας, του κ. Στράτου Σιμόπουλου.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Θα ξεκινήσω από εκεί που είχα ξεκινήσει και στην προηγούμενη συζήτηση για την άρση ασυλίας της κ. Κωνσταντοπούλου. Δεν είμαι ποτέ και δεν θα είμαι χαρούμενος όταν θα επιχειρηματολογώ υπέρ της άρσης ενός συναδέλφου. Αυτή τη φορά είναι ο κ. Σαλμάς. Για έξι χρόνια ήμασταν και συνάδελφοι στην ίδια κοινοβουλευτική ομάδα. Πραγματικά στεναχωριέμαι γιατί ο κ. Σαλμάς για την ουσία για την οποία είμαστε εδώ πέρα και συζητάμε εποίησε την νήσσαν. Αλλά έθεσε ένα άλλο θέμα για τη Novartis ουσιαστικά δίνοντας συγχωροχάρτι τώρα εδώ μέσα σε αυτούς οι οποίοι έβαλαν δέκα πολιτικά πρόσωπα στα μανταλάκια μεταξύ των οποίων και τον ίδιο. Σε μία προσωπική αντιπαράθεση με τον Υπουργό Υγείας τον Άδωνι Γεωργιάδη δίνει συγχωροχάρτι σήμερα όχι επί της ουσίας και τελικά στο κόμμα εκείνο το οποίο εγκαλείται για τους ποινικούς κώδικες, το οποίο φυσικά είναι το κόμμα που ήταν οι αρχιερείς της Novartis. 
(Θόρυβος στην Αίθουσα)
Απορώ επίσης με το ΠΑΣΟΚ γιατί και στελέχη δικά του και στελέχη δικά σας είναι αναμεμειγμένα και κρεμάστηκαν στα μανταλάκια.
ΔΗΜΗΤΡΙΟΣ ΜΑΝΤΖΟΣ: Να μην απορείτε καθόλου γιατί εμείς και τότε και τώρα…
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Μάντζο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είναι το κόμμα το οποίο έχει στελέχη καταδικασμένα από την ελληνική δικαιοσύνη. 
ΔΗΜΗΤΡΙΟΣ ΜΑΝΤΖΟΣ: Αφήστε το ΠΑΣΟΚ απ’ το στόμα σας. Βγάλτε το από το στόμα σας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Θέλω, λοιπόν, να μείνω στην ουσία και να πω…
(Θόρυβος στην Αίθουσα)
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ, αφήστε να ακουστεί ο κ. Σιμόπουλος. Παρακαλώ. Ακουστήκατε όλοι. 
ΠΑΥΛΟΣ ΠΟΛΑΚΗΣ: Τι να πει; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Επιχειρηματολογώ υπέρ της άρσης ασυλίας. Για όλα τα άλλα είμαστε εδώ για να απαντήσουμε τότε και εκεί που πρέπει. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Σιμόπουλε.
ΠΑΥΛΟΣ ΠΟΛΑΚΗΣ: Με λίγα λόγια δικαίωμα ντούκου…
ΠΡΟΕΔΡΕΥΩΝ (Γεώργιος Γεωργαντάς): Κύριε Πολάκη, ακουστήκατε.
Κυρίες και κύριοι συνάδελφοι, αρχίζει η ψηφοφορία. 
Σας επισημαίνουμε ότι η ψηφοφορία περιλαμβάνει δυο πεδία. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.
Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. 
Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)

ΠΡΟΕΔΡΕΥΩΝ (Γεώργιος Γεωργαντάς): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:



ΠΡΟΕΔΡΕΥΩΝ (Γεώργιος Γεωργαντάς): Εφόσον έχετε ολοκληρώσει τη ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
Μέχρι την ολοκλήρωση της καταμέτρησης και την εξαγωγή του αποτελέσματος επανερχόμαστε στη συζήτηση του σχεδίου νόμου του Υπουργείου Εθνικής Οικονομίας και Οικονομικών.
Τον λόγο έχει από τους ομιλητές ο κ. Σταμάτης από τη Νέα Δημοκρατία.
Παρακαλώ, κύριε συνάδελφε. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η σημερινή κύρωση -που αν μου επιτρέπετε θα έπρεπε να είναι σύμβαση ενοικίασης συγκεκριμένου ορισμένου χρόνου, γιατί ξέρετε πολλές φορές ο κόσμος μπορεί να μην το αντιλαμβάνεται ως έχει, δεν παραχωρούμε, ενοικιάζουμε σε εισηγημένο χρονικό διάστημα σε μία εταιρεία για να αναπτύξει το Αεροδρόμιο-, είναι πολύ σημαντική κυρίως για τρεις λόγους, κατά την προσωπική μου άποψη. Πρώτον, βάζει στον χάρτη ευρύτερα την Πελοπόννησο. Δεύτερον, δημιουργεί νέα δεδομένα όσον αφορά τον τουρισμό της χώρας. Και τρίτον, η Μεσσηνία θα αποκτήσει νέες υποδομές όσον αφορά το Αεροδρόμιο, με αποτέλεσμα τη μεγαλύτερη τουριστική κίνηση. 
Θα πρέπει όμως να κάνουμε και μια μνεία. Γιατί το συγκεκριμένο Αεροδρόμιο ονομάζεται Καπετάν Βασίλης Κωνσταντακόπουλος; Γιατί ένας άνθρωπος, ο οποίος ευεργέτησε την πατρίδα του, ανέδειξε τη Μεσσηνία και νομίζω καλά έκανε η ελληνική πολιτεία που αναγνώρισε το δικαίωμα να υπάρχει αυτό το όνομα σε αυτό το Αεροδρόμιο. 
Όπως είπε και προηγουμένως πάρα πολύ εύστοχα ο εισηγητής μας, κ. Μαντάς, με αυτήν την ενοικίαση του Αεροδρομίου για αρκετά χρόνια, δίνεται η δυνατότητα για περαιτέρω θέσεις εργασίας, η δυνατότητα να διευρυνθεί περαιτέρω το κομμάτι ανάπτυξης της Μεσσηνίας και ταυτόχρονα είναι και μία, αν θέλετε, πετυχημένη σύμπραξη του δημοσίου με τον ιδιωτικό τομέα. 
Σε τι θα συμβάλει ένα σύγχρονο αεροδρόμιο; Βλέπετε πλέον, κυρίες και κύριοι συνάδελφοι, ότι ο τουρισμός αναπτύσσεται ραγδαία. Οι αερομεταφορές πλέον είναι το βασικό μέσο μετακίνησης και ταυτόχρονα δημιουργούνται νέοι προορισμοί. Οι νέοι προορισμοί όταν δημιουργούνται σημαίνει ότι έχουν και το κατάλληλο περιβάλλον και νομίζω ότι η παρουσία του καπετάν Κωνσταντακόπουλου και ό,τι έκανε για την περιοχή του νομίζω δίνει αυτή τη δυνατότητα. 
Ταυτόχρονα, όμως, θα πρέπει να δούμε και το ευρύτερο πλαίσιο. Αυτή η παραχώρηση, ενοικίαση για να αναπτυχθεί περισσότερο το αεροδρόμιο δείχνει και τη φιλοσοφία της Κυβέρνησης. Έχουμε και τις υπόλοιπες προφανώς παραχωρήσεις που θα γίνουν όσον αφορά τα περιφερειακά αεροδρόμια. Έχει να κάνει με όλο αυτό που έχει κάνει η Κυβέρνηση τόσα χρόνια που συνδέει και τα ναυπηγεία και τις αερομεταφορές, αλλά και τα λιμάνια. Και κυρίως αυτό που ψηφίζουμε σήμερα είναι ότι είναι η προϋπόθεση για να υπάρξει επένδυση. Και από τη στιγμή που θα υπάρξει η επένδυση, θα ξεκινήσουν τα έργα, θα υλοποιηθούν τα έργα και θα αναπτυχθεί περισσότερο ο τόπος της Μεσσηνίας και της Καλαμάτας, αλλά ταυτόχρονα θα δοθούν και περισσότερες δουλειές εργασίας. 
Ουσιαστικά, μιλάμε για τη διαμόρφωση και μεταμόρφωση του νέου Διεθνή Αερολιμένα της Καλαμάτας, που επιτρέψτε μου πλέον θα μπει στον χάρτη όχι μόνο της Ελλάδος, αλλά θα μπει κυρίως στον χάρτη των ξένων πρακτόρων, που θα έχουν έναν νέο διεθνή αερολιμένα, που θα σέβεται τον πολίτη, τον πελάτη, τον ταξιδιώτη και θα του παρέχει όλες αυτές τις δυνατότητες και τις επιχειρησιακές, αλλά προφανώς και της αύξησης της χωρητικότητας. 
Και νομίζω ότι αν πρέπει κάτι να κρατήσουμε από αυτό, είναι η προσήλωση της Κυβέρνησης στη συνεχή αναβάθμιση των υποδομών, στον συνεχή εκσυγχρονισμό των δομών και ταυτόχρονα στο ότι δίνει και ένα στίγμα, ότι δεν είναι μόνο τα πολύ μεγάλα νησιά που τυχαίνουν αυτών των αναβαθμίσεων, αλλά υπάρχει και η υπόλοιπη Ελλάδα και η Πελοπόννησος είναι ένα δείγμα ότι όταν πηγαίνει καλά η Πελοπόννησος σε όλα τα τμήματα και στο κομμάτι της ανάπτυξης και στο κομμάτι της αγροτιάς, θα πηγαίνει και καλύτερα η Ελλάδα. Και η Καλαμάτα και η Μεσσηνία είναι μία πόλη, ένας Νομός-σταθμός για το ό,τι μπορεί να συμβεί στην Πελοπόννησο και γενικότερα στη χώρα μας. 
Και πάλι σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει ο Κοινοβουλευτικός Εκπρόσωπος τους ΠΑΣΟΚ-Κίνημα Αλλαγής κ. Γερουλάνος.
Παρακαλώ. 
ΠΑΥΛΟΣ ΓΕΡΟΥΛΑΝΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, σήμερα έφερα ένα δώρο για τον Υπουργό. Η ιστορία των δύο πόλεων, του Καρόλου Ντίκενς. Το έφερα για να τον ευχαριστήσω. Δεν ξέρει ακόμα γιατί, θα καταλάβει σε λίγο. 
Πριν εξηγήσω όμως, κύριε Υπουργέ, το βιβλίο είναι γύρω στις πεντακόσιες σελίδες. Έχετε 24 ώρες να μου γράψετε μία ολοκληρωμένη σύνοψη. Μη διαμαρτύρεστε. Τόσα μας δώσατε για να τοποθετηθούμε σε μία σύμβαση χιλίων πεντακοσίων σελίδων. Χίλιες πεντακόσιες σελίδες από εσάς, τρεις μέρες για εμάς, πεντακόσιες σελίδες από εμάς, μία μέρα για εσάς. Είμαι σίγουρος ότι μπορείτε να δείτε την αναλογία. 
Ο λόγος όμως που ήθελα να ευχαριστήσω τον Υπουργό είναι άλλος. Είναι για να θυμάται την ημέρα που έγραψε την ιστορία δύο συμβάσεων. Και τον ευχαριστώ, διότι δεν θα μπορούσε να μας κάνει μεγαλύτερο δώρο από να φέρει τη σύμβαση για το Αεροδρόμιο της Καλαμάτας, αμέσως αφού μας έφερε τη σύμβαση για το Χιονοδρομικό Κέντρο Βασιλίτσας.
Θυμίζω ότι στη σύμβαση για τη Βασιλίτσα η Κυβέρνηση έδωσε ένα χιονοδρομικό κέντρο σε έναν άνθρωπο χωρίς σχέδιο για την περιοχή, χωρίς business plan, χωρίς λεφτά και χωρίς εμπειρία σε χιονοδρομικά κέντρα, χωρίς κανένα σχέδιο σύνδεσης της επένδυσης με την τοπική κοινωνία. 
Η σύμβαση του Αεροδρομίου της Καλαμάτας έχει τα δικά της προβλήματα και θα μιλήσω γι’ αυτά, αλλά δεν έχει καμία σχέση με αυτή της Βασιλίτσας. Ξεκινάει με μια ιστορία που διαβάζεται λίγο σαν παραμύθι. 
Μια φορά και έναν καιρό ήταν ένας καπετάνιος. Τον έλεγαν Καπετάν Βασίλη και μετά από πολύ δουλειά δημιούργησε μια περιουσία. Αποφάσισε να την ξοδέψει, κάνοντας αυτό που αγαπούσε. Αγαπούσε με πάθος την ιδιαίτερη πατρίδα του και αποφάσισε να τη βοηθήσει. Αποφάσισε, λοιπόν, ότι σε ένα μέρος, άγνωστο τουριστικά, θα φτιάξει έναν διεθνή προορισμό. Αποφάσισε ότι μία μέρα στη Μεσσηνία θα έρθουν τα πιο πολυτελή ξενοδοχεία απ’ όλο τον κόσμο και θα γίνει κέντρο γκολφ, ότι θα έρχονται επισκέπτες από παντού σε ένα διεθνές αεροδρόμιο και ότι με αυτόν τον τρόπο θα αναδείξει την ομορφιά της πατρίδας του, τις παραδόσεις της, την απίστευτη ιστορία της και κυρίως τους ανθρώπους της. Και τα σκέφτηκε όλα αυτά κοιτώντας ένα οικόπεδο με ελιές, σαν τα εκατοντάδες τέτοια οικόπεδα που υπάρχουν σε όλη την Ελλάδα. Αλλόκοτα όνειρα, απίστευτα, από αυτά που σε κατατάσσουν κατευθείαν στη συνομοταξία των τρελών, του τρελού όταν τα περιγράφεις, του οραματιστή όταν τα κάνεις πράξη. 
Σε αυτή την τρέλα λοιπόν, στην αρχή δεν είχε πολλούς συμμάχους. Ξεκίνησε με αυτό που εκείνος θεωρούσε σημαντικότερο απ’ όλα, να πείσει την τοπική κοινωνία. Εξήγησε τι ήθελε να κάνει και σιγά, σιγά, σταδιακά, επίμονα έπεισε ανθρώπους που δεν συμφωνούσαν. Και ήθελε να τους πείσει όλους. Πώς το έκανε; Άνοιξε το παιχνίδι σε όλους. Εξήγησε πως αν γινόταν η τρέλα του όραμα, είχε για όλους και τους έπεισε διαφημίζοντας παντού τον προορισμό, όχι αποκλειστικά το ξενοδοχείο του, τον προορισμό. Αλλά είχε και έναν μεγάλο εχθρό. Το ελληνικό κράτος. 
Τα συστήματα που είχε βάλει το κράτος για να προστατεύεται από μεγάλες τρέλες, ήταν τόσο περίπλοκα που αν ήθελες να κάνεις το όραμά σου πραγματικότητα, είχες δύο επιλογές: Ή να μαζεύεις χιλιάδες υπογραφές ή να παρακάμψεις τον νόμο. Από όσο ξέρω, κάποιοι πολιτικοί ήθελαν να τον βοηθήσουν ειλικρινά, κάποιοι όχι, κάποιοι φαντάζομαι ήθελαν τα εύσημα και κάποιοι ίσως κάποιο τίμημα, ποιος ξέρει. Εκείνος, όμως, επέλεξε τον δύσκολο δρόμο να μαζέψει υπογραφές και μετά από πολλά χρόνια, τα κατάφερε. Στο τέλος, όλοι οι πολιτικοί στάθηκαν στο πλευρό του και τον χειροκροτούσαν. Έλεγαν τι καταπληκτική δουλειά είχε κάνει και ήθελαν να τον συγχαρούν για την επιτυχία του, να τον συγχαρούν αλλά και να φωτογραφηθούν. Κάποιοι ίσως να πάρουν τα εύσημα.
Και προσέξτε, κύριε εισηγητή της Νέας Δημοκρατίας, γιατί φτάσατε πολύ κοντά σήμερα.
Όμως, λίγοι ασχολήθηκαν πραγματικά για να απλοποιήσουν τα πράγματα για τον επόμενο «τρελό» που θα αποφάσιζε να βοηθήσει την πατρίδα του. Ακόμα και σήμερα, αν θες να βοηθήσεις τον τόπο σου ή θα ξοδέψεις απίστευτο χρόνο και χρήμα ή θα παρακάμψεις τον νόμο. Όλα οδηγούν στο να κάνουν λίγοι σοβαροί άνθρωποι την τρέλα τους όραμα και πολλοί περισσότεροι να κάνουν δουλειές ευκαιριακές με σκοπό να κερδίσουν άμεσα με την όποια μέθοδο, αυτό που λέμε «αρπαχτή».
Αυτό που κάποιοι πολιτικοί κάναμε είναι να μάθουμε από την εμπειρία του Καπετάν Βασίλη τι σημαίνει να δημιουργείς προορισμό. Πώς ξεκινάς, πώς χτίζεις τον προορισμό σταθερά και μακροχρόνια, πώς εντάσσεις την τοπική κοινωνία και την κάνεις συμμέτοχο στην προσπάθειά σου. Μάθαμε τι σημαίνει να σχεδιάζεις σε βάθος χρόνου, πόσο πιο σημαντικό είναι το τελικό αποτέλεσμα από την αρπαχτή και πώς η εμπειρία ενός ανθρώπου μπορεί να εμπνεύσει και να επιμορφώσει άλλους να γίνουν καλύτεροι.
Δεν είναι καθόλου τυχαίο, λοιπόν, ότι η εταιρεία που δημιούργησε ο Καπετάν Βασίλης σήμερα συμμετέχει στην αναβάθμιση του Αεροδρομίου της Καλαμάτας. Από την πρώτη στιγμή της επένδυσης ήξεραν πολύ καλά αυτοί οι άνθρωποι ότι όσο μεγαλώνεις ως προορισμός, οι ευρύτερες υποδομές του τόπου θα έπρεπε να αναβαθμίζονται μαζί τους και ότι αυτό, για να γίνει σωστά, θα πρέπει να έχει σωστούς συνεταίρους. Δεν είναι χθεσινή ιδέα, είναι μέρος οραμάτων δεκαετιών.
Η πολιτεία όμως; Η πολιτεία τι κάνει; Η Κυβέρνηση τι κάνει;
Πάμε, λοιπόν, τώρα στη σύμβαση και στον ρόλο του κράτους. Όπως είπα, η σύμβαση δεν είναι χωρίς προβλήματα. Έχουμε κάποια σοβαρά ερωτήματα για να ξέρουμε αν υπηρετούνται οι ανάγκες του Δημοσίου. Πώς μπορούμε σήμερα να κρίνουμε αν είναι δίκαιο το τίμημα της παραχώρησης; Τι θα πληρώσει το Δημόσιο για απαλλοτριώσεις αρχαιολογικής εργασίας και αποζημιώσεις; Ποια συγκεκριμένα έργα προβλέπεται να εκτελεστούν ως έργα Δημοσίου; Με ποιον προϋπολογισμό, χρονοδιάγραμμα και χρηματοδότηση; Και άλλα τέτοια που πολύ σωστά περιέγραψε η εισηγήτρια μας κ. Κατερίνα Σπυριδάκη.
Απλά πράγματα και δεν τα ρωτάμε τυχαία, κύριε Υπουργέ. Ρωτάμε, διότι τα έχετε κάνει θάλασσα σε έργα του Ταμείου Ανάκαμψης και ανησυχούμε ότι δεν μάθατε απολύτως τίποτα από τα λάθη σας. Πολύ καιρό τώρα, κύριε Υπουργέ, έχετε χάσει το δικαίωμα για λευκή επιταγή. 
Όμως, υπάρχουν και μερικά ακόμα ευρύτερα ερωτήματα, κυρίως που αφορούν τον προορισμό. Ποιο είναι το σχέδιο της Κυβέρνησης για την περιοχή; Ποιες υποδομές θα κατασκευαστούν γύρω από τα αεροδρόμια; Πώς και πότε θα ενισχυθούν οι οδικοί άξονες και οι δημόσιες μεταφορές; Πώς θα συνδέεται η επένδυση με την τοπική παραγωγή, τα αγροτικά προϊόντα, τις μικρές επιχειρήσεις και τις ποιοτικές θέσεις εργασίας;
Μια χαρά τα είπε ο Βουλευτής σας κ. Χρυσομάλλης πριν από λίγο. Πώς θα αντιμετωπιστούν για παράδειγμα οι αυξημένες ανάγκες σε νερό, ενέργεια, αποχέτευση και διαχείριση απορριμμάτων; Τα σκεφτήκατε αυτά; Κάνατε κάτι; Ένα μεγάλο έργο άρδευσης και ύδρευσης είχατε εντάξει όλο κι όλο στο Ταμείο Ανάκαμψης σε όλη τη Μεσσηνία, το Μιναγιώτικο Φράγμα, 33 εκατομμυρίων ευρώ. Ξέρετε τι έγινε; Απεντάχθηκε.
Σήμερα παραχωρείτε μια κρίσιμη υποδομή και θεωρείτε ότι με την υπογραφή της σύμβασης τελείωσε η δουλειά σας. Σε αντίθεση με τον επενδυτή, μετράτε μόνο το τίμημα και τις αναμενόμενες αυξήσεις. Δεν μετράτε τις ανάγκες και τις ευκαιρίες που θα δημιουργηθούν στον τόπο. Βλέπετε το αεροδρόμιο και δεν βλέπετε την περιοχή γύρω του. Βλέπετε την επόμενη τουριστική περίοδο και δεν βλέπετε την επομένη δεκαετία και όλες τις άλλες οικονομικές δραστηριότητες.
Αυτή είναι η μεγάλη μας διαφορά, κυρίες και κύριοι της Κυβέρνησης. Για εσάς ανάπτυξη είναι μέχρι να ολοκληρωθεί μια συναλλαγή. Για εμάς η ανάπτυξη ξεκινάει με ένα συνολικό σχέδιο για τον τόπο. Ένα αεροδρόμιο μπορεί να ανοίξει την πύλη της ανάπτυξης. Χρειάζεται όμως ένα κράτος που μαζί με την τοπική κοινωνία θα γνωρίζει προς τα πού θέλει να οδηγήσει την περιοχή.
Να λοιπόν, κύριε Υπουργέ, γιατί σας έφερα το βιβλίο. Για να θυμάστε την ημέρα που γράψατε την ιστορία των δύο συμβάσεων. Δύο συμβάσεις που συμβολίζουν τις δύο Ελλάδες που βιώνουμε. Από τη μια, λοιπόν, έχουμε τη σύμβαση στη Βασιλίτσα χωρίς business plan, χωρίς σχέδιο, χωρίς τεχνογνωσία, χωρίς χρήμα κι από την άλλη μια επένδυση που αυτά τουλάχιστον τα έχει όλα, από ανθρώπους που ξεκίνησαν δεκαετίες πριν με σχέδιο, γνώση, όραμα και δικά τους χρήματα. Αυτές είναι οι δύο συμβάσεις, αυτές είναι και οι δυο Ελλάδες. Η Ελλάδα της αρπαχτής και η Ελλάδα των μεγάλων οραμάτων.
Το πρόβλημα για εσάς, και κυρίως για τον κ. Μητσοτάκη, είναι ότι δεν είναι, όπως αυτός καυχιέται, η δεύτερη Ελλάδα δική του. Η πρώτη είναι. Αποτυχία στο Ταμείο Ανάκαμψης, ευρωπαϊκές συμβάσεις που δεν ολοκληρώνονται ποτέ και οδηγούν σε τραγωδίες, υπερταμείο ακόμα σύμβολο εθνικής εξάρτησης και αναποτελεσματικότητας, υποκλοπές, ΟΠΕΚΕΠΕ, καρτέλα αισχροκέρδειας. Αυτή η Ελλάδα είναι πλέον όλη δική του.
Και η δεύτερη δεν είναι κανενός μας και ας τρέχουμε οι πολιτικοί στις κορδέλες. Η δεύτερη ανήκει στους Έλληνες που θα κάνουν τα πάντα για να βοηθήσουν την πατρίδα τους και ο καλύτερος τρόπος για να τους βοηθήσουμε ως πολιτικό σύστημα είναι να ανοίγουμε δρόμους, να απελευθερώνουμε δυνάμεις, όχι μόνο ιδιωτών αλλά και οραματιστών στον δημόσιο χώρο. Υπάρχουν και τέτοιοι, δήμαρχοι, περιφερειάρχες, πρόεδροι επιμελητηρίων, συνεταιριστές σε όλη την Ελλάδα που θέλουν να δουν την πατρίδα τους να μεγαλουργεί, πού και πού και κανένας Υπουργός.
Όμως, για να ανοίξουμε δρόμους, θα πρέπει να έρθει ξανά στο τιμόνι μια κυβέρνηση που πιστεύει σε ένα πράγμα, στην αξία και τη δύναμη της Ελληνίδας και του Έλληνα παντού. Να έρθει μια κυβέρνηση που πιστεύει στα μεγάλα οράματα που ξεκινούν σ’ ένα οικόπεδο με ελιές και θα κάνει τα πάντα για να το απελευθερώσει από άδικες δυσκολίες. Όμως, για να γίνει αυτό, πρέπει πρώτα να φύγει η Κυβέρνηση της Ελλάδας της αρπαχτής.
Καλό διάβασμα, κύριε Υπουργέ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Τον λόγο τώρα έχει ο Κοινοβουλευτικός Εκπρόσωπος από το Κομμουνιστικό Κόμμα Ελλάδος κ. Καραθανασόπουλος.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε. 
Βεβαίως, η σύμβαση την οποία συζητάμε, της παραχώρησης του Αεροδρομίου Καλαμάτας για σαράντα χρόνια στην Κοινοπραξία Fraport, Κοπελούζος και Κωνσταντακόπουλος, δεν είναι μια νέα υπόθεση, ούτε μπορούμε να δούμε αποσπασματικά τη συμφωνία για την παραχώρηση ως ξεχωριστή περίπτωση.
Και το λέμε αυτό γιατί πρέπει να κάνουμε μια αναδρομή, που τα υπόλοιπα κόμματα της βολικής Αντιπολίτευσης δεν λένε κουβέντα συνολικά για την πολιτική των μεταφορών και των αερομεταφορών από τη στιγμή που υλοποίησαν όλες οι κυβερνήσεις, και η σημερινή βεβαίως, την πολιτική της Ευρωπαϊκής Ένωσης για απελευθέρωση των αερομεταφορών.
Ποιες ήταν οι επιπτώσεις; Κατάργηση του κρατικού αερομεταφορέα, της Ολυμπιακής Αεροπορίας και η ιδιωτικοποίησή της. Συγκέντρωση της αγοράς σε όλο και λιγότερες εταιρείες σε πανελλαδικό, πανευρωπαϊκό και παγκόσμιο επίπεδο. Ελάχιστοι αεροπορικοί όμιλοι είναι αυτοί οι οποίοι καθορίζουν την αγορά, καθορίζουν τις ζωές, καθορίζουν και τις τιμές των αεροπορικών εισιτηρίων. Κι αυτό έχει ως αποτέλεσμα αύξηση των τιμών των αεροπορικών εισιτηρίων. Και βεβαίως κρατική στήριξη πολλαπλών μορφών. Η χρηματοδότηση των εταιρειών αερομεταφορών την εποχή της πανδημίας. Τώρα, με την αύξηση των καυσίμων, επιδότηση για να καλυφθεί η αύξηση της τιμής των καυσίμων στις εταιρείες αερομεταφορών. Επιδότηση των άγονων γραμμών. Και, βεβαίως, δεν ήταν μόνο η ιδιωτικοποίηση του αεροπορικού έργου, αλλά ήταν και η ιδιωτικοποίηση μιας σειράς σημαντικών υποδομών.
Το αεροδρόμιο «Ελευθέριος Βενιζέλος» από την πρώτη στιγμή ήταν σύμβαση παραχώρησης. Το αεροδρόμιο στο Καστέλι, που κατασκευάζεται στην Κρήτη, είναι μία αντίστοιχη περίπτωση. Και, βεβαίως, είχαμε και την ιδιωτικοποίηση δεκατεσσάρων περιφερειακών αεροδρομίων, των πιο εμπορικών αεροδρομίων από την κυβέρνηση του ΣΥΡΙΖΑ, στη Fraport. Και, βέβαια, όλες αυτές οι ιδιωτικοποιήσεις, όλες αυτές οι συμβάσεις, οι οποίες έχουν υπογραφεί, διασφαλίζουν τα συμφέροντα των εταιρειών διαχείρισης των αεροδρομίων. 
Και η κατάσταση, αλήθεια, μετά από όλα αυτά, έχει βελτιωθεί; Αυτό που βιώνει ο λαός, που αναγκάζεται και μετακινείται με τα αεροπλάνα, έχει βελτιωθεί σε σχέση με το παρελθόν και σε σχέση με την αύξηση των δυνατοτήτων, οι οποίες διασφαλίζουν ακόμη περισσότερο και την ταχύτητα, αλλά και την ασφάλεια των αερομεταφορών; Έχουν γίνει όλα αυτά; Έχουν πραγματοποιηθεί; Τι παρατηρούμε καθημερινά; 
Τεράστιες καθυστερήσεις, στο πιο σύγχρονο αεροδρόμιο της Ελλάδας, στο «Ελευθέριος Βενιζέλος». Και γιατί υπάρχουν αυτές οι καθυστερήσεις; Γιατί ακριβώς και τα μηχανήματα αεροναυτιλίας είναι απαρχαιωμένα και υπάρχει και έλλειψη προσωπικού και γι’ αυτό μπαίνει σε κίνδυνο η ασφάλεια των πτήσεων. Και για να μην έχουμε ατύχημα, προτιμούμε να έχουμε καθυστερήσεις. 
Πανάκριβες υποδομές και στα αεροδρόμια επίγειας εξυπηρέτησης, αλλά και όσον αφορά το μεταφορικό έργο. Εντατικοποίηση των εργαζομένων, Θα ανοίξουν, λέει, με τη σύμβαση θέσεις εργασίας. Όπως και στο «Ελευθέριος Βενιζέλος» με νοικιαζόμενους εργαζόμενους, με ωρομίσθιους, με συμβασιούχους, με την εντατικοποίηση της εργασίας, οι ίδιες θέσεις εργασίας λέτε ότι θα ανοίξουν και στο αεροδρόμιο της Καλαμάτας; 
Και από αυτή την άποψη, γιατί υπάρχει αυτή η εικόνα σχετικά και με την ασφάλεια των πτήσεων, αλλά και σε σχέση με τους εργαζόμενους; Γιατί ακριβώς, όλα αυτά μπαίνουν κάτω από την προκρούστεια κλίνη του κόστους-οφέλους, ενώ θα μπορούσαν να είχαν γίνει έγκαιρα οι απαραίτητες προμήθειες και λειτουργίες σύγχρονων συστημάτων. Και σύγχρονα συστήματα υπάρχουν επίγειας εξυπηρέτησης, ραντάρ, ασφαλούς προσγείωσης και απογείωσης συστήματα και μια σειρά άλλων αερολιμενικών συστημάτων, τα οποία χρειάζονται και τα οποία δεν έχουν γίνει.
Υπάρχει τεράστια έλλειψη ανθρώπινου δυναμικού και όσον αφορά τους πύργους ελέγχου και όσον αφορά την επίγεια εξυπηρέτηση. Και εδώ, πρωτοπορεί το αεροδρόμιο της Καλαμάτας. 
Τα τελευταία δύο χρόνια ως ΚΚΕ έχουμε καταθέσει δύο ερωτήσεις για το αεροδρόμιο της Καλαμάτας. Η πρώτη ήτανε, στις 19 Μαΐου του 2025, που αναδεικνύαμε τα τεράστια λειτουργικά προβλήματα του αεροδρομίου της Καλαμάτας, την έλλειψη εξειδικευμένου προσωπικού, την έλλειψη λειτουργίας κλιματιστικών, την έλλειψη λειτουργίας τουαλετών και μια σειρά άλλα ζητήματα. 
Και τι απαντούσε τότε το Υπουργείο; Μπαλώματα. Και η ουσιαστική απάντηση, ποια ήτανε; «Επί της ουσίας, βρισκόμαστε σε διαδικασία διαπραγμάτευσης με τη συγκεκριμένη κοινοπραξία για την ιδιωτικοποίηση του αεροδρομίου για σαράντα χρόνια». Πριν ένα χρόνο ήταν η απάντηση αυτή με τα συγκεκριμένα προβλήματα, στα οποία η Κυβέρνηση και οι αρμόδιες υπηρεσίες σφύριζαν αδιάφορα. Θα τις καταθέσουμε. 
Και επανήλθαμε και φέτος, στις 20 Μαΐου του 2026, με αντίστοιχη ερώτηση για τα προβλήματα πάλι του αεροδρομίου Καλαμάτας για την ασφάλεια και για όλα τα προβλήματα που υπάρχουν. Καμία απάντηση, γιατί προηγείται η διαδικασία της Κύρωσης της Σύμβασης Παραχώρησης του Αεροδρομίου. 
Γιατί έχουν γίνει όλα αυτά; Γιατί είναι συνειδητή επιλογή των κυβερνήσεων και της σημερινής Κυβέρνησης. Απαρχαιωμένες υποδομές, οπότε ο κόσμος λέει ας το πάρει και ιδιώτης, αρκεί να λειτουργήσει. Και δεύτερον, χωρίς προσωπικό για να μην είναι βάρος στην κοινοπραξία, η οποία θα αναλάβει την λειτουργία του αεροδρομίου, να είναι γυμνή από προσωπικό και να προσλάβει όσους θέλει και κάτω από όποιες συνθήκες θέλει και όποιες συμβάσεις θέλει. 
Να, λοιπόν, οι διευκολύνσεις πώς γίνονται της όλης κατάστασης. Και γι’ αυτό ακριβώς αναφέρθηκα αναλυτικά στην προκλητική σύμβαση -αντίγραφο των προηγούμενων, βεβαίως, συμβάσεων της κυβέρνησης Τσίπρα είναι αυτή- ανάμεσα στο Ελληνικό Δημόσιο και στην κοινοπραξία για την παραχώρηση του αεροδρομίου της Καλαμάτας. Και αναφέρθηκε αναλυτικά η ειδική αγορήτρια του ΚΚΕ, η Διαμάντω η Μανωλάκου, και για τα δώρα που κάνετε στον επενδυτή από τη μια μεριά και για την επιδείνωση της θέσης των εργαζομένων στον συγκεκριμένο χώρο από απαγόρευση συγκέντρωσης, διεκδίκησης και διαμαρτυρίας για τις συνθήκες εργασίας. 
Από αυτή την άποψη, λοιπόν, είναι φανερό ότι όλη αυτή η κατάσταση, που σχετίζεται με την ασφάλεια των πτήσεων, που μπαίνει στο ζύγι του κόστους-οφέλους, που υπάρχουν τα ελλιπή συστήματα, σύγχρονα συστήματα αεροπλοΐας, αλλά και το απαραίτητο εργατικό δυναμικό. Και αυτό γίνεται και από τους ιδιώτες και από το εχθρικό για τον λαό κράτος. 
Και δεν τα παρατηρούμε αυτά τα φαινόμενα μόνο στις αερομεταφορές και στα αεροδρόμια, αλλά και στον σιδηρόδρομο. Τα Τέμπη είναι χαρακτηριστικό παράδειγμα της αδιαφορίας για την προστασία της ανθρώπινης ζωής. 
Τρίτο ζήτημα, το οποίο πρέπει να αναδείξουμε, ότι όλα αυτά τα οποία ιδιωτικοποιούνται στα αεροδρόμια και στις υπόλοιπες υποδομές αποτελούν τα φιλέτα, γιατί έχουν κίνηση, για να είναι ελκυστικά για τον επενδυτή, να μπορέσουν να αξιοποιηθούν στο όνομα του κέρδους. 
Ταυτόχρονα, όμως, τι άλλο υπάρχει; Υπάρχει ότι μέσα από μια τέτοια διαδικασία εκδηλώνονται και σφοδροί νεοκαπιταλιστικοί ανταγωνισμοί. Για παράδειγμα, ανάμεσα στην υπηρεσία παροχής των αεροπορικών υποδομών της διαχείρισης των αεροδρομίων και στις εταιρείες που παρέχουν το αεροπορικό έργο. Πρόσφατο παράδειγμα είναι η κόντρα ανάμεσα στο αεροδρόμιο της Θεσσαλονίκης με μία εταιρεία χαμηλού κόστους πανευρωπαϊκού επιπέδου, η οποία αποφάσισε να σταματήσει το αεροδρόμιο Θεσσαλονίκης να αποτελεί κόμβο για τη μεταφορά τουριστών στη Βόρεια Ελλάδα και μεταφέρει τη δραστηριότητά της σε άλλα αεροδρόμια της Βαλκανικής, γιατί είναι πιο φθηνές οι υπηρεσίες. 
Και αυτές είναι οι αντιφάσεις του συστήματος, που επί της ουσίας τσακώνονται δύο ανταγωνιστικές εταιρείες με σκοπό τι; Να διασφαλίσουν τα συμφέροντά τους. Και ποιοι την πληρώνουν; Οι επιβάτες την πληρώνουν και γιατί δεν μπορούν να εξυπηρετηθούν και γιατί είναι πανάκριβες οι πτήσεις και η εξυπηρέτηση. 
Τέταρτο σημείο, το οποίο έχει σημασία να αναδείξουμε είναι ότι το αεροδρόμιο της Καλαμάτας δεν είναι ένα αμιγώς πολιτικό αεροδρόμιο, είναι και στρατιωτικό αεροδρόμιο. Άρα, δηλαδή είναι μια υποδομή διπλής χρήσης. Από αυτές που λέει η Ευρωπαϊκή Ένωση ότι πρέπει να γίνουν παντού, σε όλη την Ευρώπη και στα λιμάνια και στα αεροδρόμια και στους σιδηρόδρομους και στις οδικές μεταφορές, για να μπορεί γρήγορα να γίνεται η μεταφορά του στρατιωτικού υλικού μέσω της «Στρατιωτικής Σένγκεν», όπως την ονομάζουν, σε χρόνο dt και να παρεμβαίνει οπουδήποτε υπάρχει ανάγκη με τις δυνάμεις της ταχείας στρατιωτικής επέμβασης. 
Αυτό δεν φέρνει σε αντίφαση τις δύο λειτουργίες; Και επί της ουσίας δεν αποτελεί το αεροδρόμιο της Καλαμάτας μαγνήτη αντιποίνων από τη στιγμή που βεβαίως δεν είναι μόνο ότι είναι μια στρατιωτική εγκατάσταση, είναι και κέντρο εκπαίδευσης των πιλότων και το οποίο κέντρο εκπαίδευσης έχει παραχωρηθεί σε ισραηλινή εταιρεία, σε ισραηλίτικα συμφέροντα, για να εκπαιδεύονται όχι μόνο οι Έλληνες αεροπόροι, αλλά και ευρύτερα οι αεροπόροι της ευρύτερης περιοχής με βάση τους σχεδιασμούς και τα συμφέροντα των νατοϊκών επιλογών και των εμπλοκών σε αυτή τη σύγκρουση.
Πέμπτο ζήτημα, το οποίο αναφέρθηκε, ο τουρισμός. Αναφέρθηκε ότι όλα αυτά θα εξυπηρετήσουν τον τουρισμό. Εντάξει, δεν είμαστε ούτε απέναντι στον τουρισμό, αλλά ούτε και τον εκθειάζουμε. Τα σοβαρά προβλήματα, που δημιουργούνται από την υπέρογκη τουριστική ανάπτυξη, δεν τα βλέπετε; Ακρίβεια, περιοχές τουριστικού ενδιαφέροντος είναι πολύ πιο ακριβές, είναι πρωταθλητές στην ακρίβεια, γιατί απευθύνονται σε άλλα εισοδήματα. 
Η επίπτωση του τουρισμού στη στέγη και στα ενοίκια, είναι και αυτό αδιάφορο; Οι επιπτώσεις του τουρισμού, όσον αφορά άλλες παραγωγικές δραστηριότητες που εγκαταλείπονται; Η επίπτωση του τουρισμού σε υποδομές και φυσικούς πόρους, νερό για παράδειγμα που δεν είναι άφθονο λόγω του τουρισμού; Όλα αυτά δεν είναι επιπτώσεις επικίνδυνες σε βάρος των ίδιων των εργαζομένων, αλλά επί της ουσίας και των λαϊκών στρωμάτων που δεν μπορούν να πάνε διακοπές; Οι μισές οικογένειες δεν μπορούν να κάνουν διακοπές και οι υπόλοιποι πηγαίνουν σε συγγενείς, γνωστούς και φίλους για να κάνουν έστω πέντε μέρες διακοπές.
Από αυτή την άποψη, λοιπόν, εμείς το λέμε καθαρά. Όλες αυτές οι βολικές παρατηρήσεις που σας κάνουν τα άλλα κόμματα της Αντιπολίτευσης για τη Σύμβαση και τον χαρακτήρα της είναι στάχτη στα μάτια του κόσμου. Εμείς λέμε ότι πρέπει να μπουν τέτοιοι στόχοι πάλι που να αμφισβητούν αυτές τις πολιτικές που συνολικά εφαρμόζει και η Κυβέρνηση της Νέας Δημοκρατίας, αλλά και άλλες κυβερνήσεις και τέτοιοι στόχοι που να διασφαλίζουν πρώτα και κύρια την ασφάλεια των πτήσεων. 
Γιατί επί της ουσίας, κύριε Γερουλάνε, που λείπετε, δύο Ελλάδες πραγματικά συγκρούονται, αλλά δεν είναι αυτές οι δύο Ελλάδες που λέτε. Η μία είναι η Ελλάδα του κεφαλαίου, του κέρδους, της σήψης, της διαφθοράς, που πατρίδα της είναι το κέρδος και τίποτε άλλο -και φαίνεται αυτό- και η άλλη η Ελλάδα είναι της εργατικής τάξης και των υπόλοιπων λαϊκών στρωμάτων, που πληρώνουν και για την κρίση, αλλά και για την ανάπτυξη του κεφαλαίου και που στον βωμό της κερδοφορίας θυσιάζουν και τις ανάγκες τους, αλλά και τα δικαιώματά τους. 
Αυτό πρέπει να σταματήσει επί της ουσίας. Πρέπει να γίνει ακόμη πιο ισχυρό το ρεύμα αμφισβήτησης της κυρίαρχης πολιτικής και της συμπόρευσης με το ΚΚΕ, όχι μόνο για να αντισταθούν σε αυτή την εξέλιξη των πραγμάτων, αλλά πάνω απ’ όλα για να διεκδικήσουν την ανατροπή αυτής της κατάστασης και την οικοδόμηση του σοσιαλισμού που αποτελεί τη μόνη ρεαλιστική διέξοδο και στις αερομεταφορές με τον ενιαίο κρατικό φορέα, ο οποίος θα έχει εντάξει μέσα το σύνολο του μεταφορικού έργου και θα μπορεί να εξασκείται με βάση τις ανάγκες και την ικανοποίηση αυτών των αναγκών και όχι με βάση τη λογική του κέρδους.
Από αυτή την άποψη και για όλους αυτούς τους λόγους, το ΚΚΕ καταψηφίζει τη Σύμβαση αυτή και καλεί τον λαό να βγει στο προσκήνιο των εξελίξεων και όχι να είναι απλός παρατηρητής.
 Καταθέτουμε τις δύο ερωτήσεις που καταθέσαμε προσφάτως ως κόμμα για το Αεροδρόμιο της Καλαμάτας και τις απαντήσεις τις οποίες λάβαμε, οι οποίες δικαιολογούσαν αυτή την κατάσταση. 
(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει τώρα η Κοινοβουλευτική Εκπρόσωπος από την Πλεύση Ελευθερίας κ. Κεφαλά.  
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Θα ήθελα να κάνω να ξεκινήσω την ομιλία μου με μια χθεσινή ανάμνηση του κ. Καιρίδη, ο οποίος πραγματικά μας άφησε άφωνους με τη ζέση που περιέγραψε το ότι η Πλεύση Ελευθερίας, όχι μόνο δεν καταδικάζει την βία, αλλά την υποθάλπει κιόλας και την πριμοδοτεί. Αυτά μας είπε με ανατριχιαστική γλώσσα πραγματικά, γιατί θεώρησε ότι είμαστε έξω από το δημοκρατικό τόξο. Βέβαια δεν είπε τα επιχειρήματά του γι’ αυτό, απλά το δήλωσε. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Το απαντήσαμε και χθες, αλλά είναι πραγματικά άξιο υπογράμμισης το ότι μιλάει για βία ο κ. Καιρίδης και μιλάει για βία η Νέα Δημοκρατία, όταν πραγματικά καθημερινά ζούμε στο πετσί μας τη βία με όλους τους τρόπους από την παράταξη της Νέας Δημοκρατίας. Γιατί δεν μπορούμε παρά να θυμηθούμε ότι είσαστε οι άνθρωποι που δίνετε με το φυσικό σας σώμα και τη φυσική σας παρουσία σφαλιάρες σε υπαλλήλους στα αεροδρόμια, οι άνθρωποι που μπαίνουν μέσα στη νοσοκομεία με τη συνοδεία αδιευκρίνιστων ταγμάτων ασφάλειας, αδιευκρίνιστων κρανοφόρων και οπλοφόρων, οι άνθρωποι που δένετε γιατρούς και τους ζητάτε τον λόγο. Ο κ. Γεωργιάδης ήταν ένας από αυτούς, μαζί με τη συνδρομή του κ. Μαρκόπουλου. 
Και σήμερα ακούσαμε και όλες αυτές τις αποκαλύψεις για τον κ. Γεωργιάδη και πραγματικά περιμένουμε να δούμε τις αντιδράσεις της Κυβέρνησης, αν θα αναρωτηθούν οι Βουλευτές της Νέας Δημοκρατίας, αν θα πρέπει να συνεχίσει να είναι Υπουργός Υγείας ο κύριος Γεωργιάδης, μετά από όλα αυτά που ακούσαμε. 
Εξακολουθείτε να είσαστε οι άνθρωποι που δεν καταδικάζουν τη βία όταν έρχεται από την αστυνομία, όταν ξυλοφορτώνονται άνθρωποι μέσα σε αστυνομικά τμήματα και έξω από αυτά, όταν κακοποιούνται οι γυναίκες μέσα σε αστυνομικά τμήματα, αλλά η Νέα Δημοκρατία δεν σπεύδει να καταδικάσει τη βία. Όταν έχετε υπεύθυνους για τα Τέμπη και μάλιστα είσαστε η αιτία που οι άνθρωποι βγήκανε στους δρόμους και διαμαρτυρήθηκαν. Δεν ήτανε ο απλός χαμός κάποιων ανθρώπων, πενήντα εφτά ψυχών. Ήτανε η πρόκληση του χαμού, της δολοφονίας των ανθρώπων αυτών. 
Επίσης, είστε αυτοί που μοιράζετε Φεράρι και λαχεία στον υπόκοσμο. Αυτό δεν είναι πρόκληση βίας; Είναι. Όπως είστε αυτοί που φιμώνετε φωνές που κατ’ επιλογή ακούγονται ή δεν ακούγονται και είσαστε οι άνθρωποι που απειλούν ή εξαγοράζουν άλλους ανθρώπους για ψήφους. 
Όλα αυτά τα υπενθυμίζουμε για να είναι ξεκάθαρο πλέον και μέσα στο Κοινοβούλιο και έξω από αυτό, στο ποιοι προκαλούν τη βία, ποιοι κινούνται παράνομα, ποιοι εξακολουθούν να στηρίζουν τον σεξισμό και τον προπηλακισμό μέσα στο Κοινοβούλιο. 
Και σήμερα έχουμε το αφήγημα της ανάπτυξης έναντι της σκληρής πραγματικότητας. Από τη μία είναι η πλευρά η δικιά σας, δηλαδή η πλευρά της Κυβέρνησης, αλλά και οι θέσεις του Οικονομικού Επιμελητηρίου της Ελλάδος που εξαίρουν το επενδυτικό πλάνο των 125 εκατομμυρίων ευρώ και μας μιλούν για μια νέα εποχή, για αύξηση της επιβατικής κίνησης, για ενίσχυση του τουρισμού, για πράσινες τεχνολογίες και για περιφερειακή ανάπτυξη. 
Αυτά όλα μας είπε πάρα πολύ συγκεκριμένα ο αγορητής της Πλεύσης Ελευθερίας για τα υποτιθέμενα 125 εκατομμύρια ευρώ, τα οποία περιμένουμε, τα οποία δεν είναι ξεκάθαρα πουθενά. Άλλος λέει 50, άλλος λέει 80. Δεν είναι σίγουρο ότι όλα αυτά θα γίνουν επενδύσεις στα 125 εκατομμύρια ευρώ. Με ποιον τρόπο; Χωρίς χρονοδιαγράμματα, χωρίς συγκεκριμένες ρήτρες. Απλά μιλάτε για μια νέα εποχή που έρχεται. Και μάλλον η εποχή που έρχεται είναι της αποχώρησής σας. 
Κανείς, λοιπόν, δεν αντιλέγει ότι το Αεροδρόμιο της Καλαμάτας χρειάζεται εκσυγχρονισμό. Αυτό το έχουμε πει όλοι και το λέμε ως αυτονόητο, γιατί συνηθίζετε να κατηγορείτε για πράγματα που έχουμε πει. Συνηθίζετε να ψεύδεστε ότι δεν τα έχουμε πει. Γι’ αυτό το τονίζουμε. Κανείς δεν αρνείται ότι η Μεσσηνία έχει τεράστιες τουριστικές και επενδυτικές προοπτικές, φυσικά όπως όλη η Ελλάδα. Το ερώτημα, όμως, δεν είναι αν θέλουμε εμείς την ανάπτυξη. Το ερώτημα είναι: Με ποιους όρους γίνεται αυτή η ανάπτυξη; Ποιος πληρώνει το κόστος; Και ποιος καρπώνεται το κέρδος; 
Αν ξεφυλλίσει κανείς αυτή τη Σύμβαση, θα διαπιστώσει ότι πίσω από το λαμπερό περιτύλιγμα της ανάπτυξης, κρύβονται όροι λεόντειοι, όροι βαθιά ετεροβαρείς, που θυμίζουν, όπως πολύ σωστά επισημάνθηκε από την παράταξή μας και από τον κ. Καζαμία, ημιαποικιακά καθεστώτα. Ακόμα εκεί είμαστε! Μια πολιτική που ξεκίνησε από το τρίτο μνημόνιο με τη δημιουργία του Υπερταμείου και συνεχίζεται σήμερα με την ίδια ακριβώς φιλοσοφία: το ξεπούλημα των κερδοφόρων υποδομών του κράτους.
Όσον αφορά τους οικονομικούς όρους, πραγματικά, το τίμημα είναι σκανδαλώδες. Και θα μιλήσουμε πάλι με αριθμούς, όπως έχουμε αναφερθεί και έχουμε μιλήσει. Η Fraport αναλαμβάνει το αεροδρόμιο για τα επόμενα σαράντα χρόνια, που μπορεί να έχουν και μια δεκαετή παράταση, για 45 εκατομμύρια ευρώ. Και βέβαια, οι απλοί και πρακτικοί υπολογισμοί, για να μην τους επαναλάβουμε, με νούμερα μας λένε ότι αυτό το ποσό θα μπορούσαμε μέσα σε διάστημα δέκα ετών να πάει στον Έλληνα φορολογούμενο ως έσοδο και στη συνέχεια, να καρπώνεται ο Έλληνας φορολογούμενος τα έσοδα από μία επένδυση που θα μπορούσε να γίνει, αλλά δεν θα γίνει ποτέ. 
Θα περάσω στον κατ’ ευφημισμό ανεξάρτητο μηχανικό, όπου ορίζεται ένας ελεγκτικός οίκος για να επιβλέπει την εφαρμογή της σύμβασης και το επενδυτικό σχέδιο, μόνο που αυτός μηχανισμός ορίζεται και πληρώνεται απευθείας από την κοινοπραξία. Πόσο ανεξάρτητος, λοιπόν, μπορεί να είναι ένας ελεγκτής που εξαρτάται οικονομικά από τον ελεγχόμενο; Είναι ένας ψευδεπίγραφος, λοιπόν, τίτλος που φυσικά προσβάλλει τη λογική μας. 
Σε περίπτωση διαφωνίας μεταξύ δημοσίου και κοινοπραξίας συγκροτείται τριμελής επιτροπή. Το δημόσιο ορίζει ένα μέλος, η κοινοπραξία ένα και το τρίτο συμφωνείται από κοινού. Γιατί το δημόσιο απεμπολεί το δικαίωμά του, λοιπόν, να έχει τον πρώτο λόγο στην ίδια του την περιουσία; Αυτό είναι κάτι που δεν μπορείτε να μας το εξηγήσετε. Και το πιο εξοργιστικό, λοιπόν, στη γλώσσα της διαιτησίας είναι ότι στη σύμβαση αναφέρεται ρητά ότι οι διαιτητές δεν απαιτείται να γνωρίζουν άπταιστα την ελληνική γλώσσα, όπως σας είπε κ. Καζαμίας. Μιλάμε για μία σύμβαση λοιπόν που διέπεται από το ελληνικό δίκαιο, αφορά ελληνικό έδαφος και δεχόμαστε να διοριστούν ξένοι διαιτητές, οι οποίοι δεν καταλαβαίνουν τη γλώσσα μας. Γι’ αυτό λέμε, λοιπόν, ότι είναι αποικιακή υποτέλεια. 
Το περιβαλλοντικό αποτύπωμα φυσικά είναι στο μηδέν. Τι προβλέπει η σύμβαση για το περιβάλλον, για την ηχορύπανση, για τη ζωή τους ρύπους των αεροπλάνων σε μια περιοχή που ζει από την αγροτική παραγωγή και τον ποιοτικό τουρισμό; Απολύτως τίποτα. Μόνο απλή τήρηση της υφιστάμενης νομοθεσίας. Δεν υπάρχει καμία επιπλέον μέριμνα, καμία ειδική δέσμευση για προστασία του οικοσυστήματος της Μεσσηνίας. Και όταν ζητήσαμε από περιβαλλοντικές οργανώσεις να καταθέσουν την άποψή τους, η διαδικασία εξπρές που ακόμα και αυτό το νομοσχέδιο φυσικά υποβλήθηκε -και υποβληθήκαμε και εμείς σε αυτή τη διαδικασία να συζητήσουμε- ήταν ο λόγος που δεν πρόλαβαν να καταθέσουν μια σωστή και πλήρη γνωμάτευση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Το ζήτημα της ασφάλειας και της πυρασφάλειας, επίσης, είναι το πιο επικίνδυνο σημείο της παρούσας νομοθετικής πρωτοβουλίας. Όπως κατήγγειλε με θάρρος ο εκπρόσωπος της Ομοσπονδίας Συλλόγων Υπηρεσίας Πολιτικής Αεροπορίας, η Κυβέρνηση επαναλαμβάνει το ίδιο ολέθριο λάθος που έκανε και στα υπόλοιπα περιφερειακά αεροδρόμια. Διότι στο άρθρο 6 του νομοσχεδίου αναφέρεται ότι η κοινοπραξία δύναται να παρέχει με δικά της μέσα εξοπλισμό και προσωπικό για τις υπηρεσίες διάσωσης και πυρόσβεσης. Δεν αναφέρεται τίποτα συγκεκριμένο και εδώ. 
Πραγματικά, είπε η Πρόεδρός μας πριν ότι η ΕΡΤ δείχνει τον καύσωνα. Εγώ παρατήρησα ότι η ΕΡΤ δείχνει και διάφορες πυρκαγιές, δεξιά και αριστερά. Και ο απορίας άξιος τίτλος σε αυτά είναι «πυρκαγιά εκεί, στο τάδε σημείο», «ήχησε το 112». Αυτά είναι τα μέτρα της Κυβέρνησης, ο συναγερμός που ενεργοποιείται όταν πρέπει οι πολίτες να το βάλουν στα πόδια. Και αυτό θεωρείται μια επιτυχία της Κυβέρνησης, ότι ήχησε το 112. Τίποτε άλλο δεν γίνεται για να προχωρήσει η ασφάλεια. Και φυσικά, η αποτροπή των πυρκαγιών είναι ανέκδοτο για την ελληνική πραγματικότητα. 
Έτσι λοιπόν, το νομοσχέδιο έρχεται να μεταφέρει την ευθύνη της πυρασφάλειας σε κρατικό εργολάβο, δηλαδή στο ίδιο το ελληνικό δημόσιο, στο Πυροσβεστικό Σώμα. Το κράτος έρχεται να κάνει τη δουλειά, λοιπόν, του ιδιώτη. 
Το ερώτημα που έθεσε η ΟΣΥΠΑ παραμένει αναπάντητο: Σε περίπτωση ατυχήματος, ποιος έχει την αστική και ποινική ευθύνη; Προφανώς, ο φορέας που παρέχει την πυρασφάλεια, δηλαδή το κράτος. Με λίγα λόγια, ο ιδιώτης εισπράττει τα κέρδη από τα τέλη των επιβατών, αλλά μετακυλήσει το κόστος στους κινδύνους, καθώς και τις νομικές ευθύνες στις πλάτες του ελληνικού δημοσίου και του Έλληνα φορολογούμενου. 
Λοιπόν, η εικόνα, για να μην πολυλογούμε και λέμε ξανά τα ίδια, είναι ξεκάθαρη. Το αεροδρόμιο Καλαμάτας παραδίδεται με μια σύμβαση που στερείται στοιχειωδών εγγυήσεων για το δημόσιο συμφέρον και οι οικονομικοί όροι είναι δυσμενείς φυσικά.
Έρχομαι λίγο στους μηχανισμούς ελέγχου, που είναι ελεγχόμενοι από τον ιδιώτη όπως είπαμε πριν, και να πω ότι ο έλεγχος κρίνεται από την πολιτική βούληση και την επάρκεια των δημόσιων υπηρεσιών. Αν υπάρχει υποστελέχωση, που ξέρουμε ότι υπάρχει στις υπηρεσίες ή γίνουν τα στραβά μάτια που γίνονται πάρα πολλές φορές σε καθυστερήσεις έργων, τότε ιδιώτης έχει το πάνω χέρι. 
Και ξέρουμε ότι πάρα πολλές φορές, δικαστικές διαμάχες που έχουν ήδη γίνει από τη Fraport εναντίον του κράτους σε άλλα αεροδρόμια χάνονται από το κράτος, γιατί, για παράδειγμα, έχουν παραδοθεί κάποιοι αεροδιάδρομοι, οι οποίοι δεν ήταν στην κατάσταση που είχαν υπογραφεί τα συμβόλαια, αλλά ήταν σε μια άλλη χειρότερη κατάσταση, η οποία δεν είχε αναφερθεί ποτέ από το κράτος. Άρα, παράκληση, μη μας βάλετε ξανά στην ίδια διαδικασία, αλλά φροντίστε τουλάχιστον η ΥΠΑ να έχει έμπειρους ελεγκτές στο πεδίο για διασφάλιση της ποιότητας των υπηρεσιών και τη συγκράτηση των τιμών των εισιτηρίων σε χαμηλά επίπεδα, για να μην δούμε αυτά που έχουμε δει πάρα πολλές φορές. Πρέπει να γίνει δηλαδή ακριβής καταγραφή της κατάστασης του αεροδρομίου, ώστε να μην έχουμε δικαστήρια τα οποία χάνονται από το κράτος ξανά και ξανά. Ο κρίσιμος, δηλαδή, ρόλος του κράτους ως ελεγκτή πρέπει να διασφαλιστεί στο ότι…
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, θα δώσουμε τον λόγο σε εσάς, γιατί ζητήσατε να παρεμβείτε για κάποιες νομοτεχνικές, για να τις καταθέσετε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας το είπε στο αυτί, κύριε Πρόεδρε; Δεν το ξέραμε ότι ζήτησε τον λόγο και ζητάω εγώ τον λόγο. 
ΠΡΟΕΔΡΕΥΩΝ (Γεώργιος Λαμπρούλης): Θα σας τον δώσω αμέσως. Να καταθέσει τις νομοτεχνικές, για να μοιραστούν στις Κοινοβουλευτικές Ομάδες. Είχε ζητήσει τον λόγο και ο κ. Ξανθόπουλος. Βεβαίως, θα σας δώσω τον λόγο αμέσως μετά τον Υπουργό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Αρχηγός κόμματος -ξέρετε- προηγείται. 
ΠΡΟΕΔΡΕΥΩΝ (Γεώργιος Λαμπρούλης): Να μην καταθέσει τις νομοτεχνικές; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, ζήτησα τον λόγο. 
ΠΡΟΕΔΡΕΥΩΝ (Γεώργιος Λαμπρούλης): Μα, για να λάβουν γνώση και οι Βουλευτές και τα κόμματα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε…
ΠΡΟΕΔΡΕΥΩΝ (Γεώργιος Λαμπρούλης): Εντάξει, έχετε τον λόγο, κυρία Κωνσταντοπούλου, για την ομιλία σας, όχι για παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για παρέμβαση, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Ωραία.
Τον λόγο έχει η κ. Κωνσταντοπούλου, Πρόεδρος της Πλεύσης Ελευθερίας, για μία παρέμβαση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν φαντάζομαι να φαντάζεστε ότι Αντιπρόεδρος της Βουλής θα μιλάει έτσι στον Πρόεδρο της Κοινοβουλευτικής σας Ομάδας, όπως μιλάτε εσείς σε εμένα. Είναι ανεπίτρεπτος αυτός ο τρόπος, όπως και ανεπίτρεπτο το γεγονός ότι λειτουργεί αυτή τη στιγμή η Ολομέλεια της Βουλής χωρίς καμία απαρτία, για να κυρωθεί αυτό εδώ το τέρας.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Πρόεδρε, τον χρόνο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η έγνοια του Υφυπουργού Μαρκόπουλου είναι να βάλετε τον χρόνο. 
Καλύτερα ασχοληθείτε με τη σχέση σας με τον Φρουζή της NOVARTIS και με όσα αποκάλυψε πριν από λίγη ώρα ο κ. Σαλμάς για τον άλλο κολλητό σας, τον κ. Γεωργιάδη, κύριε Μαρκόπουλε. 


Κύριε Πρόεδρε, σας απευθύνομαι. 
Η Πλεύση Ελευθερίας θέτει ζήτημα ελλείψεως απαρτίας στη Βουλή κατά τον Κανονισμό της Βουλής, τον οποίο οφείλετε να γνωρίζετε. Είστε Αντιπρόεδρος της Βουλής έντεκα χρόνια, απ’ όταν ήμουν εγώ Πρόεδρος. Είστε Αντιπρόεδρος της Βουλής έντεκα χρόνια. Γιατί το καθεστώς και το σύστημα έχει πάρα πολλά πρόσωπα.
Έγινε μία φοβερή συνεδρίαση προηγουμένως για τις άρσεις ασυλίας, και για τη δική μου και για του κ. Σαλμά, και το ΚΚΕ δεν πήρε τον λόγο καν. Δεν πήρε τον λόγο. Δεν πήρε τον λόγο. Το ΠΑΣΟΚ πήρε τον λόγο. 
Κυρία Σπυριδάκη, εσάς θα συμπαθώ -το ξέρετε- και σας διακρίνω, αλλά ο Κοινοβουλευτικός σας Εκπρόσωπος, ο κ. Μάντζος, που έχει ψηφίσει άρσεις ασυλίας μου με μήνυση του Γεωργιάδη, ήρθε σήμερα να πει ότι τον Γεωργιάδη τον έχει μηνύσει ο Πρόεδρός σας. Μα, ναι. Και τον υπερασπίζομαι τον Πρόεδρό σας κάθε φορά που του επιτίθενται. Το ΠΑΣΟΚ γιατί ψηφίζει τις στημένες διώξεις που στήνει η Νέα Δημοκρατία εναντίον μου; Αυτό πρέπει να το απαντήσει ο κ. Μάντζος. Δεν ψηφίζουν όλοι οι Βουλευτές. Η αλήθεια είναι ότι κάποιοι απέχουν. Αλλά, το σύστημα βρίσκει και τα κάνει. 
Είμαστε σε μία άδεια Βουλή. Άδεια Βουλή! Λαμπρούλης, Μαρκόπουλος,  ο κύριος Βουλευτής -που, με συγχωρείτε, δεν θυμάμαι το όνομά σας-, Σιμόπουλος, Σπυριδάκη, ο κ. Βορύλλας, ο κ. Τσιρώνης, ο κ. Ξανθόπουλος, η κ. Μανωλάκου, ο κ. Παπαηλιού και ο κ. Δελβερούδης. Η Αντιπολίτευση έχει πλειοψηφία. Ένας, δύο τρεις, η Πλεύση Ελευθερίας τέσσερις Βουλευτές: η κ. Κεφαλά, η κ. Ρούσσου, ο Κοινοβουλευτικός μας Εκπρόσωπος και εισηγητής μας εδώ, ο κ. Καζαμίας, και εγώ. Να και ο κ. Βιλιάρδος. 
Κύριε Πρόεδρε, θέτουμε ζήτημα έλλειψης απαρτίας. Δεν μπορεί με άδεια Βουλή να συνεχίζεται η συνεδρίαση. 
Κύριοι της Αντιπολίτευσης, αναλάβετε μαζί μας την ευθύνη να τελειώνει αυτή η κατάσταση, αυτό το κοινοβουλευτικό ξέπλυμα… 
Του δείχνετε, κύριε συνεργάτη μας, του κ. Λαμπρούλη τη διάταξη; Του δείξατε τη διάταξη; Ή με κάτι άλλο ασχολείστε, κύριε Πρόεδρε; 
Θέτω ζήτημα -λέω- ελλείψεως απαρτίας, επί του οποίου θα κληθείτε ως Προεδρεύων να αποφανθείτε. Εμείς προβάλλουμε ένσταση ελλείψεως απαρτίας στη διαδικασία. Κατά τον Κανονισμό της Βουλής, πρέπει να υπάρχουν τουλάχιστον εβδομήντα πέντε Βουλευτές στην Αίθουσα για να συνεδριάζει και αυτή τη στιγμή υπάρχουν ένας, δύο, τρεις, τέσσερις, πέντε, έξι, εφτά, οχτώ, εννιά, δέκα, έντεκα, δώδεκα, δεκατρείς, δεκατέσσερις, δεκαπέντε Βουλευτές. Υπάρχει ξεκάθαρη έλλειψη απαρτίας και επίσης υπάρχει βροντερή πλειοψηφία της Αντιπολίτευσης, έστω και έτσι εκπροσωπούμενης. Και θέτουμε αυτό το ζήτημα. 
Αυτό το οποίο κυρώνεται, αυτό εδώ το «τέρας», ήρθε στη Βουλή τα μεσάνυχτα της Παρασκευής και είναι Τετάρτη. Και μιλάμε για ένα εξαιρετικά σύνθετο κείμενο, που φυσικά ο κ. Μαρκόπουλος δεν το καταλαβαίνει. Φυσικά, ο κ. Μαρκόπουλος δεν έχει και τα προσόντα και τις προϋποθέσεις για να εκτελεί χρέη Υφυπουργού Οικονομικών. Έχει -λέει- πτυχίο από το Ανοιχτό Πανεπιστήμιο στον Πολιτισμό, και βεβαιώνει γι’ αυτό. Τι σχέση έχει ο πολιτισμός με το πρόσωπο αυτό θα μας το βεβαιώσει η Πρυτανεία μάλλον του Ανοικτού Πανεπιστημίου, που εκδίδει και δελτία Τύπου για τα προσόντα του κ. Μαρκόπουλου, κολλητού του κ. Γεωργιάδη, που μαζί τραμπουκίζανε τους εργαζόμενους στο Νοσοκομείο της Νίκαιας. 
Εδώ λοιπόν τίθεται θέμα απαρτίας. 
Κύριε Πρόεδρε, οφείλετε να διαγνώσετε την έλλειψη απαρτίας και να διακόψετε τη διαδικασία. Και μια και προέρχεστε και από κόμμα που λέει ότι είναι απέναντι στο σύστημα, από τη θέση που έχετε εκεί…
Τώρα σας παίρνουν στο τηλέφωνο βλέπω. Θα το δείξει το κανάλι της Βουλής; Μιλάει στο τηλέφωνο. Από κάπου αλλού έρχονται οι εντολές. 
Εδώ πρέπει να διαγνωστεί λοιπόν η έλλειψη απαρτίας και να τελειώσει αυτή η κοροϊδία και κάποιοι να πάψουν να συμπράττουν ή να κάνουν ότι δεν καταλαβαίνουν, την ώρα που εμείς έχουμε ξελαρυγγιαστεί κάνοντας αντιπολίτευση και εισπράττοντας το κόστος της αντιπολίτευσης. Όχι της βολικής αντιπολίτευσης της κ. Κανέλλη, που δίνει διαπιστευτήρια στη Μπακογιάννη και λέει ότι πρέπει να έχουμε πολλές «Ντόρες». Και γι’ αυτό την προστατεύει την κ. Κανέλλη η Νέα Δημοκρατία. Ή που λέει ότι ό,τι έπαθε ο Μυλωνάκης το έπαθε από συκοφαντικά «μανταλάκια». Αν είναι δυνατόν Βουλευτής της Αντιπολίτευσης να δίνει τέτοιου είδους εξυπηρετήσεις! 
Οφείλετε λοιπόν, κύριε Λαμπρούλη, ως Αντιπρόεδρος να διαγνώσετε την έλλειψη απαρτίας και να διακόψετε τη συνεδρίαση. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Πρέπει να μπούμε σε μια σειρά, γιατί ήταν σε αναμονή ο κ. Ξανθόπουλος, ο οποίος είχε ζητήσει τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Εγώ θέλω να απαντήσω. 
ΠΡΟΕΔΡΕΥΩΝ (Γεώργιος Λαμπρούλης): Εσείς θέλετε να απαντήσετε. Ο Υπουργός πρέπει να καταθέσει νομοτεχνικές. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Δώστε τον λόγο στον Κοινοβουλευτικό και θα τις καταθέσω μετά. 
ΠΡΟΕΔΡΕΥΩΝ (Γεώργιος Λαμπρούλης): Πριν απ’ όλα αυτά, θα ανακοινώσω το αποτέλεσμα της διεξαχθείσας ψηφοφορίας για τις άρσεις ασυλίας και θα συνεχίσουμε. Θα δώσω τον λόγο σε όποιον τον ζητήσει, δεν υπάρχει πρόβλημα. 
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσας ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών, πρώτον, της κ. Ζωής Κωνσταντοπούλου Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»  και δεύτερον, του κ. Μάριου Σαλμά. 
Για την πρώτη υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ψήφισαν συνολικά 229 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 160 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 63 Βουλευτές. 
ΠΑΡΩΝ ψήφισαν 6 Βουλευτές. 
Συνεπώς η αίτηση της Εισαγγελικής Αρχής γίνεται δεκτή κατά πλειοψηφία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μην ανακοινώνετε το αποτέλεσμα. Πείτε μας πόσες είναι οι επιστολικές. 
ΠΡΟΕΔΡΕΥΩΝ (Γεώργιος Λαμπρούλης): Για τη δεύτερη υπόθεση του συναδέλφου κ. Μάριου Σαλμά ψήφισαν συνολικά 230 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 157 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 66 Βουλευτές.
ΠΑΡΩΝ ψήφισαν 7 Βουλευτές. 
Συνεπώς η αίτηση της Εισαγγελικής Αρχής γίνεται δεκτή κατά πλειοψηφία.
Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:







ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο παρακαλώ. 
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο για την παρέμβασή σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μην δείχνετε ότι σας ενοχλεί που έχω και τον λόγο. Έχω τον λόγο, ναι. Τι να κάνουμε; Υπάρχει και αυτή η ενοχλητική Αρχηγός, που έχει τον λόγο. Και όσο μπορούμε, εξαντλούμε και τις σεξιστικές πρακτικές και το μπούλινγκ και τους τραμπουκισμούς και τις ασκήσεις εξουσίας για να μην έχει τον λόγο, και αυτή επιμένει να ζητάει τον λόγο! Ντροπή! Ε, κύριε Σιμόπουλε;
Κύριε Λαμπρούλη, πείτε πόσες είναι οι επιστολικές ψήφοι στη διαδικασία της άρσης ασυλίας. Γιατί στην προηγούμενη άρση ασυλίας που κάνατε εναντίον μου ήταν εκατόν δεκατέσσερις οι επιστολικές ψήφοι. Και, όπως τις είδα κιόλας, έχουν μεγάλο ενδιαφέρον. Εκατόν δεκατέσσερις επιστολικές ψήφοι επί εκατόν εβδομήντα, που είπαν να αρθεί η ασυλία μου. Εκατόν δεκατέσσερις ήταν με επιστολή. 
Και μάλιστα ο Πρόεδρος της Βουλής μου λέει: «Θα σβήσω τις υπογραφές, γιατί είναι προσωπικά δεδομένα». Δηλαδή, στη Βουλή, όπου έχουν γίνει ακριβώς τέτοιες μέρες πέρυσι τα αίσχη που έγιναν με την ψηφοφορία για το σκάνδαλο και έγκλημα του ΟΠΕΚΕΠΕ, εξακολουθείτε να κάνετε τη χρήση και κατάχρηση -παρακαλώ μπορείτε να ολοκληρώσετε τη συζήτησή σας!- της επιστολικής ψήφου και τη χρήση και κατάχρηση κάθε διαδικασίας!

Κύριε Λαμπρούλη, παρακαλώ να ανακοινώσετε, όπως έγινε και την προηγούμενη φορά από τον Προεδρεύοντα Γεωργαντά, τον αριθμό των επιστολικών ψήφων. Και θα περιμένω βέβαια να λάβω γνώση και της καταγραφής και καταχώρησης. 
Και θα περιμένω να ακούσω αν έχει κάποια θέση το κόμμα σας για όλη την κακοποίηση που έγινε στην Επιτροπή Δεοντολογίας, γιατί εκεί έγινε και το φοβερό όταν κάλεσα την Άμεση Δράση διότι διεκπεραιωνόταν με βία απόπειρα εκβίασης και απόπειρα υποστήριξης Βουλευτή, η οποία ζητάει χρήματα! Η Συρεγγέλα ζητάει χρήματα και με τη βία επιχειρείτο, με κατάχρηση της διαδικασίας και με κακοποιητική συμπεριφορά Βουλευτή της Νέας Δημοκρατίας που μου απηύθυνε φράσεις αναφοράς στη γενετήσια ελευθερία! Και δεν έχετε πει κουβέντα για αυτό, κουβέντα δεν έχετε πει, αυτό το οποίο έγινε όταν κάλεσα το «100», ξαφνικά όλοι οι κακοποιητές αρχίσανε να αποχωρούν από την Αίθουσα!
Και ξέρετε πού πήγε ο κ. Γεωργαντάς; Πήγε αμέσως δεξιά στα Γραφεία του ΚΚΕ και κάλεσε τον κ. Καραθανασόπουλο σε ενισχύσεις που είχε προηγουμένως αποχωρήσει από τη διαδικασία. Δηλαδή, όταν στριμώχτηκαν οι κακοποιητές Βουλευτές της Νέας Δημοκρατίας στην Επιτροπή Δεοντολογίας, εστράφησαν στα Γραφεία του ΚΚΕ δίπλα και από εκεί βγήκε ο κ. Καραθανασόπουλος, ο οποίος μετά από τρεις ώρες επανήλθε στη διαδικασία. Και τον κατήγγειλα και καταγράφηκε.
Πείτε μας, λοιπόν, τις επιστολικές ψήφους και πείτε μας -μην κάνετε ότι αγνοείτε, γιατί αυτή είναι επίσης μία ακραία σεξιστική συμπεριφορά gaslighting, κύριε Λαμπρούλη από τη Λάρισα- εάν θα κάνετε διαδικασία για την έλλειψη απαρτίας. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Επειδή δεν το γνώριζα και δεν όφειλα να το γνωρίζω, αλλά ρώτησα τις Υπηρεσίες, οι επιστολικές ψήφοι είναι 97. Σας ενημερώνω. Μόλις προ ολίγου ενημερώθηκα από την Υπηρεσία. 
Λοιπόν, κύριε Σιμόπουλε, εσείς για παρέμβαση;
ΑΛΕΞΑΝΔΡΟΣ ΚΑΖΑΜΙΑΣ: Και για τους δύο οι επιστολικές;
ΠΡΟΕΔΡΕΥΩΝ (Γεώργιος Λαμπρούλης): Αφού είναι επιστολικές, ναι και για τους δύο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και για την απαρτία πείτε μας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Για την απαρτία θα μιλήσω, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Σιμόπουλε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κατ’ αρχήν, κυρία Πρόεδρε, έχετε σκοπό να με προπονήσετε σαν Κοινοβουλευτικό Εκπρόσωπο και γι’ αυτό σας ευχαριστώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ορίστε;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Να με προπονήσετε, να μαθαίνω πράγματα γιατί έχετε εμπειρία πολύ μεγαλύτερη από μένα. 
Έμαθα, λοιπόν, ότι το άρθρο το οποίου επικαλείστε αναφέρεται σε άλλο πράγμα. Ποιο άρθρο επικαλείστε από τον Κανονισμό για την έλλειψη απαρτίας; Δεν μου απαντάτε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τρώω μια καραμέλα, κύριε Σιμόπουλε.
ΠΡΟΕΔΡΕΥΩΝ (Γεώργιος Λαμπρούλης): Κύριε Σιμόπουλε, προς το Προεδρείο, παρακαλώ. Δεν θα θέτετε ερωτήματα στους Βουλευτές ή στους Προέδρους σας παρακαλώ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Τρώτε μέσα στην Αίθουσα;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είναι το άρθρο 24. Το άρθρο 24 αναφέρεται, απ’ ό,τι έμαθα -γιατί και εγώ τώρα μαθαίνω- σε αποφάσεις και όχι σε ομιλίες, κυρία Κωνσταντοπούλου. Δεν τίθεται θέμα απαρτίας. Δεν παίρνουμε κάποια απόφαση εδώ. Το άρθρο 24 αναφέρεται σε απαρτία του 1/4  και αναφέρεται ουσιαστικά σε αποφάσεις και όχι σε ομιλίες. Τώρα είμαστε σε ομιλίες.
Επίσης, επειδή ανέφερε η Κοινοβουλευτική σας Εκπρόσωπος για τα θέματα της τρομοκρατίας, για εμάς, για εμένα, τρομοκρατία είναι και οι κουκουλοφόροι με τα τρικάκια. Εδώ είναι που διαφωνούμε. Τρομοκρατία είναι και αυτοί που έρχονται στα σπίτια μας και γράφουν «δολοφόνοι». Και γι’ αυτά δεν έχετε πάρει θέση. 
Βέβαια, δεν έχετε πάρει θέση ούτε για τη δολοφονία, ουσιαστικά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αυτά είναι ψέματα.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Θα μου απαντήσετε.
Επίσης, όσον αφορά τα θέματα της ενδοοικογενειακής βίας, θεωρώ ότι αυτή η Κυβέρνηση τα τελευταία χρόνια έκανε πάρα πολύ σημαντικά πράγματα. 
Ευχαριστώ πολύ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Πρόεδρε, μπορώ να έχω τον λόγο;
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, θα καταθέσετε τις νομοτεχνικές;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μάλιστα. Ευχαριστώ, κύριε Πρόεδρε. 
Με την παρούσα νομοτεχνική τίθεται χρονικός περιορισμός των τεκμαιρόμενων αδειών και πιστοποιητικών στον υπάρχοντα αεροσταθμό έως την ολοκλήρωση των εργασιών του παραχωρησιούχου, δηλαδή τριάντα έξι μήνες από την έναρξη της παραχώρησης. 
Στη συνέχεια, ο παραχωρησιούχος, αφού θα έχει ολοκληρώσει τις προβλεπόμενες εργασίες του, θα μεριμνήσει υποχρεωτικά για την έκδοση όλων των προβλεπόμενων αδειών και πιστοποιητικών. 
(Στο σημείο αυτό ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 
































ΠΡΟΕΔΡΕΥΩΝ (Γεώργιος Λαμπρούλης): Ωραία. Αφού κατετέθη,  παρακαλώ να μοιραστεί και στις Κοινοβουλευτικές Ομάδες.
Τον λόγο έχει ζητήσει ο κ. Καραθανασόπουλος και μετά για μια παρέμβαση ο κ. Ξανθόπουλος.
Ορίστε, κύριε Καραθανασόπουλε.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε. 
Δεν θα τον παίρναμε τον λόγο, αλλά επειδή ειπώθηκαν τερατώδη πράγματα, συκοφαντικά σε βάρος του ΚΚΕ, οφείλουμε να δώσουμε μια απάντηση και ελπίζω να είναι και η τελευταία φορά που θα χρειαστεί αυτό. 
Πρώτο, στη συγκεκριμένη συνεδρίαση της Επιτροπής Δεοντολογίας πήραμε τον λόγο και τοποθετηθήκαμε ως ΚΚΕ, καταγγέλλοντας τη διαδικασία αναφορών σε βάρος πολιτικών προσώπων και της κ. Κωνσταντοπούλου, τονίζοντας ότι αυτά τα ζητήματα δεν λύνονται με αναφορές, αλλά με πολιτικό τρόπο. Αυτό, απ’ ό,τι ξέρω, έκαναν και τα υπόλοιπα κόμματα και το ΠΑΣΟΚ και ο ΣΥΡΙΖΑ. Και αποχωρήσαμε από αυτήν τη διαδικασία μέχρι να ολοκληρωθεί η Επιτροπή Δεοντολογίας, γιατί μετά υπήρχε και δεύτερη συνεδρίαση που αφορούσε άρση ασυλίας της κ. Κωνσταντοπούλου, παραμένοντας μέχρι ολοκληρώσει η πρώτη και να πάμε στη δεύτερη συζήτηση. 
Όταν έγιναν αυτά που γίνανε στο διάδρομο και μπροστά σε όλους, δημοσιογράφους και άλλους Βουλευτές, ρώτησα τον Γεωργαντά αν θα γίνει η δεύτερη συνεδρίαση για την άρση ασυλίας. Ούτε καν στα Γραφεία του κόμματος ήρθε ο κ. Γεωργαντάς, ούτε συνεννοηθήκαμε αν θα γίνει η δεύτερη συνεδρίαση. Είναι κάτι πολύ απλό, για να μείνω ή να φύγω. 
Και από αυτήν την άποψη, το καταλαβαίνετε πολύ καλά, κύριε Πρόεδρε.
Δεν λέω για τους χαρακτηρισμούς που εκτόξευσε σε βάρος μου η κ. Κωνσταντοπούλου. 
Όμως, θα πω το εξής για να τελειώσουμε: Το τέλος του κατήφορου είναι ο βούρκος. Αυτό το λέω για την κ. Κωνσταντοπούλου.
Ευχαριστώ πολύ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον λόγο, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Λοιπόν, θα δώσουμε τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας, την κ. Κωνσταντοπούλου, για την παρέμβασή της. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ πραγματικά, κύριε Καραθανασόπουλε, απορώ που λέτε ότι εκπροσωπείτε τον λαϊκό κόσμο και αυτό που ήρθατε να πείτε στην Ολομέλεια της Βουλής που συνεδριάζει άδεια με Προεδρεύοντα τον Αντιπρόεδρό σας, που του έχω θέσει εδώ και αρκετή ώρα ζήτημα απαρτίας, αυτό που ήλθατε να πείτε είναι ότι εγώ είμαι ο βούρκος και ο κατήφορος! 
Χαίρομαι πάρα πολύ, κύριε Καραθανασόπουλε, που τα βρίσκετε τόσο καλώς καμωμένα. Δεν βρήκατε ούτε βούρκο ούτε κατήφορο στην Κυβέρνηση. Δεν βρήκατε ποτέ μια λέξη να πείτε προσωπικά για κανένα κυβερνητικό πρόσωπο. Το μόνο πρόσωπο στο οποίο επιτίθεστε προσωπικά είμαι εγώ και αυτό ξέρετε, δεν είναι ούτε λαϊκό ούτε αριστερό και δεν έχει και καμία σχέση με τους ιστορικούς αγώνες του ΚΚΕ και των κομμουνιστών στη χώρα αυτή. Καμία σχέση!
Αν σας φαίνονται αστεία αυτά, εγώ δεν γελάω γιατί τιμώ τους ανθρώπους που δώσανε τη ζωή τους και την ελευθερία τους σε δύσκολα χρόνια. Δεν τιμώ αυτούς που γίνανε ιδιοκτήτες των αγώνων άλλων ανθρώπων, καθίσανε στα γραφεία, αφήνουνε τα έδρανά τους κενά μονίμως, εισπράττοντας τις αποζημιώσεις. Αφήνουν ακόμα και τα έδρανά τους με σκουπίδια μονίμως, την ώρα που υπερασπίζεστε τους εργαζομένους και μονίμως φεύγετε από τη Βουλή, αφήνοντας τα μπουκάλια σας, τα χαρτιά σας, τα σκουπίδια σας, να τα μαζέψει κάποιος.  
Ποιος; Ποιος; Η Κοινοβουλευτική Ομάδα της Πλεύσης Ελευθερίας δεν αφήνει μισή καρφίτσα, γιατί δεν θεωρούμε ότι είναι κανένας εδώ για να μας υπηρετεί και να μαζεύει τα σκουπίδια μας!
Βούρκο και κατήφορο, κύριε Καραθανασόπουλε, να απευθύνετε, αν έχετε τα κότσια, στον κ. Άδωνι Γεωργιάδη, αν έχετε τα κότσια, κύριε Καραθανασόπουλε! Και ο κ. Λαμπρούλης, αν έχει τα κότσια, να καταφερθεί προσωπικά στους εκπροσώπους του βούρκου και του κατήφορου, που έρχεστε σ’ όλες τις Επιτροπές για διορισμούς προσώπων και λέτε «δεν έχουμε τίποτα προσωπικό». Δεν είναι προσωπικά τα θέματα. Είναι πολιτικά τα θέματα. Ποτέ δεν έχετε καταφερθεί προσωπικά με τον αήθη τρόπο με τον οποίον επιτίθεστε σ’ εμένα, πότε; Όταν επιτίθεται σ’ εμένα όλο το σύστημα.
Αφήστε, λοιπόν, αυτά τα σάπια, κύριε Καραθανασόπουλε! Αντί να καταγγείλετε αυτούς που κακοποιούν και αυτούς που στοχοποιούν, προσπαθήσατε να πάρετε ίσες αποστάσεις. Δεν κάνουν έτσι οι αγωνιστές. Οι αγωνιστές δεν παίρνουν ίσες αποστάσεις! Οι αγωνιστές διακρίνουν ποιος είναι ο βαλλόμενος και ποιος είναι ο επιτιθέμενος, ποιος είναι η εξουσία και ποιος μάχεται για τους πολίτες. Ούτε οι αγωνιστές κάνουν συνεννοήσεις με τον Γεωργαντά στον διάδρομο, όπως μας λέτε. Μετά τη συνεννόησή σας στον διάδρομο, ξαναμπήκατε μέσα στην Επιτροπή εις επικουρίαν των Βουλευτών της Νέας Δημοκρατίας! Αυτή είναι η αλήθεια, αυτό συνέβη και όταν σας κατήγγειλα και καταγράφηκε στα Πρακτικά ότι ξαναμπήκατε, όταν σας χρειάστηκαν δηλαδή, αποχωρήσατε ξανά. 
Βούρκο, λοιπόν, και κατήφορο να απευθύνετε, αν τολμάτε και έχετε  τα κότσια, εκεί που υπάρχει ο βούρκος και ο κατήφορος. 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βούρκο και κατήφορο από επαγγελματίες τις επανάστασης με τους μισθούς! Έδωσαν άνθρωποι τη ζωή τους και είναι οι άλλοι εδώ επαγγελματίες και γελάνε!
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κύριε Ξανθόπουλε.
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κύριε Πρόεδρε.
Νομίζω ότι το γεγονός της ημέρας είναι η τοποθέτηση του κ. Σαλμά. Με πολύ χαρακτηριστικό και εμφατικό τρόπο νομίζω ότι θέτει ξανά σε κίνηση την πολιτική διαδικασία για την υπόθεση της Novartis και εδώ βέβαια θα κριθούμε όλοι και πρωτίστως η ελληνική δικαιοσύνη, η οποία θα εξετάσει και θα κρίνει αν πρέπει να ανασύρει την αρχειοθετηθείσα δικογραφία, διότι εδώ έχουν εισφερθεί κάποια στοιχεία τα οποία χρήζουν αξιολόγησης.
 Σε ό,τι αφορά το νομοσχέδιο, πολλές φορές έχω σκεφτεί τη θέση των Βουλευτών της κυβερνητικής Πλειοψηφίας, οι οποίοι ακολουθούν εκόντες άκοντες τη διαδικασία ψηφοφορίας του νομοσχεδίου και δεν ξέρω αν ειλικρινά σ’ ένα ογκωδέστατο νομοσχέδιο, το οποίο είναι εκατοντάδες σελίδες…
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Χίλιες πεντακόσιες!
ΘΕΟΦΙΛΟΣ ΞΑΝΘΟΠΟΥΛΟΣ:  Χίλιες πεντακόσιες λέει η κ. Σπυριδάκη που το φυλλομέτρησε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι αριθμημένες.
ΘΕΟΦΙΛΟΣ ΞΑΝΘΟΠΟΥΛΟΣ: Δεν ξέρω, λοιπόν, αν οι Βουλευτές της κυβερνητικής Πλειοψηφίας έχουν δει τις παραμέτρους αυτού που καλούνται να ψηφίσουν. Μάλιστα, είναι ένα νομοσχέδιο το οποίο εισήχθη στη Βουλή μόλις την Παρασκευή. Όταν έχουμε μια τέτοια τακτική από πλευράς Κυβέρνησης, την οποίαν έχουμε στηλιτεύσει και εμείς ως ΣΥΡΙΖΑ, αλλά και τα άλλα κόμματα της Αντιπολίτευσης και ως διαδικασία στις Επιτροπές και ως διαδικασία στην Ολομέλεια, ειλικρινά προσπαθούμε να κάνουμε τη δουλειά μας, αυτήν την οποίαν έχουμε ορκιστεί να υλοποιούμε κάθε φορά στις συνεδριάσεις της Βουλής, αλλά με τον τρόπο που καλούμαστε να το κάνουμε, ειλικρινά αισθάνομαι ότι παλεύουμε με μια νοοτροπία καθεστωτική, η οποία υποβαθμίζει πλήρως τον κοινοβουλευτικό διάλογο.
Έρχεται, λοιπόν, η Κυβέρνηση και μας λέει: «Έχω δώσει 14 αεροδρόμια της χώρας στη Fraport, κρίνω ότι πρέπει να δώσω και ένα ακόμη, αυτό της Καλαμάτας, σε μια συνένωση επιχειρηματικών δυνάμεων, στην οποία κυρίαρχη παραμένει η Fraport». 
Καταρχάς, έχει αναρωτηθεί κανείς από την Πλειοψηφία πώς εξελίσσονται οι υπόλοιπες παραχωρήσεις; Όλα αυτά τα αεροδρόμια έχουν γίνει με τον πλούτο του ελληνικού λαού, με τον μόχθο του ελληνικού λαού. Τα δώσαμε στη Fraport. Πολύ ωραία. Παρακολουθεί κανείς την εξέλιξη αυτών των αεροδρομίων; Είναι ενισχυτικό της άποψης να δώσουμε και το δέκατο πέμπτο στη Fraport ή στο σχήμα στο οποίο συμμετέχει η Fraport; Με ποιον τρόπο αξιοποιήθηκαν, όχι από άποψη καταβολής μισθώματος μόνο, αλλά και από άποψη επιπλέον πλεονεκτημάτων για τις τοπικές κοινωνίες από τη λειτουργία ενός αεροδρομίου; 
Κυρίες και κύριοι της Πλειοψηφίας, το αεροδρόμιο δεν είναι μια αμιγώς επιχειρηματική δραστηριότητα στην οποία μπορείτε να το απολογίσετε με διαδικασίες κόστους-οφέλους. Το αεροδρόμιο ουσιαστικά είναι, αν θέλετε, η ατμομηχανή, ο εμβρυουλκός μιας ανάπτυξης που διαχέεται σε ευρύτερες κοινωνικές δυνάμεις και σε τοπικό και σε κοινωνικό επίπεδο. Αυτόν τον ρόλο έρχεται να υλοποιήσει, να επιτελέσει η λειτουργία ενός αεροδρομίου. Στην παράμετρο αυτήν που θέτουμε εμείς, στο 1.500 σελίδων νομοθέτημα δεν υπάρχει κανενός είδους αναφορά. 
Πάω στη δική σας τεχνοκρατική προσέγγιση. Υπάρχει μια σειρά ενστάσεων, για τις οποίες δεν υπάρχει προς το παρόν καμία απάντηση. Είναι πιθανό να αυξηθούν απότομα τα αεροδρομικά τέλη. Είναι καθοριστική η απουσία θεσμικής εκπροσώπησης στην κοινωνία, στο εταιρικό σχήμα που παίρνει τη λειτουργία του αεροδρομίου. Υπάρχει κίνδυνος εξαιτίας της αύξησης των αεροδρομικών τελών να περιοριστούν οι πτήσεις χαμηλού κόστους. Το είδαμε να συμβαίνει αυτό πρόσφατα στη Θεσσαλονίκη με την αποχώρηση της Ryanair. Σαράντα χρόνια είναι η παραχώρηση για 125 εκατομμύρια ευρώ. Είναι πολύ μεγάλο το χρονικό διάστημα της παραχώρησης. Καθυστερούν οι ουσιαστικές επενδύσεις και ουσιαστικά είναι περιορισμένη η σαφήνεια ως προς το πότε θα κατασκευαστεί ο νέος αεροσταθμός.
Υπάρχει μία παράμετρος η οποία πρέπει να μας προβληματίσει. Είναι η συμμετοχή του Ομίλου Κωνσταντακόπουλου. Είναι ο Όμιλος που έχει στην ιδιοκτησία του το περίφημο Costa Navarino, ο οποίος είναι ταυτόχρονα ο ισχυρότερος τουριστικός παράγοντας της περιοχής. 
Είναι ενδεικτικό βέβαια ότι η αρχική αντίδραση δεν προήλθε από τοπικούς φορείς, αλλά από τη Ryanair. Δεν υιοθετώ τις καταγγελίες, αλλά οφείλω να τις εισφέρω στη δημόσια συζήτηση, γιατί ακριβώς αυτά είναι τα στοιχεία τα οποία πρέπει να λάβει υπόψη της η Κυβέρνηση, όταν φέρνει ένα νομοθέτημα. Λέει η εταιρεία ότι ενδεχομένως από την απότομη αύξηση των τελών να καταστεί το αεροδρόμιο μη ανταγωνιστικό. Θα πληγεί η επιβατική κίνηση, θα ενισχυθεί -αντί να αντιμετωπιστεί- η εποχικότητα.
Τέλος, η παραχώρηση ευνοεί την κερδοφορία του μονοπωλιακού διαχειριστή σε βάρος του τουρισμού και των περιφερειακών προορισμών. Από πλευράς τοπικής θεωρούμε ότι η συμμετοχή του Ομίλου Κωνσταντακόπουλου είναι ένα πολύ ευαίσθητο σημείο. Έχει βεβαίως πλεονεκτήματα, διότι έχει βαθιά γνώση της τουριστικής αγοράς της Μεσσηνίας, έχει άμεσο, ιδιοτελές -αν θέλετε- προσωπικό, ατομικό συμφέρον να αυξηθούν οι διεθνείς αφίξεις, μπορεί να συμβάλει στην προσέλκυση αεροπορικών συνδέσεων, αποτελεί επενδυτή με πραγματική παρουσία στην περιοχή, αλλά από την άλλη μεριά τίθεται ένα θέμα συγκέντρωσης συμφερόντων και σύγκρουσης συμφερόντων, θα έλεγα, διότι ο σημαντικότερος ιδιωτικός τουριστικός όμιλος της περιοχής αποκτά συμμετοχή και επιρροή στη βασική πύλη των διεθνών αφίξεων. 
Σκεφτείτε ένα άλλο πλαίσιο. Ίση μεταχείριση όλων των τουριστικών επιχειρήσεων. Διαφάνεια στις εμπορικές συμφωνίες και στις δράσεις προώθησης. Μη προνομιακή μεταχείριση συγκεκριμένων ξένων ξενοδοχειακών εγκαταστάσεων. Ισόρροπη ανάπτυξη Καλαμάτας, Μάνης, Πυλίας, Τριφυλίας και υπόλοιπης Πελοποννήσου. Αυτό που λέμε να διαχέεται η ανάπτυξη. Διαφανής διάθεση χώρων προβολής και εμπορικών σημάτων. Δυνατότητα εξυπηρέτησης διεθνών αποστολών. Αυτά όλα θα ήταν σε ένα άλλο μοντέλο διαχείρισης όπου ο κυρίαρχος παίκτης της περιοχής δεν θα είχε αυτή την προνομιακή θέση. Τι απαντάτε, λοιπόν, σε αυτά τα ερωτήματα; 
Επιπλέον, δεν εντοπίσαμε στη σύμβαση υποχρεωτική επένδυση σε αυτοτελή εμπορευματικό σταθμό, σε ψυχόμενη αποθήκη για τα ευαίσθητα προϊόντα της περιοχής, ψυκτικούς θαλάμους διαφορετικών θερμοκρασιών, εγκαταστάσεις προσωρινής συντήρησης νωπών προϊόντων, ψυκτική αλυσίδα από τον παραγωγό μέχρι το αεροσκάφος, τελωνειακή αποθήκη ειδικά για cargo, φυτοϋγειονομικούς ή κτηνιατρικούς ελέγχους, χώρο διαλογής και τυποποίησης συσκευασίας. Εξοπλισμό παλετoδιαχείρισης ULD. Cargo loaders και ειδικό εξοπλισμό φόρτωσης. Εγκαταστάσεις ταχείας μεταφοράς από ψυκτικό φορτηγό σε αεροσκάφος. Ανάπτυξη τακτικών εμπορευματικών πτήσεων. Συγκεκριμένο χρονοδιάγραμμα επένδυσης cargo. Όλα αυτά, δηλαδή, που είναι στοιχεία λειτουργίας ενός αεροδρομίου το οποίο μπορεί να ενσωματώσει και να προωθήσει τα τοπικά προϊόντα και την τοπική ανάπτυξη απέχουν, απουσιάζουν από τη σύμβαση που μας έχετε παρουσιάσει. Άρα, ελάχιστα πράγματα ενδεχομένως από την αλλαγή της χρήσης του αεροδρομίου μπορούν να προκύψουν για την τοπική οικονομία. Και αυτό είναι ένα πάρα πολύ μεγάλο ζήτημα. 
Και ερχόμαστε ακριβώς στο πολιτικό διακύβευμα αυτής της σύμβασης, διότι κατά την άποψή μας το αεροδρόμιο το οποίο έχει κατασκευαστεί με πόρους του ελληνικού δημοσίου, δηλαδή του ελληνικού λαού, καλείται να παίξει κι έναν διαφορετικό ρόλο. Να είναι ο καταλύτης ανάπτυξης, ο εμβρυουλκός, όπως τον χαρακτήρισα, παράλληλων δράσεων ενώ με την ιδιωτικοποίηση το εταιρικό σχήμα που αναλαμβάνει και κυρίως τη συμμετοχή ενός μεγάλου παίκτη της περιοχής είναι πολύ λογικό να χάσει αυτή τη δυναμική. 
Xάνει αυτή τη δυναμική, γιατί με βάση τη σύμβαση που μας έχετε φέρει τίποτε από τις προϋποθέσεις για τη διάχυση του πλεονεκτήματος της κερδοφορίας αυτού του επιχειρηματικού σχήματος από τη διάχυση αυτή δεν φτάνει στις τοπικές κοινωνίες. Γιατί; Γιατί λείπουν οι τυπικές προϋποθέσεις, οι εγκαταστάσεις. Ανέφερα ακροθιγώς. Υπάρχουν κι άλλα αλλά δεν θέλω να κάνω μία λεπτομερειακή και τεχνοκρατικού τύπου ομιλία. Και βεβαίως υπάρχει ο ισχυρός παίκτης της περιοχής ο οποίος έχει κάθε λόγο να διαχειριστεί, να μανιπουλάρει, να κατευθύνει το τουριστικό προϊόν προς τις επιχειρήσεις που αυτός έχει τον πρώτο, για να μην πω τον αποκλειστικό, λόγο. Δηλαδή, ακόμη και μία ιδιωτικοποίηση που θα μπορούσε υπό άλλες συνθήκες να μην είναι bonus για έναν άνθρωπο, για ένα επιχειρηματικό σχήμα, το οποίο θα λειτουργήσει ανταγωνιστικά με το υπόλοιπο οικοσύστημα των τουριστικών επιχειρήσεων της περιοχής, χάνει τη δυναμική του διότι υπάρχει ένας παίκτης ο οποίος θα τα ρυθμίσει κατά το δοκούν. 
Βεβαίως από την ιδιωτικοποίηση αυτή ενδεχομένως να έχουμε μεγαλύτερες αφίξεις αλλά κανείς δεν μπορεί να μας πει πού θα κατευθυνθούν αυτές οι αφίξεις και αν ο μονοπωλιακός πάροχος τουριστικών υπηρεσιών που είναι το Costa Navarino -να χρησιμοποιήσω τον εμπορικό τίτλο- θα καρπωθεί τη μερίδα του λέοντος και οι υπόλοιποι τουριστικοί πράκτορες, η υπόλοιπη αγορά -να μην πω μόνο για τον τουρισμό- θα παρακολουθεί τα τρένα να περνούν, εννοώ τους τουρίστες να περνούν. Άρα, ούτε από πλευράς διασφάλισης ενός κοινωνικού πλεονάσματος στην τοπική περιοχή έχουμε αποτέλεσμα, ούτε από πλευράς δέσμευσης της εταιρείας που θα αναλάβει για να δημιουργήσει τις εγκαταστάσεις που θα είναι η προϋπόθεση για να υπάρχει αύξηση της κίνησης και άρα διάχυση του όποιου θετικού αποτελέσματος στην κοινωνία υπάρχουν. 
Τρίτον και σημαντικό υπάρχει κάποιος ο οποίος έχει αποχρώντα λόγο, προσωπικό συμφέρον, ατομικό επιχειρηματικό συμφέρον να κατευθύνει όλη την πλειονότητα της τουριστικής κίνησης στις δικές του επιχειρήσεις. Άρα, λοιπόν, ακόμη και με τη δική σας λογική αυτή η ιδιωτικοποίηση η οποία είναι για 40 χρόνια μόνο 125 εκατομμύρια και χωρίς τις προϋποθέσεις που θέτω δεν μπορεί να φέρει τα αποτελέσματα τα οποία θα μπορούσε ενδεχομένως υπό άλλες συνθήκες να φέρει για την τοπική οικονομία, για την τοπική κοινωνία. 
Καταλήγω με το εξής. Δεν αρκεί που ιδιωτικοποιείτε τα πάντα. Τα ιδιωτικοποιείτε και άτσαλα και σε βάρος του κοινωνικού συνόλου. Βεβαίως κάθε ιδιωτικοποίηση κατά βάση υποκρύπτει τον χαμένο ο οποίος είναι το κοινωνικό σύνολο. Αλλά εδώ έχουμε μία πολύ χαρακτηριστική περίπτωση όπου μια δημόσια υποδομή που είναι το αεροδρόμιο της Καλαμάτας ιδιωτικοποιείται, μπαίνει ένα επιχειρηματικό σχήμα στο οποίο προνομιακή σχέση έχει ένας συγκεκριμένος επιχειρηματίας και πολύ φοβούμαστε ότι σε πολύ λίγο διάστημα αυτό θα αποτελέσει μία ΙΧ ιδιωτικοποίηση. 
Σας ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Έχω την τιμή να ανακοινώσω στο Σώμα ότι ο κ. Σωκράτης Φάμελλος ανακοινώνει στους κυρίους και τις κυρίες συναδέλφους ότι με την από 22 Ιουλίου 2026 επιστολή του προς τον Πρόεδρο της Βουλής γνωστοποιεί την ανεξαρτητοποίησή του από την Κοινοβουλευτική Ομάδα ΣΥΡΙΖΑ- Προοδευτική Συμμαχία. 
(Η προαναφερθείσα επιστολή καταχωρίζεται στα Πρακτικά και έχει ως εξής:

ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Σιμόπουλος και μετά θα συνεχίσουμε με τις δευτερολογίες των εισηγητών και ειδικών αγορητών. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά θα ήθελα τον λόγο, κύριε Πρόεδρε. 
Για την απαρτία δεν θα κάνετε τίποτα; Για την απαρτία δεν θα κάνετε τίποτα; 
ΠΡΟΕΔΡΕΥΩΝ (Γεώργιος Λαμπρούλης): Κύριε Σιμόπουλε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με αγνοείτε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, επιτέλους να μιλήσουμε σήμερα για το θέμα του υπό ψήφιση νομοσχεδίου, για την υπογραφή της σύμβασης. Η σημερινή συζήτηση δεν αφορά απλώς ακόμη μια σύμβαση παραχώρησης. Αφορά τον τρόπο με τον οποίο αντιλαμβανόμαστε την ανάπτυξη της χώρας. Αφορά το αν η Ελλάδα θα συνεχίσει να αλλάζει ή αν θα επιστρέψει στις λογικές της ακινησίας. Αποτελεί μια ακόμη απόδειξη επίσης η σημερινή σύμβαση ότι παρά το ότι έχουμε μπει σε μία μακρά προεκλογική περίοδο η Κυβέρνηση δεν παρουσιάζει μεταρρυθμιστική κόπωση. Μετά από επτά χρόνια διακυβέρνησης δεν έχει εξαντλήσει τη δυναμική της.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού είναι όμως η δυναμική; Δεν είναι κανείς εδώ. Άδεια η Βουλή.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Η σημερινή συζήτηση αποτελεί την καλύτερη απάντηση σε αυτό. Ποια μεταρρυθμιστική κόπωση να υπάρχει όταν σήμερα κυρώνουμε μία ακόμη μεγάλη παραχώρηση υποδομής; Ποια μεταρρυθμιστική κόπωση υπάρχει όταν συνεχίζονται οι ιδιωτικοποιήσεις που προσελκύουν επενδύσεις, δημιουργούν θέσεις εργασίας και αυξάνουν την ανταγωνιστικότητα της χώρας. Ποια μεταρρυθμιστική κόπωση υπάρχει όταν η Ελλάδα δεν φοβάται πλέον να συνεργαστεί με σοβαρούς διεθνείς επενδυτές αλλά αντίθετα τους προσελκύει; 
Η Κυβέρνηση απέδειξε ότι δεν αντιμετωπίζει τις μεταρρυθμίσεις ως επικοινωνιακά συνθήματα, αλλά ως διαρκή πολιτική επιλογή. Το αποδείξαμε με τη ΔΕΗ, το αποδείξαμε με το Ελληνικό, το αποδείξαμε με τα λιμάνια, το αποδεικνύουμε με τα αεροδρόμια. Και, σήμερα, το αποδεικνύουμε ξανά με το Αεροδρόμιο της Καλαμάτας. 
Οι μεταρρυθμίσεις δεν γίνονται, κυρίες και κύριοι συνάδελφοι, γιατί το ζητούν οι αγορές. Γίνονται γιατί τις χρειάζεται η κοινωνία, για να έχουμε καλύτερες υπηρεσίες, για να κινητοποιούνται ιδιωτικά κεφάλαια, αντί να επιβαρύνεται ο Έλληνας φορολογούμενος. Για να δημιουργούνται νέες δουλειές, για να αυξάνεται το εθνικό προϊόν. 
Αυτή είναι η μεγάλη διαφορά της σημερινής Κυβέρνησης από όσους εξακολουθούν να αντιμετωπίζουν κάθε ιδιωτική επένδυση ως απειλή. Η Σύμβαση παραχώρησης του Διεθνούς Αερολιμένα Καλαμάτας αποτελεί, επίσης, μία ακόμη ψήφο εμπιστοσύνης στην ελληνική οικονομία, με σημαντικό επενδυτικό πρόγραμμα, με αναβάθμιση των εγκαταστάσεων, με σύγχρονες υπηρεσίες και με προοπτική να εξελιχθεί το αεροδρόμιο σε έναν ακόμη ισχυρό αναπτυξιακό πυλώνα για τη Μεσσηνία και συνολικά για την Πελοπόννησο. 
Η τουριστική ανάπτυξη της περιοχής τα τελευταία χρόνια δημιουργεί αυξημένες ανάγκες. Το σημερινό αεροδρόμιο δεν μπορεί πλέον να ανταποκριθεί στις απαιτήσεις της επόμενης δεκαετίας. Γι’ αυτό ακριβώς η παραχώρηση αυτή δεν είναι πολυτέλεια. Είναι αναγκαιότητα. Και εδώ αξίζει να μιλήσουμε συνολικά για τις ιδιωτικοποιήσεις των υποδομών, γιατί τα στοιχεία είναι αμείλικτα. Η μεγαλύτερη απόδειξη επιτυχίας αποτελεί η παραχώρηση των δεκατεσσάρων περιφερειακών αεροδρομίων. 
Θυμάμαι πολύ καλά τις αντιδράσεις. Ακούσαμε τότε ότι θα καταστραφούν οι τοπικές κοινωνίες, ότι θα χαθεί ο δημόσιος έλεγχος, ότι θα αυξηθούν τα προβλήματα. Συνέβη ακριβώς το αντίθετο. Τα αεροδρόμια εκσυγχρονίστηκαν, οι υπηρεσίες αναβαθμίστηκαν, οι επιβάτες αυξήθηκαν. Η εικόνα της Ελλάδας προς εκατομμύρια επισκέπτες άλλαξε θεαματικά. Τα περιφερειακά αεροδρόμια απέκτησαν υποδομές αντάξιες ενός σύγχρονου ευρωπαϊκού κράτους. 
Κανείς, πλέον, δεν αμφισβητεί ότι εκείνη η απόφαση ήταν σωστή. Αντιθέτως, αποτελεί σήμερα σημείο αναφοράς για το πώς μπορούν οι συμπράξεις δημοσίου και ιδιωτικού τομέα να λειτουργήσουν προς όφελος του πολίτη. Και η επιτυχία αυτή δεν σταματάει εδώ. Η χώρα συνεχίζει την ίδια στρατηγική, με νέες παραχωρήσεις, με νέες επενδύσεις, με νέο κύκλο αναβάθμισης των αεροπορικών υποδομών. Γιατί η Ελλάδα εξελίσσεται σε σημαντικό τουριστικό, επιχειρηματικό και μεταφορικό κόμβο της Νοτιοανατολικής Ευρώπης και αυτό απαιτεί σύγχρονες υποδομές, όχι υποδομές της δεκαετίας του 1980.
Κυρίες και κύριοι συνάδελφοι, επιτρέψτε μου μια σύντομη αναφορά και στα έργα στη Μεσσηνία, γιατί σε κάποια από αυτά -την περίοδο 2012-2014- ως Γενικός Γραμματέας Δημοσίων Έργων συνέβαλα και εγώ αποφασιστικά ώστε να προχωρήσουν. Ένα έργο που εδώ μπορεί να το ξέρει μόνο ο εισηγητής μας, ο Περικλής Μαντάς, το έργο Σουληνάρι - Κορυφάσιο έχει και τη δική μου υπογραφή. Ένα έργο σημαντικό, όπως είναι επίσης το έργο Ριζόμυλος - Πύλος, σε επίπεδο μελετών έχει και τη δική μου συμβολή. 
Και όλα αυτά είναι ένας κρίκος στη συνολική αναβάθμιση των μεταφορών στη Μεσσηνία, γιατί οι υποδομές αυτές δεν είναι αποσπασματικές. Ο σύγχρονος οδικός άξονας, το αναβαθμισμένο αεροδρόμιο και το τουριστικό προϊόν λειτουργούν συμπληρωματικά. Έτσι δημιουργείται πραγματική ανάπτυξη. Έτσι αυξάνονται οι επενδύσεις. Έτσι δημιουργούνται καλύτερα εισοδήματα για τις τοπικές κοινωνίες. 
Κυρίες και κύριοι συνάδελφοι, η Ελλάδα του 2026 δεν θυμίζει σε τίποτα την Ελλάδα που παραλάβαμε. Σήμερα εκτελείται το μεγαλύτερο πρόγραμμα υποδομών των τελευταίων δεκαετιών. Ο ΒΟΑΚ στην Κρήτη προχωρά, το Flyover της Θεσσαλονίκης κατασκευάζεται, ο Ε65 ολοκληρώθηκε και αύριο εγκαινιάζεται, σε πολύ λίγες εβδομάδες η επέκταση του μετρό της Θεσσαλονίκης προς Καλαμαριά θα είναι γεγονός. Νέοι οδικοί άξονες, σιδηροδρομικά έργα, λιμενικές παρεμβάσεις, έργα αντιπλημμυρικής προστασίας, ενεργειακές διασυνδέσεις και έργα ύδρευσης εξελίσσονται σε όλη τη χώρα. Η Ελλάδα δεν μένει στάσιμη. Η Ελλάδα χτίζει, η Ελλάδα επενδύει, η Ελλάδα αλλάζει. Και η σημερινή σύμβαση για το Αεροδρόμιο της Καλαμάτας αποτελεί ακόμη έναν κρίκο αυτής της μεγάλης αλυσίδας μετασχηματισμού της χώρας.
Όσον αφορά κάποιες αντιρρήσεις της παραχώρησης, λόγω και της στρατιωτικής λειτουργίας, η Σύμβαση προβλέπει δικαιώματα και υποχρεώσεις σε ζητήματα κρατικής λειτουργίας. Να τονίσω, επίσης, ότι την κύρωση της παραχώρησης των προηγούμενων δεκατεσσάρων αεροδρομίων είχε ψηφίσει τότε και ο ΣΥΡΙΖΑ και το ΠΑΣΟΚ. 
Γι’ αυτό, με όλα τα παραπάνω, νομίζω ότι αξίζει η υπερψήφιση του παρόντος νομοσχεδίου που θα έρθει στο τέλος μιας μεγάλης διαδρομής που, όπως είπε και ο Κοινοβουλευτικός Εκπρόσωπος του ΠΑΣΟΚ, ξεκίνησε από τον καπετάνιο τον Κωνσταντακόπουλο πριν πολλά χρόνια, όταν χρειάστηκε να μαζέψει πενήντα χιλιάδες έγγραφα για να ξεκινήσει τη διαδικασία και σήμερα δεν λέω ότι ολοκληρώνεται, αλλά γίνεται ένα ακόμη αποφασιστικό βήμα. Γιατί είμαι σίγουρος ότι οι επενδυτές της περιοχής, αξιοποιώντας και το αεροδρόμιο και την παραχώρηση, θα προχωρήσουν και σε άλλες σημαντικές επενδύσεις. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Λοιπόν, συνεχίζουμε και καλούμε στο Βήμα την Πρόεδρο της Κοινοβουλευτικής Ομάδας της Πλεύσης Ελευθερίας, την κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Ζήτησε τον λόγο η Κοινοβουλευτική μας Εκπρόσωπος. Να μιλήσει πρώτα και εγώ θα πάρω τον λόγο μετά.
ΠΡΟΕΔΡΕΥΩΝ (Γεώργιος Λαμπρούλης): Θέλετε παρέμβαση, κυρία Κεφαλά; 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Ωραία, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε, για την παραχώρηση του χρόνου.
Εγώ θα ήθελα να πω τα πράγματα από τη δική μου τη μεριά, που με είχε κατηγορήσει ο κ. Γεωργαντάς ότι είμαι ευαίσθητη. Εγώ δεν το βλέπω για κάτι κακό αυτό. Το βλέπω, μάλλον, θετικό. 
Ξέρετε, η κυρία Ρούσσου πριν από λίγο, όταν υπήρχε αυτή η αντιπαράθεση με το ΚΚΕ, μου είπε «στεναχωριέμαι». Πραγματικά δεν μας είναι ευχάριστο να έχουμε αντιπαράθεση με το ΚΚΕ. Όταν, όμως, σκέφτομαι εικόνες όπως η χθεσινή με τον κ. Καιρίδη να λέει αυτά τα κατάπτυστα που είπε, με ελεεινή επιχειρηματολογία και γλώσσα και ψέματα, να βάλλεται κατά της Πλεύσης Ελευθερίας και στη συνέχεια να έρχεται πολύ ικανοποιημένος και περιχαρής και να κάθεται στα έδρανα του ΚΚΕ και να αστειεύεται με τον κ. Παφίλη, πραγματικά στεναχωριόμαστε. Δεν είναι κάτι το οποίο μας θυμώνει. Είναι κάτι το οποίο μας απογοητεύει. Και δυστυχώς ζούμε συχνά αυτές τις εικόνες και θα έπρεπε να προβληματιστείτε και εσείς και εμείς και όλο το Κοινοβούλιο γιατί βλέπουμε αυτήν την εικόνα. Όλοι είμαστε άνθρωποι και μπορούμε να ανταλλάσσουμε δυο, τρεις κουβέντες, αλλά κάποια πράγματα είναι συμβολικά. Δεν μπορεί να έρχεται μετά από μiα τέτοια ομιλία ο κ. Καιρίδης και να κάθεται στα έδρανα του ΚΚΕ και να είναι καλοδεχούμενος. 
Δεν μπορείτε να χαίρεστε περισσότερο από τους Νεοδημοκράτες όταν κάποιος βάλλεται εναντίον της Πλεύσης Ελευθερίας. Κάτι δεν πάει καλά. Και πρέπει να το σκεφτούμε ξανά και ξανά όλοι μας γι’ αυτήν την εικόνα. 
Επίσης, θα ήθελα να πω στον κ. Σιμόπουλο να μην χαίρεται τόσο πολύ για την ιδιωτικοποίηση. Δεν έχουμε καλή εικόνα από τις ιδιωτικοποιήσεις. Δεν έχουμε καλή εικόνα για τα νερά της Βολιβίας, που επιστράφηκαν στο δημόσιο. Δεν έχουμε καλή εικόνα για τα αεροδρόμια της Ινδίας και της Λατινικής Αμερικής και για τους σιδηρόδρομους της Βρετανίας που, προφανώς, οδηγηθήκαμε σε πολύ άσχημες καταστάσεις με την ιδιωτικοποίηση. 
Το ξέρετε και εσείς -φαντάζομαι- ότι υπάρχει προηγούμενο κακό με όλα αυτά. Άρα και εσείς πρέπει να προβληματιστείτε για το τι ακριβώς φέρνετε στην ελληνική επικράτεια, τι ακριβώς προτείνετε. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε. 
Τον λόγο, λοιπόν, έχει τώρα η κ. Ζωή Κωνσταντοπούλου, Πρόεδρος της Κοινοβουλευτικής Ομάδας «Πλεύση Ελευθερίας».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Νομίζω ότι είναι σημαντικό να είναι καταγεγραμμένο στα Πρακτικά, για να ξέρουμε ποιος είναι ποιος εδώ μέσα, ότι εδώ και μία ώρα έθεσα ζήτημα έλλειψης απαρτίας στη Βουλή, σε αυτή την άδεια Βουλή, που οι Βουλευτές της Πλεύσης Ελευθερίας είναι πάντα εδώ στις επάλξεις, την ώρα που οι Βουλευτές της Νέας Δημοκρατίας απουσιάζουν. Και ξέρετε, κύριε Σιμόπουλε, μία ώρα έχω θέσει αυτό το ζήτημα και είπατε ότι δεν ξέρετε τις διατάξεις; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Απάντησα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ξέρετε τις διατάξεις; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Τις ξέρω, εδώ τις έχω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ας βάλει η Νέα Δημοκρατία κάποιον πιο μελετηρό, αν και πάει από το κακό στο χειρότερο, από τον Λαζαρίδη… 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν είπα ότι…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς είστε, έτσι και λίγο πιο συγκρατημένος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είπα ότι έμαθα…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τα μάθατε; Δεν μάθατε, λοιπόν, ότι δεν μπορεί να γίνει ψήφιση χωρίς να υπάρχουν εβδομήντα πέντε Βουλευτές και αυτή η συζήτηση είναι συζήτηση και λήψη απόφασης, κύριε Σιμόπουλε;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν είναι ονομαστική.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν είναι ονομαστική, αλλά έχουμε προσωπική ευθύνη και υπάρχει ευθύνη, βεβαίως, και στα κόμματα που έχουν τον απαιτούμενο αριθμό Βουλευτών να ζητήσουν ονομαστική ψηφοφορία. Και το ΚΚΕ είναι σ’ αυτά και το ΠΑΣΟΚ είναι σε αυτά -ο ΣΥΡΙΖΑ δεν είμαι σίγουρη εάν είναι ακόμα ή δεν είναι σε αυτά, αλλά ήταν όλο αυτόν τον καιρό σε αυτά- και αποδέχονται τα κόμματα αυτά αυτή την κατάσταση. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Άλλο…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν πρέπει κανείς να απορεί γιατί δεν σταματάει αυτή η παραβίαση δικαιωμάτων και ελευθεριών. Δεν πρέπει κανείς να απορεί γιατί ο Μητσοτάκης -ο οποίος θα έπρεπε να κρύβεται-  συνεχίζει να στρογγυλοκάθεται στη θέση του ή για το γεγονός ότι βρίσκεται στις υπουργικές θέσεις, Υφυπουργός πια, ποιος; Ο πρώην Πρόεδρος της γουρλίδικης Επιτροπής.
Αυτός που εξέταζε το έγκλημα των Τεμπών και έκανε πλάκα, αυτός που επικύρωσε μόνος του επτακόσιες σελίδες πόρισμα ότι δεν έγινε έγκλημα, αυτός είναι Υφυπουργός και μένει να μας πει εάν έχει ή δεν έχει σχέση με τα αλλοιωμένα ηχητικά -που η πρώην εφημερίδα του, το Πρώτο Θέμα, παρεμβαίνει πια για λογαριασμό της Κυβέρνησης, παρεμβαίνει ως κυβερνητικό εργαλείο το Πρώτο Θέμα- εάν αυτά τα κατασκευασμένα κομμένα και ραμμένα ηχητικά τα έδωσε εκείνος ή κάποιος άλλος; Ο ένας που εμπλεκόταν στα ηχητικά έπαθε ατύχημα θανατηφόρο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): …ξυλόλιο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνετε πλάκα; Κάνετε πλάκα, λέτε είχε και ξυλόλιο; 
ΠΡΟΕΔΡΕΥΩΝ (Γεώργιος Λαμπρούλης): Κύριε Μαρκόπουλε, μην διακόπτετε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ε, κύριε Πρόεδρε, με αυτά που ακούμε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνετε πλάκα, λέτε είχε και ξυλόλιο; Τι έχετε να πείτε γι’ αυτό; 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ντροπή σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι έχετε να πείτε γι’ αυτό, κύριε; Κύριε Μαρκόπουλε, τι έχετε να πείτε γι’ αυτό;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ντροπή σας!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λέτε ότι δεν έγινε έκρηξη; Λέτε ότι δεν κάηκαν άνθρωποι; Λέτε ότι δεν υπάρχει εύρημα είκοσι επτά ανθρώπων που απανθρακώθηκαν; Λέτε ότι είναι θεωρίες συνωμοσίας αυτά; Θέλετε να πάτε να το πείτε στους γονείς που δεν μπόρεσαν να αποχαιρετήσουν τα παιδιά τους;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): …(Δεν ακούστηκε.)
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, κύριε Μαρκόπουλε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλετε να πάτε να το πείτε στους γονείς που παρέλαβαν κλειστούς σάκους; Θέλετε να πάτε να το πείτε στους γονείς που αγωνίζονται;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Αυτό ξέρετε να κάνετε, δεν ξέρετε κάτι άλλο.
ΠΡΟΕΔΡΕΥΩΝ (Γεώργιος Λαμπρούλης): Κύριε Μαρκόπουλε, σας παρακαλώ, μην διακόπτετε. Θα έχετε τον λόγο αργότερα να μιλήσετε. Σας παρακαλώ!
Συγγνώμη τώρα που διακόπτω, αλλά…
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Υβρίζει διαρκώς!
ΠΡΟΕΔΡΕΥΩΝ (Γεώργιος Λαμπρούλης): Σας παρακαλώ πολύ, υπάρχει και Κοινοβουλευτικός. Εάν θελήσει, μπορεί να παρέμβει μετά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, μπορώ παρακαλώ να συνεχίσω; Ούτως ή άλλως, δεν πείθομαι ότι προσπαθείτε να προστατεύσετε τη δική μου παρουσία. Είναι και συγκεκριμένη η πορεία σας από τη θέση αυτή. Οπότε, μην με διακόπτετε. Αφήστε το. Ούτε τη διαδικασία θέλετε να προστατεύσετε. Εξάλλου, εσείς προηγουμένως θέλατε να του δώσετε τον λόγο. «Τον Υπουργό, τον Υπουργό» Ποιον, τον Μαρκόπουλο, όπως λέτε «Τον Υπουργό, τον Υπουργό», τον Γεωργιάδη. Ποιον, τον Γεωργιάδη, το φασιστοειδές! Το φασιστοειδές που κυβερνάει και τον προσφωνείτε «κύριε Υπουργέ». Σαν το άλλο φασιστοειδές, που τον έβαλε ο Μητσοτάκης Πρόεδρο της Επιτροπής Αναθεώρησης της Βουλής και τον προσφωνείτε «κύριε Πρόεδρε»,  τον Βορίδη, τον Βορίδη με τα τσεκούρια.
Λοιπόν, ακούστε, κύριε Μαρκόπουλε. Η προπαγάνδα του Γκέμπελς δεν περνάει. Υπάρχουν γονείς που παρέλαβαν κλειστούς σάκους. Υπάρχουν ευρήματα ότι οι άνθρωποι ήταν πέραν της αναγνωρίσεως και μας λέτε «Πείτε μας για ξυλόλια»; Εσείς περιφρονείτε αυτό το γεγονός και κάνετε πλάκα; Θα τελειώσει ο χρόνος που κάνετε την πλάκα σας, σας εγγυώμαι ότι θα τελειώσει. Σας εγγυώμαι ότι θα τελειώσει ο χρόνος που κάνετε την πλάκα σας και εσείς και ο κ. Μητσοτάκης και όλοι όσοι είστε βουτηγμένοι στην εγκληματική δραστηριότητα και παριστάνετε τους λόρδους με τα πέτσινα πτυχία, Southeastern ο Λαζαρίδης και δεν ξέρω τι άλλο θα μας παρουσιάσετε. 
Επανέρχομαι και λέω ότι δεν υπάρχουν οι προϋποθέσεις γι’ αυτή την ψήφιση. Αυτή η ψήφιση αφορά εκχώρηση αερολιμένα και είναι όλα αυτά τα δύο τούβλα, με χίλιες πεντακόσιες τέσσερις σελίδες, που κατατέθηκαν την προηγούμενη Παρασκευή. Δεν υπάρχει άνθρωπος που σέβεται τον εαυτό του και δέχεται ότι μπορεί αυτό το πράγμα να ψηφίζεται δύο εργάσιμες μέρες μετά και ότι αυτό είναι κοινοβουλευτική διαδικασία. 
Και έχετε ευθύνη, κύριε Λαμπρούλη, που δεν βάζετε το θέμα της απαρτίας, γιατί χάρη σε εσάς θα προχωρήσει η ψήφιση. Εμείς το βάλαμε και μην παριστάνετε ότι ανθίστασθε και αντιλέγετε στην ιδιωτικοποίηση, όταν τη διευκολύνετε. Είστε στη θέση του Προέδρου, σας ετέθη ζήτημα ελλείψεως απαρτίας, υπάρχει πλειοψηφία στην Αντιπολίτευση και εσείς αρνείστε να βάλετε το θέμα.
Όπως δεν είπατε και τίποτα, ενώ είστε και γιατρός, για το θέμα Γεωργιάδη και δεν είπε και τίποτα το κόμμα σας για τις αποκαλύψεις που έγιναν. Γι’ αυτό και ο Γεωργιάδης μπορεί να τα βάζει γενικώς και να λέει «κομμουνιστές, κομμουνιστές», αλλά μεταξύ σας μια χαρά ισορροπείτε σε αυτόν το ωραίο ταγκό. 
Εδώ αποκαλύφθηκε επιλήψιμη, αξιόποινη και μάλιστα, κακουργηματικής φύσεως, εμπλοκή όχι απλώς κυβερνητικού προσώπου, αλλά εν ενεργεία Υπουργού Υγείας, σε υπόθεση που αφορά την υγεία. Θα μιλήσετε; Ή ο κ. Καραθανασόπουλος έχει να λέει μόνο για εμένα, για την κ. Κωνσταντοπούλου και τον κατήφορο και τον βούρκο; Θα μιλήσετε ή θα τους κάνετε και άλλο πλάτες;
Αυτή τη στιγμή η διαδικασία και μπορεί και πρέπει να διακοπεί, κύριε Λαμπρούλη και είστε εκείνος ο οποίος τη συνεχίζετε.
Κύριε Σιμόπουλε, ακούστε με πάρα πολύ προσεκτικά.




Θα σας δώσω το τεκμήριο της άγνοιας και θα σας ενημερώσω τώρα. Την επόμενη φορά που θα τολμήσετε να διατυπώσετε οποιονδήποτε υπαινιγμό για την Πλεύση Ελευθερίας, σε σχέση με βία και σε σχέση με άσκηση βίας και με μη καταδίκη της βίας, την επόμενη φορά που θα το κάνετε μετά από την ενημέρωση αυτή που θα σας κάνω, θα υποστείτε τις συνέπειες. 
Η Πλεύση Ελευθερίας είναι εκείνο το κίνημα, κύριε Σιμόπουλε, Κοινοβουλευτικέ Εκπρόσωπε της Νέας Δημοκρατίας, που είναι ανυποχώρητο στην καταδίκη της βίας, από όποιον και αν αυτή η βία ασκείται και εναντίον οποιουδήποτε ασκείται. Και είμαστε εκείνοι που είμαστε και ανυποχώρητοι στην υπεράσπιση της ανθρώπινης ζωής και στην υπεράσπιση της ειρήνης. 
Η δολοφονία Τεμπονέρα είναι γεγονός δολοφονικής βίας από στέλεχος της Νέας Δημοκρατίας που δεν καταδικάσατε ποτέ και περιμένω να πάρετε τον λόγο και να πείτε «Καταδικάζω τη δολοφονία Τεμπονέρα». Τότε, τον δολοφόνο Καλαμπόκα ξέρετε ποιος τον υπερασπιζόταν; Το επίσης στέλεχος της Νέας Δημοκρατίας Αρβανίτης, που μετά έγινε Βουλευτής της Χρυσής Αυγής, εδώ μέσα. 
Η Πλεύση Ελευθερίας καταδικάζει καθημερινά τα περιστατικά ακραίας και δολοφονικής αστυνομικής βίας. Τι είπατε για το παιδί που το δολοφόνησαν στο Άργος και ήταν και άτομο με αναπηρία; Τι είπατε; Καταδικάσατε; Καταδικάσατε τον δήμαρχο Άργους, στέλεχός σας, που βγήκε να εγκωμιάσει τους αστυνομικούς και να πει ότι κακώς προφυλακίστηκαν; Ή είστε της άποψης Άδωνι Γεωργιάδη που εγκωμίαζε τον Κορκονέα, όταν δολοφόνησε τον Αλέξανδρο Γρηγορόπουλο, 15 χρονών παιδάκι, αμούστακο, που πήγε να γιορτάσει με τον φίλο του, τον Νίκο Ρωμανό, τη γιορτή του, γιατί ήταν του Αγίου Νικολάου, 6 Δεκεμβρίου του 2008; Ξέρετε πού καταγγέλλεται ότι ήταν ο Κορκονέας και ο Σαραλιώτης πριν τη δολοφονία; Μα, στο βιβλιοπωλείο του κ. Άδωνι Γεωργιάδη και δεν το έχει ποτέ διαψεύσει. Το μόνο το οποίο λέει είναι ότι δεν ήταν ανοιχτό. Έκλεινε στις 15.00΄, λες και του λένε ότι πήγαν να πάρουν βιβλία από το βιβλιοπωλείο του οι δολοφόνοι. 
Και ξέρετε ποιος είναι ο μοναδικός άνθρωπος που στήριξε τον Κορκονέα, σύμφωνα με την κατάθεση της γυναίκας του; Ο μόνος που τον στήριξε στο ακροατήριο, απαντώντας σε εμένα -γιατί εκπροσωπώ και εκπροσωπούσα από το 2010 την οικογένεια του Αλέξανδρου, του δολοφονημένου παιδιού, που αυτή η βία δεν σας νοιάζει- ήταν ο Άδωνις Γεωργιάδης. 
Τη βία του Βορίδη την καταδικάσατε ποτέ; Τα τσεκούρια και τις φασιστικές επιθέσεις εναντίον φοιτητών και αντιφρονούντων; Όχι. Τον κάνατε Πρόεδρο της Επιτροπής Αναθεώρησης. 
Τη βία που είδε το πανελλήνιο; Το πανελλήνιο είδε τον ανιψιό του Πρωθυπουργού, αυτόν που «θα φάει τη σφαίρα», αυτόν που μιλάει με όρους μαφίας, τον Γρηγόρη Δημητριάδη, που ήταν το Μαξίμου αυτοπρόσωπος, μέχρι να αποκαλυφθεί το σκάνδαλο των υποκλοπών. Τον είδε το πανελλήνιο να ασκεί βία σωματική εναντίον του ιδιοκτήτη του Ολυμπιακού. Καταδικάσατε αυτή τη βία; Είπατε κάτι; Σημειώστε το και αυτό, γιατί δεν το σημειώσατε, να μας πείτε αν καταδικάζετε αυτήν τη βία.
Τη βία που ασκεί το κράτος του Ισραήλ και δολοφονεί παιδιά, αμάχους, γυναίκες, αθώους ανθρώπους, γέροντες, νοσηλευόμενους, νοσηλευτές, γιατρούς, ανθρωπιστικό προσωπικό, την καταδικάσατε ποτέ; Η Πλεύση Ελευθερίας είναι εκείνο το κίνημα που έρχεται ξανά και ξανά και ζητάει να σταματήσει αυτή η βία και τα διεθνή εγκλήματα. Και ξέρετε τι λέει το κόμμα σας; Ότι δεν είναι αληθινό δικαστήριο το Διεθνές Ποινικό Δικαστήριο. 
Και ο κ. Μητσοτάκης αγκάλιασε τον Νετανιάχου, τον αγκάλιασε, στις 23 Οκτωβρίου του 2023 και του είπε, ενώ διέπραττε ο Νετανιάχου γενοκτονία «I come not just as an ally, but as a true friend», «Έρχομαι όχι απλώς ως σύμμαχος, αλλά ως πραγματικός φίλος», είπε στον γενοκτόνο, στον διεθνή εγκληματία. 
Θα πείτε εσείς για τη βία που η Πλεύση Ελευθερίας αντιμάχεται με όλα της τα κύτταρα και με αυτοδιακινδύνευση; Θα πείτε σε εμένα για τη βία που η Κυβέρνησή σας έριξε με αστυνομικές δυνάμεις κρότου λάμψης επάνω μου στις 31 Οκτωβρίου του 2024, στην κινητοποίηση των εποχικών πυροσβεστών; Την καταδικάσατε αυτή τη βία; 
Την αστυνομική βία μέσα στην αίθουσα της δίκης του εγκλήματος των Τεμπών κατά και εμού, κατά και γονιών, του Πάνου Ρούτσι; Ή δεν μετράει ο Πάνος Ρούτσι γιατί είναι Αλβανός, κύριε Σιμόπουλε, και γιατί χαϊδεύετε τα ρατσιστικά ένστικτα; 
Ξέρετε, κύριε Σιμόπουλε, ποια είναι εκείνη η Βουλευτής σε αυτήν τη Βουλή που έχει φέρει ξανά και ξανά το θέμα της Marfin εδώ, στη Βουλή; Ξέρετε ποια είναι; Απαντήστε μου. Ξέρετε ποια είναι; Είμαι εγώ. Και ξέρετε ποιος είναι ο Υπουργός που δεν ήρθε να απαντήσει; Ο Υπουργός σας. Εγώ έχω φέρει το θέμα της Marfin ξανά και ξανά. Και βεβαίως, εγώ ήμουν εκείνη -όταν έγιναν οι δολοφονικές επιθέσεις στη Θεσσαλονίκη σε στελέχη της Νέας Δημοκρατίας, που εγώ προσωπικά πρώτη φορά τα άκουσα και τα ονόματά τους και νομίζω και το ευρύ κοινό μάλλον πρώτη φορά τα άκουσε τα ονόματα των ανθρώπων που δέχθηκαν αυτές τις επιθέσεις-, που είπα ότι πρέπει βεβαίως να ελεγχθεί εάν είναι προβοκάτσια. Και απορώ που εσείς λέτε ότι ξέρετε ότι δεν είναι. Πού το ξέρετε; Πού το ξέρετε, κύριε; 
Η δολοφονία Λαμπράκη ήταν μήπως ατύχημα; Γιατί επί Κυβέρνησης Καραμανλή, του εθνάρχη όπως τον ονομάζετε, συνέβη η δολοφονία Λαμπράκη στη Θεσσαλονίκη. Και πάλι βγήκε μετά ο Καραμανλής να πει ποιος κυβερνά αυτόν τον τόπο. Δεν ήξερε ότι όταν παραδίδεις τη χώρα στο παρακράτος και όταν εγκαθιστάς το παρακράτος μέσα στο κράτος συμβαίνουν και αυτά. 
Και βεβαίως, μου κάνει εντύπωση η σιωπή του κ. Χρυσοχοΐδη δεκάξι χρόνια, που κάθε φορά προεκλογικά ανακοινώνει ότι θα κάνει μεγάλο άνοιγμα για τη Marfin. Και όταν έθεσα το θέμα τώρα πια, τώρα που κάνατε την ακραία εργαλειοποίηση... Και η δική σας εργαλειοποίηση δεν έχει σε τίποτα να κάνει με τους ανθρώπους που είναι θύματα. 
Εγώ στα θύματα, για τη γυναίκα που αφαιρέθηκε η ζωή της -και δεν λέω έχασε τη ζωή της, λέω αφαιρέθηκε η ζωή της και λέω δολοφονική επίθεση, οπότε να προσέχετε και εσείς τα λόγια σας-, εκφράζω και την οδύνη μου και την απόλυτη προσήλωσή μου στο να υπάρξει διαλεύκανση. Το ίδιο και στην κόρη της, που έπρεπε να υποστεί αυτή την εμπειρία, 
Την ώρα, όμως, που η γυναίκα αυτή νοσηλευόταν, η κ. Νέστορα, κάποιοι διοχέτευαν δημοσιεύματα ότι θα είναι επικεφαλής στο ψηφοδέλτιο Επικρατείας της Νέας Δημοκρατίας. Αυτοί οι κάποιοι είναι που δεν σεβάστηκαν ούτε το θύμα, τη μητέρα της, ούτε την ίδια τη νοσηλευόμενη. 
Αυτά, λοιπόν, κύριε Σιμόπουλε και θα περιμένω τις απαντήσεις και τη συγγνώμη σας. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Ο Βουλευτής κ. Μπουκώρος ζητά άδεια απουσίας στο εξωτερικό, από 28-7-2026 έως 1-8-2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι! Είναι υπόδικος.
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε κατά πλειοψηφία, εντάξει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μα, είναι υπόδικος ο Μπουκώρος, παραπέμπεται.
ΠΡΟΕΔΡΕΥΩΝ (Γεώργιος Λαμπρούλης): Τι να σας πω; Το έστειλε στον Πρόεδρο της Βουλής και εγώ είμαι υποχρεωμένος να σας το ανακοινώσω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποια πλειοψηφία; Αφού δεν υπάρχει απαρτία.
ΠΡΟΕΔΡΕΥΩΝ (Γεώργιος Λαμπρούλης): Κύριε Σιμόπουλε, τι θέλετε; Παρέμβαση;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Θα ήθελα τον λόγο επί προσωπικού, όχι παρέμβαση.
ΠΡΟΕΔΡΕΥΩΝ (Γεώργιος Λαμπρούλης): Και μετά να περάσουμε στις δευτερολογίες.
Ορίστε, έχετε τον λόγο.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ήθελα τον λόγο επί προσωπικού.
Καταρχήν, για το πρώτο και κύριο θέμα της έλλειψης απαρτίας, έχω απαντήσει. Δεν τίθεται θέμα από το άρθρο 24 του Κανονισμού της Βουλής, ούτε υπάρχει ονομαστική ψηφοφορία. Αυτό έχει τελειώσει.
Πάμε στο άλλο. Χαίρομαι πάρα πολύ γιατί για πρώτη φορά άκουσα την απόλυτη καταδίκη της δολοφονικής επίθεσης, αυτό το οποίο έγινε στη Θεσσαλονίκη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είναι πρώτη φορά.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Γιατί αυτό το οποίο άκουγα μέχρι τώρα είναι ότι μπορεί να είναι ξεκαθάρισμα λογαριασμών μεταξύ μας. Αυτό άκουγα. Και τώρα άκουσα μια απόλυτη καταδίκη, για την οποία χαίρομαι πολύ. Δεν άκουσα όμως καταδίκη, δεν άκουσα καμία καταδίκη γι’ αυτά τα οποία είπα. Είναι τρομοκρατική επίθεση να έρχονται στο σπίτι μας κουκουλοφόροι με τρικάκια και να είναι πάνω τα παιδιά, τα εγγόνια και η γυναίκα μας; Το καταδικάζετε ή όχι; Είναι μια μορφή τρομοκρατικής επίθεσης ή όχι; Γι’ αυτό δεν άκουσα τίποτα.
Επίσης, μου κάνατε μπούλινγκ εσείς η οποία μιλάτε για τα δικαιώματα. Ξέρετε, έχω περάσει δια πυρός και σιδήρου στη ζωή μου. Δεν καταλαβαίνω απ’ αυτά. Δεν προσωποποιώ βέβαια τίποτε ποτέ και προσέχω πάρα πολύ να μην το κάνω αυτό, ακόμη και με ανθρώπους οι οποίοι μπορεί με τον έναν ή με τον άλλον τρόπο να μου επιτίθενται έμμεσα, άμεσα ή να επιτίθενται σε όλη την παράταξη. 
Ξέρετε, επειδή είστε πολύ επιμελής, δεν ξέρετε τη θέση μου για τον Δήμαρχο Άργους. Ήμουν εδώ μέσα, και ήταν οι συνεργάτες σας, όχι απλώς την καταδίκασα, γιατί είμαι ένας άνθρωπος που παλεύω να στηρίξω τους ανθρώπους που βρίσκονται στο φάσμα του αυτισμού. Είμαι ένας άνθρωπος που παλεύει για τη συμπερίληψη, είμαι ένας άνθρωπος που πιστεύει πως αυτούς τους συμπολίτες μας δεν πρέπει όχι μόνο να τους απομονώνουμε, αλλά να δίνουμε αγώνα για να είναι ενταγμένοι μέσα στην κοινωνία. Άρα, δεν γνωρίζατε. Οπότε όσον αφορά αυτό το θέμα, σας κατανοώ, δεν ήσασταν εδώ.
Επίσης, για τις άρσεις ασυλίας, τα έχουμε πει, τα έχουμε ξαναπεί. Ε, τι να κάνουμε; Είναι κάποιοι ιδιώτες οι οποίοι σας μηνύουν. Κι επίσης αυτό το οποίο λέω…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κουμπάρος της Ντόρας είναι.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ναι, ναι. Είναι κάποιοι ιδιώτες. 
Κοιτάξτε, σας το έχω πει. Στην προηγούμενη άρση ασυλίας ήταν η μέρα που συνελήφθη μια υποψήφια, γιατί ήταν υποψήφια τελικά, στο ψηφοδέλτιό σας στην Κόρινθο. Ναι, συνελήφθη και είπα επειδή ήταν στο ψηφοδέλτιό σας, έχετε ευθύνη εσείς; Προφανώς και όχι. Προφανώς και όχι. Δηλαδή θα πρέπει να ποινικοποιήσουμε τις κοινωνικές και τις συγγενικές μας σχέσεις; Όποιος έχει σχέση με κάποιον από εμάς, επειδή εσείς δεν τον γουστάρετε ή, αν θέλετε να το πω πιο ήπια, δεν τον συμπαθείτε ή πολιτικά είστε απέναντι, αυτός ο άνθρωπος θα πρέπει να δέχεται τις συνεχείς επιθέσεις σας;
Επίσης, οι άνθρωποι για τους οποίους μιλάτε, για τα τσεκούρια, για το ένα, για το άλλο, ξέρετε, ο καθένας από αυτούς πήραν πολύ περισσότερους σταυρούς από ό,τι πήρε όλο το κόμμα σας. Αυτό θα μου πείτε ότι είναι η Κολυμβήθρα του Σιλωάμ;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και ο Χίτλερ πήρε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Για σας μπορεί να μην είναι, αλλά για τη συντριπτική πλειοψηφία του ελληνικού λαού είναι.
Τέλος, κυρία Κωνσταντοπούλου, θέλω να κρατήσουμε ένα επίπεδο, αλλά μην κάνετε μπούλινγκ, γιατί θα ξεπεράσουμε όλα τα επίπεδα και θα πω πράγματα που δεν με χαρακτηρίζουν, αλλά κι εγώ άνθρωπος είμαι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θέλω τον λόγο επί προσωπικού.
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε.
Κύριε Σιμόπουλε, πρώτα απ’ όλα θέλω να σας πω το εξής. Επειδή υπερασπίζομαι ανθρώπους που τους στοχοποιεί το σύστημα και ταυτόχρονα υπερασπίζομαι πάρα πολλές φορές ανθρώπους θύματα αστυνομικής βίας και συγγενείς θυμάτων αστυνομικής δολοφονικής βίας κι επειδή είμαι και η ίδια αποδέκτρια, θύμα αστυνομικής βίας επί της Κυβέρνησής σας κι επειδή το 2011, τότε που ενοχλούσε πάρα πολύ το Κίνημα των Αγανακτισμένων εδώ στην πλατεία, ενοχλούσαν πάρα πολύ οι αυθόρμητες συγκεντρώσεις, εμφανίζονταν κάποιοι κουκουλοφόροι-καδρονοφόροι που δυναμίτιζαν το κίνημα των αγανακτισμένων, υπάρχει, λοιπόν, ένα βίντεο που σας συμβουλεύω να το δείτε, αν ακόμα σας επιτρέπουν να βλέπετε βίντεο. Χάρη στα βίντεο όμως εξιχνιάστηκε και η δολοφονία του Αλέξανδρου Γρηγορόπουλου και πάρα πολλά άλλα εγκληματικά περιστατικά, χάρη στα βίντεο πολιτών που τώρα κάποιοι θέλουν να τα ποινικοποιήσουν και προσπαθούν να το κάνουν στη δική μου πλάτη. Αυτό δεν θα περάσει. Σας συμβουλεύω, λοιπόν, να δείτε ένα βίντεο του 2011 όπου αστυνομικές δυνάμεις εδώ μπροστά στο Μνημείο του Αγνώστου Στρατιώτη φυγαδεύουν και συνοδεύουν μέσα στη Βουλή από τις σκάλες μπροστά από το Μνημείο του Αγνώστου Στρατιώτη κουκουλοφόρους και καδρονοφόρους, δίνοντας ακριβώς την εικόνα του ποιοι είναι οι γνωστοί-άγνωστοι και σε ποιους είναι γνωστοί, αλλά παριστάνουν ότι τους είναι άγνωστοι, και δίνοντας επίσης ακόμα ακριβώς την εικόνα της προβοκάτσιας. Αντίστοιχα περιστατικά είδαμε και στις μεγάλες κινητοποιήσεις για το έγκλημα των Τεμπών και φωτογράφισε ο κόσμος και πήρε βίντεο και το φέραμε κι εδώ στη Βουλή. Ξέρετε ποιος δεν ήρθε να απαντήσει; Ο Υπουργός σας, ο κ. Χρυσοχοΐδης.
Ο φίλος του Αλέξανδρου Γρηγορόπουλου, ο Νίκος Ρωμανός, ακόμα και σήμερα στοχοποιείται από το σύστημα. Και ο κ. Μητσοτάκης την ημέρα που απολογείτο για έγκλημα που δεν έκανε, και έχει πια αθωωθεί, είχε καλέσει τους ενοίκους της πολυκατοικίας των Αμπελοκήπων στην ίδια υπόθεση στο Μαξίμου.
Παρεμβαίνετε ακραία και χυδαία στις υποθέσεις. Για τη Marfin, που καταδικάστηκαν μέχρι στιγμής μόνο οι τραπεζίτες που έβαλαν τους ανθρώπους να δουλεύουν ενώ υπήρχε γενική απεργία, για τη Marfin στήσατε μνημείο που μιλάτε για το πολιτικό μίσος. Ξέρετε την ιδιότητα, ότι ήταν πολιτική ιδιότητα, και από πού το ξέρετε; Και το ίδιο είπα και για τις επιθέσεις στη Θεσσαλονίκη. Η πρεμούρα να δώσετε πολιτικό χρώμα, πολιτικά χαρακτηριστικά και διάσταση αντιπαράθεσης σε εγκληματικά γεγονότα προδίδει κίνητρα τα οποία δεν είναι ούτε αγνά, ούτε αγαθά. 
Τέλος, κύριε Σιμόπουλε, θέλω να σας πω, επειδή έρχεται αύριο και η επέτειος του εγκλήματος στο Μάτι, ότι η Πλεύση Ελευθερίας είναι εκείνο το κίνημα που έχει κάνει τα περισσότερα, κι εγώ προσωπικά τα περισσότερα, στο πλευρό των θυμάτων του εγκλήματος στο Μάτι, στο πλευρό των θυμάτων των πυρκαγιών στη Βόρεια Εύβοια και τα περισσότερα συνολικά σ’ αυτήν τη Βουλή για την πολιτική προστασία και για την προστασία του δασικού πλούτου. Οπότε, λίγα τα λόγια σας.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τις δευτερολογίες των εισηγητών και των ειδικών αγροτών. Θα αρχίσουμε με την αντίστροφη φορά με βάση τη δύναμη των Κοινοβουλευτικών Ομάδων.
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα να ξεκινήσω σχολιάζοντας ορισμένα από όσα ακούσαμε λίγο πριν από τον Κοινοβουλευτικό Εκπρόσωπο της Νέας Δημοκρατίας κ. Σιμόπουλο τα οποία δεν πρέπει να μένουν αναπάντητα.
Κατ’ αρχάς, ο κ. Σιμόπουλος δεν αντιλήφθηκε μάλλον, ή έκανε πως δεν αντιλήφθηκε, ότι ο ιδιώτης στον οποίο αναφέρθηκε και του οποίου η μήνυση κατά της κ. Κωνσταντοπούλου ήρθε εδώ και συζητήθηκε για την άρση της ασυλίας της είναι κουμπάρος της κ. Μπακογιάννη.
Ναι. Το θέμα είναι ότι έχουμε μπλέξει, κύριε Σιμόπουλε, με πάρα πολλούς κουμπάρους Υπουργών, Πρωθυπουργών, αδερφών Πρωθυπουργών. Και όλοι αυτοί οι κουμπάροι, δυστυχώς, εμπλέκονται σε υποθέσεις -όπως ας πούμε κουμπάρος είναι και ο «Φράπες», ο οποίος κυκλοφορεί ελεύθερος- οι οποίοι έχουν καταντήσει να αποκτούν μεγάλη πολιτική βαρύτητα. Και αυτό το στοιχείο της συγγένειας εξ αγχιστείας, καλό θα είναι να μην το παραγνωρίζετε, να μην το αποσιωπάτε. Γιατί απ’ ό,τι φαίνεται, είναι τόσες πολλές οι περιπτώσεις, ώστε το να το αποσιωπάτε υποδηλώνει, μάλλον, επιθυμία να χρησιμοποιείτε ημετέρους να κάνουν μηνύσεις εις βάρος της πολιτικής αρχηγού, που αγωνίζεται πιο μαχητικά από όλους για να αποκαλυφθεί η δική σας διαφθορά, παρά το να έχουμε -όπως λέτε εσείς- ιδιώτες οι οποίοι δρουν ανεξάρτητα. 
Είχαμε και μια άλλη μήνυση από αστυνομικό που φάνηκε, τελικά, ότι δεν ήταν μόνο αστυνομικός, ήταν και υποψήφιος της Νέας Δημοκρατίας. Έχουμε, επίσης, μηνύσεις από άλλους δημόσιους λειτουργούς, που κατά περίεργο τρόπο τις γνωρίζει προτού γίνουν ο Υπουργός Δικαιοσύνης, ο κ. Φλωρίδης και τις ανακοινώνει, κατά παραγγελία. 
Αυτά θα πρέπει να τα κοιτάξετε, κύριε Σιμόπουλε. Και οι σχέσεις που υπάρχουν ανάμεσα στους συγγενείς εξ αγχιστείας, ανάμεσα στους υποψήφιους της Νέας Δημοκρατίας, ανάμεσα στους φίλους και στους ημέτερους και σε αυτό που αποκαλείτε εσείς, ιδιώτες, είναι στο επίκεντρο της διαφθοράς και της διαπλοκής που μαστίζουν το πολιτικό σύστημα αυτής της χώρας. 
Και αφού μιλάμε για διαφθορά και διαπλοκή, θα πρέπει να πω, επίσης, ότι η συζήτηση για την άρση ασυλίας του κ. Σαλμά, πρώην Βουλευτή και Υπουργού της Νέας Δημοκρατίας, αποκάλυψε φοβερά πράγματα για τον κ. Γεωργιάδη. Αποκάλυψε στοιχεία, τα οποία στην πραγματικότητα ανοίγουν εκ νέου την υπόθεση Novartis, ρίχνοντας, βέβαια, νέο φως για τον ρόλο του κ. Γεωργιάδη. Αλλά, ο κ. Γεωργιάδης, εάν πράγματι τα στοιχεία αυτά, που φαίνονται πολύ ισχυρά, έχουν τη βασιμότητα, που νιώσαμε όλοι εδώ στην Αίθουσα, ότι έχουν όταν αποκαλύφθηκαν, θα πρέπει να παραιτηθεί από τη θέση του Υπουργού Υγείας. Δεν μπορεί να έχετε Υπουργό, ο οποίος -φαίνεται με βάση τα στοιχεία που παρουσιάστηκαν εδώ στην Ολομέλεια- εκβίαζε μάρτυρες, ο οποίος είχε τέτοιες συναλλαγές στην υπόθεση Novartis. 
Συνεπώς, η Κυβέρνηση θα πρέπει, μάλλον, να είναι πολύ προσεκτική όταν απευθύνεται στις μηνύσεις που γίνονται στις βαλτές και ψευδομηνύσεις που γίνονται εις βάρος των πολιτικών της αντιπάλων. Γιατί, μπορούμε να καταλάβουμε τι θέλετε να κάνετε. Θέλετε να δημιουργήσετε την ψευδαίσθηση μέσω μηνύσεων, που δεν έχουν καμία απολύτως βασιμότητα από ημετέρους, ότι η πολιτική αρχηγός που σας προκαλεί το μεγαλύτερο πρόβλημα, αυτή τη στιγμή έχει μηνύσεις κάπως όπως και αυτές που έχετε και εσείς εις βάρος σας. 
Βέβαια, η Ευρωπαϊκή Εισαγγελία, που κατηγορεί τους Υπουργούς σας για υπόθαλψη εγκληματικής οργάνωσης, έχει πολύ πιο σοβαρές κατηγορίες να απευθύνει απέναντι στη Νέα Δημοκρατία, παρά αυτές οι ψευδομηνύσεις, οι οποίες στην πραγματικότητα γελοιοποιούν την παράταξή σας στα μάτια του κόσμου και το ξέρουμε. 
Η σύμβαση που συζητάμε τώρα με την κοινοπραξία που θα αναλάβει το Αεροδρόμιο Καλαμάτας είναι και αυτή μια άλλη περίπτωση θλιβερής διαχείρισης των δημόσιων οικονομικών από την πλευρά της Κυβέρνησής σας. Την χαρακτηρίσαμε ημιαποικιακή και είναι, γιατί ακολουθεί την ίδια πρακτική που ακολούθησε η κυβέρνηση του Αλέξη Τσίπρα το 2017 υπό το τρίτο μνημόνιο και το Υπερταμείο του κ. Σόιμπλε, που ήταν και ο εκπρόσωπος του Υπερταμείου και καθόταν στα κυβερνητικά έδρανα. Πράγματι, μου το υπενθύμισε η κυρία Κωνσταντοπούλου. Η σύμβαση του 2017 που παραχώρησε δεκατέσσερα κερδοφόρα αεροδρόμια στην γερμανική Fraport, για τα μάτια του κ. Σόιμπλε, είναι μία σύμβαση που αποτελεί τη βάση με την οποία φέρνετε και εσείς τώρα την παραχώρηση του Αεροδρομίου της Καλαμάτας κυρίως στην Fraport μαζί με δύο άλλους συνεταίρους. 
Θυμάστε -και σας το υπενθύμισα στην πρωτολογία μου- ότι η Νέα Δημοκρατία το 2016 κατήγγειλε δριμύτατα και ο ίδιος ο κ. Μητσοτάκης το Υπερταμείο, ως έναν θεσμό, ο οποίος υποβαθμίζει την εθνική αξιοπρέπεια και τα εθνικά συμφέροντα. Στην Αντιπολίτευση, όμως, ξέρετε να τα λέτε αυτά. Όταν ανεβαίνετε στην εξουσία και είστε Κυβέρνηση, κάνετε τα ίδια και χειρότερα. Και η σύμβαση αυτή που φέρνετε είναι τα ίδια και χειρότερα. 
Είχαμε και λίγο πριν τις δευτερολογίες την κατάθεση μίας νομοτεχνικής βελτίωσης εκ μέρους του κ. Μαρκόπουλου, η οποία είναι η προσθήκη ενός ολόκληρου άρθρου. Είναι ένα άρθρο -βλέπω οκτώ αράδες- το οποίο έρχεται να προστεθεί στο άρθρο τέσσερα, το οποίο είναι μόνο του τρεις αράδες. Δηλαδή, η προσθήκη είναι μεγαλύτερη από το άρθρο δυο - τρεις φορές. Και όχι μόνο αυτό, το περιεχόμενό της είναι ενοχλητικό. Λέει ότι οι άδειες ευθύνης του Δημοσίου, οι άδειες κατασκευαστικών εργασιών, οι άδειες λειτουργίας, που δεν έχουν αποκτηθεί από την κοινοπραξία, θεωρούνται ότι αποκτήθηκαν. Και για να προσθέσετε το άρθρο ως νομοτεχνική βελτίωση, κάτι το οποίο απαγορεύεται, αλλάζετε και τον τίτλο του άρθρου. Έχει δύο προσθήκες. Το άρθρο 4, που ήταν για την πυρασφάλεια, τώρα αλλάζει τίτλο και είναι δεχόμαστε πως οι άδειες έχουν δοθεί ακόμη και να μην έχουν δοθεί.
Αυτά τα αίσχη της νομοθέτησης, σας παρακαλούμε θερμά να τα σταματήσετε. Αλλά όλη η σύμβαση και με τον τρόπο με τον οποίο παραχωρείτε ένα αεροδρόμιο που θα μπορούσε να αποφέρει τεράστια κέρδη στο Ελληνικό Δημόσιο σε μία κοινοπραξία γερμανικών συμφερόντων κατά κύριο λόγο για να εκμεταλλεύεται το αεροδρόμιο, το γεγονός ότι το Αεροδρόμιο Καλαμάτας θα συνεχίσει να χρησιμοποιείται και για στρατιωτικούς σκοπούς για την εξυπηρέτηση της πολιτικής του Ισραήλ στην Ανατολική Μεσόγειο, καθώς και το γεγονός ότι όλοι οι όροι μέσα για τη διαιτησία, για το περιβάλλον, για την υγεία και την ασφάλεια όσων χρησιμοποιούν το αεροδρόμιο είναι εντελώς συμφέροντες προς την κοινοπραξία, δηλαδή προς τον ιδιώτη και όχι προς το Δημόσιο, μας οδηγεί στο να καταλάβουμε ποιανού τα συμφέροντα πραγματικά εξυπηρετείτε. Εξυπηρετείτε τα συμφέροντα των λίγων, εύπορων, ιδιωτών της γερμανικής επιχείρησης και το κάνετε εις βάρος των φορολογουμένων, των πολιτών και των συμφερόντων του ελληνικού λαού. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Μετά από τη συνεννόηση που έγινε μεταξύ των ειδικών αγορητών και εισηγητών, θα προτάξουμε την κ. Σπυριδάκη, διότι έχει κάποιο επείγον ζήτημα που προέκυψε. Και έπειτα θα συνεχίσουμε με τους υπόλοιπους. 
Ορίστε, κυρία Σπυριδάκη, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. Ευχαριστώ τους συναδέλφους για την κατανόηση. 
Κύριε Υπουργέ, κυρίες και κύριοι συνάδελφοι, άκουσα με μεγάλη προσοχή τα λεγόμενα της Νέας Δημοκρατίας και ομολογώ ότι για λίγα λεπτά νόμιζα πως βρίσκομαι σε μία άλλη χώρα, ότι άκουγα την περιγραφή μιας άλλης χώρας, μιας χώρας όπου κάθε επένδυση μεταφράζεται αυτομάτως σε όφελος στον μικρό επιχειρηματία, όπου το κράτος εγγυάται, ο ιδιώτης επενδύει και η ευημερία φτάνει τελικά σε κάθε σπίτι. 
Είναι πράγματι μία μαγική εικόνα και υπάρχει και ένα σχετικό διήγημα, μιας και μάλλον στο ΠΑΣΟΚ σήμερα μας έχει πιάσει κάτι με τα βιβλία. Λέγεται «Το όνειρο ενός γελοίου» του Ντοστογιέφσκι. Ο ήρωας βλέπει στον ύπνο του έναν κόσμο αρμονικό, αθώο, ευτυχισμένο, έναν κόσμο που όλα μοιάζουν να λειτουργούν, όπως θα έπρεπε να λειτουργούν. Σας προτείνω να το διαβάσετε, καθώς έχει ενδιαφέρον κάθε εξέλιξη. Ο ήρωας καταλήγει να διαφθείρει τον ίδιο, τον ιδανικό του κόσμο με την παρουσία του. 
Η εικόνα, λοιπόν, που παρουσίασε σήμερα η Νέα Δημοκρατία μοιάζει αρκετά με εκείνο το όνειρο, το όνειρο εκείνου του πρωταγωνιστή. Μόνο που η σοβαρή άσκηση της πολιτικής δεν βασίζεται σε φερέλπιδες αφηγήσεις. Μας είπε ο εισηγητής της Πλειοψηφίας ότι το μέγεθος της παρέμβασης αποτυπώνεται στα οικονομικά στοιχεία. Μα και εμείς τρεις μέρες τώρα αυτά τα οικονομικά στοιχεία ζητάμε. Αυτά τα στοιχεία ζητάμε και δεν τα βρίσκουμε. Σας ζητάμε να τα καταθέσετε. 
Κανείς δεν αμφισβήτησε ότι το τίμημα ανέρχεται στα 45 εκατομμύρια ευρώ ή ότι η Κυβέρνηση προβάλλει επενδύσεις ύψους 125 εκατομμυρίων. Και τα δύο τελικά ποσά μας τα έχετε πει. Εκείνο που δεν γνωρίζουμε με την ίδια σαφήνεια είναι η οικονομική διαδρομή που οδήγησε σε αυτά. Ξαναλέω: Ακόμα δεν εξηγήθηκε με καθαρό τρόπο από πού προκύπτουν τα 125 εκατομμύρια που επαναλαμβάνονται σε κάθε κυβερνητική τοποθέτηση, ούτε ποιο μέρος τους αποτελεί η σημερινή δέσμευση και ποιο εξαρτάται από μελλοντικές προϋποθέσεις.
Όταν, λοιπόν, μιλάτε για τη μεγαλύτερη παρέμβαση από το 1991, δεν αρκεί να επαναλαμβάνετε το μεγάλο διαθέσιμο νούμερο αυτών των 125 εκατομμυρίων. Οφείλετε να εξηγήσετε τι ακριβώς περιλαμβάνει. Διαφορετικά, ένα αισιόδοξο σενάριο που παρουσιάζεται ως βεβαιότητα και μια μελλοντική δυνατότητα ως εξασφαλισμένη επένδυση.
 Ακούσαμε, επίσης, ότι η σημερινή παραχώρηση επιβεβαιώνει την επιτυχημένη σύμπραξη δημόσιου και ιδιωτικού τομέα. Το κράτος εγγυάται και εποπτεύει, ενώ ο ιδιώτης επενδύει και αναπτύσσει. Πρόκειται, όμως, για μία εξαιρετικά βολική απλοποίηση, γιατί το δημόσιο δεν βρίσκεται εδώ μόνο για να εποπτεύει. Συμμετέχει, χρηματοδοτεί, αναλαμβάνει υποχρεώσεις και εκτίθεται σε μελλοντικές απαιτήσεις.
Και ενώ ο κ. Μαντάς μας διαβεβαίωσε ότι το κράτος εγγυάται, εμείς εξακολουθούμε να μην έχουμε τη συγκεκριμένη εικόνα για το τι μπορεί τελικά να κληθούμε να καταβάλουμε στο μέλλον. Όπως είπα και πριν, τι θα μας κοστίσει τελικά; Από τη Δευτέρα συζητάμε και ακόμα δεν γνωρίζουμε το δυνητικό κόστος για το δημόσιο. Αυτή είναι η πραγματικότητα πίσω από το «ιδανικό» σχήμα που ακούσαμε. 
Ειπώθηκε, όμως, και σωστά ότι η ανάπτυξη δεν έχει αξία αν δεν φτάσει στην καθημερινότητα των πολιτών. Σας ακούσαμε να μιλάτε για το μικρό κατάλυμα, για το εστιατόριο, τον καταστηματάρχη στο κέντρο της πόλης, για κάθε μεσσηνιακό σπίτι. Επιτρέψτε μου, όμως, να πω ότι είναι τουλάχιστον προκλητικό να εμφανίζεται η Νέα Δημοκρατία ως προστάτιδα του μικρού καταστηματάρχη, της οικογενειακής επιχείρησης και κάθε μεσσηνιακού σπιτιού.
 Μιλάμε για μια Κυβέρνηση που έχει οργανώσει την οικονομική της πολιτική γύρω από τη συγκέντρωση της αγοράς, την προνομιακή μεταχείριση των ισχυρών ομίλων και τη μεταφορά κρίσιμων δημόσιων υποδομών σε λιγότερα επιχειρηματικά χέρια. 
Και την ώρα που ανακαλύπτετε τον μικρό καταστηματάρχη στις κοινοβουλευτικές σας ομιλίες, εκείνος, αγωνίζεται να πληρώσει το ενεργειακό κόστος, το ενοίκιο, τις πρώτες ύλες, τις υποχρεώσεις του, ανταγωνιζόμενος επιχειρήσεις που έχουν πρόσβαση σε πράγματα που ίδιος δεν θα αποκτήσει ποτέ. 
Και τώρα μας ζητάτε να θεωρήσουμε αυτονόητο ότι η ανάπτυξη ενός αεροδρομίου θα περάσει από μόνη της στο οικογενειακό κατάλυμα, στο εστιατόριο, στο κατάστημα του κέντρου. Μα, αυτό ακριβώς δεν θεωρούσαν αυτονόητο και οι φορείς που ήρθαν στην Επιτροπή. Η ΕΣΕΕ προειδοποίησε ότι η ελεύθερη διαμόρφωση των μισθωμάτων στους εμπορικούς χώρους μπορεί να ευνοήσει μεγάλες αλυσίδες και να αποκλείσει τους μικρούς και μεσαίους, τις τοπικές επιχειρήσεις.
Ο Τουριστικός Οργανισμός Πελοποννήσου, όπως είπα και στην πρωτολογία, εξέφρασε τον φόβο ενός καθετοποιημένου κλειστού μοντέλου, στο οποίο οι επισκέπτες θα κατευθύνονται προς μεγάλες μονάδες, παρακάμπτοντας μικρά καταλύματα και την τοπική αγορά. Και όταν ο επιχειρηματικός όμιλος που συμμετέχει στο αεροδρόμιο, συνδέεται ταυτόχρονα με μία από τις ισχυρότερες τουριστικές επενδύσεις της περιοχής, από πού και ως πού η διάχυση αντιμετωπίζεται ως αυτονόητη; 
Αυτό που μας περιγράψατε είναι το αποτέλεσμα που όλοι επιθυμούμε. Δεν αποτελεί, όμως, μία σύμβαση την εξασφάλιση αυτού του ιδανικού που μόλις περιγράψαμε όλοι. Και πόσο μάλλον όταν υπάρχει -ξαναλέω- το προηγούμενο του ΒΟΑΚ. Το έχουμε δει και ξαναδεί. Μια σύμβαση όπου οι απαλλοτριώσεις με ευθύνη του δημοσίου καθυστέρησαν, πληρώσαμε αποζημίωση στον εργολάβο και φτάσαμε το έργο τουλάχιστον στο κομμάτι Νεάπολη-Άγιος Νικόλαος να μας κοστίσει τριπλάσια.
Και ασφαλώς δεν μπορείτε να επικαλείστε τη θετική στάση των παραγωγικών φορέων, αποσιωπώντας τις επιφυλάξεις τους. Δεν είπε κανείς ότι δεν είναι σημαντικό το έργο, αλλά έδειξαν κάποιες επιφυλάξεις. Και ο ίδιος ο Δήμαρχος της Καλαμάτας μίλησε για την τεράστια ανάγκη για το έργο, δεν έχει διαβάσει όμως τη σύμβαση, δεν ξέρει αν είναι το πιο συμφέρον αυτό για τη χώρα μας. 
Αυτή, λοιπόν, η νέα αναπτυξιακή τροχιά που, όπως λέει ήδη η Κυβέρνηση, έχει μπει η χώρα μας, θα κριθεί από το αν ο πολίτης το συναντάει στο εισόδημά του, στο ενοίκιο του, στο σούπερ μάρκετ, στον λογαριασμό του ηλεκτρικού ρεύματος. Όταν για χιλιάδες οικογένειες ο μισθός εξαντλείται πριν ολοκληρωθεί ο μήνας, η αναπτυξιακή ευημερία που περιγράφετε παραμένει εμπειρία που αφορά λίγους. Γι’ αυτό και η φράση που είπε ο εισηγητής της Πλειοψηφίας, ότι η ανάπτυξη δεν έχει αξία, αν δεν φτάνει στην καθημερινότητα των πολιτών, είναι απολύτως σωστή. 
Ταυτόχρονα, όμως, είναι και ένα αμείλικτο κριτήριο για τα πεπραγμένα της ίδιας της Κυβέρνησης. Οι δικές μας επιλογές και η ιστορική διαδρομή του καθενός που αρέσκεστε να επικαλείστε, δεν σας απαλλάσσει, δυστυχώς, από τις υποχρεώσεις σας να τεκμηριώσετε τη σημερινή, αλλά και κάθε άλλη σύμβαση. Δεν είναι δυνατόν να ζητάμε απαντήσεις για το 2026 και να μας πηγαίνετε δέκα χρόνια πριν, ούτε να παρουσιάζεται η κριτική στους όρους της Σύμβασης, ως αντίθεση στην αναβάθμιση του Αεροδρομίου. 
Εμείς θέλουμε ένα αεροδρόμιο αντάξιο της δυναμικής της Καλαμάτας και ολόκληρης της Πελοποννήσου. Θέλουμε, όμως, και μία σύμβαση αντάξια της ευθύνης του Ελληνικού Κοινοβουλίου. Μια σύμβαση που δεν θα ζητά εμπιστοσύνη, αλλά θα δίνει απαντήσεις και θα προσφέρει αποδείξεις, όπως είπα, πόσο δε μάλλον όταν υπάρχει το προηγούμενο του «Ελευθέριος Βενιζέλος» και του ΒΟΑΚ. Και αντί αυτού, βλέπουμε ένα πολύ συνηθισμένο πάτερν, ένα μοντέλο. Μας φέρνετε συμβάσεις πολύ λίγες μέρες για επεξεργασία και ταυτόχρονα είναι το ίδιο μοντέλο με όρους που δεν διασφαλίζουν εκατό τα εκατό το δημόσιο συμφέρον. Εμείς αυτά ζητήσαμε, αυτά ζητάμε και απ’ ό,τι φαίνεται δεν πρόκειται να τα δούμε. 
Πριν, λοιπόν, κρίνετε την ιστορική διαδρομή άλλων κομμάτων, όπως το ΠΑΣΟΚ, που έχει αποδείξει ότι δεν είναι φοβικό προς τις συμπράξεις δημόσιου και ιδιωτικού τομέα, αλλά έχει απολήξει και ότι λαμβάνει με ευθύνη για το μέλλον και για τις επόμενες γενιές, και πριν απαντήσετε σε οτιδήποτε, συντονιστείτε στο παρόν, στο σήμερα και δώστε καμία απάντηση. Καιρός γαρ εγγύς. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο ειδικός αγορητής από την Ελληνική Λύση, ο κ. Βιλιάρδος.
Ορίστε, κύριε Βιλιάρδο.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Κυρίες και κύριοι Βουλευτές, στη Σύμβαση δεν υπάρχει λόγος να αναφερθούμε ξανά, αφού τεκμηριώσαμε πως πρόκειται για ένα αποικιοκρατικό κείμενο που δεν συναντάει κανείς ούτε σε τριτοκοσμικές χώρες. Δεν μπορούμε, όμως, να μην κάνουμε μία μικρή αναφορά στα παρακάτω τέσσερα εξοργιστικά άρθρα. 
Πρώτον, στο άρθρο 17.3.1.β, όπου η Κυβέρνηση εισάγει μία πρωτοφανή νομική λαθροχειρία. Όσες άδειες κατασκευής και λειτουργίας, μαζί με τα κρίσιμα πιστοποιητικά πυροπροστασίας και ηλεκτρονικών εγκαταστάσεων, δεν έχουν εκδοθεί, θεωρείται αυτόματα ότι έχουν χορηγηθεί μέσω της κύρωσης της Σύμβασης της Βουλής. Εν προκειμένω, το κράτος αυτοακυρώνεται και παραδίδει λευκή επιταγή στον ιδιώτη να χτίζει και να λειτουργεί με τεκμερώμενες άδειες, την ώρα που ορίζεται με το 17.3.3 ότι οποιαδήποτε αδυναμία των κρατικών αρχών να τον εξυπηρετήσουν, συνιστά γεγονός ευθύνης δημοσίου, γεννώντας αποζημιώσεις εκατομμυρίων υπέρ του παραχωρησιούχου. 
Δεύτερον, στο άρθρο 28 παρ. 1, όπου εξαιρούνται μεν τελών τα κρατικά και στρατιωτικά αεροσκάφη, όπως επίσης του ΝΑΤΟ και του ΟΗΕ, αλλά όχι αν παρεμποδίζουν, χωρίς εύλογη αιτία, τις κανονικές δραστηριότητες εξασφάλισης εσόδων του παραχωρησιούχου. Τι σημαίνει αλήθεια «εύλογη αίτια»; Ποιος την καθορίζει, ειδικά όταν πρόκειται για την Πολεμική μας Αεροπορία; 
Τρίτον, οι ελάχιστες πληρωμές στο δημόσιο, με το άρθρο 29, για όλα τα σαράντα χρόνια είναι 561.666 ευρώ. Λιγότερες, δηλαδή, από το ετήσιο ενοίκιο μιας σουίτας στο Costa Navarino. Δεν είναι ντροπή να υπογράφουμε κάτι τέτοιο; 
Τέταρτον, με το άρθρο 43, που αφορά φορολογικά ζητήματα, μεταξύ άλλων, ο επενδυτής μπορεί να μεταφέρει φορολογικές ζημίες χωρίς χρονικό περιορισμό, να αποσβένει τις επενδύσεις του, να εκπίπτει τους τόκους των δανείων του από τα φορολογητέα κέρδη και να απαλλάσσεται από ορισμένους φόρους, όπως ο ΕΝΦΙΑ για την περιοχή της παραχώρησης και οι φόροι κατά την επιστροφή του έργου στο δημόσιο. Δεν είναι εξωφρενικά όλα αυτά; Γιατί δεν δίνονται ανάλογες ελαφρύνσεις στη βιομηχανία μας; Ποιος άλλος απολαμβάνει τέτοιου είδους προνόμια στην Ελλάδα; 
Συνεχίζοντας τώρα με γενικότερα θέματα της οικονομίας μας, επειδή θέλουμε πάντοτε να είμαστε εποικοδομητικοί και όχι να ασκούμε στείρα αντιπολίτευση, ποιο είναι το βασικότερο οικονομικό πρόβλημα της Ελλάδας; Προφανώς, η ακρίβεια. Τι είναι η ακρίβεια; Η σχέση τιμών, πληθωρισμού δηλαδή, και μισθών, όπου η Ελλάδα έχει υψηλότερο πληθωρισμό σε σχέση με το μέσο της Ευρωζώνης -3,9% έναντι 2,8% πρόσφατα- και τους χαμηλότερους μισθούς. 
Εν προκειμένω τα εξής: Πρώτον, τι χρειάζεται για την άνοδο των μισθών; Η αύξηση της παραγωγικότητας της εργασίας. Τι προϋποθέτει; Επενδύσεις και καινοτομία. Επίσης, όχι υψηλότερο πληθωρισμό από την Ευρωπαϊκή Ένωση, την Ευρωζώνη, αφού διαβρώνει την ανταγωνιστικότητα, οπότε εμποδίζει την άνοδο των μισθών. 
Ποιος είναι ο βασικός παράγοντας για τις επενδύσεις; Η άνοδος των μισθών; Επειδή αν οι μισθοί είναι χαμηλοί και η εργασία φθηνή, δεν είναι επικερδής η επένδυση σε νέα μηχανήματα. Δηλαδή όταν οι επιχειρήσεις βρίσκουν φθηνούς εργαζομένους δεν έχουν κίνητρο να επενδύσουν, ούτως ώστε να αυξήσουν την παραγωγικότητα της εργασίας για να καλύψουν το υψηλότερο κόστος των μισθών. 
Επομένως, οι νέες καινοτομίες δεν υλοποιούνται λόγω κόστους, οπότε η παραγωγικότητα της εργασίας μένει στάσιμη και δεν επιτρέπει την αύξηση των μισθών, με αποτέλεσμα να εισέρχεται η χώρα σε έναν φαύλο κύκλο, όπως με την εσωτερική υποτίμηση των μνημονίων. 
Γιατί όμως είναι επιπλέον βασικός παράγοντας για την αύξηση των επενδύσεων η άνοδος των μισθών; Επειδή αυξάνουν την εγχώρια ζήτηση, ενώ όταν η ζήτηση είναι υψηλή, οι εταιρείες είναι υποχρεωμένες να επενδύσουν, αφού διαφορετικά ο ανταγωνισμός θα καταλάβει το μερίδιο αγοράς τους. 
Ποιο είναι το πρόβλημα εδώ; Το ότι όταν οι καταναλωτές αποκτούν μεγαλύτερο εισόδημα, συχνά αυξάνονται οι αγορές τους σε εισαγόμενα προϊόντα. Άρα αυξάνεται το εμπορικό έλλειμμα και το έλλειμμα τρεχουσών συναλλαγών και η χώρα χρεώνεται στο εξωτερικό, όπου ήδη το ακαθάριστο εξωτερικό μας χρέος έχει εκτοξευθεί στα 597 δισεκατομμύρια. 
Για να μην υπάρχει λοιπόν αυτός ο κίνδυνος, η άνοδος των μισθών πρέπει να συνδυαστεί με την εξασφάλιση φθηνής ενέργειας, με τη βέλτιστη κατανάλωση ενέργειας και κυρίως με την εγχώρια παραγωγική ανασυγκρότηση, δηλαδή με τα εξής. Με τη στήριξη των τοπικών επιχειρήσεων, των μικρομεσαίων, έτσι ώστε να καλύψουν τη ζήτηση σε βασικά αγαθά και υπηρεσίες, μεταξύ άλλων στην Ελλάδα, με τη σύνδεση της εγχώριας παραγωγής με τον τουρισμό. 
Με την υποκατάσταση των εισαγωγών, που είναι φθηνότερη και ευκολότερη από την αύξηση των εξαγωγών, κάτι που δεν ακούμε σχεδόν ποτέ. 
Μέσω επενδύσεων στην τεχνολογία, στην αγροτική παραγωγή και στη μεταποίηση. 
Με την αύξηση της ποιοτικής παραγωγικότητας μέσω επενδύσεων στο εργατικό δυναμικό για την παραγωγή προϊόντων υψηλότερης προστιθέμενης αξίας, που ανταγωνίζονται επάξια τα εισαγόμενα. Παρεμπιπτόντως, εδώ οι εξαγωγές είναι άλλο θέμα, αφού στηρίζονται στους μισθούς και στη ζήτηση άλλων χωρών, ενώ προϋποθέτουν ποιοτικά και τιμολογιακά διεθνώς ανταγωνιστικά προϊόντα. 
Οπότε χαμηλούς μισθούς, χαμηλό κόστος εργασίας ανά μονάδα παραγομένου προϊόντος δηλαδή, οι οποίοι όμως χαμηλοί μισθοί μειώνουν την εγχώρια ζήτηση και ξεκινάει ξανά ο ίδιος φαύλος κύκλος που μας οδήγησε στη χρεοκοπία και θα μας οδηγήσει ξανά. 
Δεύτερον, τι χρειάζεται για τη μείωση του πληθωρισμού; Η εξασφάλιση φθηνής ενέργειας ξανά, ο περιορισμός της κατανάλωσής της με την καλύτερη χρήση της, καθώς επίσης η καταπολέμηση των ολιγοπωλίων, των καρτέλ, των τριγωνικών συναλλαγών και της αισχροκέρδειας μέσω της σωστής λειτουργίας της Αρχής Ανταγωνισμού, εν ανάγκη όμως, έως ότου καταπολεμηθούν τα ολιγοπώλια και τα καρτέλ, η επιβολή πλαφόν, στις πηγές της ακρίβειας όμως, όπως για παράδειγμα στα διυλιστήρια. 
Χρειάζεται επίσης η χαμηλότερη φορολογία του κράτους σε επίπεδα ανταγωνιστικά με τις γύρω χώρες, μέσω της καταπολέμησης της σπατάλης του δημοσίου, της παραοικονομίας και της διαφθοράς, που όχι μόνο κοστίζει πανάκριβα, αλλά επιπλέον σκοτώνει, όπως φτάνεται ξεκάθαρα στα Τέμπη. 
Βέλτιστο φορολογικό σύστημα εδώ είναι το σύστημα έσοδα-έξοδα, όπου εκπίπτουν όλα ανεξαιρέτως τα έξοδα από τα έσοδα, για παράδειγμα και το ενοίκιο και το ηλεκτρικό και όλα, και φορολογείται ό,τι απομένει, ενώ εμείς έχουμε ήδη εκπονήσει μια αναλυτική μελέτη εκατό περίπου σελίδων. Ποτέ δεν μιλάμε θεωρητικά. 
Ο δεύτερος πυλώνας αυτού του συστήματος είναι ο επίπεδος φόρος 15% παντού. Παντού επίπεδος φόρος, αφού εκμηδενίζει την παραοικονομία, καθιστά ασύμφορες τις τριγωνικές συναλλαγές, απλοποιεί τις διαδικασίες, στηρίζει τις επενδύσεις, συγκρατεί τις ελληνικές επιχειρήσεις να μην πηγαίνουν στο εξωτερικό για υποκαταστήματα, αυξάνει τα δημόσια έσοδα χωρίς υπερφορολόγηση και ούτω καθεξής. 
Επομένως, υπάρχουν λύσεις για όλα, αρκεί να τις εφαρμόσει μια ικανή κυβέρνηση που θα ενδιαφέρεται κυρίως για τους πολίτες, δηλαδή όχι μόνο για την εξυπηρέτηση των ολιγοπωλίων και των καρτέλ, όπως δυστυχώς συμβαίνει στη χώρα μας, με καταστροφικά αποτελέσματα για τη συντριπτική πλειοψηφία των Ελλήνων. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Διαμάντω Μανωλάκου, ειδική αγορήτρια από το Κομμουνιστικό Κόμμα. 
ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε. 
Αυτό που ξέρουμε καλά είναι ότι και αυτή η παραχώρηση μιας ακόμα κρατικής υποδομής, όπως το αεροδρόμιο Καλαμάτας, θα ενισχύσει την κερδοφορία των επενδυτών και θα την πληρώσει το επιβατικό κοινό των λαϊκών στρωμάτων. Τα υψηλά ναύλα, τα εισιτήρια, τα τέλη και άλλα θα είναι απαγορευτικά, όπως είναι και απαγορευτική η διαμονή στο Costa Navarino, αφού είναι μόνο για τα πολύ υψηλά εισοδήματα, για τους λεφτάδες, που θέλουν και χρειάζονται ένα ασφαλές και σύγχρονο αεροδρόμιο. 
Σήμερα όμως ένα μεγάλο ποσοστό των λαϊκών οικογενειών δεν θα κάνει ή θα κάνει ελάχιστες, πολύ λιγότερες μέρες διακοπών και ξεκούρασης, γιατί η αντιλαϊκή αντιδραστική πολιτική σας αυτά τα αποτελέσματα έχει. Γι’ αυτό και οι fast track διαδικασίες δείχνουν την ενοχή σας. Βεβαίως, παλιά μου τέχνη κόσκινο. Το ίδιο δεν κάνετε και με τη συνταγματική αναθεώρηση; Ουσιαστικά εν κρυπτώ, χωρίς δυνατότητα ουσιαστικής ενημέρωσης του λαού, ώστε να είναι όσο το δυνατόν και λιγότερες οι αντιδράσεις.
Καταψηφίζουμε λοιπόν το νομοσχέδιο της ληστρικής παραχώρησης, όσο και την πρακτική σας. Θωρακίζετε το αστικό σας κράτος για αποτελεσματικότερη στήριξη της καπιταλιστικής οικονομίας με αντιδραστικές αναδιαρθρώσεις. 
Όμως και από το σημερινό νομοσχέδιο αναδεικνύεται ότι η ικανοποίηση των λαϊκών αναγκών είναι ασύμβατη με τα συμφέροντα των μονοπωλιακών ομίλων, της πολιτικής της Ευρωπαϊκής Ένωσης και της Κυβέρνησης και των κομμάτων που τη στηρίζουν. 
Σε ό,τι αφορά την άρση ασυλίας, ειδικά του κ. Σαλμά, ειπώθηκαν νέες καταγγελίες πριν λίγο εδώ στην Ολομέλεια, που αναδεικνύουν ακόμα μια φορά τον βούρκο του συστήματος, του συστήματός σας που αναπαράγει τέτοια σκάνδαλα και αποτελεί και έναν κρίκο δίπλα στον κρίκο του ΟΠΕΚΕΠΕ, του σκανδάλου της πολεοδομίας, των παρακολουθήσεων και άλλα. 
Μπορεί αυτό το συγκεκριμένο να είναι στα πλαίσια μιας πολιτικής αντιπαράθεσης στη δεξιά πολυκατοικία, όμως το Κομμουνιστικό Κόμμα Ελλάδας θεωρεί ότι όλα αυτά πρέπει και να αξιολογηθούν, και να διερευνηθούν, και να καταλογιστούν ευθύνες και όχι να συγκαλυφθούν, όπως κάνατε με τα Τέμπη, τον ΟΠΕΚΕΠΕ και άλλα, και να κρύβεστε πίσω από την πλειοψηφία που σας εξασφαλίζει αυτό το ληστρικό εκλογικό σύστημα. 
Γιατί η πολιτική σας είναι τα κέρδη των καπιταλιστών πάνω από τον άνθρωπο και τις ανάγκες του. Γι’ αυτό και οι νέοι και οι διαδηλωτές συνολικά φωνάζουν «Τα κέρδη ή οι ζωές μας», και ναι, και πρέπει, και το λογικό είναι να διαλέγουμε τις ανθρώπινες ζωές, γκρεμίζοντας αυτές τις βάρβαρες πολιτικές, δηλαδή τον καπιταλισμό. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο ειδικός αγορητής του ΣΥΡΙΖΑ κ. Παπαηλιού. 
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, απευθύνομαι στους ελάχιστους, τον Εισηγητή και τον Κοινοβουλευτικό Εκπρόσωπο, συναδέλφους της πλειοψηφούσας παράταξης. Φαίνεται, παρά την προσδοκία σας, πως οι υποθέσεις-σκάνδαλα που έχουν κλείσει, θα ανοίξουν εκ νέου. Οι καταγγελίες Σαλμά, ενός Βουλευτή που υπηρέτησε στο κόμμα σας και ήταν και Υπουργός της Κυβέρνησής σας, είναι σημαντικές και πολύ σοβαρές θα έλεγα. Όμως, αυτά θα τα πούμε μια άλλη φορά.
Κύριε Σιμόπουλε, μας είπατε για έργα που γίνονται στην Πελοπόννησο. Δεν μας είπατε, όμως, ξεχάσατε μάλλον να μας πείτε ότι επί μήνες έχουν αποκοπεί ευρύτερες περιοχές της Αρκαδίας -στη Γορτυνία- και της Ηλείας, λόγω του κλεισίματος οδικών αξόνων, ακόμη και εθνικών, της Εθνικής Οδού Βυτίνας - Αρχαίας Ολυμπίας, εξαιτίας κατολισθήσεων. Αυτό αποτελεί δείγμα, κατά την άποψή μας, της εγκατάλειψης της υπαίθρου χώρας. Βέβαια, το χειρότερο είναι ότι ουδείς ενδιαφέρεται. Καταλαβαίνετε ότι είναι ντροπή επί μήνες να έχουν αποκοπεί ολόκληρες περιοχές και οι κάτοικοί τους να είναι απομονωμένοι. Αυτό είναι έργο σας, κύριοι της Νέας Δημοκρατίας. Δεν θέλω να προχωρήσω στην αναφορά για την παράκαμψη των Λαγκαδίων επί της Εθνικής Οδού Βυτίνας - Αρχαίας Ολυμπίας που εγκαταλείψατε μόλις αναλάβατε τη διακυβέρνηση της χώρας, το οποίο έργο οπωσδήποτε θα αποκαθιστούσε την πρόσβαση. Και όμως, το εγκαταλείψατε μόλις αναλάβατε τη διακυβέρνηση της χώρας.
Έχετε, όμως, χρόνο. Η προεκλογική περίοδος είναι παρούσα -δεν ξέρουμε πόσο θα διαρκέσει, αλλά είναι παρούσα- και επομένως, θα δώσει τροφή για υποσχέσεις του κόμματός σας κατά την προεκλογική περίοδο. Βέβαια, τούτη τη φορά δεν θα εισακουστείτε από τους κατοίκους της Αρκαδίας και ευρύτερα της Πελοποννήσου. Όλα αυτά θα γίνουν για προεκλογική χρήση και αυτά που είπε και ο κ. Σιμόπουλος.
Ο εκ μέρους σας τρόπος νομοθέτησης δεν μας εκπλήσσει, με ουσιαστικά κατεπείγουσες διαδικασίες και βέβαια, με συνεχόμενες παραβιάσεις του Κανονισμού της Βουλής. Αυτά δεν συνιστούν, κύριε Υπουργέ, καλή νομοθέτηση, αλλά κάκιστη νομοθέτηση. Η υπό συζήτηση κύρωση δεν έχει κατατεθεί ολοκληρωμένη. Υπάρχουν κενά, ιδίως στα παραρτήματα, τα οποία δεν επιτρέπουν να υπάρχει ολοκληρωμένη εικόνα.
Αυτή η κύρωση παραχώρησης έχει ως αφετηρία τη μεταφορά περιουσιακών στοιχείων του Δημοσίου στο Υπερταμείο -ΤΑΙΠΕΔ, ΕΣΥΠ, Εθνικό Αναπτυξιακό Ταμείο-, προκειμένου να τα αξιοποιήσει, στην πραγματικότητα να τα εκποιήσει. Αυτά συνέβαιναν επί μνημονιακής εποχής. Βέβαια, η χώρα μας εξήλθε των μνημονίων το 2018 επί διακυβέρνησης ΣΥΡΙΖΑ. Παρά ταύτα, οι μνημονιακές πολιτικές συνεχίζονται και επί της διακυβέρνησης της Νέας Δημοκρατίας και αυτό διότι, κακά τα ψέματα, αυτές οι πολιτικές βρίσκονται στον πυρήνα του νεοφιλελευθερισμού και των νεοφιλελεύθερων πολιτικών που ασκείτε.
Πέραν όλων των άλλων, οι σοβαρές αντιρρήσεις για τη συγκεκριμένη σύμβαση παραχώρησης αφορούν την απότομη αύξηση των αεροδρομιακών τελών με τρόπο που φοβούμαι ότι αυτό το αεροδρόμιο μπορεί και να μην καταστεί ανταγωνιστικό: Τον κίνδυνο περιορισμού των δρομολογίων των αεροπορικών εταιρειών χαμηλού κόστους που απευθύνονται στους πολλούς, με συνέπεια να πληγεί η επιβατική κίνηση και η εισροή επισκεπτών. Την ενίσχυση αντί της αντιμετώπισης της εποχικότητας του τουρισμού. Την απουσία προσανατολισμού κατεύθυνσης για τη στήριξη της αγροτικής παραγωγής και του αγροτοδιατροφικού κλάδου. Την κερδοφορία του μονοπωλιακού διαχειριστή εις βάρος της διάχυσης του τουρισμού σε περιφερειακούς προορισμούς. Την απουσία θεσμικής εκπροσώπησης της τοπικής κοινωνίας -περιφέρεια, δήμοι, επιμελητήρια απουσιάζουν από τη θεσμική εκπροσώπηση-, για την προώθηση του εκσυγχρονισμού του αεροδρομίου. Η μεγάλη διάρκεια της παραχώρησης: Την καθυστέρηση των ουσιαστικών επενδύσεων και την περιορισμένη σαφήνεια ως προς το πότε θα κατασκευαστεί ο νέος αεροσταθμός και τα υπόλοιπα έργα, τη συμμετοχή στην κοινοπραξία -το υπενόησα προηγουμένως και το λέω ρητά-, ο οποίος είναι ταυτόχρονα και ο ισχυρότερος τουριστικός παράγοντας της περιοχής.
Έτσι τίθεται το ζήτημα ή μάλλον τεκμηριώνεται θα έλεγα, η σύγκρουση συμφερόντων και ίσως ο αθέμιτος ανταγωνισμός με τις τουριστικές μονάδες της ευρύτερης περιοχής, τις μικρομεσαίες. Θα έπρεπε να υπάρξει εμπλοκή της Επιτροπής Ανταγωνισμού με σκοπό να αποτραπούν μονοπωλιακές καταστάσεις.
Απαιτούνται ισχυρές εγγυήσεις και αντίρροπες κινήσεις για ίση μεταχείριση όλων των τουριστικών επιχειρήσεων και διάχυση του τουριστικού προϊόντος προς όλους: Διαφάνειες στις εμπορικές συμφωνίες και τις δράσεις προώθησης, μη προνομιακή εξυπηρέτηση συγκεκριμένων ξενοδοχειακών εγκαταστάσεων. Ισόρροπη ανάπτυξη όχι μόνο της Μεσσηνίας αλλά και ολόκληρης της Πελοποννήσου και διάχυση του τουριστικού προϊόντος. Διαφανής διάθεση χώρων προβολής και εμπορικών καταστημάτων και βέβαια, δημοσιοποίηση των συμφωνιών κινήτρων προς τις αεροπορικές εταιρείες.
Κυρίες και κύριοι συνάδελφοι, η Κυβέρνηση παρουσίασε την παραχώρηση ως συνολική αναπτυξιακή επένδυση για τη Μεσσηνία και ευρύτερα την Πελοπόννησο. Το συμβατικό κείμενο, όμως, είναι σχεδιασμένο πρωτίστως γύρω από την επιβατική και τουριστική λειτουργία. Για το cargo η σύμβαση εξασφαλίζει το ελάχιστο, να μπορεί να αποσταλεί διεθνώς ένα φορτίο με βασικό έλεγχο ασφαλείας και χειρωνακτική διαφήμιση. Δεν εξασφαλίζει ότι το αεροδρόμιο θα μετατραπεί σε οργανωμένη πύλη εξαγωγής νωπών προϊόντων, που είναι γνωστά για την ποιότητά τους στη Μεσσηνία και στην Πελοπόννησο.
Το ισχυρό ερώτημα, λοιπόν, προς την Κυβέρνηση είναι γιατί σε μία 40ετή παραχώρηση με συνολικό επενδυτικό πρόγραμμα που προβάλλετε -λέτε ότι θα φθάσει στα 125 εκατομμύρια ευρώ-, δεν προβλέφθηκε συγκεκριμένη, κοστολογημένη και χρονικά δεσμευτική επένδυση σε αεροπορικό cargo -ψυχώμενες αποθήκες και εξαγωγική εφοδιαστική αλυσίδα- για τα νωπά αγροτικά προϊόντα της Μεσσηνίας και της Πελοποννήσου.
Κυρίες και κύριοι συνάδελφοι, ο τουρισμός είναι μια σημαντική οικονομική παράμετρος για την ανάπτυξη της χώρας, όμως δεν αρκεί. Εδώ έχουμε περιοχές, τη Μεσσηνία, ευρύτερα την Πελοπόννησο, που έχουν τεράστιες δυνατότητες και στην αγροτική παραγωγή και στον αγροτοδιατροφικό τομέα και αυτό δεν το λαμβάνετε καν υπόψη σας.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Εισηγητής από τη Νέα Δημοκρατία κ. Περικλής Μαντάς.
ΠΕΡΙΚΛΗΣ ΜΑΝΤΑΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, δυστυχώς έχουν αποχωρήσει από την Αξιωματική Αντιπολίτευση τόσο ο Κοινοβουλευτικός Εκπρόσωπος όσο και η Εισηγήτρια, γιατί θα ήθελα να δώσω λίγες απαντήσεις.
Είπαμε από την πρώτη στιγμή ότι η συγκεκριμένη σύμβαση στηρίχθηκε στη βάση της σύμβασης και της παραχώρησης των δεκατεσσάρων αεροδρομίων. Ήταν πολύ φυσιολογικό, γιατί εκείνη η σύμβαση είχε ένα πολύ καλό αποτέλεσμα με πολύ γρήγορες διαδικασίες.
Μάλιστα, οφείλω να σας πω και να σας υπενθυμίσω ότι το συγκεκριμένο έργο των δεκατεσσάρων αεροδρομίων ήταν το μοναδικό δημόσιο έργο που ολοκληρώθηκε έξι μήνες γρηγορότερα από τη λήξη της προθεσμίας της σύμβασης και ακριβώς είχε ένα υψηλό αποτύπωμα οικονομικό και αναπτυξιακό για όλες τις περιοχές στις οποίες υλοποιήθηκε.
Ο νόμος τότε, ο 4389/2016, επειδή τόσο το ΠΑΣΟΚ και ο ΣΥΡΙΖΑ όσο και τα υπόλοιπα κόμματα -αλλά εντάξει για τα μικρά κόμματα-, το ΠΑΣΟΚ ειδικά, μας θυμίζει εδώ και τρεις μέρες και φωνάζει ότι είχε πολύ λίγες μέρες να επεξεργαστεί το νομοσχέδιο των χιλίων πεντακοσίων σελίδων, ο ν.4389/2016 λοιπόν, που είχε μέσα την παραχώρηση των δεκατεσσάρων αεροδρομίων, κατατέθηκε στη Βουλή στις 18 Μαΐου 2016 και ψηφίστηκε στις 22 Μαΐου 2016, μέσα σε τέσσερις ημέρες! 
Ήταν ένα νομοσχέδιο που είχε 233 άρθρα, εκ των οποίων δύο άρθρα αφορούσαν την κύρωση των αεροδρομίων, με σύμβαση πάνω από χίλιες σελίδες, σε ένα πολυνομοσχέδιο -μνημονιακό τότε- που ολοκληρώθηκε σε τέσσερις ημέρες. 
Οι Βουλευτές του ΠΑΣΟΚ τότε ήταν πιο έμπειροι από τους τωρινούς;  Μπόρεσαν και διάβασαν τότε τη σύμβαση πολύ πιο γρήγορα, και την υπερψήφισαν; Οι Βουλευτές του ΣΥΡΙΖΑ τότε -όπως ο κ. Παπαηλιού ο οποίος πρέπει να ήταν Βουλευτής τότε, που έχει ψηφίσει τη σύμβαση των δεκατεσσάρων αεροδρομίων- πρόλαβαν στις τέσσερις ημέρες και τη διάβασαν; Ενώ τώρα στις πέντε δεν πρόλαβαν να ελέγξουν τη σύμβαση αυτή; Ας σταματήσουμε, λοιπόν, την υποκρισία περί του χρόνου. Ψάχνουμε να βρούμε αφορμή για να καταψηφίσουμε κάτι το οποίο φέρνει η Κυβέρνηση.
Στη συνέχεια, ο κ. Γερουλάνος -να αναφερθώ και στο ΠΑΣΟΚ- ήρθε εδώ να μας κάνει μαθήματα, και αυτός, περί του χρόνου. Αφού εκθείασε την οικογένεια Κωνσταντακόπουλου και είπε ότι καλά τα κάνει, κατέληξε αφήνοντας υπονοούμενα περί «συμβάσεων αρπαχτής» και για την «Κυβέρνηση της αρπαχτής».
Εγώ ξέρω, κύριε Πρόεδρε, ότι για να υπάρξει αρπαχτή, πρέπει να υπάρχουν δύο μέρη: αυτός που τα δίνει και αυτός που τα παίρνει. Και αν εννοεί ότι η Κυβέρνηση τα παίρνει, ποιον εννοεί ότι τα δίνει; Τον κ. Κωνσταντακόπουλο που μετέχει στο σχήμα του αεροδρομίου, τον κ. Κοπελούζο ή τη Fraport; Αυτούς που εκθείαζε για το Costa Navarino; Δεν ντρεπόμαστε λίγο να λέμε τέτοιες κουβέντες εδώ στο Κοινοβούλιο;
Επίσης, αναφέρθηκε στους εχθρούς που είχε η επένδυση του Costa Navarino. Θυμάμαι τότε, όταν φτιαχνόταν το Costa Navarino, πάρα πολλοί Βουλευτές της Αριστεράς κινητοποιούσαν τον κόσμο να πηγαίνει μπροστά στα μηχανήματα. Όταν το αεροδρόμιο της Καλαμάτας ήταν να ενταχθεί στα δεκατέσσερα αεροδρόμια στην πρώτη σύμβαση, έκαναν διαδηλώσεις έξω από αυτό για να μην ενταχθεί, για να μην ιδιωτικοποιηθεί, με αποτέλεσμα να καταδικαστούμε σε έντεκα χρόνια απομόνωσης στην περιοχή.
Είπε ακόμη ο κ. Γερουλάνος ότι απεντάχθηκε το Μιναγιώτικο φράγμα. Αυτό είναι ανακρίβεια. Το Μιναγιώτικο φράγμα όχι μόνο δεν απεντάχθηκε, αλλά διασφαλίστηκε η χρηματοδότησή του από το Εθνικό Πρόγραμμα Ανάπτυξης του Υπουργείου Οικονομικών. Μάλιστα, ο διαγωνισμός έχει τελειώσει, η σύμβαση είναι στο Ελεγκτικό Συνέδριο και σε λίγο καιρό θα υπογραφεί για να ξεκινήσει το έργο. Και βέβαια, ανακάλυψε τώρα και τις ανάγκες ύδρευσης και άρδευσης που χρειάζονται. Μα, το αεροδρόμιο λειτουργεί αυτή τη στιγμή. Λειτουργεί, απλά δεν έχει τις προϋποθέσεις και τις υποδομές για να αντέξει αυτόν τον μεγάλο, τον εκρηκτικό φόρτο επισκεπτών που δέχεται και που πρόκειται να δεχθεί.


Συνεχίζω με τον κ. Ξανθόπουλο. Μίλησε για σύγκρουση συμφερόντων και για προνομιακή θέση, επειδή ο Κωνσταντακόπουλος θα είναι και στο αεροδρόμιο. Όχι μόνο ζήτημα σύγκρουσης συμφερόντων δεν υπάρχει, ίσα ίσα, η παρουσία του ομίλου Κωνσταντακόπουλου στην κοινοπραξία εγγυάται την επιτυχία αυτού του εγχειρήματος. Και γιατί την εγγυάται; Την εγγυάται γιατί ακριβώς υπάρχουν τα τουριστικά συμφέροντα στην περιοχή. 
Έχει ανταγωνισμό το Costa Navarino πουθενά στην Πελοπόννησο και δεν το ξέρω; Υπάρχει άλλη μονάδα στη Μεσσηνία σαν αυτή; Ο υπερπολυτελής τουρισμός μεταφέρεται με προγράμματα ταξιδιωτικών γραφείων; Αυτά λέτε στον κόσμο και πιστεύετε ότι θα σας πιστέψει κανένας; Το ότι έχει αυτή την εκρηκτική αύξηση το αεροδρόμιο της Καλαμάτας, συμβαίνει ακριβώς επειδή το Costa Navarino τοποθέτησε τη Μεσσηνία στον παγκόσμιο τουριστικό χάρτη. Διαφημιζόμαστε παντού. Υπάρχει κόσμος ο οποίος θέλει να έρθει στη Μεσσηνία, αλλά επειδή δεν μπορεί να μείνει στο Costa Navarino, μένει σε όλη την υπόλοιπη Μεσσηνία. Ξέρετε ποια είναι η συμμετοχή; Από τους επισκέπτες που έρχονται κάθε χρόνο στο αεροδρόμιο, ξέρετε το νούμερο για το πόσοι πηγαίνουν στο Costa Navarino; Το 12%! Το υπόλοιπο 88% πού πηγαίνει; Δεν πηγαίνει σε ολόκληρη την Πελοπόννησο;
Είπε ο κ. Ξανθόπουλος ότι τίποτα δεν διαχέεται στην τοπική κοινωνία. Καλά, μιλάμε σοβαρά; Δηλαδή, στα δεκατέσσερα αεροδρόμια που έχουν ιδιωτικοποιηθεί, έχετε πάει και έχετε ρωτήσει τις τοπικές κοινωνίες και είδατε ότι δεν διαχέεται τίποτα; Εκεί όπου έχουν διπλασιαστεί και τριπλασιαστεί οι επισκέπτες, που υπάρχουν καταλύματα, που υπάρχουν τα πάντα; Είμαστε σοβαροί να τα λέμε αυτά τα πράγματα εδώ μέσα στη Βουλή, και μάλιστα για να ισχυροποιήσουμε τι; «Η κάθε ιδιωτικοποίηση», λέει, «έχει χαμένη την κοινωνία». Πού έχει συμβεί αυτό πραγματικά; Σε ποια πόλη από τα δεκατέσσερα αεροδρόμια έχει χάσει η κοινωνία; Πρόκειται απλώς για βαρύγδουπες δηλώσεις για να μη στηρίξουμε την επένδυση. 
Επίσης, κυρία Μανωλάκου, στο αεροδρόμιο προφανώς λειτουργεί παράλληλα και το στρατιωτικό αεροδρόμιο. Κυρία Μανωλάκου, επειδή το είπατε και στην Επιτροπή, με πολλή χαρά σάς καλώ να έρθετε στην Καλαμάτα, να πάμε στο στρατιωτικό αεροδρόμιο. Να δείτε εκεί στο Διεθνές Κέντρο Εκπαίδευσης ότι όχι μόνο δεν έχουμε Ισραηλινούς εκπαιδευτές, αλλά οι εκπαιδευτές είναι Έλληνες πιλότοι, οι οποίοι εκπαιδεύουν τους Έλληνες πιλότους, καθώς και πιλότους από όλη την Ευρώπη που θέλουν να έρθουν εδώ, να πληρώσουν την ελληνική Πολεμική Αεροπορία για να εκπαιδευτούν. Και είμαστε περήφανοι για αυτό. Δεν υπάρχει Ισραηλινός στρατιώτης εδώ. Δεν υπάρχει Ισραηλινός εκπαιδευτής. Πρέπει να σταματήσετε να λέτε αυτή την ανακρίβεια. Ελάτε να πάμε μαζί, να δείτε τι έχει φτιαχτεί εκεί, με ό,τι υπερσύγχρονο υπάρχει σε θόλους εξομοιωτών, όπου μπαίνουν οι πιλότοι μας και εκπαιδεύονται στα πιο σύγχρονα μέσα.
ΔΙΑΜΑΝΤΩ ΜΑΝΩΛΑΚΟΥ: Ο κ. Μητσοτάκης το δήλωσε πέρσι στην επίσκεψή του.
ΠΕΡΙΚΛΗΣ ΜΑΝΤΑΣ: Αφήστε με να πω. Δεν είπε αυτό. Ο Πρωθυπουργός είπε ότι η συμφωνία με το Ισραήλ είναι στην υποστήριξη των ηλεκτρονικών συστημάτων. Είναι εκεί η εταιρεία και παρέχει υποστήριξη, συντήρηση και ανταλλακτικά για να δουλεύουν τα συστήματα. Η εκπαίδευση όμως γίνεται από Έλληνες πιλότους. Μία και έξω. Σταματήστε να το αναπαράγετε αυτό, γιατί είναι λάθος. Ελάτε να το δούμε μαζί, σας προσκαλώ με πολλή χαρά. 
Όπως επίσης και για τις υπηρεσίες κοινής ωφέλειας για το αεροδρόμιο που λέτε, ότι δεν θα πληρώνει ο παραχωρησιούχος, και αυτό λάθος είναι. Προφανώς και θα πληρώνει. Αυτός που δεν θα πληρώνει είναι ο επαγγελματίας μέσα στο αεροδρόμιο που θα χρησιμοποιεί τις υπηρεσίες, γιατί θα τις πληρώνει η κοινοπραξία. Πουθενά δεν πληρώνουν δύο φορές υπηρεσίες κοινής ωφέλειας. Αυτό απαντήθηκε χθες και το αναπαράγετε συνεχώς. 
Ας τελειώνουμε λοιπόν πια με την υποκρισία. Το ΠΑΣΟΚ δεν έχει απαντήσει ακόμα, θα πρέπει να μας απαντήσει τι θα κάνει. Όποια απόφαση και αν πάρετε, θα πρέπει να γυρίσετε στους Μεσσήνιους και να τους απαντήσετε: Γιατί τα κόμματα που ψήφισαν το '16, δεν ψηφίζετε τώρα; Γιατί πάτε να καταδικάσετε τη Μεσσηνία και να μη γίνει στο αεροδρόμιό της μια τέτοια επένδυση; Και τι είναι αυτό το οποίο σας κάνει να έχετε αυτή τη στάση; Διότι το σοβαρό ΠΑΣΟΚ της αείμνηστης Φώφης Γεννηματά ήταν εδώ και στάθηκε όρθιο και στα δύσκολα και στα εύκολα, ενώ το ΠΑΣΟΚ του κ. Ανδρουλάκη έχει αυτή την κατάντια.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο τώρα στον Υφυπουργό Εθνικής Οικονομίας και Οικονομικών, τον κ. Μαρκόπουλο, με τον οποίο θα ολοκληρωθεί η συζήτηση του νομοσχεδίου και θα περάσουμε μετά στην ψηφοφορία.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Μετά, νομίζω, την εξαιρετική παρέμβαση του εισηγητή μας, του κ. Περικλή Μαντά, ο οποίος κακά τα ψέματα γνωρίζει καλύτερα από όλους μας τη Μεσσηνία, ίσως θα περίττευε να τοποθετηθώ.
Κύριε Πρόεδρε, αγαπητοί συνάδελφοι, διάγνωση απαρτίας ζητήθηκε πριν από λίγο. Νομίζω όμως ότι θα πρέπει να κάνουμε μια σειρά άλλων διαγνώσεων, σε άλλα επίπεδα. Να διαγνώσουμε γιατί το πρόβλημα της δημοκρατίας μας και του κοινοβουλευτισμού μας είναι ότι, ενώ συζητάμε κάτι, τελικά φτάνουμε να συζητάμε όλα τα άλλα εκτός από αυτό το οποίο καλούμαστε να βάλουμε στο επίκεντρο. 
Σκέφτομαι, να είσαι σήμερα ένας Μεσσήνιος και να πεις: «Κάτσε να δω αυτό το τόσο σημαντικό πώς θα πάει. Να δω ποιοι έχουν δίκιο, ποιοι έχουν άδικο, ποιοι και τι προτείνουν». Σήμερα, τις τελευταίες τουλάχιστον δύο με δυόμισι ώρες, πέραν της τοποθέτησης του καλού συνάδελφου, του κ. Μαντά και πέραν των διαφωνιών ενός-δύο άλλων κομμάτων επί του θέματος, ακούσαμε για το μπούλινγκ, για την ισραηλινή βία, ακούσαμε ύβρεις, ακούσαμε ειρωνείες. Ακούσαμε πράγματα τα οποία θεματικά δεν είχαν καμία σχέση με αυτό για το οποίο καλούμαστε σήμερα να συζητήσουμε. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Πραγματικά, πολλές φορές προβληματίζομαι για το γιατί ένας έντονα πολιτικοποιημένος λαός, όπως είναι οι Έλληνες, απέχει μαζικά από την πολιτική τα τελευταία αρκετά χρόνια. Επίσης, νομίζω ότι στον προβληματισμό μου αυτόν έρχεται να συμπληρωθεί και το γεγονός ότι κάποιοι δεν θέλουν να ακούσουν τους πολίτες, την κοινωνία των πολιτών. Έχουν κολλήσει σε αυτό που πιστεύουν και αδιαφορούν για την κοινωνία των πολιτών. Και για να εξηγηθώ: οι πολίτες έχουν μιλήσει σε ό,τι αφορά τη συγκεκριμένη επένδυση. Οι Μεσσήνιοι απαιτούν καλύτερες υποδομές. Οι Μεσσήνιοι απαιτούν καλύτερο αεροδρόμιο. Και σήμερα, δεν συζητούνται οι όροι της σύμβασης.
Μάλιστα, άκουσα με μεγάλο ενδιαφέρον, ακόμη μία φορά, ότι δεν έχουμε, λέει, απαντήσει σε καμία ερώτηση. Έχουμε απαντήσει από χθες στα πάντα! Σήμερα, και ο Κοινοβουλευτικός μας Εκπρόσωπος και, κυρίαρχα, ο εισηγητής μας έχουν απαντήσει στα πάντα. Εγώ θα τοποθετηθώ επίσης με στοιχεία. Και ακούω να λένε ότι δεν ακούσαμε στοιχεία. Το μόνο που έχουμε ακούσει σήμερα είναι τοποθετήσεις οι οποίες δεν αφορούν το θέμα, δεν αφορούν τη Μεσσηνία. 
Και να σας πω και κάτι; Γιατί είπα ότι η κοινωνία της Μεσσηνίας έχει τοποθετηθεί; Δεν είναι το τι λέω εγώ ή το τι λέει η Νέα Δημοκρατία. Ο αιρετός περιφερειάρχης της Μεσσηνίας, ο κ. Πτωχός, ξεκαθάρισε ότι η επένδυση στο αεροδρόμιο της Καλαμάτας απαντά στις σημερινές προκλήσεις. Προσέθεσε: «Το αεροδρόμιο έχει φτάσει στα όριά του. Είμαστε απολύτως θετικοί στην κύρωση αυτής της σύμβασης». Ο δήμαρχος Καλαμάτας, αιρετός από το λαό της Καλαμάτας, όχι από κανένα 3%, λέει: «Υποδεχόμαστε την επένδυση με αισιοδοξία. Ήδη έχουμε καθυστερήσει και αναγνωρίζουμε την αξία αυτής της επένδυσης. Επιτυχημένο το μοντέλο.». Ο δήμαρχος Μεσσήνης λέει: «Η τοπική κοινωνία αντιμετωπίζει θετικά την αναβάθμιση του αεροδρομίου». Η ΥΠΑ λέει: «Σημαντική αναπτυξιακή παρέμβαση». Το Οικονομικό Επιμελητήριο λέει: «Κομβικό εργαλείο εθνικής πολιτικής η παραχώρηση των αεροδρομίων». 
Και εσείς ξέρετε καλύτερα από αυτούς! Δεν ξέρει η κοινωνία της Μεσσηνίας, ξέρετε εσείς που επί δύο ώρες μιλάτε για το Ισραήλ! Για τον Κορκονέα ακούσαμε, θυμηθήκαμε ξανά μια σειρά άλλα ζητήματα εσωτερικής ατζέντας, φτάσαμε στη Novartis. Τι να πω; Πραγματικά, εγώ σας λέω ότι σήμερα, αν ήμουν πολίτης της Μεσσηνίας, θα είχα κλείσει την τηλεόραση, γιατί δεν αξίζετε κάτι άλλο. Δεν σας ενδιαφέρει ούτε κοινωνία της Μεσσηνίας ούτε η Πελοπόννησος ούτε η επένδυση ούτε η τόνωση των υποδομών. Δεν σας ενδιαφέρει τίποτα, μόνο να έρθουμε εδώ δυο ώρες, να βρίζει ο ένας τον άλλο, να γίνει βούρκος εδώ, να λασπομαχούμε, για να κερδίσουμε μια πρόσκαιρη δημοσιότητα, επειδή πέφτουν τα ποσοστά μας, επειδή το κόμμα μας ή τα κόμματά μας δεν μπορούν να μπουν στη Βουλή. Έτσι θα το πάμε;
Και εδώ, λοιπόν, επιστρέφω στον αρχικό προβληματισμό: Γιατί αποστρέφονται οι πολίτες την πολιτική και τους πολιτικούς; Διότι, όταν η κοινωνία μιλάει, κάποιοι επιλέγουν να κλείνουν τα αυτιά τους. 
Σήμερα, λοιπόν, γίναμε θεατές δύο κόσμων που δεν βρίσκουν κανένα σημείο τομής. Υπάρχει η πραγματικότητα των Μεσσήνιων, των πολιτών της Μεσσηνίας και υπάρχει και η εικονική κοινοβουλευτική πραγματικότητα. Στην κοσμάρα μας εδώ! Στον κόσμο μας! Δεν μας νοιάζει. Τι μας νοιάζει η Μεσσηνία; Για την Αντιπολίτευση προφανώς μιλάω, δεν μιλάω για τη Συμπολίτευση. Τι μας νοιάζει η Μεσσηνία που θέλει νέο αεροδρόμιο; Τι μας νοιάζει να τονωθεί το τουριστικό προϊόν της Μεσσηνίας; Εμείς να πούμε για τη βία στο Ισραήλ, να θυμίζουμε τον ακροαριστερό λόγο, εμείς να κάτσουμε να δούμε το χωραφάκι μας. Και δεν πάει να μη γίνει και το αεροδρόμιο; Τι έγινε;
Οι Μεσσήνιοι, λοιπόν, διψούν για νέες υποδομές και η Αντιπολίτευση ξεκάθαρα -και το ΠΑΣΟΚ- τις αρνείται. Χθες στη Διαρκή Επιτροπή Οικονομικών Υποθέσεων δόθηκαν απαντήσεις στα πάντα, σε όλα. Μάλιστα, επισήμανα πως κατά τη διάρκεια της τοποθέτησής μας ως Κυβέρνηση οι περισσότεροι εκπρόσωποι της Αντιπολίτευσης δεν ήταν καν στην Αίθουσα κι είναι απογοητευτικό. Σήμερα, τώρα εγώ τοποθετούμαι ως αρμόδιος Υφυπουργός γι’ αυτήν τη σύμβαση και ούτε καν η εισηγήτρια του ΠΑΣΟΚ δεν είναι εδώ ούτε καν ο Κοινοβουλευτικός Εκπρόσωπος να δουν και τις δικές μας απαντήσεις. 
Πολύ ωραίο βιβλίο «Η ιστορία των δύο πόλεων» του Ντίκενς, που μου έδωσε ο κ. Γερουλάνος. Όμως, θα του θυμίσω το βιβλίο «The now habit» του Νιλ Φιόρε, το οποίο μιλάει για τη λογική του «unschedule», της αναβλητικότητας. Αυτό θέλει το ΠΑΣΟΚ, να πετάξει την μπάλα στην εξέδρα, να μη δοθεί λύση. Να είχαμε να λέγαμε και να έχουμε να πούμε για το αεροδρόμιο.
Και πολύ σωστά ο κ. Μαντάς, ο συνάδελφος από τη Μεσσηνία, πάρα πολύ σωστά επεσήμανε το γεγονός ότι ήταν ένα διαφορετικό ΠΑΣΟΚ το ΠΑΣΟΚ της αείμνηστης Φώφης Γεννηματά, το οποίο στήριξε τα δεκατέσσερα αεροδρόμια που πήγανε στη Fraport, και ένα εντελώς διαφορετικό -και θα προσθέσω, αγαπητέ Περικλή, αριστερόστροφο και μηδενιστικό- το ΠΑΣΟΚ του κ. Ανδρουλάκη. Γι’ αυτό το ΠΑΣΟΚ έχει αυτά τα χάλια.
Ακούσαμε ότι δεν δόθηκαν απαντήσεις. Για πάμε, λοιπόν, να δούμε τις απαντήσεις. Λέγανε οι εκπρόσωποι των κομμάτων της Αντιπολίτευσης για τα δημοτικά τέλη που δεν θα πληρώνονται. Κατ’ αρχάς, είναι ξεκάθαρο -το γράφει η σύμβαση- ότι η απαλλαγή από τα τέλη και τους φόρους στους δήμους γίνεται υπό την προϋπόθεση ότι οι υπηρεσίες φωτισμού, καθαριότητας κ.λπ. δεν παρέχονται από τους δήμους, αλλά από τον ίδιο τον παραχωρησιούχο. Εδώ έρχεται η Αντιπολίτευση και μας το παρουσιάζει διαφορετικά. Μαγική εικόνα: «Δεν θα πληρώνουν δημοτικά τέλη!». Δεν το διάβασαν σωστά ή, πιο σωστά, το απέκρυψαν. 
Πάμε πιο κάτω. Ακούσαμε για έναν ομιχλώδη κλειστό διαγωνισμό, όπου κρύβονταν συμφέροντα. Συγγνώμη, δεν απαντήθηκε; Τέσσερις οι αρχικοί ενδιαφερόμενοι. Όμως, την προσέγγιση για το τίμημα την οποία θέλαμε -το Υπερταμείο, η Πολιτεία- την προσέγγισε μόνο ένας. Γιατί δεν το λέτε αυτό;
Άλλη ερώτηση: Υπήρχε εκτιμητής; Αχλή μυστηρίου. Βεβαίως, και υπήρχε εκτιμητής και μάλιστα η πρότασή του συνέπεσε, ενώ ήταν και αυτή κλειστή και όχι φανερή, με τις εκτιμήσεις και του Υπερταμείου. Και αυτό απαντήθηκε. Γιατί άκουσα ότι δεν δόθηκαν απαντήσεις. 
Μετά, ανυπαρξία του ρόλου του Ελληνικού Δημοσίου. Το Ελληνικό Δημόσιο γιατί κράτησε το 10%; Ακριβώς, για να έχει λόγο στην όλη πορεία της αποκρατικοποίησης. Κάθε αποκρατικοποίηση πηγαίνει στη Μονάδα Παρακολούθησης Συμβάσεων. Αυτό μας εξασφαλίζει η συμμετοχή μας με 10%. Δεν θέλω να πάω παρακάτω. Ακούσαμε για ειδικές φοροαπαλλαγές, για ειδικό καθεστώς προστασίας της επένδυσης, για ειδικό καθεστώς σε ό,τι αφορά τους απασχολούμενους εργαζόμενους. Ποιο ειδικό καθεστώς; Ό,τι υπάρχει στην κείμενη νομοθεσία θα εφαρμοστεί και εκεί. 
Περιμέναμε μια περιβαλλοντική οργάνωση. Ακούσαμε ότι δεν ήρθε, γιατί κατήγγειλε ότι ήταν λίγες οι ημέρες. Ρώτησα προσωπικά τις υπηρεσίες αν απεστάλη email και στην τηλεφωνική επικοινωνία που έγινε με την περιβαλλοντική οργάνωση αν μας είπαν ως αιτιολογία τον περιορισμένο χρόνο και μου είπαν «όχι, πολύ απλά ενημέρωσαν ότι δεν θα έρθουν». Φτιάξαμε σενάριο ότι καταγγέλθηκε από την περιβαλλοντική οργάνωση η σύμβαση, ότι δεν ήταν δυνατόν να τη διαβάσουν. Και ποτέ δεν έγινε κάτι τέτοιο!
Έσοδα; Απαντήθηκαν. Η ΥΠΑ είναι αρμόδια; Απαντήθηκε. 
Θέλω, λοιπόν, να πω ότι πρέπει κάπου, όταν μιλάμε για το δημόσιο συμφέρον -γιατί είναι δημόσιο, είναι το κοινό συμφέρον των πολιτών της Μεσσηνίας- θα πρέπει να το αντιμετωπίζουμε με μία σοβαρότητα, με μία περίσκεψη. 
Ακούσαμε πάρα πολλά, ότι δεν θα δοθούν εγγυητικές. Και αυτά απαντήθηκαν. Είναι 1,2 εκατομμύρια η εγγυητική επιστολή καλής εκτέλεσης, 700.000 ευρώ η εγγύηση καλής λειτουργίας. Συγκεκριμένα πράγματα. Διαβάστε το άρθρο 12. Μπορώ να σας παραπέμψω. 
Ακούσαμε κριτική για το τι σημαίνει ανωτέρα βία. Και εδώ προσδιορίζονται τα πράγματα στη σύμβαση. Ξέρετε, αυτό είναι και το μεγάλο πρόβλημα τα τελευταία κυρίως τρία χρόνια, η επένδυση στη σκανδαλολογία ελλείψει πολιτικής πρότασης του συνόλου της Αντιπολίτευσης. «Η διεφθαρμένη Νέα Δημοκρατία». «Η κακή Νέα Δημοκρατία». «Η Νέα Δημοκρατία των συμφερόντων». Δεν ακούτε, όμως, την τοπική κοινωνία. Και δεν ακούτε όχι μόνο τη Μεσσηνία. Το ίδιο κάνατε και με τα Γρεβενά, με τη Βασιλίτσα στην προηγούμενη σύμβαση. Ενώ όλοι ήρθαν και υποστήριξαν την επένδυση, όλοι τοποθετήθηκαν, εμείς αντίδραση για την αντίδραση. Γιατί δεν αφουγκραζόμαστε τις τοπικές κοινωνίες και τα προβλήματά τους; Για ποιον λόγο δεν κάνουμε αυτό το οποίο πρέπει, να ρωτήσουμε να ακούσουμε και μετά να τοποθετηθούμε; Εμείς τι κάνουμε; Κάνουμε ότι ρωτάμε. Κάνουμε ότι ακούμε. Και πάλι απευθύνομαι στην Αντιπολίτευση, όχι στην Πλειοψηφία. Και μετά την «κασέτα» μας: «αντιλαϊκό», «αντεπενδυτικό», «κάποιο συμφέρον κρύβεται από πίσω». 
Τρίτη φορά που θα το δώσω στον Περικλή Μαντά. Όμως, έχει σημασία να είναι ένας Βουλευτής. Μάλιστα, μου έκανε εντύπωση που δεν είδα άλλον Μεσσήνιο Βουλευτή από τα κόμματα της Αντιπολίτευσης να τοποθετείται, μόνο τον Περικλή Μαντά. Πολύ σωστά επεσήμανε τις ταλαιπωρίες που τράβηξε ο Κωνσταντακόπουλος και η οικογένεια του, όταν κάποιοι είχαν βρει μέχρι και δεινόσαυρο -δεν ξέρω τι είχανε βρει- στη Μεσσηνία, για να τον εμποδίσουν να αναπτύξει κάτι το οποίο ωφέλησε την τοπική κοινωνία. 
Δεν είναι τυχαία η εκτίμηση στον ρόλο του καπετάν Κωνσταντακόπουλου, δεν είναι τυχαίο ότι όποιος πάει στη Μεσσηνία, ουσιαστικά, βλέπει ανθρώπους που «πίνουν νερό» στο όνομα αυτού του επιχειρηματία και ακόμα και αν κάποιος πολιτικά, ιδεολογικά αντιπολιτεύεται την επιχειρηματικότητα, δεν του αρέσουν οι ιδιώτες, εδώ εάν πάει στη Μεσσηνία θα βρει και πάρα πολλούς αριστερούς που λένε πολύ θετικά λόγια και αναγνωρίζουν τον ρόλο αυτού του επενδυτή, αυτής της οικογένειας. Αναστοχαστείτε. Αναστοχαστείτε. 
Τι υποκρισία, επίσης. Πόσο μεγάλη υποκρισία να ακούμε το ΠΑΣΟΚ, με το οποίο μαζί συγκυβερνήσαμε, μαζί προωθήθηκαν οι δεκατέσσερις αποκρατικοποιήσεις για τη Fraport, σήμερα να μας το παίζει Τσε Γκεβάρα των αποκρατικοποιήσεων και μετά να απορεί ο κ. Ανδρουλάκης γιατί είναι τριτοτέταρτος. Με αυτόν τον δρόμο θα πάτε; Έτσι θα πολιτευτείτε; 
Ακούσαμε τον ΣΥΡΙΖΑ, ο οποίος συνέχισε το ίδιο μοντέλο, να ασκεί κριτική. Για ποιο; Για αυτό το οποίο και ο ίδιος έχει εφαρμόσει. Μα, δεν το καταλαβαίνετε; Δεν το καταλαβαίνετε ότι προκαλείτε το κοινό αίσθημα, την κοινή λογική του Έλληνα πολίτη; Σας θυμούνται να προχωράτε το πρότζεκτ των δεκατεσσάρων αεροδρομίων. Τι νομίζετε τώρα; Ότι αυτή η κύρωση σύμβασης, θα αποτελέσει μία ιδεολογική κολυμβήθρα του Σιλωάμ και μέσα σε αυτήν θα αναβαπτιστείτε, επειδή έχετε τις ρηγματώσεις σας και επειδή έχετε γίνει σαράντα κομμάτια; Πολλοί από εσάς που σήμερα θα ψηφίσουν, θα καταψηφίσουν, ήταν εκείνοι οι οποίοι υπερψήφιζαν. 
Τελικά, θα επανέλθω στην αρχή της τοποθέτησής μου. Γιατί αποστρέφονται οι νέοι άνθρωποι την πολιτική; Γιατί βλέπουν ότι τα πάντα είναι ευκαιριακά. Εγώ θα δεχτώ ότι υπάρχουν παρατάξεις, οι οποίες ιδεολογικά τοποθετούνται κατά των επενδύσεων. Θα το δώσω αυτό, βεβαίως. Όμως, υπάρχουν και παρατάξεις, οι οποίες αυτήν τη στιγμή κοροϊδεύουν τον Έλληνα πολίτη, τον κοροϊδεύουν στα μάτια του μπροστά. Ο πολίτης δεν είναι χαζός, αναγνωρίζει και καταλαβαίνει τι συμβαίνει.
Αγαπητές και αγαπητοί συνάδελφοι, η συγκεκριμένη παραχώρηση αποτελεί μία από τις σημαντικότερες επενδύσεις που έχουν υλοποιηθεί όχι μόνο στη Μεσσηνία, αλλά συνολικά στην Πελοπόννησο τις τελευταίες δεκαετίες. Το αεροδρόμιο αυτό θα αποτελέσει, πραγματικά, ένα κόσμημα, ένα τοπόσημο για όλη τη νοτιοδυτική Πελοπόννησο, για όλη την Πελοπόννησο, μη γελιόμαστε. 
Μπήκε στον χάρτη η Πελοπόννησος και εμείς αντί να τη βοηθήσουμε, μεμψιμοιρούμε. Το έργο περιλαμβάνει την ανάπτυξη σύγχρονων εμπορικών χρήσεων, νέων καταστημάτων λιανικής και χώρων εστίασης, καθώς και εκτεταμένες επενδύσεις σε ψηφιακά συστήματα, τεχνολογικές υποδομές και υπηρεσίες εξυπηρέτησης του επιβατικού κοινού. Εξυπηρέτησης, όχι ταλαιπωρίας! Γιατί κάποιοι «μιζεροπώληδες» θέλουν την ταλαιπωρία των τουριστών. Να ’ρθουν και να βρίζουν την πατρίδα, γιατί τι θα πουλήσουν μετά; Μιζέρια θα πουλήσουν, γκρίνια θα πουλήσουν, να πάνε τα κανάλια να τους βλέπουν στοιβαγμένους. 
Εμ, έλα εδώ τώρα που με αυτή την επένδυση δεν βολεύεται το αφήγημα! Έλα που θα υπάρξουν επεκτάσεις που θα βοηθήσουν τους τουρίστες να ταξιδεύουν σωστά. Έλα που η Μεσσηνία θα αποκτήσει ένα, πραγματικό, ευρωπαϊκό πρόσωπο. Τι να κάνουμε, σας χαλάμε τη δουλειά; Αλλά, τουλάχιστον, μας αναγνωρίζουν οι Μεσσήνιοι. Οι Μεσσήνιοι, οι Πελοποννήσιοι έχουν μυαλό. Και μην νομίζετε ότι όταν θα πάμε στις εκλογές, το 2027, δεν θα αξιολογήσουν τέτοιες περιπτώσεις. 
Το αεροδρόμιο της Καλαμάτας αποτελεί αεροδρόμιο κοινής χρήσης, είναι πολιτικό και στρατιωτικό όπως ακούστηκε και τα τελευταία χρόνια παρουσιάζει ιδιαίτερα ισχυρή αναπτυξιακή δυναμική. Το 2025 εξυπηρέτησε συνολικά τριακόσιες εξήντα οκτώ χιλιάδες πεντακόσιους δεκαπέντε επιβάτες, σημειώνοντας αύξηση 8,7% -να ’τη η ανάγκη που προκύπτει σε σχέση με το προηγούμενο έτος- ενώ το 92,4% της συνολικής κίνησης αφορούσε διεθνείς πτήσεις. 
Είναι βασική πύλη, κεντρική πύλη για την Πελοπόννησο και αυτήν την πύλη η πλειοψηφία της Νέας Δημοκρατίας σήμερα, με υπερηφάνεια θα την ανοίξει, δεν θα την κλείσει. Εμείς είμαστε εδώ για να ανοίξουμε αυτήν την πύλη στους ξένους τουρίστες και να τους δείξουμε το τουριστικό προϊόν και της Μεσσηνίας και της Πελοποννήσου. Να γνωρίζουν οι Μεσσήνιοι ότι εσείς θέλετε αυτήν την πόρτα να την κρατήσετε κλειστή. Εμείς την ανοίγουμε με την ψήφο μας, οι Βουλευτές της Νέας Δημοκρατίας και η Κυβέρνηση. 
Και μια -λίγο πριν ολοκληρώσω- οφειλόμενη επισήμανση, επειδή ακούστηκε μία κριτική για το Εθνικό Πρόγραμμα Ανάπτυξης. Άκουσα κριτική. Προφανώς, κάποιοι σήμερα μας είπαν σε αυτήν την Αίθουσα ότι ανάπτυξη δεν θέλουμε. Είναι καθαρό. Γιατί όταν μιλάς κατά του Εθνικού Προγράμματος Ανάπτυξης πρέπει να εξηγήσεις στους πολίτες ότι μιλάς κατά ενός προγράμματος που θα δώσει 17,1 δισεκατομμύρια ευρώ επιπρόσθετα και με τα παλαιότερα, τα οποία εντάσσονται, 23 δισεκατομμύρια ευρώ. 
Το να αντιπολιτεύεστε τη Μεσσηνία είναι κάτι που προκαλεί εντύπωση και, πραγματικά, μας δημιουργεί ερωτηματικά. Το να αντιπολιτεύεσαι παράλληλα και την κατανομή τόσων δισεκατομμυρίων ευρώ σε υποδομές, στις περιφέρειες, στην πράσινη μετάβαση σημαίνει πλέον ότι υπάρχει αντιπολίτευση στο μέλλον. Εσείς εδώ, με τον μηδενιστικό σας και αφοριστικό λόγο, με την ισοπέδωση αντιπολιτευόσαστε ξεκάθαρα το μέλλον της περιφέρειας, το μέλλον της Ελλάδας και αυτό είναι κάτι το οποίο, θα μου επιτρέψετε, δεν θα σας πάει πάρα πολύ μακριά. 
Και κάποιοι βιάζεστε να μιλήσετε για κατάρρευση της Κυβέρνησης. Ξέρω εγώ όλα αυτά τα βαρύγδουπα, τα ακούγαμε και το 2023, θυμάμαι, και το 2019 και αρκετοί μάλιστα, οι οποίοι κοιτάνε προς άλλες κατευθύνσεις, ήταν δήθεν και στον χώρο μας και ήταν ανησυχούντες. Ανησυχούσαν και το 2019 τους θυμάμαι να λένε «δύσκολη η αυτοδυναμία για τη Νέα Δημοκρατία». Σας το λέω και κρατήστε το καλά στο μυαλό σας. Το μόνο για το οποίο πρέπει να ανησυχείτε είναι για το κομματικό και προσωπικό σας πολιτικό μέλλον μετά τις εκλογές του 2027. Γιατί με όλα αυτά που κάνετε, με την ανυπαρξία πρότασης, με το γεγονός ότι ερχόσαστε εδώ χωρίς απόψεις, προτάσεις και πετάτε την μπάλα στην εξέδρα και ασχολείστε με οτιδήποτε άλλο εκτός από το θέμα για το οποίο ερχόμαστε, κρίνεστε και κρίνεστε πραγματικά πάρα, πάρα πολύ αρνητικά. 
Εμείς, λοιπόν, είμαστε εδώ για να ανοίξουμε την πύλη την αεροπορική της Πελοποννήσου, για να ανοίξουμε τον δρόμο του τουριστικού προϊόντος των τουριστών από το εξωτερικό για να έρθουν στην Πελοπόννησο και όχι για να πετάξουμε την μπάλα στον αέρα. Για τον λόγο αυτό, σας καλώ και εγώ με τη σειρά μου να αναθεωρήσετε, αν και δεν το βλέπω, τουλάχιστον να στηρίξετε. 
Σας βλέπω να εξυπηρετείστε πολύ σύντομα από το νέο αεροδρόμιο της Μεσσηνίας. Πραγματικά όταν θα πάτε στη Μεσσηνία και θα απολαύσετε τη νέα υποδομή, εκεί θα αναγνωρίσετε το λάθος σας, όμως και τότε -πάλι πολιτικά- θα φερθείτε μικρόψυχα. Πάλι κάτι θα σας φταίει, γιατί έχετε μάθει να εμπορεύεστε την γκρίνια και όχι να ανοίγετε πόρτες και παράθυρα στο μέλλον. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση σύμβασης παραχώρησης του δικαιώματος διοίκησης, διαχείρισης, λειτουργίας, ανάπτυξης, επέκτασης, συντήρησης και εκμετάλλευσης του Διεθνούς Αερολιμένα Καλαμάτας «Καπετάν Βασ. Κωνσταντακόπουλος».
Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δεκαεπτά άρθρα, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:





ΠΡΟΕΔΡΕΥΩΝ (Πάρις Κουκουλόπουλος): Συνεπώς, το σχέδιο νόμου του Υπουργείου Εθνικής Οικονομίας και Οικονομικών: «Κύρωση σύμβασης παραχώρησης του δικαιώματος διοίκησης, διαχείρισης, λειτουργίας, ανάπτυξης, επέκτασης, συντήρησης και εκμετάλλευσης του Διεθνούς Αερολιμένα Καλαμάτας «Καπετάν Βασ. Κωνσταντακόπουλος» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 16.55΄ λύεται η συνεδρίαση για αύριο, ημέρα Πέμπτη 23 Ιουλίου 2026 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, ειδική συνεδρίαση της Ολομέλειας της Βουλής στη μνήμη των θυμάτων της φονικής πυρκαγιάς στο Μάτι και β) νομοθετική εργασία, συζήτηση και λήψη απόφασης επί της προτάσεως για αναθεώρηση διατάξεων του Συντάγματος, σύμφωνα με τα άρθρα 110 του Συντάγματος και 119 του Κανονισμού της Βουλής.  

